Predici la Duminica a XVI-a după Rusalii - Pilda talanţilor 


PILA MALAȚULAE 


Evanghelia şi Apostolul zilei 
Comentarii patristice - Pilda talanţilor 
Părintele Cleopa llie - Predică la Duminica a XVl-a după Rusalii (Despre 
înmulţirea talanţilor ) 
Sfântul loan Gură de Aur - Cuvânt la Duminica a XVl-a după Pogorârea 
Sfântului Duh - Creştinul este asemenea unui schimbător de bani 
Sfântul Nicolae Velimirovici - Predică la Duminica a 16-a după Rusalii - Ce au 
făcut slugile'cu'cele primite? o ceeace ee cae oaie on oce anca Do0ob ao eee aiiaa at uoaa 33 
Sfântul Grigorie de Nyssa despre talantul Duhului Sfânt încredinţat omului şi 
despre “Făptura cea nouă” în Hristos 
Mitropolitul Antonie Bloom - Am un talant - îl investesc sau îl îngrop?........ 47 
Părintele Arsenie Boca - Predică la Duminica XVl-a după Rusalii - Pilda 
talanţilor - Talanţii împărăției 

Părintele Arsenie Boca — Talanţii 

Părintele Arsenie Boca - lconomii tainelor (1) 





Arh. Arsenie Papacioc - Să nu te diluezi în aşa hal, încât să nu mai ai nădejde 


Părintele Gheorghe Calciu - Predică la Duminica XVl-a după Rusalii - Pilda 
talanţilor 

Părintele Nicolae Steinhardt - Cât este de urâtă lenevirea înaintea lui 
Dumnezeu 

Arhimandritul lustin Pârvu - „La un moment dat, Dumnezeu te întreabă ce ai 
făcut cu darurile de la El, dacă le-ai sporit, dacă ai înfrumusețat și viața altora 


Pr. Constntin Necula - Avuţia lui Dumnezeu (Matei 25, 14-30) 
lerodiacon Visarion lugulescu - Predică la Duminica a XV-a după Rusalii - Pilda 
talanţilor 
Pr. lon Cârciuleanu - Predică la Pilda talanţilor 
Preot losif Trifa - Evanghelia Duminicii a 16-a după Rusalii (Pilda cu talanţii) 91 
Traian Dorz - Meditaţii la Apostolul din Duminica a 16-a după Rusalii 

Traian Dorz - Celui ce are i se va mai da şi va avea de prisos 

Traian Dorz - Lucrătorii, cei cu talanţii 

Traian Dorz - Nu-ţi îngropa 

Traian Dorz - Să nu-ţi îngropi fricos talantul 
IPS Andrei Rymarenko - Duminica a XVl-a după Rusalii - Parabola talanţilor 


Pr. Gheorghe Neamţiu - Duminica a XVI-a după Rusalii - Practica pocăinţei 110 
Pr. Vasile Rob - Duminica a XVl-a după Rusalii - Căruia i s-a dat mult, mult i se 
Vă CELEI ae aan eee o UL oo aaa aa i a aaa aa Reala a aaa ICI Laa Neo ca cae 114 
Pr. loan Abadi şi Pr. Alexandru Buzalic - Duminica a XVI-a după Rusalii - Pilda 
talanţilor 

leroschimonahul Nil Dorobanţu - Predică la Duminica a 16-a după Rusalii 
(Pilda talanţilor) 

Părintele Savatie Baştovoi - Pilda talanţilor 

Pr. Nicolae Trusca (Parohia Negoiesti): Cuvânt la Duminica a-XVl-a după 
Rusalii 

Preot dr. lonel Popescu — Predică la Duminica a 16-a după Rusalii despre 
talanţi 

Părintele loja Cristinel - Cuvânt de învăţătură la Duminica 16 după Rusalii 139 
Predică la Duminica a XVl-a după Rusalii despre înmulţirea talanţilor 

Preot profesor Dumitru Dospin - Cuvânt la Duminica a 16-a după Rusalii - 
Pilda talanţilor 





Pr. prof. dr. Vasile Mihoc - Evanghelia de Duminică: Pilda talanţilor - O 
priveghere activă 
Lect. univ. dr. Nicolae Turcan 
dumnezeiesc 
Glasul Domnului: Duminica a 16-a după Rusalii (Pilda talanţilor) 
IPS Bartolomeu Anania - Parabola talanţilor - nimic nu ne datorăm nouă 


Părintele Arsenie Boca - Gândurile şi vicleniile lor - diavolul e profesor .. 160 
Jean-Claude Larchet - Imaginaţia păcătoasă - principalul instrument al 
lucrării diavoleşti 

Arhimandritul Sofian Boghiu - Smerenia pentru un tânăr- a cultiva omenia 


Pilda talanţilor - conștientizarea darurilor primite de la Dumnezeu 
Bogăția darurilor lui Dumnezeu - Pilda talanţilor (Matei 25, 14-30) 
leromonahul Serafim Pantea - Daruri și talanţi 
Pr. Constantin Sturzu - Dacă aştepţi să te schimbi, niciodată nu vei urma lui 
Hristos 

Pr. Constantin Sturzu - Eficienţa în muncă a angajaţilor şi pilda talanţilor 172 
loan Sergiu Lungu - Îngrop sau lucrez talantul primit?.........ceeecceeeeeeeeeeaeeeeee 175 
Adrian Cocoşilă — Talanţii 
Cosmin Stoica - Talantul unui om leneș 
“lisuse, rămâi bucuria mea! — Lidia Stăniloae despre înmulţirea talanţilor şi 
marele pianist Dinu Lipatti. Dincolo de artă, acolo unde este esenţialul vieţii... 


Camelia Cristea - Talanţii 
lerom. Maxim Morariu - Talanţii și veșnicia 
Pr. prof. Vasile Vlad - Evanghelia de Duminică - Înmulțirea talanţilor, calea 
spre Împărăţia darurilor nesfârșite 
Andrei Butu - Talanţii şi investiţiile responsabile pentru viitor 
Episcop loan (Moşneguţu) - Dumnezeu va cere socoteala pentru darurile 
primite și viaţa trăită 
PS Petroniu - Predică la Pilda talanţilor 
PS Sebastian, episcopul Slatinei şi Romanaţilor - Inechitate, conlucrare şi 
răsplată 
Ips Timotei - Talanţii, datoria împlinită, bucuria Stăpânului 
Moment aniversar și comemorativ la Patriarhie: Oameni care au înmulțit 
talantul elogiaţi de PS Timotei 
Preafericitul părinte Daniel, patriarhul Bisericii Ortodoxe Române - Pilda 
talanţilor 
„lubirea milostivă, forma completă de înmulţire a talanţilor” 





Patriarhul: Talentul trebuie să rodească. O parabolă atât despre viaţa 
socială, cât și despre cea spirituală 
Icoane 





CEO SPACE IERI E 
PEN Er A Seira 
DA era 
A (CA A pi: 
| nt FE ai i 
Ul Y PP 
E 
] (4 


= 


mă 


T.]:S€RYITORULCU2 TAL ANTI 


SERVITORULEU1 7 ALAR 
Evanghelia 


. pai 
o 
== 
. pi 
N 
== 
> 
== 
9 
— 
A 
9 
=. 
< 
. pui 
n 
Ss 
= 
O 
„= 
en 
= 
Ss 
> 
= 


14-30 


3 


ţia sa. 


pe mână avu 


MIA ARE 


n 


14. Şi mai este ca un om care, plecând departe, şi-a chemat slugile şi le-a dat 


Ev. Matei 25 
Zis-a Domnul pilda aceasta: 





15. Unuia i-a dat cinci talanţi, altuia doi, altuia unul, fiecăruia după puterea 
lui şi a plecat. 

16. Îndată, mergând, cel ce luase cinci talanţi a lucrat cu ei şi a câştigat alți 
cinci talanți. 

17. De asemenea şi cel cu doi a câştigat alți doi. 

18. lar cel ce luase un talant s-a dus, a săpat o groapă în pământ şi a ascuns 
argintul stăpânului Său. 

19. După multă vreme a venit şi stăpânul acelor slugi şi a făcut socoteala cu 
ele. 

20. Şi apropiindu-se cel care luase cinci talanţi, a adus alţi cinci talanți, 
zicând: Doamne, cinci talanţi mi-ai dat, iată alţi cinci talanţi am câştigat cu 
ei. 

21. Zis-a lui stăpânul: Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria domnului tău. 

22. Apropiindu-se şi cel cu doi talanţi, a zis: Doamne, doi talanţi mi-ai dat, 
iată alți doi talanţi am câştigat cu ei. 

23. Zis-a lui stăpânul: Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria domnului tău. 

24. Apropiindu-se apoi şi cel care primise un talant, a zis: Doamne, te-am 
Ştiut că eşti om aspru, care seceri unde n-ai semănat şi aduni de unde n-ai 
împrăştiat. 

25. Și temându-mă, m-am dus de am ascuns talantul tău în pământ; iată ai ce 
este al tău. 

26. Și răspunzând stăpânul său i-a zis: Slugă vicleană şi leneşă, ştiai că secer 
unde n-am semănat şi adun de unde n-am împrăştiat? 

27. Se cuvenea deci ca tu să pui banii mei la zarafi (schimbători de bani), şi 
eu, venind, aş fi luat ce este al meu cu dobândă. 

28. Luaţi deci de la el talantul şi daţi-l celui ce are zece talanţi. 

29. Căci tot celui ce are i se va da şi-i va prisosi, iar de la cel ce n-are şi ce are 
i se va lua. 

30. Iar pe Sluga netrebnică aruncaţi-o întru întunericul cel mai din afară. 
Acolo va fi plângerea şi scrâşnirea dinţilor. Acestea zicând, a strigat: Cel ce 
are urechi de auzit, să audă! 





Apostol 


Fraţilor, 

1. Fiind, dar, împreună-lucrători cu Hristos, vă îndemnăm Să nu primiţi în 
zadar harul lui Dumnezeu. 

2. Căci zice: "La vreme potrivită te-am ascultat şi în ziua mântuirii te-am 
ajutat"; iată acum vreme potrivită, iată acum ziua mântuirii, 

3. Nedând nici o sminteală întru nimic, ca Să nu fie slujirea noastră defăi- 
mată, 

4. Ci în toate înfăţişându-ne pe noi înşine ca slujitori ai lui Dumnezeu, în 
multă răbdare, în necazuri, în nevoi, în strâmtorări, 

5. În bătăi, în temniţă, în tulburări, în osteneli, în privegheri, în posturi; 

6. În curăţie, în cunoştinţă, în îndelungă-răbdare, în bunătate, în Duhul 
Sfânt, în dragoste nefăţarnică; 

7. În cuvântul adevărului, în puterea lui Dumnezeu, prin armele dreptăţii, 
cele de-a dreapta şi cele de-a stânga, 

6. Prin slavă şi necinste, prin defăimare şi laudă; ca nişte amăgitori, deşi 
iubitori de adevăr, 

9. Ca nişte necunoscuţi, deşi bine cunoscuţi, ca fiind pe pragul morţii, deşi 
iată că trăim, ca nişte pedepsiţi, dar nu ucişi; 

10. Ca nişte întristaţi, dar pururea bucurându-ne; ca nişte săraci, dar pe mulţi 
îmbogăţind; ca unii care n-au nimic, dar toate le stăpânesc. 





Comentarii patristice - Pilda talanţilor 

(Matei 25, 14-30) 


(Mt. 25, 14) Şi mai este că un om care, plecând departe, şi-a chemat Slugile şi 
le-a dat pe mână avuţia sa. 


Acest om, plecând departe, şi-a chemat slugile şi le-a dat pe mână arginții săi, 
cu cuvinte curate. Cu adevărat,cuvintele Sale sunt cuvinte curate, argint lămurit 
în foc, curăţat de pământ, curăţat de şapte ori (Ps. 11, 6). 





(Origen, Comentariu la Matei 65, traducere pentru Doxologia.ro de Lucian 
Filip) 


(Mt. 25, 14) Şi mai este că un om care, plecând departe, şi-a chemat Slugile şi 
le-a dat pe mână avuţia sa. 


Cine este acest om care pleacă departe, dacă nu Răscumpărătorul nostru Care s- 
a ridicat la cer cu trupul pe care Şi L-a luat? Pământul este locul cuvenit 
trupului, dar pleacă cu el departe atunci când îl duce pe acesta în ceruri. 


(Sfântul Grigorie cel mare, Patruzeci de Omilii la Evanghelii 9.1, traducere 
pentru Doxologia.ro de Lucian Filip) 


(Mt. 25, 15) Unuia i-a dat cinci talanţi, altuia doi, altuia unul, fiecăruia după 
puterea lui, şi a plecat. 


Pilda talanţilor de la Luca (Lc. 19, 11-18) este spusă diferit şi este cu totul 
diferită faţă de aceasta. Căci acolo, fiecare talant a adus câştiguri diferite faţă de 
talanții de aici. De la un talant unul a făcut cinci, altul zece, unul nici unul şi şi- 
au primit răsplata pe măsură. Aici este diferit: cel care a primit doi a adus alți 
doi, cel care a primit cinci mai a adus alți cinci. Dar în versiunea de la Luca, cu 
acelaşi talant, unul a adus mai mult, altul a adus mai puţin și fiecare a primit 


răsplata pe măsura profitului său. Insă în amândouă versiunile, nu cere imediat 
să-i fie restituit ceea ce le-a dat pe mâna lor. 


(Sfântul loan Gură de Aur, Evanghelia după Matei, Omilia 78, 2, traducere 
pentru Doxologia.ro de Lucian Filip) 


(Mt. 25, 15) Unuia i-a dat cinci talanţi, altuia doi, altuia unul, fiecăruia după 
puterea lui, şi a plecat. 


Stăpânul este de fapt Creatorul și Domnul a toate. Cuvântul compară timpul 
petrecut de stăpânul din pildă departe fie cu înălţarea lui Hristos la cer, fie cu 
caracterul nevăzut şi invizibil al naturii divine. Acum, slugile stăpânului sunt cei 
din fiecare ţară şi oraş, care cred în EI, dar îi numesc slugi ale Sale pe cei pe 
care îi încununează cu cinstea preoţiei. Despre aceasta, Sfântul Apostol Pavel 
scrie: nimeni nu-şi ia singur cinstea aceasta, ci dacă este chemat de Dumnezeu 
(Evr. 5, 4). Dă pe mână (avuţia sa) celor care sunt în stăpânirea sa, fiecăruia 
dându-i un dar duhovnicesc ca să aibă calități și aptitudini. Considerăm că 
această împărțire a talanţilor nu este făcută într-o egală măsură slugilor pentru 
că fiecare este diferită după felul său. Şi Hristos spune că ei se-ndreaptă de- 
ndată la munca lor şi că, exceptând amânarea muncii de câte unul dintre ei, toţi 
ceilalți sunt potriviți pentru a îndeplini această slujire a lui Dumnezeu. Cu 





siguranță, cei care sunt cuprinși de teamă şi lene vor sfârşi prin a săvârşi numai 
răutăți, pentru că, spune lisus, a îngropat talantul primit în pământ. A ţinut 
ascuns darul, făcându-l neroditor pentru alţii şi nefolositor pentru sine. De 
aceea, talantul este luat de la el şi dat celui care are deja mai multe. Sfântul Duh, 
împreună cu darul darurilor, se depărtează de la unii ca acesta. Iar celor care 
sporesc cele primite li se va da un dar şi mai mare. 


(Sfântul Chiril al Alexandriei, Fragmentul 283, traducere pentru Doxo- 
logia.ro de Lucian Filip) 


(Mt. 25, 15) Unuia i-a dat cinci talanţi, altuia doi, altuia unul, fiecăruia după 
puterea lui, şi a plecat. 


Omul care a plecat departe și-a încredințat bunurile slugilor Sale, adică a 
dăruit darurile sale duhovnicești celor care au crezut în EL Unuia i-a 
încredințat cinci talanţi, altuia doi, iar altuia unul. Există cinci simţuri ale 
trupului: vedere, auz, miros, pipăit şi gust. Cei cinci talanţi reprezintă darul 
celor cinci Simţuri, adică perceperea celor exterioare; cei doi talanți 
simbolizează teoria și practica, iar talantul singur simbolizează doar teoria. 


(Sfântul Grigorie cel mare, Patruzeci de Omilii la Evanghelii 9.1, traducere 
pentru Doxologia.ro de Lucian Filip) 


(Mt. 25, 15) Unuia i-a dat cinci talanţi, altuia doi, altuia unul, fiecăruia după 
puterea lui, şi a plecat. 


Există puterea celui cărui i s-a dat cinci talanţi, puterea celui căruia i s-a dat doi 
talanţi şi puterea celui căruia 1 s-a dat un singur talant. Pe lângă aceasta, nimeni 
nu a primit aceeaşi sumă ca a altuia. lar cel ce luase un talant nu a primit în nici 
un caz o sumă josnică pentru că şi un talant este destul de mult. În orice caz, în 
număr de trei sunt slugile celui care pleacă departe, la fel ca în altă pildă, unde 
tot trei sunt cei care aduc roadă. Din nou, unul o sută, altul şaizeci, altul treizeci 
(Mt. 13, 23). 


(Origen, Comentariu la Matei 66, traducere pentru Doxologia.ro de Lucian 
Filip) 


(Mt. 15, 16) Îndată, mergând, cel ce luase cinci talanţi a lucrat cu ei şi a 
câştigat alți cinci talanţi. 


Persoana care primise cinci talanți a mai câştigat alți cinci. Sunt unii care, fără a 
şti cum să pătrundă în lucrurile tainice și ascunse, se folosesc de darurile 
naturale pe care le-au primit pentru a călăuzi pe cei pe care au reușit să-i aducă 





la un punct în care să fie doritori după casa cerească. În timp ce se păzesc de 
ușurătățile fizice, de a râvni după lucrurile pământești şi de a se desfăta de cele 
văzute prin sfatul lor ei țin departe şi pe alţii de a se apropia de aceste lucruri 
trecătoare. 


(Sfântul Grigorie cel mare, Patruzeci de Omilii la Evanghelii 9.1, traducere 
pentru Doxologia.ro de Lucian Filip) 


(Mt. 15, 16-17) Îndată, mergând, cel ce luase cinci talanţi a lucrat cu ei şi a 
câştigat alţi cinci talanţi. De asemenea şi cel cu doi a câştigat alți doi. 


ȘI sunt şi unii care se învrednicesc să primească doi talanți, adică cei care 
împlinesc atât teoria, cât şi practica. Ei pătrund în cele mai mici detaliu lucrurile 
interioare şi săvârşesc lucruri uimitoare în afară. Când propovăduiesc altora şi 
prin teorie şi prin practică, munca lor aduce roadă îndoită. Bine este ca încă 
cinci sau încă doi talanți să fie câștigați, pentru că propovăduirea fiind oferită 
ambelor sexe, talanţii primiţi sunt şi ei dublaţi. 


(Sfântul Grigorie cel mare, Patruzeci de Omilii la Evanghelii 9.1, traducere 
pentru Doxologia.ro de Lucian Filip) 


(Mt. 25, 18) lar cel ce luase un talant s-a dus, a săpat o groapă în pământ şi a 
ascuns argintul stăpânului său. 


Dar persoana care a primit un talant a mers, a săpat o groapă în pământ și a 
ascuns averea stăpânului. A ascunde talantul în pământ înseamnă a folosi 
competențele proprii în slujba lucrurilor pământeşti, renunțând a căuta profitul 
duhovnicesc şi fără a ridica vreodată inima de la gândurile trecătoare. Sunt unii 
care au primit darul priceperii, dar nu caută decât lucruri care aparțin trupului. 
Proorocul spune către aceştia: sunt pricepuţi numai la rele, iar binele nu ştiu să-l 
facă (ler. 4, 22). 

(Sfântul Grigorie cel mare, Patruzeci de Omilii la Evanghelii 9.1, traducere 
pentru Doxologia.ro de Lucian Filip) 


(Mt. 25, 19) După multă vreme a venit şi stăpânul acelor slugi şi a făcut 
socoteala cu ele. 


Luaţi seama şi că nu slugile au mers la stăpân ca să fie judecate și să-şi 
primească răsplata, ci stăpânul a venit la ele la vremea potrivită. După multă 
vreme a venit şi a făcut socoteala cu ele pentru tot ceea ce au făcut, răsplătindu- 
le câştigurile faptelor bune sau pierderile păcatelor. Făcând socoteala și cer- 
cetând toate cu de-amănuntul, s-a ocupat de fiecare în parte. De aceea, este de 
datoria noastră, pentru că prin păcat am săvârșit răul şi făcând binele am strâns 





un câştig, să ne păzim inimile ca atunci când stăpânul va veni să se socotească 
cu noi, să nu fim găsiţi că am săvârșit răul nici măcar prin cuvintele aruncate în 
vânt. 


(Origen, Comentariu la Matei 66, traducere pentru Doxologia.ro de Lucian 
Filip) 


(Mt. 25, 19) După multă vreme a venit şi Stăpânul acelor slugi şi a făcut 
socoteala cu ele. 


În cazul viei, EI o încredinţează lucrătorilor şi pleacă într-o ţară îndepărtată. 
Aici le-a înmânat talanţii şi a pornit în călătoria Sa pentru ca prin aceasta voi să 
vedeți răbdarea și multa Sa suferință. Mi se pare că prin aceste cuvinte vrea să 
se refere la înviere. Dar aici nu mai există vie şi lucrători ai ei, ci lucrători ai 
stăpânului. Pentru că EI nu le vorbeşte doar căpeteniilor poporului sau iudeilor, 
ci tuturor celor de față, iar cei ce-l aduc un profit mărturisesc vădit ceea ce este 
a lor şi ceea ce este a Stăpânului. Unul spune Doamne, cinci talanți mi-ai dat, 
altul spune doi, arătând că de la EI au primit sursa câștigului lor și pentru 
aceasta, îi mulțumesc şi îi sunt recunoscători (Mt. 25, 20). 


(Sfântul loan Gură de Aur, Evanghelia după Matei, Omilia 78.2, traducere 
pentru Doxologia.ro de Lucian Filip) 


(Mt. 25, 19) După multă vreme a venit şi stăpânul acelor Slugi şi a făcut 
socoteala cu ele. 


Domnul care a împărțit talanții acum se întoarce şi cere o socoteală, pentru că 
EI, Cel care împodobește pe om cu daruri duhovniceşti va întreba la judecată ce 
câștig a fost dobândit cu acestea şi va lua seama la ceea ce fiecare a agonisit şi 
va cântări câștigul pe care-l vom aduce înapoi din darurile Sale. 


(Sfântul Grigorie cel mare, Patruzeci de Omilii la Evanghelii 9.1, traducere 
pentru Doxologia.ro de Lucian Filip) 


(Mt. 25, 20) Și apropiindu-se cel care luase cinci talanţi, a adus alţi cinci 
talanţi, zicând: „Doamne, cinci talanţi mi-ai dat, iată alţi cinci talanţi am 
câştigat cu ei”. 


Credem cu sinceritate că nu putem fi în stare a tâlcui asemenea lucruri, spre 
deosebire de cele ce se desprind din înțelesurile inspirate ale evenimentelor 
palpabile petrecute în Scriptură. Acestea înţelesuri insuflate sunt numite de 
Solomon divine, iar leremia le numeşte simţuri ale inimii (ler. 4, 19) şi Pavel, în 
epistola către Evrei, le numeşte simţuri învăţate să deosebească binele şi răul 





(Evr. 5, 14). Persoanele din primul grup sunt cei care la cinci talanți au mai 
adăugat alți cinci, neguțătorind cu ei şi înmulțindu-i după puterea lor. Făcând 
negoţ cu ei şi învățând cu râvnă, i-au schimbat şi au mai câștigat cinci talanţi. 
Adevărat este, nimeni nu se bucură de-ndată de talentul cuiva dacă acea 
persoană nu poate aduce câştig. În înţelepciune creşte un om înţelept, iar în 
dreptate creşte unul care este drept. 


A adus alți cinci talanți. Să luăm seama la aceasta: Doar ceea ce fiecare știe 
poate învăţa şi pe altul şi poate învăţa atât de multe cât şi el ştie. Doar atât poate 
învăţa și pe altul şi nimic mai mult. De aceea, orice are cineva înăuntrul său, 
învățând pe altul aceasta, adună în câștig în celălalt, făcând pe acea persoană să 
deţină de acum încolo ceea ce şi el are. În consecinţă, de aceea se spune că cel 
care a avut cinci talanți a mai câştigat încă pe atât, iar cel care a primit doi 
talanți a mai câştigat încă doi şi nici unul nu a câştigat nimic mai mult. 


(Origen, Comentariu la Matei 66, traducere pentru Doxologia.ro de Lucian 


Filip) 


(Mt. 25, 20) Și apropiindu-se cel care luase cinci talanţi, a adus alţi cinci 
talanţi, zicând: „Doamne, cinci talanţi mi-ai dat, iată alţi cinci talanţi am 
câştigat cu ei”. 


Prima slugă a pășit cu încredere înainte pentru că s-a ostenit şi a adus profit. 
Această încredere îi dă curaj pentru că el este primul care se apropie de stăpânul 
său şi-l spune: Doamne, cinci talanți mi-ai dat, iată alţi cinci talanţi am câştigat 
cu ei, iar stăpânul îi răspunde aşa cum ne va răspunde şi nouă atunci când se va 
socoti şi cu noi: Bine, slugă bună şi credincioasă. Aceste cuvinte sunt complet 
deosebite de cele spuse celei de-a treia slugi: Slugă vicleană şi leneşă. 


(Origen, Comentariu la Matei 67, traducere pentru Doxologia.ro de Lucian 
Filip) 

(Mt. 25, 21) Zis-a lui Stăpânul: „Bine, Slugă bună şi credincioasă, peste 
puţine ai fost credincioasă, peste multe te voi pune; intră întru bucuria 
domnului tău”. 

Ce spune atunci stăpânul? Îi spune: Bine, slugă bună şi credincioasă pentru că 
de folos este să văd câștigul aproapelui tău. Peste puţine ai fost credincioasă, 
peste multe te voi pune, intră întru bucuria domnului tău. Prin această expresie, 
se referă la Împărăţia tuturor binecuvântărilor. 


(Sfântul loan Gură de Aur, Evanghelia după Matei, Omilia 78.2, traducere 
pentru Doxologia.ro de Lucian Filip) 





(Mt. 25, 22) Apropiindu-se şi cel cu doi talanţi, a zis: „Doamne, doi talanţi mi- 
ai dat, iată alţi doi talanţi am câştigat cu ei”. 


În legătură cu cei doi talanţi, cei care nu s-au mulţumit cu suma primită şi au 
căutat să o înmulțească (fără a depăşi în final numărul de doi talanți) sunt cei 
care au aplicat priceperea lumească. Numărul doi ar putea părea a fi o medie sau 
un număr lumesc. Primind doi talanţi de la cel care cunoaşte darul fiecăruia, a 
mai câștigat doi pe deasupra. Acest lucru poate fi explicat atât referindu-ne la 
înțelepciunea lumească, fie la o înţelepciune mai înaltă. 


(Origen, Comentariu la Matei 66, traducere pentru Doxologia.ro de Lucian 
Filip) 


(Mt. 25, 23) Zis-a lui Stăpânul: „Bine, Slugă bună şi credincioasă, peste 
puţine ai fost credincioasă, peste multe te voi pune; intră întru bucuria 
domnului tău”. 


Şi sluga care s-a întors cu un câştig de doi talanţi a fost lăudată de stăpânul său. 
Apoi i s-a oferit răsplata cea veşnică atunci când stăpânul i-a spus: Bine, slugă 
bună şi credincioasă, peste puţine ai fost credincioasă, peste multe te voi pune; 
intră întru bucuria domnului tău. Toate faptele bune săvârşite în această viață, 
oricât de multe ar putea părea ele a fi, sunt puţine în comparaţie cu veşnica 


noastră răsplată. Sluga credincioasă este pusă peste multe după ce a biruit toate 
piedicile puse înainte de către lucrurile trecătoare şi se veseleşte în bucuria 
veşnică a lăcaşului său ceresc. Este cu desăvârşire adusă în bucuria domnului 
său când este aşezată în veşnica Sa casă şi alături de cetele de îngerești. Bucuria 
izvorâtă de darul primit este atât de mare, încât reprezintă desprinderea de orice 
lucru care i-ar putea aduce durere și întristare. 


(Sfântul Grigorie cel mare, Patruzeci de Omilii la Evanghelii 9.2, traducere 
pentru Doxologia.ro de Lucian Filip) 

(Mt. 25, 24) Apropiindu-se apoi şi cel care primise un talant, a zis: „Doamne, 
te-am ştiut că eşti om aspru, care seceri unde n-ai semănat şi aduni de unde 
n-ai împrăştiat”. 


Ei pun în practică cuvintele slugii care răspunde şi zice: te-am ştiut că eşti om 
aspru şi unul care seceră unde n-a semănat şi adună de unde n-a împrăştiat. 


Stăpânul i-a răspuns şi i-a vorbit ca unei slugi viclene şi leneşe, dar ia seama că 
nu s-a numit pe Sine om aspru, ci a fost de acord cu ce a spus sluga şi a zis doar: 
ştiai că secer unde n-am semănat şi adun de unde n-am împrăștiat. 





Cum trebuie să înțelegem noi că Domnul seceră unde nu seamănă și adună de 
unde nu împrăștie? Mi se pare că omul cel drept seamănă în Duhul, de unde va 
şi secera viaţă veşnică (Gal. 6, 8). Dumnezeu seceră tot ceea ce este semănat şi 
secerat pentru viața veşnică de către omul drept. Om drept aparține lui 
Dumnezeu, Cel care seceră acolo unde nu EI, ci omul cel drept a semănat. 
Aşadar, putem spune că omul drept Împărţit-a, dat-a săracilor; dreptatea Lui 
rămâne în veac (2 Cor. 9, 9). Cu toate acestea, Domnul, adună la Sine ceea ce 
omul cel drept a împărțit şi a dat săracilor. Secerând ceea ce nu a semănat şi 
adunând ceea ce nu a împrăștiat, consideră că Lui I s-au făcut ceea ce 
credinciosul a semănat şi a împărțit săracilor. Dumnezeu le spune celor care au 
făcut bine cu aproapele lor: Veniţi, binecuvântaţii Tatălui Meu, moşteniţi 
împărăția cea pregătită vouă de la întemeierea lumii. Căci flămând am fost şi 
Mi-aţi dat să mănânc ... (Mt. 25, 34-35). 


Și pentru că dorește să secere unde nu a semănat și să adune unde nu a 
împrăștiat, atunci când nu găseşte nimic care să secere şi să adune, le spune 
acestora: Duceţi-vă de la Mine, blestemaţilor, în focul cel veşnic, care este gătit 
diavolului şi îngerilor lui. Căci flămând am fost şi nu Mi-aţi dat să mănânc ... 
(Mt. 25, 41-42). 


(Origen, Comentariu la Matei 68, traducere pentru Doxologia.ro de Lucian 
Filip) 


(Mt. 25, 25) Şi temându-mă, m-am dus de am ascuns talantul tău în pământ; 
iată ai ce este al tău. 


Acolo se mai afla o slugă care s-a arătat neputincioasă şi de aceea, stăpânul i-a 
dat un talant pe măsura puterii sale.Luându-l și ducându-se, a săpat o groapă în 
pământ şi a ascuns argintul stăpânului său în loc să-l dea să-l dea schimbătorilor 
de bani. 


(Origen, Comentariu la Matei 66, traducere pentru Doxologia.ro de Lucian 
Filip) 


(Mt. 25, 25) Şi temându-mă, m-am dus de am ascuns talantul tău în pământ; 
iată ai ce este al tău. 

Dar nu a făcut la fel ca ceilalţi, ci cum? Doamne, te-am ştiut că eşti om aspru, 
care seceri unde n-ai semănat şi aduni de unde n-ai împrăştiat. Şi temându-mă, 
m-am dus de am ascuns talantul tău în pământ; iată ai ce este al tău. 


(Sfântul loan Gură de Aur, Evanghelia după Matei, Omilia 78.2, traducere 
pentru Doxologia.ro de Lucian Filip) 





(Mt. 25, 25) Și temându-mă, m-am dus de am ascuns talantul tău în pământ; 
iată ai ce este al tău. 


A treia slugă nu a vrut să lucreze și să înmulțească talantul primit şi s-a întors la 
stăpânul său scuzându-se: Doamne, te-am ştiut că eşti om aspru, care seceri 
unde n-ai semănat şi aduni de unde n-ai împrăştiat. Şi temându-mă, m-am dus 
de am ascuns talantul tău în pământ; iată ai ce este al tău. Sluga netrebnică a 
spus că stăpânul său este aspru dar, cu toate acestea, a neglijat să-l slujească ca 
să-i aducă câștig, spunând că s-a temut să investească argintul pentru a obţine 
profit, când el ar fi trebuit să se teamă să nu aducă înapoi stăpânului fără profit 
ceea ce acesta i-a încredinţat. Mulţi oameni din Biserică se aseamănă cu această 
slugă. Să tem să viețuiască într-un chip mai folositor, dar nu se tem a zace în 
nelucrare. Când li se spune că sunt păcătoşi, sfatul de a urma căile sfinţeniei îi 
mișcă dar nu simt nici o teamă de a rămâne în răutatea lor. 


Petru este cel mai bun exemplu. Pe când încă era slab în cele duhovniceşti, a 
văzut minunea prinderii peștilor şi a spus: leşi de la mine, Doamne, că sunt om 
păcătos (Lc. 5, 8). Dacă te priveşti şi vezi că ești păcătos, drept este să nu alungi 
pe Dumnezeu de la tine! Dar cei care văd că sunt slabi şi pentru aceasta nu vor 
să facă viețuirea lor pe acest pământ una folositoare sunt ca acei oameni care 
recunosc că sunt păcătoşi, dar în acelaşi timp, alungă pe Dumnezeu. Ei Îl alungă 
pe Cel care ar trebui să-i sfințească; nici și în agonia morții nu ştiu unde să se 
îndrepte și să se agaţe de viaţă. Domnul a răspuns: Slugă vicleană şi leneşă, ştiai 
că secer unde n-am semănat şi adun de unde n-am împrăştiat. Trebuia să dai 
argintul meu schimbătorilor de bani ca la întoarcerea mea să primesc cu 
dobândă ceea ce ţi-am dat. Sluga s-a legat pe sine cu propriile cuvinte când 
stăpânul său confirmă: Da, secer unde nu am semănat şi adunat de unde nu am 
împrăștiat. Aştept de la tine ceva ce nu ţi-am dat. Aştept mai mult decât ceea ce 
ţi-am dat cu care să faci negoţ. 


(Sfântul Grigorie cel mare, Patruzeci de Omilii la Evanghelii 9.3, traducere 
pentru Doxologia.ro de Lucian Filip) 


(Mt. 25, 27) Se cuvenea deci ca tu să pui banii mei la zarafi, şi eu, venind, aş 
fi luat ce este al meu cu dobândă. 


Dar nu a făcut la fel ca ceilalţi, ci cum? Doamne, te-am ştiut că eşti om aspru, 
care seceri unde n-ai semănat şi aduni de unde n-ai împrăştiat. Şi temându-mă, 
m-am dus de am ascuns talantul tău în pământ; iată ai ce este al tău. Ce-i 
răspunde Stăpânul? Îi spune că: se cuvenea deci ca tu să pui banii mei la zarafi. 
Se cuvenea să te sfătuiești cu cineva, să primeşti învăţătura sa şi atunci ai fi ştiut 
ce să faci. Că sunt zarafui oameni răi? Nu se cuvine ca tu să-i judeci. 





De care altă bunătate te-ai mai putea bucura decât de aceasta? Cei ce dau bani 
cu dobândă se ocupă şi de recuperarea lor, dar tu nu ai avut de făcut şi treaba 
aceasta. Se cuvenea doar să-l dai altcuiva şi să lucreze cu el și el să îi ceri să îți 
dea ce a făcut. L-aş fi cerut Eu înapoi, şi cu dobândă, adică cu faptele sale bune. 
Trebuia să săvârşeşti doar partea care este mai uşoară şi să laşi altcuiva (Mie — 
n.tr.) partea care este mai grea. 


(Sfântul loan Gură de Aur, Evanghelia după Matei, Omilia 78, 2-3, traducere 
pentru Doxologia.ro de Lucian Filip) 


(Mt. 25, 27) Se cuvenea deci ca tu să pui banii mei la zarafi, şi eu, venind, aş 
fi luat ce este al meu cu dobândă. 


A da argintul zarafilor înseamnă a preda învăţătura propovăduirii celor care pot 
să o dea mai departe. Dacă vezi primejdia în care mă aflu eu pentru că ţin 
talantul Domnului, la fel de atent vezi-o şi pe a ta! Ceea ce ai va fi cerut cu 
dobândă de la tine. Toată chestiunea cu dobânda este că vine înapoi mai mult 
decât s-a dat. 


(Sfântul Grigorie cel mare, Patruzeci de Omilii la Evanghelii 9. 3-4, traducere 
pentru Doxologia.ro de Lucian Filip) 


(Mt. 25, 28) Luaţi deci de la el talantul şi daţi-l celui ce are zece talanți. 


Vedeţi că talantul este luat de la sluga vicleană şi leneşă și este dat celui care are 
zece talanţi. Nu este uşor a se explica cum ceea ce s-a dat unei persoane poate fi 
luat și dat unei alte persoane care face bine, ca să aibă şi mai mult decât ceea ce 
a câştigat. Totuşi este posibil ca Dumnezeu, Cel ce toate le lucrează cu dreptate, 
prin dumnezeirea Sa să poată lua talantul de la cel căruia i l-a dat şi să-l dea 
celui care şi-a înmulţit pe ai săi. Căci tot celui ce are 1 se va da şi-i va prisosi, iar 
de la cel ce n-are şi ce are i se va lua. Mai mult decât atât, orice are cineva de la 
naştere, atunci când este pus şi în practică, primește acelaşi lucru şi prin harul 
lui Dumnezeu ca în felul acesta să aibă din belşug și să se întărească în ceea ce 
are. Referitor nu numai la înţelepciune, ci şi la calitatea faptelor făcute, trebuie 
să medităm la cuvintele regelui Solomon: Căci, chiar când ar fi cineva 
desăvârşit între fiii oamenilor, de-i va lipsi înţelepciunea cea de la Tine, ca 
nimica toată se va socoti (Înţ. Sol. 9, 6). 


(Origen, Comentariu la Matei 69, traducere pentru Doxologia.ro de Lucian 
Filip) 


(Mt. 25, 28) Luaţi deci de la el talantul şi daţi-l celui ce are zece talanți. 





Pentru că nu a făcut nimic cu singurul său talant, chiar şi acela i se va lua şi se 
va da tovarăşului său. Căci celui ce are i se va da şi-i va prisosi iar celui ce nu 
are şi ceea ce are i se va lua. Ce înseamnă pentru noi aceasta? Înseamnă că cel 
ce a fost înzestrat cu darul propovăduirii sau al învățăturii, a primit acest dar ca 
şi alții să se folosească de el. Dacă este cineva care nu lucrează acest dar, îl va 
pierde. Însă cel care se va folosi de acest dar cu sârguinţă va dobândi răsplată 
încât să-i prisosească, la fel cum primitorul inactiv va pierde ceea ce a primit. 
Totuşi, sancţiunea nu constă numai în aceasta. În plus, pedeapsa este de 
nesuportat, sentinţa fiind plină de acuzație gravă. 


(Sfântul loan Gură de Aur, Evanghelia după Matei, Omilia 78. 3, traducere 
pentru Doxologia.ro de Lucian Filip) 


(Mt. 25, 29) Căci tot celui ce are i se va da şi-i va prisosi, iar de la cel ce n-are 
şi ce are i se va lua. 


Dacă cineva doreşte să cerceteze Scriptura ca să audă şi-n alt loc de la stăpânul 
său cuvântul credincios, cred că Avraam este cel mai bun exemplu: Şi a crezut 
Avram pe Domnul şi i s-a socotit aceasta ca dreptate (Fc. 15, 6).Apoi, mai este 
acolo omul care a auzit de la stăpânul său că a fost numit slugă credincioasă. 
Fără îndoială, credinţa i s-a socotit ca dreptate, precum credința avută de acela 
în puţine, de aceea i s-a încredințat fiecare taină a învierii și iconomia lucrurilor 
dumnezeieşti. Tot ceea ce se află în lumea aceasta, formează lucrurile mici şi 
puţine. 


Să luăm seama şi la locul spre care se îndreaptă sluga bună şi credincioasă peste 
puține. Ei i se spune: intră întru bucuria domnului tău. Toată bucuria şi 
încântarea se va afla acolo, unde cei ce plâng aici pe pământ se vor veseli după 
aceea şi cei ce însetează după dreptate vor primi o mângâiere pe măsură. El 
spune aceasta atât pentru cel care a primit cinci talanți, cât şi pentru cel care a 
primit doi. EI zice intră.Cunoaşte ceea ce înseamnă să te apropii de Mine şi să 
treci în lumea cealaltă. Vedeţi că stăpânul a spus celei de-a doua slugi ceea ce a 
spus şi celei dintâi: Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria domnului tău. 


Mă întreb şi dacă, devreme ce aceleași cuvinte au fost spuse amânduror slugile, 
cea care a arătat o putere mai mică dar a manifestat-o pe deplin va fi răsplătită 
cu mai puțin decât cea care a câștigat mai mult. Mă-ntreb dacă nu este pentru 
împlinirea a ceea ce s-a spus în alt loc: Celui cu mult nu i-a prisosit, şi celui cu 
puţin nu i-a lipsit (2 Cor. 8, 15; leş. 16, 18). 


Acelaşi lucru se recomandă şi în legătură cu porunca de a iubi pe Dumnezeu ori 
pe aproapele, după cuvintele: Să iubeşti pe Domnul Dumnezeul tău, cu toată 

inima ta, cu tot sufletul tău şi cu tot cugetul tău (Mt. 22, 37). Fără îndoială, când 
cineva a iubit pe Dumnezeu din tot sufletul său şi din tot cugetul său, are aceeaşi 
răsplată a dragostei ca persoana cu inimă mare sau cu un suflet înzestrat sau cu 
o capacitate mai mare. Doar aceasta se cere: la orice nivel ar fi cel care a primit 
un anume dar de la Dumnezeu, să-l întrebuinţeze doar spre slava lui Dumnezeu. 


Mi se pare că cel care a primit un talant a fost într-adevăr printre cei credincioși, 
deşi nu s-a aflat şi printre cei care au acţionat cu curaj în credinţă. Se află printre 
cei ce-şi irosesc energia încercând să facă tot feluri de lucruri, dar nu dobândesc 
nimic (Pentru a evalua această gândire a lui Origen, trebuie să luăm în 
considerare că religia creştină în timpul său, deşi era destul de tolerată, nu 
devenise acceptată în termeni legali, rămânând subiectul ostilităților păgâne. 
Curând, şi Origen avea să fie supus rigorii persecuției lui Deciu-— n.tr.). Poate în 
anumite aspecte, comportamentul lor nu este vrednic de vină. Ceea ce au primit 
păzesc cu grijă, dar nu adaugă nimic mai mult, nici nu fac negoţ, nici nu-i 
schimbă. Pentru aceea, cuvântul nu aduce roadă în ei şi nici altcineva nu câştigă 
din aceasta. Chiar par a fi genul de oameni care se tem de Dumnezeu pentru că- 
L văd pe Dumnezeu a fi aspru, dur şi care nu poate fi mulţumit. 


(Origen, Comentariu la Matei 67, traducere pentru Doxologia.ro de Lucian 
Filip) 


(Mt. 25, 29) Căci tot celui ce are i se va da şi-i va prisosi, iar de la cel ce n-are 
şi ce are i se va lua. 


Stăpânul avea trei slugi. După ce au crezut şi au devenit slugi ale sale, li s-a dat 
ceva de făcut. Au primit argint de la stăpânul lor. Unul a lucrat cu argintul și a 
câștigat. Şi al doilea a câştigat, însă nu la fel de mult. lar al treilea, de teamă şi 
nefiind suficient de credincios, s-a dus şi a ascuns talantul dat de stăpânul său. 
Pentru a se apăra în faţa stăpânului, spune că de teamă a făcut aceasta. Era 
precum cei care au râvnă pentru Dumnezeu, dar sunt fără cunoştinţă (Rom. 3, 
2). Timid fiind, a ascuns talantul în pământ. Astfel fac cei nu vor să se 
sârguiască nici nu vor să pună la încercare ceea ce i s-a spus, nici nu fac cele de 
folos ale sufletului, ci-şi risipesc puterea pe ceea ce au primit şi li s-a încredințat 
fără a dori ceva mai mult. 

(Origen, Comentariu la Matei 66, traducere pentru Doxologia.ro de Lucian 
Filip) 


(Mt. 25, 29) Căci tot celui ce are i se va da şi-i va prisosi, iar de la cel ce n-are 
şi ce are i se va lua. 


Cunoscând aşadar aceste lucruri, să punem ceea ce avem în slujba aproapelui, să 
punem sănătatea, râvna şi îngrijirea noastră. Căci aici talanţii nu sunt altceva 





decât competențele fiecărei persoane, fie aceea de a oferi protecție, fie referitor 
la bani, fie de a învăţa ori referitor la orice lucru i s-a dat. Nimeni să nu spună: 
Am doar un talant şi nu am ce face cu el pentru că nu eşti mai sărac decât era 
văduva. Nu eşti mai puţin învăţat decât erau Petru şi loan, oameni fără carte şi 
simpli (Fp. 4, 13). Dar pentru că au arătat zel și au săvârşit lucrurile spre binele 
tuturor, au fost primiţi în Rai, căci nimic nu este mai bine plăcut înaintea lui 
Dumnezeu decât a vieţui pentru câştigul celor din jur. 


Pentru a avea partea de o răsplată asemenea celor doi, Dumnezeu ne-a înzestrat 
cu vorbire, mâini, picioare, rațiune, putere în trup și în minte ca să putem folosi 
toate acestea atât pentru mântuirea noastră, cât și pentru folosul aproapelui. 
Vorbirea noastră nu slujeşte doar cântării de imnuri şi pentru a aduce mulțumire, 
ci trebuie să fie folosită şi pentru a învăţa şi pentru a sfătui. De vom săvârşi 
acestea, vom imita pe Mântuitorul, de nu, vom ajunge să imităm pe diavol. 


(Sfântul loan Gură de Aur, Evanghelia după Matei, Omilia 78.3, traducere 
pentru Doxologia.ro de Lucian Filip) 


(Mt. 25, 29) Căci tot celui ce are i se va da şi-i va prisosi, iar de la cel ce n-are 
şi ce are i se va lua. 


Şi-ndată se mai adaugă ceva: Căci tot celui ce are i se va da şi-i va prisosi, iar de 
la cel ce n-are şi ce are i se va lua. Celui care are, i se va mai da şi va avea mai 
mult decât destul. Cel care are dragoste în sufletul său va primi şi alte daruri, iar 
cel care nu cunoaște dragostea pierde şi darurile pe care credea că le are. De 
aceea, prietenilor, se cuvine ca în tot ceea ce faceți să fiți vigilenți în a păzi 
dragostea. Dragostea adevărată înseamnă a iubi pe prietenul tău în Dumnezeu şi 
pe duşmanul tău pentru Dumnezeu. Cine face la fel ca acesta pierde fiecare bun 
pe care-l are, este lipsit de talanţii pe care i-a primit și conform pedepsei 
Domnului. este aruncat întru întunericul cel mai din afară.Acest întuneric vine 
ca o pedeapsă pentru cel care prin păcatul său de bună voie a căzut în 
întunericul cel mai dinăuntru. Cel care s-a desfătat de bună voie în întunericul 
acestei lumi va fi silit să sufere pedeapsa întunericului în cea viitoare. 


(Sfântul Grigorie cel mare, Patruzeci de Omilii la Evanghelii 9.6, traducere 
pentru Doxologia.ro de Lucian Filip) 


(Mt. 25, 30) Iar pe sluga netrebnică aruncaţi-o întru întunericul cel mai din 
afară. Acolo va fi plângerea şi scrâşnirea dinţilor. 


Sluga care nu a adus câştig este aruncată în întunericul cel mai dinafară, unde va 
fi plângerea şi scrâşnirea dinților. Vedeţi cum şi păcatul de a nu face ceva bun 





este osândit prin pedepse grele. Nu este pedepsit doar lacomul, desfrânatul și cel 
ce face cele rele, ci şi cel care nu săvârşeşte binele. 


Să ascultăm cu atenţie de aceste cuvinte. Cât avem posibilitatea să lucrăm la 
mântuirea noastră. Să adunăm untdelemn pentru candelele noastre şi să muncim 
ca să înmulțim talantul. Pentru că dacă suntem codași şi ne petrecem timpul în 
trândăvie, nimănui nu-i va mai fi milă după aceea, chiar de ne vom tângui de 
mii de ori... Amintiţi-vă de fecioarele care au venit la Hristos, au bătut la ușă și 
L-au rugat, dar a fost în van şi fără rezultat. 


(Sfântul loan Gură de Aur, Evanghelia după Matei, Omilia 78.3, traducere 
pentru Doxologia.ro de Lucian Filip) 





Părintele Cleopa Ilie - Predică la Duminica a XVI-a după Rusalii (Despre 
înmulţirea talanţilor ) 


Şi a zis Domnul: Bine, Slugă bună şi credincioasă, peste puţine ai fost 
credincioasă, peste multe te voi pune (Matei 25, 21) 


Iubiţi credincioşi, una din învăţăturile ce le putem trage din Sfânta Evanghelie 
de azi este aceea că fiecare dintre noi avem datoria de a înmulți talantul cel 
încredinţat nouă de Dumnezeu. Fiecare om are talantul său de la Dumnezeu şi 


nici unul nu este fără talant. Înmulțirea lui îi aduce mântuirea cea veşnică a 
sufletului său, precum şi intrarea lui în Împărăţia Cerurilor, după cum zice 
Domnul în cuvântul Său către cel ce a înmulţit talantul său: Bine, slugă bună şi 
credincioasă, peste puţine ai fost credincioasă, peste multe te voi pune, intră 
întru bucuria Domnului tău (Matei 25, 21). 


Ce este "bucuria Domnului”, dacă nu Împărăţia Cerurilor. La fel vedem că 
cel ce nu a înmulțit talantul său, s-a osândit în munca cea veşnică, după cum ne 
arată iarăşi Domnul zicând: Jar pe sluga cea netrebnică aruncaţi-o întru 
întunericul cel mai de afară. Acolo va fi plângerea şi scrâşnirea dinţilor 
(Matei 25, 30). Iată deci, fraţii mei, cât de luminat şi cât de clar ne arată 
Mântuitorul nostru, că cel ce înmulțeşte talantul său, se mântuieşte şi intră 
întru Împărăţia Cerurilor, iar cel ce nu se sileşte a-şi înmulţi talantul său, se 
osândeşte. 


Poate va zice cineva: "Eu nu am talant!" Mare minciună spune unul ca acesta şi 
nu trebuie nicidecum ascultat. Noi vedem din Sfânta Evanghelie de azi, că toți 
au primit talanţi, unul cinci, altul doi, altul unul, dar nici unul nu a rămas fără de 
talant. Dacă ar fi fost vreunul fără de talant, ar fi zis Domnul că altuia nu i-ar fi 
dat nici un talant. Dar arătând că toţi au luat talanţi, nimeni nu se poate încumeta 
a zice: "Eu n-am nici un talant!” Putem zice că nu toți au primit la fel talanţii, 





că unii mai mulţi, alții mai puţini şi că nu toţi au primit acelaşi fel de talant, 
aducându-se aminte de mărturia Sfintei Scripturi care zice: Duhul este unul, 
iar darurile felurite (Romani 12, 6; Efeseni 4, 7; | Corinteni 7, 7; 1, 24). 


Iubiţi credincioşi, aşa de exemplu, unul este patriarh, altul conducător de ţară, 
altul mitropolit, altul episcop, altul preot, altul stareţ de mânăstire, altul 
conducător de oști, altul mare dregător în societate, altul scriitor, altul judecător, 
altul dascăl bisericesc, altul pictor sau zugrav, altul filosof, altul mare cântăreţ, 
altul astronom, altul croitor, altul meşter dulgher sau tâmplar, altul cizmar, altul 
zidar, altul învăţător, altul lucrător de pământ, altul păzitor de vite sau de oi şi 
aşa mai departe. Dar să nu uite fiecare că, pe cât dregătoria lui este mai mare, 
cu atât mai mare răspundere are în faţa lui Dumnezeu şi a oamenilor, căci 
are datoria a-şi înmulţi talanţii încredinţaţi lui, aducându-şi aminte de 
cuvântul Domnului care zice: Căruia i s-a dat mai mult, mai mult se va cere 
de la dânsul (Luca 12, 48). 


Marii dregători şi păstorii de suflete trebuie să-şi înmulțească talanţii primiţi 
spre folosul de obşte al poporului, fie prin scris, fie prin cuvânt, dar mai ales 
prin pilda cea bună a vieţii lor, deoarece mai mult zideşte cineva pe alții prin 
trăire decât prin cuvânt. De aceea şi Mântuitorul a cerut mai înainte de 
învăţătură, trăirea, lucrarea duhovnicească, zicând: Cel ce va face şi va învăţa, 
acesta mare se va chema (Matei 5, 19), iar unul din sfinţi a zis: "Taci tu, Să 
vorbească lucrurile tale” (Filocalia X, Cuvântul 23). 


Marele Apostol Pavel îndeamnă pe ucenicul său Tit să se facă în toate pildă 
bună de urmat, zicând: Intru toate arată-te pe tine pildă de fapte bune (Tit 2, 
7). 


Dacă cineva este păstor de suflete în Biserica lui Hristos: 

» trebuie să predice neîncetat Sfânta Evanghelie (Marcu 16, 15; Fapte 15, 
7): 
pe toți trebuie să-i înveţe calea mântuirii (Luca 1, 17; Fapte 13, 26, 16, 
17): 
să-i convingă pe cei necredincioşi şi rătăciţi de la adevăr (Fapte 20, 21; 
Romani 1, 5; 10, 8); 
să împrăştie întunericul necredinţei (Matei 5, 14-16; Fapte 26, 15; II 
Corinteni 4, 6); 
să vegheze asupra sufletelor şi să le călăuzească spre Hristos fără interes 
(I Corinteni 9, 18; II Corinteni 11, 7). 


Păstorul de suflete are datoria de: 
> a predica cuvântul Domnului cu stăruinţă şi în toată vremea (II Timotei 
42); 





a învăța cu blândeţe (II Timotei 2, 25: I Timotei 5, 20; Tit 1, 13); 

a păstra cu scumpătate dreaptă credinţă (I Timotei 6, 20; II Timotei 1, 
14); 

a nu da nici o pricină de sminteală credincioşilor (II Corinteni 6, 3; 
Romani 14, 13-14; I Corinteni 8, 13); 

a suferi pentru credincioşi (II Corinteni 1, 8; Coloseni 1, 24); 

a nu se ruşina şi a nu se înfricoşa de amenințările oamenilor (leremia 1, 
5; 1, 17, lezechiel 2, 7-9; 3-9; Fapte 4, 19-23); 

a opri pe femei să predice în Biserică (I Corinteni 14, 34-35); 

a păstra în întregime învăţătura Sfintei Evanghelii (I Timotei 1, 3) şi 
altele. 


Acestea şi încă multe altele, dacă le vor face păstorii şi credincioşii Bisericii lui 
Hristos, atunci se vor afla în toată vremea lucrând la înmulţirea talanţilor lor, 
pentru care vor primi plată de la Dumnezeu, în ziua cea mare a Judecăţii de 
apoi. Dacă toţi se vor sili să-şi înmulțească talantul lor dat de Dumnezeu, plată 
şi răsplătire vor lua de la EI şi cinste de la oameni, care se vor folosi de hărnicia 
şi dragostea lor de a lucra spre binele obştesc al tuturor. 


Dar şi în altfel poate creştinul şi mai ales preotul a-şi înmulți talantul său spre 
slava lui Dumnezeu şi folosul de obşte al oamenilor. De exemplu, 
dacă cineva are darul propovăduirii şi predică Evanghelia după măsura 
credinţei sale; 
dacă altcineva are slujbă şi o săvârşeşte cu evlavie; 
dacă altul are darul învăţăturii şi se sârguieşte a învăţa cele sfinte pe 
alții; 
dacă unul face milostenie cu voie bună, 
dacă altul lucrează în orice fel spre binele aproapelui său, 
toți aceştia îşi înmulţesc talanţii lor (Romani 12, 8). 


» Dacă unii se silesc a duce viaţă sfântă în feciorie, în post, în rugăciune, 
în înfrânare de la toate, în privegheri şi citirea Sfintelor Scripturi, unii ca 
aceştia se află înmulțindu-şi talanţii lor (Tit 2, 7). 

> Dacă alţii au darul răbdării, al tăcerii, al blândeţii şi al smereniei, al 
îndelungatei răbdări şi prin aceste fapte bune sunt pilde pentru cei din 
jurul lor, ca nişte lumini în sfeşnicul Bisericii lui Hristos, spre folosul 
tuturor, şi aceştia se află înmulţind talanţii lor (Matei 3, 14-15). 

» Dacă altul are darul trezviei, al bărbăţiei, al dragostei, al nerăutăţii, al 
evlaviei, al supunerii şi al ascultării, slujind tuturor cu bucurie şi cu 
dragoste, acesta luminează cu pilda vieţii sale pe toţi cei din jurul lui şi 
plineşte cuvântul Domnului care a zis: Aşa să lumineze lumina voastră 
înaintea oamenilor, ca să vadă faptele voastre cele bune şi să slăvească 
pe Tatăl vostru Cel din cer (Matei 5, 16). 





Astfel, cei ce luminează şi zidesc pe alţii prin viaţa lor, unii ca aceştia pururea se 
află înmulţind talanţii lor, spre slava lui Dumnezeu (| Corinteni 10, 3-10; 
Filipeni 1, 11). 


» Dacă altul are credinţă tare şi nefăţarnică şi lucrează cu dragoste spre 
mântuirea şi folosul tuturor oamenilor; 

» dacă rabdă cu vitejie de suflet toate necazurile, ispitele, bolile, scârbele 
şi pagubele, fără a cârti împotriva lui Dumnezeu şi mulţumeşte în toate 
încercările cele grele Preabunului Dumnezeu, unul ca acesta aduce 
Domnului roadă prin răbdarea sa, după cuvântul Domnului (Luca 8, 15), 
şi în toată vremea vieţii sale îşi înmulţeşte talanţii daţi lui de Dumnezeu, 
spre dobândirea fericirii veşnice în Împărăţia Cerurilor. 

Dacă alții îşi petrec viaţa în frică şi în dragoste de Dumnezeu, în 
smerenie şi blândeţe, dacă nasc şi-şi cresc copiii în dreapta credinţă şi 
evlavie, în post şi rugăciune, în umilinţă şi nerăutate, unii ca aceştia dau 
pildă bună celor care îi văd, şi aşa se află înmulţind talanţii lor, spre 
slava lui Dumnezeu şi spre folosul oamenilor (Matei 11, 29; 21, 5; 
Coloseni 3, 12; Isaia 66, 2). 

Cei ce ostenesc şi îngrijesc de bolnavi, de bătrâni şi neputincioşi, 
sprijinindu-i cu dragoste şi jertfindu-se prin răbdare şi osteneală, pentru 
ajutorul şi sprijinul lor, purtându-le neputinţele şi îngrijind de sănătate şi 
nevoile lor, unii ca aceştia împlinesc cuvântul Domnului, care a zis: 
Bolnav am fost şi M-aţi cercetat (Matei 25, 36; lov 22, 6-7). Astfel şi 
aceştia se află înmulțind talanţii lor, spre slava lui Dumnezeu şi a lor 
mântuire (I Corinteni 10, 31; Filipeni 1, 11). 

Dacă altul este bogat şi se milostiveşte să ajute din dragoste pe săraci, pe 
bolnavi şi neputincioşi, împărțindu-le cu dragoste cele de trebuinţă, şi 
acesta îşi înmulțeşte talantul său prin milostenie şi va câştiga mila lui 
Dumnezeu în ziua cea de apoi, dobândind fericirea veşnică de la Hristos, 
Care a zis: Fericiţi cei milostivi, că aceia se vor milui (Matei 5, 7). 


Iubiţi credincioşi, am arătat că toţi oamenii au primit talanţi de la Dumnezeu şi 
că fiecare este dator a-şi înmulţi talantul său spre a intra în bucuria Împărăției 
Cerurilor. Am arătat şi ce pedeapsă vor lua cei leneşi şi nelucrători care nu s-au 
silit în viaţă la înmulțirea talanţilor lor. 


Noi ştim că toţi sfinţii şi drepţii lui Dumnezeu de la începutul zidirii lumii s-au 
silit fiecare, prin cuvânt şi fapte bune, a-şi înmulțţi talanţii lor. Dacă vom citi cu 
atenție dumnezeiasca Scriptură şi învăţăturile Sfinţilor Părinţi, vom înţelege 
luminat că patriarhii, proorocii, apostolii, ierarhii, mucenicii, mărturisitorii, 
cuvioşii şi toți sfinții Vechiului şi Noului Testament s-au silit în viaţa lor să 
împlinească cu toată sârguinţa poruncile lui Dumnezeu spre slava Lui şi spre 
mântuirea sufletelor lor. Astfel cu osteneală, prin lucrarea faptelor bune ei şi-au 





înmulțit talantul dat lor de Dumnezeu. Ei aveau pururea în minte că Preabunul 
Dumnezeu, în ziua cea mare a judecății de apoi, va răsplăti fiecăruia după 
faptele lui, precum scrie: Că toată fapta o va aduce Dumnezeu la judecată, cu 
tot lucrul trecut cu vederea, ori bun, ori rău (Eclesiast 12, 14). Şi iarăşi că: 
Fiul Omului va să vină întru Slava Tatălui Său cu îngerii Săi şi atunci va 
răsplăti fiecăruia după faptele sale (Matei 16, 27). 


Deci nimeni să nu creadă că îl va mântui credinţa cea moartă, care nu este 
urmată de fapte bune. Ci având în vedere că este muncă şi pedeapsă pentru 
nelucrarea faptelor bune, precum şi mare răsplată pentru cei care se îngrijesc de 
mântuirea sufletului, înmulţind talanții daţi lor de Dumnezeu, fiecare să se 
silească cu toată sârguinţa în această viaţă trecătoare, la lucrarea poruncilor lui 
Dumnezeu şi la toată faptă bună. 


Spre sfârşitul acestei predici, vă spun o istorioară adevărată, din care fiecare 
poate înţelege cât de mare bucurie şi fericire are în ceasul morţii şi în ziua 
Judecăţii de apoi, cel ce s-a silit în viaţă la înmulțirea talantului său, spre folosul 
sufletesc al altora şi spre slava lui Dumnezeu. 


A fost un dascăl şi propovăduitor al cuvântului lui Dumnezeu, care în toată 
viața sa predica, învăţa şi îndemna pe oameni la părăsirea păcatelor şi la 
lucrarea faptelor bune. Pe unii îi îndemna să se ducă la spovedanie, pe alţii îi 
îndemna Să facă milostenie, pe alţii care erau învrăjbiţi îi Sfătuia să se împace 
cu fraţii lor; pe alții îi îndemna să meargă regulat la biserică şi să citească 
sfintele cărţi, iar pe alţii îi îndemna la post, la rugăciune, la curăţenie şi 
înfrânare. Astfel, bunul dascăl nu se lenevea la mântuirea sa şi a fraţilor săi 
creştini. 


Ajungând la bătrâneţe şi în clipa morţii era ca orice om în mâhnire şi frică de 
ceasul acela, în care şi Mântuitorul S-a întristat, zicând: Întristat este sufletul 
Meu până la moarte (Marcu 14, 34). Dar, pe când îşi dădea sufletul, fiindcă 
se silise toată viaţa la îndreptarea şi mântuirea multora, deodată a văzut o 
ceată mare de şaizeci de mii de suflete, strălucind ca soarele, care l-au 


suflete mântuite, au însoţit la cer cu mare bucurie pe cel care s-a ostenit la 
mântuirea sufletelor lor. 





Iată deci, fraţilor, cum şi-a înmulțit talantul acest dascăl fericit şi câtă bucurie a 
avut în vremea sfârşitului său, pentru osteneala ce a depus-o la mântuirea atâtor 
suflete. Şi cu dreptate s-a întâmplat acest lucru, că iată ce zice Apostolul Iacob: 
Fraţii mei, dacă unul din noi va rătăci de la adevăr şi îl va întoarce cineva, să 
ştie că cel ce a întors pe păcătos de la rătăcirea căii lui, îşi va mântui Sufletul 
său de moarte şi va acoperi mulţime de păcate (lacob 5, 19-20). 


Vedeţi, fraţii mei, dascălul mai sus amintit nu a întors numai un suflet la calea 
mântuirii, ci după cum aţi auzit, şaizeci de mii de suflete care, după mila şi 
dreptatea lui Dumnezeu, au fost trimise să-l întâmpine în vremea 1eşirii lui din 
viaţă şi să-l conducă până la cer. 


Deci, la fel să facem şi noi. Cel mai mult ne ajută la mântuire şi la înmulţirea 
talanţilor: rugăciunea, postul, milostenia, smerenia, spovedania, Sfânta 
Împărtăşanie şi iertarea din inimă a tuturor. 
Să ne rugăm cel mai mult ca să ne ierte Dumnezeu păcatele. 
Să ținem cu râvnă posturile în zilele rânduite, ca rugăciunea să aibă har 
şi putere. 
Să fim smeriţi şi blânzi la inimă cu ce putem ca să fim şi noi miluiţi la 
cer. 
Să avem duhovnici buni şi să ne apropiem cu mare evlavie de Trupul şi 
Sângele lui Hristos. 


Să iertăm din inimă pe toţi cei ce ne fac rău şi să ajutăm după putere la 
mântuirea celor din jurul nostru. 


De vom face aşa, şi păcatele ni se vor ierta, şi anii vieţii ni se vor binecuvânta, şi 
talanţii ni se vor înmulţi, şi sfârşit bun vom dobândi, iar în ceasul morţii, îngerii 
cei buni şi sufletele celor pe care i-am călăuzit la mântuire ne vor întâmpina şi la 
odihnă cerească ne vor însoţi, de care să ne învrednicească Hristos Dumnezeu, 
cu rugăciunile Preacuratei Maicii Sale. 


Amin. 





Sfântul loan Gură de Aur - Cuvânt la Duminica a XVI-a după Pogorârea 
Sfântului Duh - Creştinul este asemenea unui schimbător de bani 


„ Se cuvenea deci ca tu să pui banii mei la zarafi, şi eu, venind, aş fi luat ce 
este al meu cu dobândă. ” (Matei 25, 27) Aşa a grăit domnul către sluga sa cea 
leneşă şi aşa va grăi Hristos, Domnul nostru, fiecăruia dintre noi, când va veni la 
judecată şi va cere banii Săi cu dobândă. 


O, cât de mare şi nespusă este dragostea Domnului! El opreşte pe oameni să ia 
dobândă, iar El Însuşi cere dobândă. Dar pentru ce? Pentru că dobânda 
omenească este vrednică de osândit şi de defăimat, iar cea dumnezeiască este 
vrednică de laudă şi de toată aprobarea. Dobânda aceea, înţeleg cea de bani, 
vatămă atât pe cel ce o dă, cât şi pe cel ce o primeşte. Pe cel ce o ia îl duce în 
iad, iar pe cel ce o dă îl face mai sărac decât înainte. 


Ce poate să fie mai groaznic, decât atunci când cineva trage câştig din lipsa 
aproapelui său, iar nenorocirea aproapelui său o stoarce în folosul său? Sau când 
unul, sub masca bunătăţii, întrebuinţează învârtoşarea inimii, şi pe cel ce are 
trebuinţă de ajutor, căruia se pare că-i întinde mâna, îl împinge desăvârşit în 
prăpastie? 


Ce faci, o, omule? Nu pentru aceasta a venit săracul înaintea uşii tale, ca să-i 
mai înmulţeşti sărăcia, ci pentru ca tu să-l scapi de dânsa. Iar tu faci întocmai ca 
otrăvitorii. Aceştia amestecă otrava cu mâncarea cea obişnuită, şi fac aşa ca să 
nu se observe înşelăciunea lor. 





Tot aşa, cei ce acoperă sub masca bunătăţii pierzătoarea lor camătă, ştiu să 
ascundă paguba şi vătămarea cea mare de către cei care s-au hotărât a bea 
această pierzătoare otravă. 


Pentru aceasta, mai ales de camătă, poate zice cineva cu toată dreptatea ceea ce 
Solomon a zis despre păcat îndeobşte. Dar ce zice Solomon despre păcat? „Un 
timp îndelungat el este dulce pentru gâtlejul tău, dar după aceea îl vei afla mai 
amar decât fierea şi mai tă1os decât o sabie cu două tăișuri” (Pilde 5, 3-4). 


Această încercare o fac toţi cei ce iau bani cu camătă. La început, când primesc 
banii, ei simt oarecare uşurare; dar numai pentru un timp scurt. lar după ce 
dobânzile cresc şi povara datoriei covârşeşte puterile, ceea ce mai înainte era 
dulce gâtlejului lor, se arată acum mai amară decât fierea şi mai tăioasă decât 
sabia cea cu două tăişuri, pentru că ei, adeseori, se văd nevoiţi a înstrăina 
întreaga moştenire părintească. 


Cu toate acestea, să trecem acum, în vorba noastră, de la cele simţite la cele 
duhovniceşti. 


„Se cuvenea ţie, zice Domnul, să fi dat argintul Meu schimbătorilor”. Prin 
schimbători El vă înţelege pe voi, cei care auziți aceste cuvinte. Insă pentru ce 
Dumnezeu v-a numit schimbători? Pentru ca să vă înveţe că tot ce auziţi trebuie 


să cercetaţi cu aceeaşi îngrijire, precum cei care primesc monede şi pe care le 
ispitesc şi le cercetează, precum schimbătorii de bani aruncă o monedă falsă şi 
care nu are tiparul cel adevărat, iar pe cele bune şi adevărate le primesc, şi aşa 
deosebesc pe cele mincinoase de cele adevărate, aşa trebuie să faci şi tu! 


Să nu socoteşti adevărate toate câte auzi, mai vârtos să înlături de la tine cele 
false şi neadevărate, iar pe cele adevărate şi care îţi ajută la mântuire să le 
întipăreşti în duhul tău. La aceasta ai şi cumpănă şi cântar, negreşit nu din fier 
sau aramă, ci din cele care se cuprind în obiceiurile cele curate şi în credinţa cea 
adevărată, şi cu acestea trebuie să cercetezi tot cuvântul ce-l auzi. 


De aceea se zice: „Fiţi schimbători buni”, nu ca şi cum ar trebui să şedeţi în târg 
şi să numărați banii, ci pentru ca voi să cercetaţi cu tot dinadinsul fiecare cuvânt 
şi fiecare învăţătură. De aceea scrie Apostolul Pavel: „Toate să le încercaţi şi ce 
este bun să ţineţi” (1 Tesaloniceni 5, 21). 


Dar Hristos ne-a numit schimbători nu numai pentru că noi trebuie să cercetăm 
toate vorbele, ci încă şi cu privire la transmiterea celor ce ni s-au încredinţat. 
Precum schimbătorii pierd tot câştigul, dacă închid în casă banii pe care i-au 
primit şi nu-i dau altora, tot aşa se întâmplă şi cu cei ce aud cuvântul cel 





dumnezeiesc. Dacă tu, învăţătura ce ai primit-o aici (în biserică) o păstrezi 
pentru tine şi nu o împărtăşeşti altora, atunci agoniseala ta va rămâne fără folos. 


La casele de schimb, în toate zilele şi de-a pururi, vedem oameni intrând şi 
ieşind. Tot aşa trebuie să fie şi în privinţa învăţăturii. La schimbători, noi vedem 
cum unii depun la ei banii lor, iar alţii îndată îi împrumută de la ei, şi aşa este 
toată ziua. De aceea schimbătorii câştigă aşa de mult, deşi banii nu sunt ai lor 
proprii, iar ei aşa de mare folos câştigă din banii străini, pentru că ştiu a-i 
întrebuința cum se cuvine. 


Tot aşa trebuie să faci şi tu. Învățăturile pe care le primeşti nu sunt proprietatea 
ta, ci ele sunt ale Sfântului Duh. Dar dacă tu faci dintr-însele o întrebuințare 
dreaptă, vei trage din aceasta un folos duhovnicesc foarte mare. De aceea v-a 
numit Dumnezeu schimbători. 


Însă pentru ce Dumnezeu a numit bani cuvintele pe care noi le ascultăm? Banii 
au chipul împăratului; şi dacă nu au acest chip, nu sunt adevăraţi, ci sunt falşi. 
Tot aşa trebuie ca fiecare învăţătură, pe care noi se cuvine să o credem, să 
poarte întru sine chipul lui Iisus Hristos. 


Și mai departe: întrebuinţarea banilor alcătuieşte tot traiul nostru; banii sunt 
temelia tuturor tocmelilor noastre, şi de trebuie să cumpărăm sau să vindem 
ceva, totdeauna banul joacă un rol. 


Tot aşa se întâmplă cu cuvântul şi cu învăţătura. 


Aceşti bani duhovniceşti sunt stratul şi rădăcina tuturor tratatelor duhovniceşti. 
Dacă noi, de exemplu, voim să cumpărăm ceva de la Dumnezeu, trebuie mai 
întâi să plătim cu cuvântul rugăciunii, spre a dobândi ceea ce dorim. 


Când vedem un frate uşor la minte şi leneş, care merge spre pieire, noi putem 
iarăşi să câştigăm mântuirea sufletului său şi să cumpărăm izbăvirea lui, când 
aplicăm la aceasta cuvântul învăţăturii şi plătim cu el. 


De aceea, toate cele bune pe care le auzim, trebuie să le păzim cu toată sârguința 
şi să le păstrăm, pentru ca iarăşi să le putem împărtăşi altora, încă şi despre 
dobânda acestor bani trebuie să dăm socoteală. 


Aşadar, să fim cu luare aminte când primim o monedă adevărată a învăţăturii, ca 
iarăşi să putem depune banii noştri la alţii. Căci fiecare, numai dacă voieşte, 
poate să fie învățătorul altuia. 





— Tu nu poți să schimbi în bine o cetate întreagă. Fie! Dar tu poți sfătui la 
bine pe nevasta ta. 

— Tu nu poţi să vorbeşti către toată adunarea, ca un preot. Fie! Dar tu poţi 
să aduci pe fiul tău la o cale mai bună. 

> Tu nu poți învăţa tot poporul. Fie! Dar tu poți face mai bune slugile tale. 


Pentru puterile tale, aceştia nu sunt prea mulţi şcolari, şi o astfel de învăţătură 
nu întrece măsura cunoştinţelor tale; ba tocmai tu poţi aduce pe aceşti oameni la 
rânduială mult mai uşor decât preotul şi decât propovăduitorul. Acesta vine la 
voi numai o dată sau de două ori pe săptămână, iar tu ai pe aceşti şcolari în toate 
zilele cu tine; poţi da învățături bune femeii tale, copiilor tăi, slugilor tale, atât 
seara, cât şi la masă, ba încă şi toată ziua. 


Dar încă şi din alt motiv îţi este ție mai uşor a-i mântui. Propovăduitorul, 
vorbind către o mare mulţime, nu ştie de ce boală suferă fiecare; de aceea, el 
trebuie în fiecare predică să aducă tot felul de doctorii. Voi, însă, nu aveţi 
trebuință de aceasta; mai vârtos puteţi cu o mică lucrare să produceţi o mare 
îmbunătăţire, căci voi cunoaşteţi deplin greşelile acelora care sunt cu voi în 
casă, şi de aceea puteţi întrebuința împotriva lor mijloacele cele mai potrivite. 


Aşadar, iubiţilor, să nu amânăm grija pentru casnicii noştri, căci cea mai mare 


pedeapsă şi o nespusă muncă aşteaptă pe cei care se lenevesc pentru casnicii lor. 
Apostolul Pavel zice lămurit: „Dacă cineva nu poartă grijă de ai săi, şi mai 
vârtos de casnicii săi, de credință s-a lepădat şi este mai rău decât cel 
necredincios” (1 Timotei 5, 8). 


Vezi, cât de ager atinge Pavel pe cei care nu se îngrijesc de casnicii lor? „Căci 
cine nu îngrijeşte de ai săi, cum va îngriji de cei străini?” (| Timotei 3, 5). Eu 
ştiu că de multe ori v-am dat acest sfat, dar niciodată nu voi înceta, căci numai 
aşa voi fi slobod de toată răspunderea. Pentru aceea, adeseori, vă îndemn să vă 
îngrijiţi de mântuirea sufletească a celor de aproape ai voştri, pentru ca cele ce 
eu vă zic să pătrundă, în sfârşit, în adâncul sufletelor voastre. 


Precum răsadurile, ale căror rădăcini se întind adânc în pământ, nu se pot birui 
de nici un vânt, aşa şi acele învățături despre fapta cea bună, care se prind adânc 
în sufletul nostru, nu se pot smulge uşor de îndeletnicirile şi împrăştierile vieţii. 


Spune-mi, iubitule: Să presupunem că tu vezi pe fiul tău aproape mort de foame. 
L-ai putea trece cu vederea sau, mai vârtos, nu i-ai face şi nu i-ai răbda toate, ca 
să-l scapi a muri de foame? Deci, dacă tu nu treci cu vederea pe cel ce se 
chinuieşte de foamea trupească, cum ai putea să rămâi liniştit când fiul tău este 
ameninţat să piară de foamea învăţăturii celei dumnezeieşti? Meriţi tu, oare, 
numele de tată? Această foame duhovnicească este mai primejdioasă decât cea 





trupească, căci moartea cu care ea se sfârşeşte este mai groaznică. De aceea, tu 
trebuie cu mult mai mult să gândeşti la liniştirea acestei foame. 


Apostolul zice: „Creşteţi pe fiii voştri întru învăţătura şi certarea Domnului” 
(Efeseni 6, 4). Aceasta este cea mai frumoasă îngrijire a unui părinte; acestea 
sunt cele mai nobile osteneli pentru copiii săi. Din aceasta cunosc eu înrudirea 
firii, când părinţii au cea mai mare grijă tocmai pentru binele duhovnicesc al 
copiilor lor. 


(din “Predici la duminici şi sărbători”, Sursa: ioanguradeaur.ro) 





Sfântul Nicolae Velimirovici - Predică la Duminica a 16-a după Rusalii - Ce 
au făcut slugile cu cele primite? 


Dumnezeu crează inegalitatea; oamenii cârtesc, nu le place. Dar sunt oamenii 
mai înţelepţi decât Dumnezeu ? Dacă Dumnezeu a făcut inegalitatea, înseamnă 
că aşa e bine, înseamnă că inegalitatea este mai bună decât egalitatea. 


4 Dumnezeu creează inegalitatea spre binele omului, dar acesta nu-şi dă 
seama că este bună. 


4 Dumnezeu crează inegalitatea pentru că este frumoasă, dar omul nu-şi 
dă seama de frumuseţea ei. 

+ Dumnezeu crează inegalitatea din iubire, care ea însăşi creşte şi se 
hrăneşte din inegalitate — dar oamenii nu văd iubirea din ea. 


Orbenia se răzvrăteşte împotriva vederii, nebunia împotrivii înţelepciunii, răul 
împotriva binelui, urâtul împotriva frumosului, ura împotriva dragostei. 


Adam şi Eva s-au dat pe mâna Satanei ca să ajungă deopotrivă cu Dumnezeu. 
Cain l-a ucis pe fratele său Abel pentru că jertfele lor nu erau deopotrivă de 
plăcute lui Dumnezeu. De atunci şi până acum păcătoşii sunt în război cu 
inegalitatea. 


Dumnezeu însă a creat inegalitatea mai înainte de ei, pentru că şi pe îngeri i-a 
făcut Dumnezeu neegali. 


Dumnezeu vrea ca oamenii să nu fie la fel în cele dinafară, adică în bogăţie, 
putere, Stare, învăţătură şi aşa mai departe, dar nu ca să se ia la întrecere unii 
cu alții. „Nu te aşeza în locul cel dintâi”, porunceşte Domnul (Luca 14, 8). 





Dumnezeu vrea ca oamenii să se ia la întrecere în înmulţirea virtuţilor 
lăuntrice: credinţă, bunătate, milă, dragoste, blândeţe, smerenie şi ascultare. 


Dumnezeu dă şi darurile dinafară şi cele dinlăuntru, deşi mai mare preţ pune pe 
acestea din urmă. Daruri exterioare a dat şi dobitoacelor, dar daruri duhovniceşti 
a revărsat numai în om. Omului i-a dat aşadar mai mult decât dobitoacelor, de 
aceea şi cere de la om mai mult. Ceea ce a dat omului pe deasupra sunt 
darurile duhului. 


Darurile dinafară le-a dat Dumnezeu omului întru slujirea celor dinlăuntru, 
pentru că tot ce este înafară slujeşte lăuntricului. Tot ce e vremelnic slujeşte 
veşniciei, tot ce e muritor slujeşte nemuririi. Aşa s-a hărăzit de la Dumnezeu. 
Omul care o ia pe cealaltă cale, risipindu-şi zestrea de duh ca să-şi agonisească 
bunuri trecătoare, averi, putere, vază şi slavă lumească, este ca un fiu care, 
moştenind de la tatăl său aur mult, îl cheltuieşte cumpărându-şi praf şi cenuşă. 


Omul care a simţit darul lui Dumnezeu în suflet, nu mai pune mult preţ pe 
lucrurile dinafară, la fel cum cineva, trecând prin şcoli înalte, nu se laudă cu 
şcoala primară. 


Nebunul, nu înțeleptul, se luptă pentru cele dinafară. Înțeleptul se prinde în lupta 
cea cea bună intru înmulţirea celor duhovniceşti. Toţi cei ce se irosesc în lupta 


pentru cele dinafară nu pot, sau le e frică să privească înlăuntrul lor şi rămân 
nelucrători pe cel mai de seamă tărâm al omenescului. 


Dumnezeu nu caută nici la ceea ce este, nici la ceea ce are omul în această 
lume: nici cum se îmbracă, nici ce mănâncă, nici cum e văzut de alții. 
Dumnezeu caută numai şi numai la inima omului. Altfel spus, pe Dumnezeu 
nu-L câştigi cu agonisita cea dinafară ci cu buna sporire a celor dinlăuntru, cu 
îmbogățirea în duh şi în adevăr. Despre aceasta ne vorbeşte Evanghelia de 
astăzi. 


Pilda talanţilor sau a darurilor duhovniceşti cu care Dumnezeu a înzestrat 
sufletul, e foarte grăitoare în privinţa inegalităţii fireşti dintre oameni. Dar nu 
numai atât. În zbor vulturesc, pilda aceasta zboară deasupra întregii întinderi a 
istoriei sufletului omenesc din început şi până la sfârşit. De-ar fi să înţeleagă 
cineva pe deplin şi să împlinească învăţătura fie şi numai a singurei pildei 
acesteia, şi-ar dobândi cu ea mântuirea în împărăţia lui Dumnezeu. 

„Împărăţia Cerurilor este ca un om care, plecând departe, şi-a chemul slugile 
şi le-a dat pe mână avuţia sa. Unuia i-a dat cinci talanţi, altuia doi, altuia 
unul, fiecăruia după puterea lui şi a plecat”. 





> „Un om” aici trebuie să înţelegem pe Dumnezeu Atotputernicul, 
Dătătorul tuturor darurilor. 

> „sSlugile” sunt 

» Plecarea „departe” e 

> „Talanţii” sunt zestrea făpturilor înţelegătoare. 
lar că toate aceste daruri sunt mari, se vede din aceea că toate sunt numite 
„talanţi”, talantul fiind o măsură de foarte mare preţ, valorând cinci sute de 
galbeni. 


Stăruim asupra faptului că Mântuitorul anume a numit darurile lui 
Dumnezeu „talanţi”, ca să arate cu câtă dărnicie a înzestrat milostivul Ziditor 
pe fiecare din făpturile Sale. Atât de mari sunt aceste daruri, că fie numai şi 
unul singur îi e omului de ajuns. 


Prin „omul” din parabolă se mai înţelege şi Însuşi Domnul nostru Iisus 
cum se vede şi din Evanghelia după Luca: „Un om de neam mare” 

(Luca 19, 12). 

Acest „om de neam mare” nu e altul decât Însuşi Hristos, Fiul Unul-Născut al 

Celui Preaînalt. 


Lucrul acesta se vede şi din celelalte cuvinte ale pildei: „Un om de neam mare 
s-a dus într-o ţară îndepărtată, ca să-şi ia domnie şi să se întoarcă”. Domnul 


S-a suit la cer ca să primească Împărăția, şi a făgăduit carpenilor că se va 
întoarce pe pământ ca Judecător. Înţelegând prin omul din pildă pe Hristos, 
vedem în slugile Sale pe apostoli, pe preoți şi pe toţi credincioşii. 


Duhul Sfânt a revărsat multe deosebite daruri asupra tuturor acestora, aşa încât 
oamenii să se întregească unul prin altul şi astfel să ajungă împreună la creştere 
duhovnicească şi la desăvârşire. 


» Darurile sunt felurite, dar acelaşi Duh. Și felurite slujiri sunt, dar acelaşi 
Domn. Și lucrările sunt felurite, dar este acelaşi Dumnezeu care lucrează 
toate în toţi. Şi fiecăruia i se dă arătarea Duhului spre folos... Și toate acestea 
le lucrează unul şi acelaşi Duh, împărțind fiecăruia deosebi, după cum 
voieşte” (| Corinteni 12, 4-7; 11). 


La Botez, toți credincioşii primesc din belşug aceste daruri, care se înmulţesc 
şi se împuternicesc prin celelalte Taine ale Bisericii. 

Prin „cinci talanţi” comentatorii înţeleg cele cinci simţuri, prin „doi talanţi” 
sufletul şi trupul, şi prin „un talant” ființa cea una a omului. Cele cinci 
simţuri i s-au dat omului ca să se folosească de ele spre mântuire. Omul trebuie 
să-L slujească pe Dumnezeu cu trup şi suflet, să se îmbogăţească întru 





cunoştinţa lui Dumnezeu şi întru fapte bune. Omul întreg trebuie să fie al lui 
Dumnezeu. 


În copilărie omul trăieşte prin cele cinci simţuri; mai târziu îşi dă seama de 
dualitatea sa, de lupta între trup şi duh; iar omul în toată firea se simte unul 
duhovniceşte, biruitor asupra împărţirii de sine în cinci sau în doi. Dar tocmai 
acum, la împlinire, când se crede învingător, îl paşte cea mai mare primejdie: 
mândria, disprețul faţă de ceilalți, neascultarea față de Dumnezeu. Odată ce a 
ajuns pe cele mai mari înălțimi, cade în pierzarea cea mai adâncă şi îşi îngroapă 
în pământ talantul său. 


Dumnezeu dăruieşte fiecăruia după putere: cât poate să ducă şi să folosească 
fiecare. Darurile le împarte, fireşte, potrivit iconomiei Sale, după cum nici 
într-o casă nu au toţi aceleaşi înzestrări şi aceleaşi îndatoriri, ci fiecare 
lucrează după rostul său. 


„Și a plecat”. De aici se vede iuţeala cu care lucrează Dumnezeu. Când 
Ziditorul a făcut lumea, a făcut-o repede. Şi când Mântuitorul lisus a venit pe 
pământ întru înnoirea lumii, repede şi-a săvârşit lucrul Său: a dezvăluit şi a 
înmânat darurile Sale „şi a plecat”. 


Ce au făcut slugile cu cele primite ? „Indată, mergând, cel ce luase cinci 


talanţi a lucrat cu ei şi a câştigat alţi cinci talanţi. De asemenea şi cel cu doi a 
câştigat alţi doi. lar cel ce luase un talant S-a dus, a săpat o groapă în pământ 
şi a ascuns argintul stăpânului său”. 


Tot schimbul şi toată îndeletnicirea între oameni nu-i decât o icoană a ceea ce 
se întâmplă, Sau ar trebui să se întâmple, în tărâm sufletesc. 


Este de aşteptat ca cel ce moşteneşte pământuri să şi le înmulțească; cine are 
ogoare, să le lucreze; cine a învăţat un meșteşug oarecare, să-l practice spre 
folosul său şi al semenilor; cine e iscusit, să înveţe şi pe alţii, cine face negoţ să- 
şi sporească neguţătoria. 


Oamenii aleargă încolo şi încoace, lucrează, strâng, schimbă, înfrumuseţează 
cumpără, vând. Fiecare se zbate ca să-şi câştige cele de trebuinţă trupului, să-şi 
îmbunătăţească sănătatea, să-şi asigure un trai tihnit pe cât mai multă vreme. Şi 
toate acestea nu-s decât o schiță primitivă a ceea ce trebuie să facă omul pentru 
sufletul său, care e cu mult mai de preţ. 


Oricine care a primit de la Dumnezeu cinci măsuri, sau două sau una de 
credinţă, înţelepciune, bunăvoință, frică de Dumnezeu, sete de neprihănire, 
Sau Smerenie, sau ascultare, trebuie să caute ca măcar să îndoiască măsura, 





aşa cum au făcut cei doi slujitori şi cum fac de obicei oamenii când se 
îndeletnicesc cu negoţul sau cu vreun meşteşug oarecare. 


Cine nu-şi înmulțește talantul - atât cât i-a fost dat - se va tăia şi se va arunca în 
foc ca un pom sterp. Stăpânul lumii, pentru care oamenii sunt pomi de mare 
preţ, va face cu ei ceea ce face un bun gospodar cu pomii care au fost în zadar 
îngrădiți, curăţaţi şi săpaţi la rădăcină. 


Vedeţi numai cum e văzut de alţii un pierde-vară care, moştenind avere, se pune 
pe chefuri, nimic lucrând: nici cel din urmă cerşetor nu-i mai disprețuit decât un 
om ca acesta. El este chipul nepricopsitului duhovnicesc care, primind de la 
Dumnezeu un talant de credinţă, sau înţelepciune, sau orice alt dar, îl îngroapă 
nefolosit în noroiul trupului său, nesporindu-l prin lucrare, nearătându-l nimănui 
şi nefolosind pe nimeni cu el. 


» După multă vreme a venit şi stăpânul acelor slugi şi a făcut socoteală cu 
ele”. 

Dumnezeu nu Se depărtează de om nici o clipă, cu atât mai puţin multă 
vreme. Ajutorul Lui curge zi de zi către oameni ca un râu în revărsare, dar 
Judecata Lui, socoteala cu oamenii, aceea vine după multă vreme. Dumnezeu 
este grabnic ajutător celor care Îl caută şi încet pedepsitor celor care Îl mânie, 
celor care irosesc daniile Sale. Aici este vorba de Înfricoşata Judecată, când 


timpul se va sfârşi şi toţi lucrătorii vor fi chemaţi ca să-şi ia plata lor. 


„Si apropiindu-se cel care luase cinci talanţi, a adus alţi cinci talanţi, zicând: 
Doamne, cinci talanţi mi-ai dat, iată încă cinci talanţi am câştigat cu ei. Zis-a 
lui Stăpânul: Bine, Slugă bună şi credincioasă, peste puţine ai fost 
credincioasă, peste multe te voi pune; intră întru bucuria Domnului tău. 
Apropiindu-se şi cel cu doi talanţi, a zis: Doamne, doi talanţi mi-ai dat şi alţi 
doi talanţi am câştigat cu ei. Zis-a lui Stăpânul: Bine, Slugă bună şi 
credincioasă, peste puţine ai fost credincioasă, peste multe te voi pune; intră 
întru bucuria Domnului tău.” 


Unul câte unul, lucrătorii vin în faţa stăpânului şi dau socoteală cum au 
întrebuințat cele încredințate lor. Cu toții vom trece prin faţa Domnului care 
Stăpâneşte cerul şi pământul şi înaintea a miliarde de martori vom da 
socoteală de cele ce am primit. Atunci nimic nu va mai putea fi ascuns, nici 
îndreptat. Pentru că Domnul va lumina cu lumina Sa pe toţi cei de faţă, încât 
toți vor cunoaşte adevărul unii despre alții. 


Dacă am izbutit să ne înmulţim talantul, vom veni înaintea Domnului cu feţe 
luminoase şi inima uşoară, ca cele două dintâi slugi. Atunci ne va lumina lumina 
feței lui Dumnezeu şi ne va face vii cuvântul: “Bine, slugă bună şi 





ji 


credincioasă!” Dar vai de noi dacă vom veni cu mâinile goale înaintea 
Domnului şi a sfinţilor Săi îngeri, ca cea de a treia slugă ticăloasă şi leneșă. 


Care e tâlcul cuvântului: „peste puţine ai fost credincioasă, peste multe te voi 
pune; intră întru bucuria Domnului tău” ? Înseamnă că toate darurile 
primite de la Dumnezeu în lumea aceasta, fie cât de multe, sunt puţin faţă de 
binecuvântările ce-i aşteaptă pe credincioşi în veacul de apoi. 


Pentru că este scris: „Cele ce ochiul n-a văzut şi urechea n-a auzit şi la inima 


omului nu S-au suit, pe acestea le-a gătit Dumnezeu celor ce-L iubesc pe El” 
(I Corinteni 2, 9). 


Cea mai mică Strădanie care poartă pecetea dragostei de Dumnezeu va fi 
răsplătită împărăteşte. Pentru puţinul îndurat în viaţa aceasta întru ascultare 
de Dumnezeu, pentru puţinul făcut pentru sufletul său, omul va fi încununat 
cu atâta Slavă cum n-au avut, nici n-au visat, toţi regii pământului. 


Dar ce se întâmplă acum cu Sluga cea rea ? „Apropiindu-se apoi şi cel care 
primise un talant, a zis: Doamne, te-am ştiut că eşti om aspru, care seceri 
unde n-ai semănat şi aduni de unde n-ai împrăştiat. Și temându-mă, m-am 
dus de am ascuns talantul în pământ; iată ai ce este al tău”. 


lată ce îndreptăţire s-a găsit să aducă înaintea stăpânului, pentru lenea şi 
ticăloşia de care a dat dovadă, această a treia slugă ! Dar nu e singurul. Câţi din 
noi nu dăm vina pe Dumnezeu pentru răutatea, delăsarea, lenea şi 
nechibzuinţa noastră? Necunoscându-şi păcatul, necunoscând nici iubirea şi 
răbdarea lui Dumnezeu, omul Îl scoate pe Dumnezeu vinovat de toate 
slăbiciunile şi lipsurile sale. 


Fiecare vorbă pe care o scoate sluga netrebnică este mincinoasă. Unde seceră 
Dumnezeu de unde n-a semănat? Unde adună de unde n-a împrăştiat ? Este 
cumva pe lumea asta vreo sămânță care să nu fie de la EI ? Sunt pe undeva în 
univers roade bune care să nu fie din lucrarea Lui ? 


Cei lipsiţi de credinţă se răzvrătesc când li se iau de la ei copiii: „Vezi”, se 
tânguie, „ce nemilos e Dumnezeu, cum ne ia înainte de vreme copiii!” Dar cum 
zici că sunt ai tăi copiii, omule ? Nu sunt ei oare ai lui Dumnezeu mai dinainte 
de a fi numit tu ai tăi ? Şi cum „înainte de vreme” ? Nu ştie Cel ce a făcut 
timpul când e vremea ? 


Nici un gospodar de pe pământ nu-ţi lasă pădurea să crească în voia ei, ci taie 
din ea arbori, tineri sau bătrâni, după cum e rostul, după cum e folosul casei 
sale; nu se uită că pomul a crescut multă vreme sau e abia un copăcel. 





În loc să cârtească şi să hulească pe Cel de la care îşi iau în orice clipă suflarea, 
mai bine ar face să strige împreună cu dreptul lov: „Domnul a dat şi Domnul a 
luat; fie numele Domnului binecuvântat” (ov 1, 21). 


Mai strigă necredincioşii împotriva lui Dumnezeu când li se mănează holda; ori 
când li se scufundă corăbiile încărcate cu marfă; ori când dă peste ei o boală sau 
un necaz. Atunci zic că Dumnezeu e aspru. Dar zic aşa numai pentru că nu-şi 
cunosc păcatele, şi fiindcă nu pot lua din nenorocirile lor învăţătură de mântuire. 


La această strâmbă îndreptăţire a slugii stăpânul a răspuns: „S/ugă vicleană şi 
leneşă, ştiai că secer unde n-am semănat şi adun de unde nu am împrăştiat ? 
Se cuvenea deci că tu să pui banii mei la zarafi, şi eu, venind, aş fi luat ce este 
al meu cu dobândă”. 


Zarafiui sunt schimbătorii de bani, cei care, schimbând o monedă cu alta îşi trag 
din acest schimb un câştig. Dar şi aici avem un înţeles figurativ. 


Prin „zarafi” trebuie să înţelegem pe făcătorii de bine, prin „bani” trebuie să 
înțelegem darurile lui Dumnezeu; iar prin „dobândă ” mântuirea. 


Vedeţi că tot ce se întâmplă înafară între oameni este un chip a ceea ce se 
întâmplă, sau trebuie să se întâmple, pe tărâm duhovnicesc în viaţa aceasta ? 
Chiar şi zarafii pot sluji drept icoană a duhovnicescului între oameni. 


Ai primit, vrea să spună Domnul slugii netrebnice, un dar de la Dumnezeu pe 
care nu ai vrut să-l foloseşti spre mântuirea ta; de ce, atunci, nu l-ai dat cuiva 
care să-l fi folosit bine, care să fi vrut şi să fi fost în stare să-l dea mai departe 
altora cărora le-ar fi fost de trebuinţă ca să se mântuiască ? lar Eu, venind, aş fi 
găsit pe pământ mai mulți din cei ce se mântuiesc: mai mulţi credincioşi, mai 
mulți milostivi, mai mulți smeriţi. Dar tu ai îngropat talantul în pământul 
trupului tău care a putrezit în groapă (pentru că Domnul spune aceste cuvinte la 
Groaznica Judecată) şi nu-ţi mai e bun acum la nimic. 


O, ce înfricoşată învăţătură pentru cei ce au averi şi nu vor să dea nimic 
săracilor! Sau înţelepciune şi o ţin ferecată în ei ca într-un mormânt! Sau orice 
fel de bun sau iscusinţă de care nu se bucură nimeni! Sau putere şi nu apără pe 
cei slabi! Cel mai blând nume care li s-ar putea da acestora ar fi acela de „hoţi”; 
pentru că ei îşi însuşesc darul care este al lui Dumnezeu, îl ascund şi nu dau 
altora nimic din ceea ce li se cuvine. Dar nu sunt numai hoţi, ci şi ucigași, 
pentru că nu ajută pe cei ce ar putea să se mântuiască. Păcatul lor nu e mai mic 
decât al unuia care, pe mal stând şi având în mâini un colac de salvare, nu-l 
întinde celui pe care îl vede înecându-se. 





Cu adevărat îi va spune Domnul unuia ca acesta cuvântul pe care l-a spus în 
pilda slugii netrebnice: “Luaţi dar de la el talantul şi daţi-l celui ce are zece 
talanţi. Căci tot celui ce are i se va da şi-i va prisosi, iar de la cel ce n-are şi ce 
are i se va lua. Iar pe sluga netrebnică aruncaţi-o întru întunericul cel mai 
din afară. Acolo va fi plângerea şi scrâşnirea dinţilor”. 


Adesea se întâmplă în viaţa aceasta că puţinul pe care îl are cineva să se ia de la 
dânsul şi să se dea altcuiva care are mai mult, şi acest lucru este iarăşi o icoană a 
ceea ce se petrece pe tărâmul duhului. 


Nu ia un părinte de la un fiu risipitor ca să dea altui fiu, mai chibzuit decât acela 
D 


Nu se ia arma din mâna soldatului fricos ca să se dea celui viteaz ? 


Şi în viaţa aceasta ia Dumnezeu darurile sale de la slujitorii netrebnici; de multe 
ori bogătaşii împietriţi la inimă se ruinează şi mor în sărăcie; înţelepţii trufaşi 
sfârşesc în nebunie sau senilitate, sfinţii care se mândresc cad în păcate grele; 
tiranii se prăbuşesc; preoţii netrebnici se despart în chinuri de viaţă; mâinile care 
nu au făcut binele ce le-a stat în putinţă prind să tremure sau înţepenesc; buzele 
ce nu au spus adevărul amuţesc; şi toţi cei care zădărnicesc darul lui Dumnezeu 
sfârşesc ca nişte cerşetori, lipsiţi de toate. 


Nu se ia darul de la omul hapsân când moare şi nu se dă urmaşilor şi neamurilor 
care îl moştenesc ? Dar să luăm aminte: se ia de la cel necredincios darul şi abia 
după ce darul i s-a luat e osândit. Dumnezeu nu osândeşte pe nimeni câtă vreme 
mai e darul Lui într-însul. Şi omului osândit la judecata oamenilor, mai înainte 
de a fi trimis să-şi ispăşească pedeapsa, i se iau hainele dându-i-se în schimb 
zerghea întemniţaţilor, straiul osândei şi al ruşinii. 

Tot astfel şi păcătosul care nu se pocăieşte, întâi va fi lipsit de tot ceea este 
dumnezeiesc întrânsul, şi abia apoi va fi trimis „întru întunericul cel mai din 
afară”, unde „va fi plângerea şi scrâşnirea dinților”. 


Pilda aceasta ne învaţă că nu numai cel ce face rău se osândeşte, ci şi cel ce 
nu face binele. Apostolul Iacov ne spune: „Cine ştie şti să facă ce e bine şi nu 
face, păcat are (lacov 4, 17). Toată învăţătura lui Hristos, în faptă şi cuvânt, ne 
îndeamnă să facem bine. A ne păzi de rău e doar un început, dar calea vieţii 
creştine trebuie să fie toată presărată ca de flori, cu fapte bune. 


Săvârşirea binelui e un ajutor nepreţuit în păzirea de rău. E foarte greu să se 
oprească cineva de la rău dacă nu face binele şi să se ferească de păcat dacă nu 
lucrează virtutea. 





Pilda ne adevereşte mai departe că Dumnezeu e milostiv către toți, pentru că 
fiecare primeşte câte ceva în dar. E drept că unora li se dă mai mult iar altora 
mai puţin, dar aceasta nu schimbă cu nimic lucrurile, pentru că celor ce li s-a dat 
mult, li se şi cere mult, iar celor cărora li s-a dat puţin, mai puţin li se cere. 
Fiecăruia însă i se dă atât cât îi trebuie spre a sa mântuire şi spre ajutorarea 
mântuirii altora. 


Ar fi greşit să credem că în această pildă Domnul are în vedere doar pe bogaţii - 
de un fel sau altul - ai lumii acesteia. Nu; El vorbeşte deopotrivă despre toţi 
oamenii. Toţi, fără deosebire, sunt trimişi în lume cu un dar oarecare. 


Văduva care a lăsat în templul din Ierusalim singurii ei doi bănuţi era săracă în 
ce priveşte banii, dar nu era săracă în ce priveşte jertfa şi frica de Dumnezeu. 
Dimpotrivă. lar pentru că a folosit bine aceste daruri - bănuţul ei sărac - a fost 
lăudată de Domnul Însuşi: “Adevărat vă spun că această văduvă săracă a 
aruncat în cutia darurilor mai mult decât toţi ceilalți” (Marcu 12, 43). 


Să ne gândim acum la un lucru ce pare mai greu de dezlegat. /ară bunăoară un 
om orb, mut şi surd din naştere, care şi-a petrecut toată viaţa sa, din leagăn 
până la mormânt, în această stare. „Ce fel de dar a primit unul ca acesta de la 
Dumnezeu ? Cum să se mântuiască?” poate să întrebe cineva. Ei bine, are un 
dar, şi unul mare. 


Y Nu-i vede pe alții, dar este el văzut. 
Y Nu dă milostenie, dar îndeamnă pe alții la milostenie. 
Y Nu vorbeşte despre Dumnezeu, dar el însuşi e o pomenire a lui 
Dumnezeu. 
Y Nu propovăduieşte cu cuvântul, dar adevereşte propovăduirea. 
Cu adevărat poate aduce pe mulţi la mântuire, şi prin aceasta şi el se 
mântuieşte. 


Să cunoaşteţi însă că îndeobşte orbii şi muţii şi surzii nu sunt între cei ce-şi 
îngroapă talantul. Ei nu se ascund de oameni, şi e destul lucrul acesta. Tot ce au 
de arătat, arată: pe ei înşişi. Acesta este banul pe care-l dau zarafilor şi-l întorc 
stăpânului cu dobândă. Sunt slujitorii lui Dumnezeu; pomenirea vie a lui 
Dumnezeu; chemarea vie a lui Dumnezeu. Ei îndeamnă inimile spre milă şi 
temere. Ei înfăţişează propovăduirea de netăgăduit a lui Dumnezeu săpată în 
carnea lor. lar cei care au ochi şi urechi şi grai, aceştia sunt cei care cel mai 
adesea îşi îngroapă talantul. Mult li s-a dat, şi când e să li se ceară nu dau nimic. 


Inegalitatea este aşezată aşadar la însăşi temelia lumii. Trebuie să ne bucurăm 
de ea, nu să ne răzvrătim împotrivă-1, pentru că Dragostea a pus-o acolo, nu ura, 
înţelepciunea, nu nebunia. Viaţa se urâţeşte nu prin lipsa egalităţii, ci prin lipsa 
iubirii şi a înţelegerii duhovniceşti din om. Să avem mai multă dragoste şi mai 





multă pricepere duhovnicească, şi ne vom încredința că şi de două ori pe atâta 
inegalitate câtă vedeam mai înainte nu ştirbeşte cu nimic fericirea hărăzită 
omului. 


Pilda talanţilor aduce lumină, pace şi înțelegere în suflete. Ne îndeamnă să 


nu întârziem a face lucrul pentru care ne-a aşezat Domnul în piaţa cea mare 
a acestei lumi. 


Timpul trece mai grabnic ca un râu repede curgător şi curând - luaţi aminte: 
curând - va veni asupră-ne sfârşitul. 


Nimeni nu se va mai putea întoarce din veşnicie ca să ia ce a uitat şi să facă ce 
nu a făcut. Să ne grăbim aşadar să folosim darul ce ni s-a dat, talantul 
împrumutat nouă de Domnul domnilor. 


Pentru învăţătura aceasta şi pentru toate, slavă fie Domnului nostru lisus 
Hristos, împreună cu Tatăl şi cu Duhul Sfânt, Treimea cea de o ființă şi 
nedespărțită, acum şi pururea şi în vecii vecilor. Amin. 


(din “Predici”, Sfântul Nicolae Velimirovici) 





Sfântul Grigorie de Nyssa despre talantul Duhulul Sfânt încredinţat omului 
şi despre “Făptura cea nouă” în Hristos 


NVCCH 


“Cel ce voieşte să-şi dăruiască sufletul şi trupul lui Dumnezeu, potrivit legii 
dreptei credinţe, şi să-l aducă Lui jertfă cea fără de sânge şi curată, trebuie să-şi 
ia drept călăuză a vieţii credinţa cea dreaptă pe care ne-o grăiesc glasurile 
sfinților prin toată Scriptura. Pe temeiul acesteia conducându-şi sufletul bine 
ascultător şi bine strunit pe căile virtuţii şi dezlegându-se pe sine în chip curat 
de lanţurile vieţii acesteia şi eliberându-se de robia celor de jos şi deşarte, pe de 
altă parte predându-se întreg credinţei şi vieţii după Dumnezeu, va cunoaşte 
limpede că acolo unde este dreaptă credință şi viaţa neîntinată, acolo este şi 
puterea lui Hristos, iar unde este puterea lui Hristos, de acolo pleacă şi orice 
patimă şi moartea care ne fură viaţa. Căci nu au cele rele în ele puterea să se 
împotrivească puterii Domnului, ci ele se pot ivi numai prin călcarea poruncilor. 


E ceea ce a pățit cel dintâi om plăsmuit, iar acum toţi cei ce imită prin hotărâre 
de bunăvoie neascultarea aceluia. Dar pe cei ce vin cu voia nevicleană la Duhul 
şi au credinţă intru toată adeverirea, neavând nici o pată pe conştiinţă, această 
putere a Duhului îi curăţeşte, potrivit celui ce a zis : “Că Evanghelia noastră cea 
către voi nu s-a vestit numai în cuvânt, ci şi întru putere şi întru Duh Sfânt şi 
întru adeverire multă, precum bine ştiţi” (| Tes. 1, 5) şi iarăşi: “Întreg duhul şi 
sufletul şi trupul vostru să fie păzite fără pată întru numele Domnului nostru 
lisus Hristos” (1 Tes. 5, 23), care a dăruit prin baie celor vrednici mireasma 
nemuririi, ca talantul încredinţat fiecăruia să aducă bogăţia nevăzută, prin 
lucrarea celor încredințate. 





Căci mare este, fraților, mare este sfântul botez spre dobândirea bunurilor 
duhovniceşti de către cei ce-l primesc cu frică. Pentru că din Duhul cel bogat şi 
îmbelşugat curge pururea harul în cei ce-l primesc. De acest har umplându-se, 
sfinții apostoli au arătat Bisericilor lui Hristos rodurile plinătăţii şi ale adeveririi. 


Acest Duh rămâne sălăşluit în cei ce au primit darul Lui, împreună-lucrător, 
după măsura credinţei fiecăruia din cei ce s-au împărtăşit de EI, zidind în fiecare 
binele spre sârguinţa sufletului în faptele credinţei, după cuvântul Domnului, 
Care zice că cel ce a primit talantul l-a primit spre lucrarea a ceea ce i s-a dat 
(Lc. 19, 13), adică harul Sfântului Duh i s-a dat fiecăruia, spre sporirea şi 
creşterea lui. Căci sufletul care s-a născut din nou prin puterea lui Dumnezeu 
trebuie să crească până la măsura vârstei duhovniceşti în Duhul, adăpat 
neîncetat cu sudoarea virtuţii şi cu dărnicia harului. Pentru că, precum firea 
trupului pruncului nou născut nu rămâne în vârstă fragedă, ci hrănit cu 
mâncările trebuitoare sufletului, după legea firii, înaintează spre măsura ce-i 
este rânduită, aşa se cuvine şi sufletului născut de curând. 


Împărtăşirea de Duhul, nimicind boala intrată prin neascultare, reînnoieşte 
vechea frumuseţe a firii. De aceea, el nu mai rămâne pururea prunc, nici 
nemișcat în nelucrarea şi în lipsa de curăţie, adormit în starea naşterii, ci se 
hrăneşte pe sine prin mâncări potrivite lui şi creşte spre mărimea pe care o cere 
firea prin toată virtutea şi ostenelile, ca să se facă prin virtutea sa, cu puterea 
Duhului, neprimejduit de nevăzutul tâlhar ce pregăteşte sufletelor multe uneltiri 
ascunse. 


Deci trebuie să ne conducem pe noi, după Apostol, pururea spre bărbatul 
desăvârşit, “până ce vom ajunge toţi la unirea credinţei şi a cunoştinţei Fiului lui 
Dumnezeu, la bărbatul desăvârşit şi la măsura vârstei plinătăţii lui Hristos, ca să 
nu mai fim prunci, învăluiţi şi purtaţi de tot vântul învăţăturii, cu meşteşug, spre 
uneltirea înşelăciunii, ci întărindu-ne în adevăr, să creştem în toate întru EI, Care 
este capul, Hristos” (Ef. 4, 13-15) şi în altă parte, acelaşi zice: “Nu vă asemănaţi 
chipului veacului acesta, ci vă schimbaţi la faţă întru înnoirea minţii voastre, ca 
să cercaţi care este voia lui Dumnezeu cea bună şi bineplăcută şi desăvârşită” 
(Rom. 12, 2). lar voia lui Dumnezeu cea desăvârşită este, după el, a-şi întipări 
cineva în suflet chipul vieţuirii binecredincioase. Pe acest suflet îl duce la 
înflorirea celei mai înalte frumuseți harul Duhului, care lucrează împreună cu 
ostenelile celui ce-şi întipăreşte acest chip. (...) 


Dar ar putea afla cineva şi în alte Scripturi multe spre învinovățirea patimilor 
ascunse în suflete. Şi aşa de rele sunt acestea şi de greu de vindecat şi atâta tărie 
au câştigat în adâncul sufletului, încât nu e cu putinţă să fie smulse şi desfiinţate 
numai prin sârguinţă şi virtutea omenească, de nu va primi cineva ca ajutor, prin 
rugăciune, puterea Duhului, ca să biruiască asupra răutății ce-l stăpâneşte 





înăuntru. Aceasta o învață Duhul însuşi, folosindu-Se de glasul lui David: “De 
cele ascunse ale mele curăţeşte-mă şi păzeşte pe robul Tău de cele de alt neam” 
(Ps. 18, 13-18). Căci două fiind cele din care se alcătuieşte omul cel unul, 
sufletul şi trupul, şi cel din urmă îmbrăcându-l, iar cel dintâi rămânând înăuntru 
în timpul vieţii, cel dintâi trebuie supravegheat ca o biserică a lui Dumnezeu şi 
păzit, ca nu cumva, venind în el vreunul din păcatele arătate, să-l clatine şi să-l 
strice. 


Despre cel ce nu-şi păzeşte sufletul vorbeşte şi Apostolul cu ameninţare: “Cel ce 
strică biserica lui Dumnezeu strica-l-va pe el Dumnezeu” (1 Cor. 3, 17). 


Iar pe cel dinăuntru trebuie să-l păzim cu toată străjuirea, ca nu cumva, pornind 
vreo ceată înarmată a răului din vreun adânc de undeva şi stricând gândul 
vieţuirii binecredincioase, să robească sufletul, umplându-l de patimile ce-l 
atrag pe ascuns. Drept aceea omul trebuie să străjuiască cu mare veghe, încon- 
jurând des sufletul, strigând ca un conducător de oaste şi îndemnând: “Omule, 
ține în toată paza inima ta! Căci din aceasta sunt ieşirile vieţii“. lar straja 
sufletului este gândul vieţuirii binecredincioase, întărit de frica de Dumnezeu, 
de harul Duhului, de fapte bune. Căci, cel ce şi-a înarmat sufletul său cu acestea 
respinge uşor atacurile tiranului, adică viclenia şi pofta, mândria, mânia, pizma 
şi toate mişcările viclene ale răutăţii dinăuntru. Acela care cultivă virtutea tre- 
buie să fie simplu şi neclintit, plugărind numai roadele vieţuirii binecredincioase 
şi neabătându-şi niciodată viaţa spre căile răutăţii şi nedespărţindu-şi gândul de 
la vieţuirea bine-credincioasă a credinţei, ci să fie de un singur fel, drept şi 
necercat de patimile ce se află în afara drumului său. (...) 


Să nu-ţi închipui, deci, că având harul bogat şi îmbelşugat al Duhului, nu mai ai 
nevoie de nimic pentru desăvârşirea ce-ţi poate veni prin darurile Aceluia. Şi 
când vine la tine bogăţia darului, fă-te sărac cu cugetul, neîncrezându-te 
niciodată în tine şi aşteptând dragostea în suflet, ca pe o temelie a vistieriei 
harului, şi luptând cu orice patimă, până ce vei ajunge la vârful vieţuirii bine- 
credincioase, la care a ajuns apostolul şi la care urcă pe ucenici prin rugăciune şi 
învăţătură. lar de pe acesta le arată celor ce-L iubesc pe Domnul prefacerea şi 
harul mai înalt la care au fost ridicaţi, spunând: “Căci nici tăierea împrejur nu 
este ceva, nici netăierea împrejur, ci făptura nouă. Şi câţi vor umbla după 
dreptarul acesta, pace peste ei şi milă peste Israelul lui Dumnezeu” (Gal. 6, 15- 
16). Şi iarăşi: “De este cineva în Hristos, e făptură nouă; cele vechi au trecut” (II 
Cor. 5, 14). Făptura nouă este dreptarul apostolic. lar aceasta este ceea ce a 
lămurit în altă parte, zicând: “Ca să-şi înfățişeze EI însuşi Lui Biserică slăvită, 
neavând pată sau zbârcitură sau altceva din acestea, ci ca să fie sfântă şi fără 
prihană” (Ef. 5, 27). “Făptură nouă” a numit locuirea Sfântului Duh în sufletul 
curat şi neprihănit şi eliberat de toată răutatea, viclenia şi ruşinea. Căci, când va 
urî sufletul păcătuirea şi se va face casnic al lui Dumnezeu, după putere, prin 





vieţuirea intru virtute, şi va primi, după prefacerea vieţii, în sine harul Duhului, 
s-a făcut făptură nouă şi a fost zidit din nou (...)”. 


(Sfântul Grigorie de Nyssa, Scrieri, Editura Institutului Biblic şi de Misiune 
al BOR, 1982) 





Mitropolitul Antonie Bloom - Am un talant - îl investesc sau îl îngrop? 


Aceasta este înțelesul pildei Mântuitorului despre talanți: a fost făcută o 
investiţie, să obţină orice e în stare de pe urma ei. Acest cineva poate depune 
toate eforturile şi, dacă este înzestrat cu capacităţi deosebite, va dubla sau va 
tripla investiția - darul - ce i-a fost oferit. Cel mai puţin înzestrat va obține ceva 
mai puţin, dar va avea şi el rezultatul său. 


Nimeni, însă, nu are dreptul să facă la fel ca sluga din pildă care a îngropat 
talantul. Acesta s-a speriat: dacă pierd cumva ceea ce-a fost investit în mine, 
dacă irosesc, cheltuiesc şi voi fi tras la răspundere? - şi l-a îngropat; altfel zis, l- 
a pus deoparte, l-a ascuns, l-a legat în batistă. 


Iar când a venit vremea judecății, când a venit vremea socotelii faţă de stăpân, s- 
a dovedit că toţi au obţinut câte ceva, numai acesta din urmă, nimic. Şi a fost 
osândit nu pentru că nu a adus profit stăpânului, ci pentru că nu a întreprins 
nimic, nu s-a hotărât la nimic. 


(Antonie Bloom, Despre credinţă şi îndoială, Editura Cathisma, Bucureşti, 
2007, pp. 15-16) 





Părintele Arsenie Boca - Predică la Duminica XVI-a după Rusalii - Pilda 
talanţilor - Talanţii împărăției 


Impărăţiile pământului îşi au banii lor. Şi împărăţia lui Dumnezeu îşi are talanţii 
el. 


„Omul de neam ales” din pilda talanţilor e lisus. După învierea Sa din morţi 
lisus „S-a dus într-o ţară îndepărtată” — „suirea la Tatăl”, cum i-a spus Mariei 
Magdalena la mormânt - ca să pogoare oamenilor darurile Duhului Sfânt, Duhul 
Sfânt chiar. 


Când le-a spus lisus, după înviere: „Dartu-Mi-s-a toată puterea în Cer şi pe 
pământ... precum M-a trimis pe Mine Tatăl, aşa vă trimit şi Eu pe voi... 
Mergând învăţaţi toate neamurile, botezându-le în numele Sfintei Treimi, 
învățându-le să păzească toate câte v-am poruncit vouă... Cine va crede şi se 
va boteza se va mântui; cine nu va crede se va osândi” (Matei 28,19-20; Marcu 
16,16). 


Cuvintele acestea erau „întărirea crăiască”, împărţirea talanţilor, câmpul de 
negustorie şi răspunderile. Acesta era ceasul când lisus a împărțit avuţia Sa 
lucrătorilor: cele zece daruri ale Duhului Sfânt. Cu aceşti talanţi, sau talente 
ale Duhului Sfânt, cei înzestrați cu ele au să neguţătorească în lume, 
câştigând cu ele fii ai împărăției. 


De-acum încep răspunderile: ajungi conştient că înzestrarea ta spirituală e de la 
Dumnezeu şi că spre slujirea Lui între oameni ţi s-a dat înzestrarea, sau te 
constitui un talentat care crezi că n-ai a da nimănui vreo socoteală, un 
iresponsabil? 


Convertirea talentelor e un mare talent. Inzestrările lui Dumnezeu nu ne sunt 





date ca simple ornamente, de care să ne bucurăm numai noi. Talentele sunt 
înzestrări cu energie divină, spre scopurile ei anumite, energie pe care lumea nu 
o cunoaşte: aceasta dă îndrăzneala mucenicilor, răbdarea pustnicilor, darul 
cunoștinței, curajul adevărului, nebunia pentru Hristos, interpretarea vieţii în 
perspectiva Luminii divine. 


Dar zice pilda că „cetăţenii Săi îl urau şi au trimis solie în urma lui, zicând: «Nu 
vrem ca Acesta să domnească peste noi!” 


Aceştia sunt cei ce nu vor să primească peste ei domnia lui Hristos, ci domnia 
lui Antihrist. Dacă lisus a suflat suflet viu, viață spirituală în Adam, în temeiul 
căreia Adam vedea pe Dumnezeu; dacă a suflat Duh Sfânt peste Apostoli şi toți 
urmaşii lor, pentru iertarea păcatelor, spre reînvierea spirituală a oamenilor, şi 
dacă s-a întărit această reînviere prin „suflarea de vifor” a Duhului Sfânt în ziua 
Rusaliilor, a mai rămas totuşi şi o suflare a Duhului Sfânt, pe care lisus n-a 
împărtăşit-o omului. 


Pilda talanților vorbeşte de tăierea vrăjmaşilor acelora care n-au vrut să 
domnească lisus peste ei. La Cartea Isaiei Proorocul, unde se înşiră darurile sau 
puterile lui Mesia, ultimul e suflarea de moarte, cu care va sufla pe cel fară de 
lege. (Isaia 11,4). 


Deci de două ori Duhul Sfânt a suflat spre viaţă: primului om şi la plinirea 
vremii, tuturor oamenilor, spre reînvierea lor spirituală; iar a treia oară va 
sufla Duhul Sfânt spre moarte spirituală în faţa unui singur om, omul fără de 
legii. 


E ceva uimitor în lisus; şi ca orice uimire, e greu de prins în cuvinte omeneşti. 
Nu se poate ca lisus să nu fie Dumnezeu adevărat, când în EI erau: începutul şi 
sfârşitul, alfa şi omega existenţei, într-o continuă şi divină prezenţă... 
(Apocalipsa 1,8; 21,6; 22,13). 


De altfel această prezenţă a lui lisus în toate fragmentele timpului e ceea ce dă 
talanţilor valoarea lor de energii divine. 


Prislop, Vineri XĂVII, 24.X1.49 Luca 19,12-28 


(sursa: Cuvinte Vii - Părintele Arsenie Boca) 





Părintele Arsenie Boca — Talanţii 


Sufletul dus în robie e jefuit pe dată de toată agoniseala sa duhovnicească. 
Aceasta-i contabilitatea fricosului: zarafii cu banii lor falși fură talanţii noştri 
buni. 


Cel cu un talant din Sfânta Evanghelie are numai botezul şi talantul lui i se va 
da celor fără botez, dar cu fapte. 


Între cei trimişi de Dumnezeu sunt şi oameni ce au darul să vadă dincolo de 
zare, să audă graiul şi cuvintele mai presus de fire. Dar aceştia, la vreme de 
mare însemnătate pentru ei, când li se deschide ochiul vederii şi urechile auzirii 
celor de dincolo, să nu întârzie a căuta povăţuirea unui duhovnic, care le va feri 
inima şi mintea de bucurie străină şi care îi va ocroti cu dulama smerenici. 


Darurile lui Dumnezeu ascunse în noi nu le ştim, dar satana le vede; şi, ca un 
tâlhar viclean, pândeşte vremea darului de sus să se deschidă în viaţa noastră şi 
de nu-l va afla acoperit de smerenie şi dreaptă socoteală, varsă el, ca pe un 
jgheab, pustiirile lui pe făgaşul lui Dumnezeu. 


Ce ţi-a dat Dumnezeu dar, asigură-l cu întrebarea şi ocroteşte-l cu smerenia şi 
cu atât mai vârtos nu ieşi din sfatul unuia dintre nebăgaţii de seamă slujitori ai 
lui Dumnezeu. 


In fiecare om este închisă o măsură a lui, după cum ne asigură şi Sfântul Pavel 
(Romani 12, 3); peste aceasta să nu treacă nimeni, dar nici să nu se lovească 
nimeni a o ajunge. 





(Părintele Arsenie Boca mare îndrumător de suflete din secolul XX, Editura 
Teognost, Cluj-Napoca, 2002, pp. 170-171) 





Părintele Arsenie Boca - Iconomii tainelor (1) 


Sfânta Scriptură, prin apostolul Pavel, împarte oamenii în două cete: în trupeşti 
şi duhovniceşti. “Cei ce se ţin de trup poftesc cele trupeşti, iar cei ce se ţin de 
duh cele duhovniceşţi. Ci pofta cărnii este moarte, deoarece este vrăjmăşie 


împotriva lui Dumnezeu, fiindcă nu se supune legii lui Dumnezeu şi nici nu 
poate. De aceea cei ce sunt în carne, nu pot să placă lui Dumnezeu. “Cei ce sunt 
însă ai lui Hristos, trupul şi l-au răstignit împreună cu poftele”. “Nu suntem 
datori trupului, ca să vieţuim după trup. Căci, dacă vieţuiţi potrivit trupului, veţi 
muri; iar dacă ucideţi cu duhul poftele trupului, veţi fi vii. Fiindcă toţi câți sunt 
mânaţi de Duhul lui Dumnezeu, ei, fiii lui Dumnezeu sunt”. 


Căci: “Voința lui Dumnezeu aceasta este: sfințirea voastră, ca să vă feriți de 
desfrânare, ca să ştie fiecare dintre voi să-şi stăpânească vasul său în sfinţenie şi 
cinste, nu în patima poftelor, cum fac necredincioşii, care nu cunosc pe Dumne- 
zeu. Căci Dumnezeu nu ne-a chemat la necurăţie, ci la sfințire”. 


Pe vremea acestui mare iconom al tainelor lui Dumnezeu, Pavel apostolul, sufla 
urgie mare peste creştini. De aceea mulți erau hotărâți pentru înfrânarea desă- 
vârşită în căsătorie, ca să fie gata oricând de Sfânta Împărtăşanie şi de 
mărturisirea muceniciei. Sfântul Pavel însă, socotind copiii, mugurii căsătoriei, 
n-a îngăduit înfrânarea desăvârşită decât pentru vremile de post şi rugăciune. 
Post era - şi este - luni, miercuri şi vineri, iar rugăciune şi Sfânta Împărtășanie 
sâmbăta şi duminica. Slăbănogindu-se creştinii, cu trecerea vremii, Sfinţii 
Părinţi au adăugat pe rând cele patru posturi mari, care sunt post în toate 
privinţele. De atunci au băgat de seamă Părinții că omul fără înfrânare decade, 





iar fară post nu se poate înfrâna şi, ca urmare, nu mai poate pricepe cele ale 
vieţii duhovniceşti. 


Ioil proorocul de mult cuvântase: „Gătiţi postiri sfinte...Să iasă mirele din 
cămara lui şi mireasa din iatacul ei!” 


Sfântul Pavel, socotind însă şi nevoia ceasului de faţă, urgia vremii de atunci, le 
dă sfatul acesta: “Bine e pentru oricine să fie aşa cum se găseşte. Legat eşti cu 
femeie, nu căuta desfacere. Dezlegat eşti de femeie, nu căuta femeie. Căci de 
acum vremea s-a scurtat. Aşa încât cei ce au femei să fie ca şi cum nu ar avea; 
cei ce cumpără ca şi cum n-ar stăpâni, şi cei ce se folosesc de la lumea aceasta, 
ca şi cum nu s-ar folosi de ea. Căci faţa acestei lumi se trece”. 


În zilele urgiei de pe urmă, la acelaşi sfat se va ajunge. Până atunci, băgăm de 
seamă ca preoţii vremurilor noastre, cu aceeaşi datorie ca Pavel, nu mai 
urmăresc desfrânarea ca pe un păcat care dărâmă alcătuirea omenească, în 
întindere şi în adâncime, ci o lasă să-şi facă de cap. Fi nu mai au îndrăzneala să 
o măture afară din taina căsătoriei creştine, de aceea se ajunge la sărăcirea şi 
rătăcirea roadelor ei, copiii. Aşa se întâmplă că: “lipsind preotului cunoştinţa 
legii şi bătrânului sfatul”, cum se tânguia lezechiil, oamenii orbecăie în 
mulțimea neştiinţei şi a lipsei de sfat, care s-au întins ca o noapte de osândă 
peste bieţii oameni. Acesta e un somn de primejdie, din amândouă părţile. Căci 
scrie: “Dormind oamenii, a venit vrăjmaşul şi a semănat neghină printre grâu şi 
s-a dus”. 


Deci nu fără rost atragem luarea-aminte că neghinele vrăjmaşului vor sălbătăci 
oile împotriva păstorilor... Ceea ce se petrece în mic, într-un om, se petrece şi 
în mare, în omenirea întreagă. Ceea ce se petrece în microbiologic se petrece şi 
în macrobiologie, în societatea omenească; cu deosebirea că o mică strâmbare 
dintr-un ins, cu întinderea şi cu lungimea de vreme, poate da între oameni o 
rătăcire cum nu s-a mai pomenit. De la faptul neînsemnat că unuia, învestit cu 
putere, i s-a strâmbat mintea, e cu putinţă să se ajungă la izgonirea a milioane de 
oameni de sub ascultarea lui Dumnezeu. 


Faptul că lisus a venit la nuntă cu ucenicii Săi, dovedeşte că de la nuntă se 
începe prima minune dumnezeiască spre bine; de aci se ridică o stavilă 
împotriva pustiirii firii omeneşti. De aceea se ridică şi nunta din desfrânare la 
cinstea de taină, între cele şapte, tocmai pentru ca oamenii să se simtă şi să nu 
mai îngăduie într-însa şerpăria fărădelegilor. 


Drept aceea, zice Sfântul Maxim: “Nimenea păcătuind nu poate avea spre 
apărarea păcatului slăbiciunea trupului. Căci unirea cu Dumnezeu Cuvântul a 
întărit toată firea, prin dezlegarea ei de blestem, nemailăsându-ne nici o apărare 





pentru pornirea cu voie spre patimi. Căci dumnezeirea Cuvântului, fiind tot- 
deauna după har în cei ce cred în EI, veştejeşte din trup legea păcatului”. 


În veacurile de aur ale creştinismului, trăirea în Hristos era mai puternică şi mai 
întinsă între creştini; aceasta le făcea uşoară lupta cu patimile; în veacul nostru 
însă, când Dumnezeu a ajuns de râs chiar între creştini, a mai vorbi de luptă cu 
patimile însemnează să-ţi aprinzi paie în cap. De aceea azi, oricât ne-ar costa 
îndrăzneala aceasta, trebuie să înduplecăm pe oameni la o viaţă mai curată, - 
căci de ea atârnă o credință mai luminată, şi deci mântuirea. Drept aceea iau în 
ajutor propria lor mizerie, precum şi înfricoşarea de urmări, ca şi mai mari 
mizerii. Calea aceasta e treabă de cârpaci, pentru că o trăire în Hristos ne-ar 
scuti de vorbă. De aceştia însă care să trăiască viaţa în Hristos, rar dacă se mai 
află; trebuie născuţi, altă cale nu rămâne; căci cu ce vine, cum vine, credinţa va 
ajunge să se strâmbe şi în tot felul să se stingă. 


Cunoştinţa mântuirii, de unde odată lumina ca soarele între noroade, azi abia se 
mai zăreşte ca o stea, căci gloatele şed în întunerec şi în umbra morţii. “Cu- 
noştința mântuirii trebuie, cu orice preţ, reaprinsă între oameni”. 


SR 5 e 


Luca 19: 

12. Un om de neam mare (lisus) s-a dus într-o ţară îndepărtată ca să-şi ia întărire 
crăiască şi să se înapoieze. (A doua venire ca Împărat şi Judecător.) 

13. Şi a chemat pe zece robi ai săi şi le-a dat zece talanţi şi a zis către ei: 
Neguţătoriţi cu ei până vin. 

14. Dar cetăţenii lui aveau ură pe el, şi au trimis solie în urma lui, zicând: Nu 
vrem ca acesta să fie crai peste noi. 

15. Când a venit înapoi, după multă vreme, cu întărire de crai, a poruncit să-i 
cheme pe acei robi cărora le dăduse banii, ca să afle cine ce neguţători e a făcut. 


Talanţii sunt talentele: înzestrări cu daruri, misiuni, slujbe duhovniceşti şi slujiri 
cetăţeneşti; meşteşugul artelor; meşteşugul ştiinţei, a oricărei ştiinţe, darul 
chivernisirii avuţiei; pe scurt valorile culturii: valoarea morală, politică, teo- 
retică (ştiinţa), estetică, economică şi religioasă. lar slujitorii sunt oamenii 
înzestrați cu toate aceste valori sau talente. 


Și fără vorbă, s-ar pricepe, din felul cum e pusă problema, că toate valorile, 
talentele, ar trebui să se negustorească între oameni. In favoarea lui Dumnezeu, 
căci precum este o ierarhie a valorilor, tot aşa este un ierarh al lor. 


Dar, zice parabola, că unii din talentaţi, n-au vrut să-l recunoască de stăpân, 
80% au tăcut rebeliune împotriva Stăpânului averii. 





Aceştia sunt cei ce socotesc că sunt ale lor darurile date de Dumnezeu. Ei se 
umflă cu părerea de sine, îşi afumă mintea cu mândria şi scot afară pe Dumne- 
zeu din negustoria lor. Toată zdroaba lor e egală cu îngroparea talantului în 
pământ. A nu lucra cu valorile, în sensul în care le-a rostuit Dumnezeu, 
înseamnă a ieşi din ierarhie si a face anarhie. Deci 20% petrec în ierarhie si 80% 
în anarhie: exact situaţia a 20 de oi în mijlocul a 80 de lupi. 


Dar minunea lui Dumnezeu e că oile biruie lupii! Avem mărturie istoria creş- 
tinismului. Când puterii politice, în persoana împăratului din Roma sau Bizanţ, i 
se suia mândria luciferică la minte, pretindea poporului, nu numai supunere, ci 
şi închinare. Se făcea pe sine zeu, îşi comanda statuie, o ducea la Panteon şi 
cerea lumii închinare. 


Creştinii însă nu se închinau la idoli. Zeul împărat se ciocnea astfel de Dumne- 
zeul creştinilor, şi, fiindcă nu-L putea înlătura din cale, ucidea pe creştini fără 
judecată, îi ardea de vii, îi răstignea pe cruce; creştinii, fără să aibă vreo vină, cu 
răbdarea lor, scoteau din minţi pe zeul mincinos. Se întâmpla vreo nenorocire? 
Creştinii sunt de vină! Nu plouă, creştinii sunt de vină; ieşeau apele, creştinii 
sunt de vină; încolţeau barbarii imperiul, creştinii sunt de vină, - creştinii la 
(91. 


Iată valorile în conflict: puterea politică, umflată de trufie, înfigând ghearele în 
grumazul smereniei, şi totuşi, s-a văzut trufia căzând frântă în faţa smereniei. 


Pavel învăţa pe creştini: “Supuneţi-vă stăpânirii, căci nu este stăpânire, fără 
numai de la Dumnezeu; iar cele ce sunt: de Dumnezeu sunt rânduite”. 


„.. Dezechihbrul mintal al trufiei a contaminat aproape toate valorile şi le-a pus 
în conflict. În valoarea politică trufia stârneşte tirania, terorismul, dictatura; în 
religie, inchiziţia, despotismul, protestantismul; în ştiinţă şi economie, mate- 
rialismul; în artă, senzualismul; în toate a băgat anarhia față de Dumnezeu, 
Ierarhul lor de drept. Deci, ce vor zice, când li se va cere socoteală? 


is se se 


Destinul talanţilor 


Dacă rămânem înţeleşi despre faptul că în fiecare ins ce vine în lume, Dumne- 
zeu ascunde un gând al Său, un plan pe care-l urmăreşte între oameni, şi, 
potrivit cu el, tocmirea celui ce vine capătă însuşirile de a-l putea îndeplini, ne 
aflăm în raza unei mari taine. 





Dumnezeu ocârmuieşte lucrurile în multe feluri. Dintre aceste multe feluri 
alegem două spre tălmăcire: 
=> cârmuirea cea peste ştirea şi putinţa minţii omeneşti, cârmuirea prin 
simpla atotputernicie a voinţei Sale. 
— lar a doua e ocârmuirea la care leagă şi slujirea omenească, ocârmuirea 
atârnătoare de om, iubitoare de om, hotărâtoare de om. Adică libertatea 
lui Dumnezeu tăcută, din iubire, atârnătoare de libertatea omului. 


Astfel de libertate însă nu are decât dreptul, fiindcă el a câştigat iubirea lui 
Dumnezeu. Păcătosul e rob păcatului, n-are voinţă liberă. Ceea ce 1 se pare lui 
libertate, e un dezechilibru în creațiunea lui Dumnezeu. Drept aceea, pe când 
dreptul cunoaşte un Dumnezeu personal, plin de iubire şi apropiat oamenilor, 
păcătosul simte un Dumnezeu aspru, ascuns, ameninţător, atotputernic şi tare 
departe. Dar sunt păcătoşi cu totul vrăjmaşi lui Dumnezeu, care nici nu îngăduie 
să li se zică păcătoşi. Aceştia nu sunt împreună lucrători cu Dumnezeu. Peste 
lucrul lor trebuie să vină corecturi divine. Așa se face că simţim un Dumnezeu 
atotputernic, care restabileşte, peste voinţele oamenilor, echilibrul creaţiei şi 
echilibrul vieţii, stricat de fărădelegile oamenilor. 


Acţiunea aceasta a lui Dumnezeu, prin care constrânge faptele oamenilor cu 
urmările lor, o numim ispăşire. Ispăşirea e un chip de veghe a lui Dumnezeu în 
destinul insului şi în destinul neamurilor. Dar cu toate că răul se pedepseşte prin 
sine însuşi, iubirea divină dă totuşi putinţă de ieşire din înfundătura răutăţii ce se 
pedepseşte pe sine însăşi: de se va găsi cineva să stea bun pentru fraţii săi 
înaintea lui Dumnezeu. 


Aceştia, prevăzuţi de Dumnezeu cu slujba aceasta încă mai înainte de-a se naşte 
şi trimişi să o împlinească, sunt slugile Sale, cărora le-a dat avuţia Sa pe mână. 


1% se se 


Vederea prin văl 


Să nu se creadă îngust, că dreptul apare numai în religie. Dreptul poate să se 
arate în oricare dintre valorile sau talanţii lui Dumnezeu. Dacă însă abia apare în 
religie, asta se datorește faptului că numai aci se mai ştie ceva despre atârnarea 
omului de Dumnezeu. Deci purtătorul oricărei valori, dacă va ajunge la cu- 
noştinţa atârnării sale de Dumnezeu, va ajunge drept. 


Dreptul e omul lui Dumnezeu, ori de poartă slujba preotului, ori pe-a împă- 
ratului, ori pe-a învățatului, ori pe-a artistului, ori pe-a vistiernicului, ori pe-a 
bogatului ori pe-a săracului. Un singur lucru i se cere pentru aceasta: să se 
cunoască pe sine ca avându-și obârşia spirituală şi toată înzestrarea de la 





Dumnezeu. Sunt mulţi drepţi care nici nu ştiu despre ei că sunt drepţi. Pentru ei 
neştiinţa e o mare acoperire de primejdii, şi anume, primejdia căderii în mândrie 
a celor conştienţi de virtutea lor. În sfânta lor neştiinţă ei sunt simpli ca florile, 
nu ştiu nimic despre frumuseţea lor. 


Pentru cei ce însă au o răspundere între oameni, e neapărat de trebuinţă să-şi 
cunoască atârnarea lor de Dumnezeu şi Lui să-l întoarcă cinstea şi slujba, pe 
care le au între oameni. Tot ceea ce împiedică această situație normală e vălul 
de pe minte, e zidul despărțitor de Dumnezeu al păcatului. 


Dumnezeu pe toţi îi trimite înzestrați şi în stare să fie drepţi. Dar, trecând ei prin 
poarta naşterii pământeşti, iau în spate poveri părintești, care-i spetesc şi-i 
încovoaie spre pământ. Pe urmă, slăbiţi de osteneala vieţii şi de mediul încon- 
Jurător, greu se vor decide să reprezinte cauza lui Dumnezeu. 


“Înainte de-a te urzi în pântece... te-am sfinţit şi te-am rânduit prooroc pentru 
popoare”; zice Dumnezeu lui Ieremia, care se cam lepăda de slujba de prooroc. 
Iona s-a lepădat mult şi bine, Petru s-a lepădat; împărați s-au lepădat, preoţi s-au 
lepădat. Se vede că e un risc al vieţii de-a ţine de Dumnezeu. E o ciudată ruşine 
de oameni în a te face mai bun. lar îndrăzneala de-a sluji lui Dumnezeu şi a-i 
îndemna şi pe ei să-l slujească de cele mai multe ori, te pune în primejdie cu 
oamenii. E frica oii de lup. Dar dacă şi lisus s-ar fi înfricoşat de oameni şi de 
iad, ce s-ar fi ales de mântuirea noastră? Taina lui lisus era că în trupul Lui se 
ascundea Dumnezeu; iar taina noastră, a creştinilor, e că în făptura noastră se 
ascunde Hristos. Aci e minunea că oile biruie lupii, oricât de mare le-ar fi haita. 
Spre a vedea cu ochii o minune ca aceasta, nu e decât o singură cale de urmat: 
viaţa curată - potrivită cu firea - care ajută şi oamenilor, şi-l ajută şi lui 
Dumnezeu, ca să ne poată ajuta. Nu-i alt chip obişnuit de-a surpa zidul şi de-a 
subția vălul ce desparte pe oameni de Dumnezeu şi bagă haosul în zidire. 


Căci păcatul desfrâului si a toată fărădelegea întârzie sau face cu neputinţă 
arătarea şi desăvârşirea vieţii lui Hristos în noi. Că numai de se va arăta viaţa lui 
Hristos în noi, vom cunoaşte ţinta spre care trebuie să tindem şi ne vom înţelege 
rostul pe pământ. În copiii veniţi dintr-o vieţuire curată a căsătoriei, pre- 
cumpănesc înclinările bune şi nu-i biruie împrejurările rele ale mediului ce 
eventual l-ar găsi şi, poate că, chiar împotriva acestui mediu sunt rânduiţi. Ei 
sunt de mici mai străvezii pentru Dumnezeu şi prin aceasta se vede că au che- 
mare să-l fie ucenici, iar, dacă vremea le-o va cere, Îi vor fi şi mucenici. 


Un bărbat de ştiinţă, care mărturiseşte în mediul său pe Dumnezeu, adeseori e 
mucenic; un conducător de neamuri, dacă se declară atârnător de Dumnezeu, de 
asemenea e mucenic, ca şi cum atârnarea de Dumnezeu ar fi o mare slăbiciune 
şi vinovăţie. Şi aşa păţesc pe rând toţi dăruiții lui Dumnezeu când nu se învoiesc 





la sfatul lumii, să tâlhărească pe Dumnezeu de darul ce li-l dase spre tot lucrul 
bun, ce au să-l împlinească în lume. 


Cu cât “vălul” ţesut din păcate şi aşternut peste ochiul conştiinţei e mai subțire, 
cu atât cei dăruiți află mai repede cine sunt şi ce trimitere au de la Dumnezeu. 
lisus, ca om adevărat, n-avea nici un văl despărțitor, încât la 12 ani spunea 
dreptului Iosif şi Sfintei Fecioare, cu aerul cel mai natural cu putinţă: "N-aţi 
ştiut că în casa Tatălui Meu mi se cade să fiu?” 


Era în templul din Ierusalim, înconjurat de bogoslovii legii vechi, întrebându-i şi 
răspunzându-le din Scripturi. Deci sfinții, drepţii prin excelenţă, pe măsura 
credinţei şi a curăției lor moştenită din părinţi şi sporită cu propria lor osteneală, 
sunt o cuvântare vie, pentru că au într-înşii pe Dumnezeu-Cuvântul Cel ce strigă 
printr-înşii voia Sa către ceilalţi oameni. În jurul acestora se întăreşte şi se 
întinde credinţa, şi mulți se mântuiesc. Prin ei se potoleşte anarhia, prin ei se 
restabileşte echilibrul şi armonia şi prin ei şi ceilalţi întrevăd pe Dumnezeu. 
Sfinţenia e tocmai această transparenţă a lui Dumnezeu în făptura Sa, prietenia 
aceea de mare cuviinţă a sufletului cu Tatăl său - singura situație normală şi de 
la sine înţeleasă a omului şi a oamenilor. 


Chemarea aceasta de mijlocitor între Dumnezeu şi oameni au avut-o mulţi, dar 
mai cu seamă lisus, şi de la EI toţi iconomii tainelor, apostolii şi urmaşii lor 


legiuiți. Preoţii reactualizează, prin jertfa cea fără de sânge, prin Sfânta 
Împărtășanie, permanenţa acestei mijlociri. De aceea preotul - care se înţelege 
că trebuie să fie un drept - e, numit chiar mai mult decât atâta; el e îngerul 
Domnului Savaot (Savaot e tot lisus). “Îngerii Bisericii” din Apocalipsă erau 
şapte episcopi, care au luat îndreptare pentru oarecare nebăgări de seamă. 


Preoţii au grija de-a îndupleca pe oameni în vremea rânduită întoarcerii, ca să 
nu cadă din milostivire sub strivirea dreptăţii. Lor li s-a dat marele dar să ierte în 
numele lui Dumnezeu. Mare, covârşitor de mare dar. Oare de ce nu-l pricep 
oamenii? 


A osândi pe preoţi e lucrul cel mai uşor şi cel mai fără rost. Să fim drepţi: slujba 
preoţilor e sfântă, darul lor e de la Dumnezeu, e sfânt. Că firea lor pământească 
mai dă uneori prilej de sminteală, iară să fim drepţi: neavând cum să vină altfel 
decât prin naştere din trupuri pământeşti în care mişună pornirile fărădelegilor 
ca şerpii şi rod înclinările patimilor ca viermii, sigur că ei vor fi covârşiți de 
moştenirea aceasta şi nu-şi vor putea îndeplini fără umbră trimiterea lor de la 
Dumnezeu. Chemarea le este învăluită, vor şovăi în hotărâri, biruindu-se de 
lume, în loc ca ei să biruie lumea. Sigur că aceştia, prin viaţa lor nu vor lăsa 
poporul să creadă, şi aşa se vor sălbătăci oile asupra păstorului şi vor face 
bucurie lupilor. În jurul lor se va întări întunerecul a toată neştiinţa şi va începe 





foametea nu de pâine, ci de Cuvântul lui Dumnezeu, pâinea cea din Cer. Sarea 
pământului o vor călca-o oamenii în picioare şi aşa vine că: “Şi preotului 1 se va 
întâmpla ca şi poporului”. 


Dar de toată starea asta rea a lucrurilor are să dea seama şi poporul, căci toată 
decăderea e de la părinţi începătură. lată în ce mare măsură milostivirea lui 
Dumnezeu e atârnătoare de oameni. Dreptatea însă nu mai e atârnătoare de 
oameni, aceştia trebuie să o sufere fără de tocmeală. 


Iubirea şi sabia lui Dumnezeu lucrează neîntrerupt şi deodată între oameni; 
pentru fiecare, după cum îi trebuie; asta nu numai fiindcă oamenii sunt ame- 
stecaţi, dar şi pentru că fiecare ins îşi are vremile sale când îi străluceşte mi- 
lostivirea, precum şi vremi când îl prigoneşte sabia - ca să vie iarăşi la starea de 
milostivire. 


În toată această întoarcere a lucrurilor, preotul, şi în general dreptul, îşi are 
slujba sa de-a tălmăci tainele iconomiei divine, înduplecând spreolaltă 
amândouă părțile, şi pe om şi pe Dumnezeu. De multe ori dreptul o păţeşte, că 
primeşte săgeți din amândouă părțile. 


“Dreptul care moare osândeşte pe nelegiuiţii care trăiesc... vedea-vor sfârşitul 
înţeleptului, dar nu vor înţelege ce sfat a avut Dumnezeu cu el”. 


Dacă primim ce spune Carrel, persoana omenească se întinde în felurite chipuri 
şi dincolo de marginile sale anatomice. Suntem totodată şi persoane duhov- 
niceşti. Dragostea şi ura sunt realităţi. O dragoste distrusă poate pricinui uneori 
chiar moartea. O dragoste reînviată e o înviere. Dacă am putea vedea firele, care 
ne leagă unii de alții, forma oamenilor ar fi destul de ciudată. Unii oameni ar 
depăşi cu puţin suprafaţa pielii lor, alții s-ar întinde până la un depozit de bancă, 
alții până la trupul oarecui, alţii până la cârciumă, alţii până la avuţie. Unii ni s- 
ar părea cu nişte mâini întinse peste mări şi ţări, până la familia lor, până la 
munţii şi cerul ţării în care s-au născut, la o ceată de prieteni, la o casă veche. 
Conducătorii de neamuri, marii binefăcători, sfinţii, ar fi nişte uriaşi care-şi 
întind mulţime de braţe asupra unei ţări, a unui continent, sau a lumii întregi. 


Cine ştie, dacă nu cu rost sfătuiau Părinţii pe ucenicii lor de a-şi avea sufletul 
adunat acolo unde le e şi trupul; că, împrăştiaţi cu sufletul, căpătau multe răni şi 
nu sporeau. Cine ştie, dacă nu mărturiile unor văzători Părinţi despre stâlpul de 
foc ce urca de la câte un sporit duhovniceşte până la cer, nu era tocmai această 
concentrare a personalităţii fericitului: a minţii în inimă şi a amândurora în 
Dumnezeu, căpătând forma unui stâlp de foc. 





Sunt mult mai multe lucrurile pe care nu le ştim, decât cele ce le ştim despre 
om; dar ceea ce ştim sigur e că spiritul nu e îngrădit de cele 4 dimensiuni ale 
lumii văzute. 


Cârma din zare 


Oare de ce învinuieşte Dumnezeu pe oameni de faptul că nu se mai naşte 
dreptul printre dânşii, şi că ei nu bagă de seamă? Răspunsul e următorul: drepții 
sunt uneltele lui Dumnezeu, prin care sfătuieşte neamurile şi, prin rostul lor, 
face cu putință milostivirea Sa peste oameni; pe când dacă nu-i are, oamenii vor 
da peste urgia dreptăţii Sale după faptele lor. Familia, cu roadele ei împovărate 
de fărădelegi, Îl aduce pe Dumnezeu la impas; drept aceea oamenii sunt traşi la 
răspundere şi se află în aceeaşi primejdie ca smochinul fără roadă. 


„„Căutat-am printre ei, să găsesc un om ca să se poarte cu dreptate înaintea feţei 
Mele pentru ţara aceasta, ca să nu o pierd, şi n-am găsit”. 


Primul drept, care a stat înaintea lui Dumnezeu pentru alţii, a fost Avraam. Altul 
a fost Moise, care chiar a strâmtorat pe Dumnezeu, ca să ierte norodul care 
făcuse păcat mare, închinându-se la viţelul de aur, zicând: “Rogu-mă acum, de 
vrei să le ierți păcatul acesta, iartă-i; iar de nu, şterge-mă şi pe mine din Cartea 
Ta, în care M-ai scris!” Şi Dumnezeu ascultă de om. 


Alt drept, lisus Navi, urmaşul lui Moise, intrând în pământul făgăduinţei, la o 
luptă cu Amoreii, s-a rugat să stea soarele şi s-a oprit soarele, până ce i-a făcut 
Dumnezeu izbândă asupra vrăjmaşilor. “Şi n-a mai fost nici înainte, nici după 
aceea, o astfel de zi, în care Domnul să asculte aşa glasul omului”, mărturiseşte 
Scriptura. 


De obicei oamenii stârnesc cu faptele lor anumite furtuni nevăzute; acestea tot 
în capul lor se întorc, dar în chipul cel mai văzut cu putinţă. Dumnezeu, ştiind 
de mai-nainte sfârşitul tuturora, rânduieşte fiecăruia ispăşiri in lumea aceasta. 


“Dumnezeu este îndelung răbdător şi mult milostiv, dar nepedepsit nimic nu 
lasă”. 


Însă nimic nu face fără să arate taina Sa slujitorilor Săi. lată dreptul ca vestitor 
al voinţei lui Dumnezeu, ca văzător înainte, dincolo de zarea dimensiunii a 
patra, timpul. Sfânta Scriptură ar fi o copie de pe nevăzuta Carte de la cârma 
lumii. Dreptul ajunge la obârşia Scripturii. Astfel, Dumnezeu ţine sfat cu oştirea 
cerească, rânduind sfârşit cu pedeapsă regelui Ahav şi arată taina Sa proorocului 
Miheia. 





Aspra îndreptare a împăratului din Babilon, care făcuse abuz de putere şi se 
suise la mândrie mare, “se spijină pe vrerea îngerilor şi pe porunca sfinților”. 


Taina o înţelege Daniil, care-i dă trufaşului împărat sfatul răscumpărării păca- 
telor sale, lucru prin care ar fi putut ocoli nemaivăzuta pedeapsă, ce atârna 
asupră-i. lar Dumnezeu, cel ce împlineşte sfatul slugilor Sale, i-a dat 12 luni, 
vreme la îndemână. Împăratul însă, nedeprins să asculte, n-a vrut de bunăvoie 
să-şi ispăşească păcatele, după calea milostivirii, de aceea l-a ajuns din urmă 
legea dreptăţii, a ispăşirii fără de voie. N-a vrut să se îndrepte după minte, de 
aceea i s-a luat mintea şi a fost izgonit dintre oameni, şapte ani păscând cu boii. 


Ca rânduit de Dumnezeu cu slujba de împărat al Babilonului, el nu trebuia să se 
semeţească şi să ceară poporului să 1 se închine lui, ispitire care e mai presus de 
putere, şi a fost întinsă şi asupra poporului evreu, pe care i-l dăduse Dumnezeu 
în robie, iar nu în rătăcire. Pe lângă asta, era un tiran înfricoşat, încât tocise 
umerii ostaşilor săi şi de osteneala zidirii marei cetăţi a Tirului, toţi cheliseră. 


Era dator să se poarte ca o slugă a lui Dumnezeu şi nu ca un tiran, făcând atâta 
tulburare în zidirea lui Dumnezeu. Urgia, pe care a dezlănţuit-o asupră-şi, a stins 
fărădelegile sale, încât, după trecerea vremii de pedeapsă, şi-a văzut rostul şi 
atârnarea sa de Dumnezeu. 


lată mărturia de înţelepţire a acestui tiran al istoriei vechi, dată de el însuşi: “Şi 
după trecerea acestei vremi (cei şapte ani de nebunie), eu, Nabucodonosor, am 
ridicat ochii mei la Cer, şi mintea îmi veni din nou, şi am binecuvântat pe Cel 
Preaînalt şi veşnic viu, şi l-am adus laudă şi prea mărire. Căci puterea Lui este 
putere veşnică, iar împărăția Lui peste vârste şi vârste... Toate căile Lui sunt 
drepte, iar pe cei ce umblă mândru poate să-i smerească”. 


i se se 


Cârmuirea neamurilor tot de sus se face. Este şi o ispăşire a neamurilor. Aceasta 
s-a destăinuit prima dată lui Avraam: “Să ştii bine, că urmaşii tăi vor nemernici 
în pământ străin, unde vor fi robiţi şi apăsaţi patru sute de ani; dar pe neamul 
acela, căruia vor robi, îl voi judeca Eu, şi după aceea vor 1eşi aicea cu avere 
mare. Ei însă se vor întoarce aici în al patrulea veac de oameni, căci nu s-a 
umplut încă măsura nelegiuirii Amoreilor”. 


La plinirea vremii prezise, când evreii s-au întors din Egipt, alte taine din Cartea 
ispăşirii vede Solomon, privind îndărătul timpului. lată cum i-a judecat 
Dumnezeu pe egipteni: Dintre cele 10 pedepse, cea mai grea a fost noaptea cea 
de trei zile, cu înfricoşările ei cumplite, “care veniseră peste ei din iad”. 





Într-însa li se descopereau păcatele lor ascunse. Ea era icoana întunerecului ce 
avea să-i înghită pe urmă. Azvârliţi încoace şi încolo pe pământ şi pe jumătate 
morţi, ei dădeau pe faţă pricina pentru care mureau. Căci vedeniile ce-i îngro- 
ziseră le destăinuiseră lucrul, ca să nu moară în neştiință: pentru ce pătimesc 
atâta rău. 


Iată şi sfârşitul judecății lui Dumnezeu cu ei - dezastrul militar al lui Faraon: 
Înţelepciune 19: 

1. O mânie neîndurată prigoneşte pe nelegiuiți până în sfârşit, fiindcă Dumnezeu 
ştia de mai-nainte care va fi petrecerea lor 

2. Că dacă egiptenii, după ce au lăsat pe Israil ca să plece şi cu mare stăruinţă i-a 
zorit la drum, avea-vor păreri de rău şi vor începe să-i urmărească. 

3. Cu adevărat, când nu isprăviseră de jelit pe morţii lor şi plângeau încă la 
mormintele celor ucişi, un alt gând nebunesc le-a venit şi au început ca pe nişte 
fugari să urmărească, pe aceia pe care îi zoriseră cu rugăminţi, să plece de la ei. 
4. La aceasta îi atrăgea pedeapsa de care erau vrednici, căci despre cele mai- 
nainte întâmplate ei nu mai aveau ţinere de minte, ca să se împlinească şi ceea 
ce mai lipsea din urgiile suferite de ei, 

5. Aşa încât poporul Tău să săvârşească necrezuta lui trecere prin mare, iar 
egiptenii să dea peste o moarte năprasnică. 


In vreme ce miluia Dumnezeu pe unii, prăpădea pe alții, căci li se împlineau 


măsurile fărădelegilor. lar ca cei miluiți să ia aminte, alte taine din Cartea 
ocârmuirii neamurilor se descoperă lui Moise, în vreme ce poporul se apropie de 
pământul făgăduinţei. Dumnezeu îi înşiră lui Moise toate fărădelegile desfrâ- 
nării, de care îi atrage luarea aminte să păzească poporul, iar la urmă adaugă: 


Levitic 18: 

24.Să nu vă întinaţi cu nimic din acestea, căci cu toate acestea s-au întinat 
păgânii, pe care Eu îi izgonesc dinaintea feţei voastre, 

25. Că s-a întinat pământul şi am privit la nelegiuirile lor şi a lepădat pământul 
pe cei ce trăiau pe el. 

26. lar voi să păziţi toate poruncile Mele şi toate legile Mele şi să nu faceţi nici 
una din ticăloşiile acestea, nici băştinaşul, nici vencticul, care trăieşte între voi, 
27. Că toate urâciunile acestea le-au făcut oamenii pământului acestuia, care-i 
înaintea voastră, şi s-a întinat pământul; 

28. Ca nu cumva să vă lepede şi pe voi pământul, când îl veţi întina, cum a 
aruncat el de la sine pe popoarele care au fost înainte de voi. 


lată că pe locuitorii cu o viaţă stricată, când îi sorteşte Dumnezeu pedepsirii, nu- 
i apără nici o graniţă şi nici o armă, dar pentru o viaţă curată îi apără Dumnezeu, 
cum nu-i apără nimic pe lume. Neamurile au un destin ascuns în Dumnezeu. 





Când îşi urmează destinul, au apărarea lui Dumnezeu, când îl trădează, să se 
gătescă de pedeapsă. 


Dar ei n-au ascultat, ci din neam în neam tot mai răi s-au făcut, încât iată cum 
tună glasul lui Oseia: 


Oseia 4: 

1. Ascultaţi cuvântul Domnului, voi feciori ai lui Israil, căci Domnul stă la 
judecată cu locuitorii pământului, 

2. Căci nu mai este credinţă, nici iubire, nici cunoaştere de Dumnezeu în ţară. 

3. Toţi jură strâmb, mint, ucid, fură şi sunt desfrânaţi; săvârşesc fapte silnice, iar 
sângele vărsat curge peste sânge. 

4. Pentru aceasta ţara e în mare jale, iar cei ce-o locuiesc sunt fără vlagă. 


Nărăviţi cum erau cu păcatele, n-au ascultat; de aceea mai multă urgie şi-au 
îngrămădit peste cap, adăugând a face rele, până când, prin leremia proorocul, 
Dumnezeu le dă de ştire dărâmarea Ierusalimului şi ducerea în robie. E inte- 
resant momentul acesta istoric, în care proorocul se luptă cu regele ca să-l 
înduplece să se predea fără rezistenţă, ca să scape cu viaţă, dar regele - în 
temeiul datoriei de rege - preferă să moară, dar să se predea, ba. 


Prevestirea aceasta, care era o urmare a vieţuirii ticăloase a poporului şi a 
regelui, o motivează Dumnezeu lui Ieremia, zicând: “Poate, auzind toate neca- 
zurile ce mi-am pus în gând să le fac, vor asculta şi se vor întoarce fiecare de la 
calea sa cea rea şi atunci voi schimba strâmtorarea pe care vreau să le-o fac, 
pentru faptele lor cele rele” . 


Pentru cuvântul acesta însă, erau să-l omoare pe Ieremia. Căci cuvântul Domnu- 
lui era de râs la ei şi şi-au bătut joc de trimişii lui Dumnezeu şi n-au ţinut seamă 
de cuvintele Lui, pe proorocii Lui i-au batjocorit, până ce mânia lui Dumnezeu 
s-a pogorât peste poporul Său incât acesta n-a mai avut scăpare. 


In vremea aceea leremia se ruga: “Mărturisim Doamne necredinţa noastră şi 
fărădelegile părinţilor noştri, căci am păcătuit înaintea Ta. Nu ne lepăda pe noi, 


)22 


pentru numele Tău 


Primeşte însă răspunsul următor: “Chiar Moise şi Samuil de-ar sta înaintea Mea, 
tot nu M-ar îndupleca spre poporul acesta. Goneşte-i de la fața Mea, să se ducă. 
lar de-şi vor zice: unde să ne ducem? să le răspunzi: Aşa zice Domnul: Cel 
rânduit la moarte, să se ducă la moarte, cel pentru foamete, la foamete şi cel 
pentru robie, la robie!” 





Iar calea rugăciunii desăvârşit a închis-o, apoi a adus prăpădul. “Căci EI a adus 
pe regele Chaldeilor şi acela le-a omorât pe tinerii lor cu sabia, în casa cea 
sfântă a lor... Apoi a dat foc Casei lui Dumnezeu, a dărâmat zidul lerusalimului, 
toate cămările lui le-a ars cu foc şi toate palatele cele mari le-a nimicit. lar pe 


A 


cei ce au scăpat de sabie 1-a strămutat în Babilon”, în robia celor 70 de ani. 


La jalea aceasta se adăuga una şi mai mare: “Femei miloase, fiert-au cu mâinile 
lor copiii, care le-au slujit de hrană în vremea prăpădului”. 


De ce atâta urgie? se întreabă Ieremia. Şi capătă răspunsul din rădăcini; un 
răspuns profund: “Profeţii tăi nu ţi-au dat pe faţă fărădelegea ta, ca să-ţi schimbe 
calea ta.” 


E drept, că darea pe faţă a fărădelegilor e cea mai primejdioasă predică, dar şi 
singura care mai poate ceva. Toţi fug de metoda aceasta. Chiar pentru câştigul 
lui Dumnezeu, nu vor să se primejduiască cu oamenii. N-au putere! Oare de ce? 
lată de ce: “În proorocii Ierusalimului văd grozăvie: aceştia fac desfrânare şi 
umblă cu minciuni; ajută mâinile făcătorilor de rele, ca nimenea să nu se întoar- 
că de la necredinţa sa. De aceea aşa zice Domnul Savaot (numele Mesici în V. 
T.) despre prooroci: lată îi voi hrăni cu pelin şi le voi da să bea apă cu fiere, căci 
de la proorocii Ierusalimului s-a lăţit necredinţa peste tot pământul.” 


“Vai de părinţii care pierd şi împrăştie oile turmei Mele, zice Domnul!” 


SR 5 e 


Oare de ce s-a ostenit Dumnezeu 1500 de ani cu ucigașii drepţilor, trimiţându-le 
pe toţi vestitorii Săi, în fiecare zi, dis de dimineaţă, adică la o vreme când se mai 
putea înlătura osânda ce le atârna peste creştet şi se mai putea abate urgia, care 
se pogora ca focul, peste fărădelegile lor fără seamă? 


(continuă la: Părintele Arsenie Boca - Iconomii tainelor (2)) 


http://www.cuvantul-ortodox.ro/parintele-arsenie-boca- 9 e2 % 80% 93-iconomii- 
tainelor-2/ 


(din: Părintele Arsenie Boca, “Cărarea Împărăției”, Editura Sfintei Episcopii 
Ortodoxe Române a Aradului 1995) 





Arh. Arsenie Papacioc - Să nu te diluezi în aşa hal, încât să nu mai ai 
nădejde de mântuire! 


V-am spus, sunt pahare mari şi pahare mici. Dar, fiecare pahar dacă este plin, 
este desăvârşit! 


- Un om duhovnicesc nu poate spune niciodată că nu este păcătos. Se vede mai 
păcătos decât toţi, dar face şi fapte de pocăință, se duce la mănăstire. Dispreţul 
acesta faţă de tine s-ar putea, de fapt, să fie o autentică smerenie. Dar să nu te 
diluezi în aşa hal, încât să nu mai ai nădejde de mântuire. Dacă te dispreţuieşti 
pe tine, asta înseamnă deja o mare biruință. Însă să nu te dispreţuieşti în com- 
paraţie cu alţii. Nu este bine! Se poate să fie o mândrie ascunsă „Nu sunt la 
nivelul lui cutare!” Dar ce mă interesează lucrul acesta? Eu răspund la nivelul 
pe care îl am eu. V-am spus, sunt pahare mari şi pahare mici. Dar, fiecare pahar 
dacă este plin, este desăvârşit! 


La măsura la care eşti tu, la măsura aceea ţi se şi cere. După darurile pe care le-a 
dat: adică la unul i-a dat un talant, la altul i-a dat trei, iar la altul i-a dat zece. Şi 
le-a cerut să-i înmulțească după cât a primit fiecare. Mai vinovat este cel 
nepăsător, care stă pe loc. Care stă şi aşteaptă să vie nu ştiu ce. 





(Ne vorbeşte Părintele Arsenie, volumul 2, Editura Episcopiei Romanului, 
1996, p. 65) 





Părintele Gheorghe Calciu - Predică la Duminica XVI-a după Rusalii - 
Pilda talanţilor 


Aşa spune Evanghelia: a dat fiecăruia după puterea lui. Unuia dintre noi 1-a dat 
cinci talanți. Presupunem că acesta e summum-ul de calităţi pe care Dumnezeu 
poate să-l ofere cuiva, la limita noastră omenească. Altuia i-a dat doi talanţi, mai 
puţin, altuia i-a dat un talant. Dar fiecare a primit ceva. Nu e nimeni în lumea 
aceasta care să nu fi primit ceva de la Dumnezeu. Oricât ne-am socoti, ne-am 
umili şi am spune noi că n-avem nici un fel de har ori dar de la Dumnezeu, 
totuşi daruri avem. lar un talant nu înseamnă un singur dar, pentru că un talant 
era o monedă de o valoare foarte mare. Adică fiecare are un dar destul de mare. 
Sigur, unii au mai mult, alții au mai puţin. 


Ce înseamnă înmulţirea talanţilor? Acolo, în parabolă spune să-i fi neguţătorit, 
să fi luat dobânda. Aceasta înseamnă a folosi darul tău pentru treburile pe care 
Dumnezeu ţi le-a încredinţat ţie. Fiecare dintre noi trăieşte într-o societate, într- 
o biserică. Fiecare dintre noi face ceva pentru biserică, pentru comunitate, 
pentru aproapele său. Aceste acțiuni pe care le facem cu darurile pe care 
Dumnezeu ni le-a dat, ne câştigă nouă dublu. 


Dar sunt unii între noi care spun: „Dumnezeu mi-a dat un dar, ce să fac cu el? Il 
țin şi îl restitui la Judecată, pentru că atunci ce e al Lui va fi al Lui”. Aceştia 
sunt oamenii care trăiesc în neutralitate. 


În concepţia noastră creştină, răul nu are ființă. Fiinţa are binele. Acolo unde 
binele lipseşte, se instalează răul. Nimeni nu poate să spună: nu fac bine, nu fac 
rău, nu mă interesează ce face vecinul meu, nu intru în nici un fel de comerţ 
spiritual cu el, nu-l ajut şi nu-i cer niciodată ajutorul. 4 nu face bine înseamnă 
a fi părtaş răului, căci unde lipseşte binele, se înstăpâneşte răul. Dacă nu-ţi 
pasă că vecinul tău este bolnav, eşti rău şi faci voia satanei. Dacă nu-ţi pasă 





că vecinul tău trăieşte în sărăcie şi poate un mic ajutor din partea ta l-ar 
salva, ai făcut voia celui rău. În materie de bine şi de rău, de mântuire şi de 
pierzanie, nu există zona neutră, zona gri, pentru că toţi suntem făcuţi cu 
darul lui Dumnezeu şi Dumnezeu ne cere să fim lucrători. 


Creştinismul e religie activă. lisus Hristos a fost activ. El a venit în lume 
pentru că a vrut Să ne mântuiască pe noi toți. Şi a făcut tot ceea ce trebuie: S- 
a îngrijit de cele spirituale, dar şi de cele materiale. A vindecat pe cei bolnavi, 
a dat vedere orbilor, a curăţat pe leproşi, a înviat morţi, a ridicat din patul durerii 
pe cel păcătos şi pe cel care era paralizat, a stat de vorbă cu femeile pierdute, a 
stat de vorbă cu păcătoşii şi cu vameşii. Pe toți i-a chemat la mântuire. Aceasta 
înseamnă că nu există nici măcar un Singur om în lumea aceasta care să nu 
aibă nici un talant de la Dumnezeu, prin care să fie chemat de Dumnezeu la 
mântuire. Dacă nu se mântuieşte, este pentru că el nu vrea Să se mântuiască. 


La slujirea Bisericii şi la slujirea lui Dumnezeu fiecare este chemat. Fiecare a 
primit un talant şi Dumnezeu îţi cere să foloseşti talantul acesta spre înmulţirea 
faptelor bune, spre sporirea ta duhovnicească, spre înălţarea ta, spre mântuire, ca 
să câştigi iubirea lui Hristos, Care a venit în lume şi S-a răstignit pentru noi. De 
aceea, vă cer tuturor să contribuiţi la bunul mers al Bisericii cu fapta, cu 
cuvântul, cu prezenţa la rugăciune, cu propovăduirea cuvântului lui Dumnezeu 
în afara Bisericii, cu lupta împotriva sectelor care caută să distrugă adevărata 
Biserică a lui Hristos, cu iubirea faţă de ceilalți şi cu harul unităţii între noi. 


Să lăsăm deoparte vrajba! Să lăsăm deoparte ura! Să lăsăm deoparte critica! 
Fiecare este criticabil şi fiecare este lăudabil, dar noi nu căutăm nici laudă, nici 
critică. Noi căutăm să-L slujim pe Hristos într-o unitate deplină pentru că, aşa 
cum spune Sfântul Apostol Pavel, Biserica este Trupul mistic al lui Hristos. 
Capul Bisericii este Hristos şi noi Suntem mădularele. Dacă un mădular 
suferă, tot Trupul suferă. Dacă un mădular se bucură, întreaga Biserică se 
bucură. 


Acesta este talantul nostru, aceştia sunt cei cinci talanţi pe care i-am primit de la 
Mântuitorul şi pe care trebuie să-i înmulțim. Biserica este a dumneavoastră, nu 
este a preotului, şi vă cer să jertfiți pentru Biserică, să folosiți talantul pe care 
Dumnezeu vi l-a dat ca această Biserică să sporească, să crească, să se afirme în 
fața lumii ca o Biserică în care Duhul lui Dumnezeu sălăşluieşte, faptele bune 
rodesc, credinţa se înalță şi noi toţi ne mântuim. 


(sursa: Părintele Gheorghe Calciu, Cuvinte vii. “A sluji lui Hristos înseamnă 
suferinţă ”, Editura Bonifaciu, 2009) 





Părintele Nicolae Steinhardt - Cât este de urâtă lenevirea înaintea lui 
Dumnezeu 


Din pilda talanților reiese că omul care a plecat departe şi-a chemat slugile şi le- 


a dat pe mână avuţia sa este Însuşi Dumnezeu: pe acela care, restituind un talant 
- atât cât primise - răspunde: „Doamne, te-am ştiut om aspru, care seceri unde 
nu ai semănat şi aduni de unde n-ai împrăştiat”, stăpânul nu-l contrazice, ci, 
dimpotrivă, îi confirmă caracterizarea, repetând-o (Matei 25, 26). Şi, imediat 
după aceea, urmează straniile cuvinte: „Căci tot celui ce are i se va da şi-i va 
prisosi, iar de la cel ce n-are şi ceea ce are 1 se va lua”. 


Rezultă că lui Dumnezeu nu 1 se pot aplica simplistele idei pe care ni le făurim 
Noi, Oamenii, despre dreptate şi că relaţiile noastre cu Dumnezeu nu se 
întemeiază pe un do ut des contabil, în care noi să fim întotdeauna creditori şi 
beneficiari pasiv. 


Dumnezeu seceră şi unde n-a semănat: înseamnă că trebuie să dăm de la noi, să 
ne străduim, să dăm cu împrumut, să luăm inițiative. Atitudinea de: „parcă ce 
rău am făcut eu!”, „eu n-am făcut rău nimănui!”, „fac şi eu ce pot!”, „dacă nu 
pot mai mult!” este - vorba lor - o atitudine de gură-cască, se află în contradicție 
cu parabola talanților şi vădeşte că n-am înţeles cât de grav e păcatul de lenevire 
şi cât de concret consideră Dumnezeu îndemnul: cerurile se cuceresc. Nici cât 
de grav, de stârnitor ni se cer efortul şi năzuinţa spre imposibil, de nu chiar 
imposibilul însuşi. 


» 





Cu Dumnezeu nu-i de glumit: „leşi din ţara ta şi din rudenia ta şi din casa tatălui 
tău”, „la-ţi crucea ta”, „Vino după Mine”, „Vegheaţi dar”, „Spălați-vă şi 
curăţaţi-vă!”, „Du-te şi strigă”, „Scoală-te, ridică-ţi patul şi umblă”. 


Nu se stă locului; nu-i rost de încropire, de confort, de moale visare; Oblomov e 
osândit; în lene, boală şi nebunie nu-şi poate nimeni găsi pretext (şi nici măcar 
în dreptate: smochinul). 


Dar Marta, atunci, de ce e dojenită? Pentru că o rețin fleacurile, se osteneşte în 
zadar şi pierde măsura, se agită. Domnul ne cheamă la treburi serioase: moartea 
e pe noi, şi noi, cu ţigara în pat (ca Oblomov) ori ne spetim pentru nişte blide ca 
şi cum ar fi esențe (ca Marta)!” 


(Părintele Nicolae Steinhardt, Jurnalul fericirii, Editura Mănăstirii Rohia, 
Rohia, 2005, pp. 45-46) 





Arhimandritul lustin Pârvu - „La un moment dat, Dumnezeu te întreabă 
ce ai făcut cu darurile de la EI, dacă le-ai sporit, dacă ai înfrumusețat şi 
viața altora cu ele” 


La un moment dat Dumnezeu te întreabă ce ai făcut cu darurile, dacă le-ai 
sporit, dacă ai înfrumusețat şi viaţa altora cu ele. 


(Oa o Aa 


Este talentul marca talantului biblic? Cât de vinovat se face cel care nu cheltuie 
cu folos talantul primit, care nu-l înmulțește? 


Da, intelectualul, omul cu har, omul de geniu sunt creditați de Dumnezeu cu ce- 
le mai alese daruri. La un moment dat Dumnezeu te întreabă ce ai făcut cu daru- 
rile, dacă le-ai sporit, dacă ai înfrumusețat și viaţa altora cu ele. Mare respon- 
sabilitate au oamenii cu talent, intelectualii, în fața naţiilor lor, ei sunt răspun- 
zători de rătăcirile, de căderile acestora. 


E vreo contradicție între ştiinţă și credinţă? Credinţa ajută ştiinţa, știința ajută 
credinţa. Dar unde e știință multă apare şi mândrie multă. 


(Adrian Alui Gheorghe, părintele Iustin și morala unei vieţi câștigate, Editura 
Credința Strămoșească, p. 92) 





Pr. Constntin Necula - Ce poruncă este cea mai mare din Lege? (Matei 22, 
35-46) 


E doxologia.ro 


Mereu Hristos a avut parte de isteţi la o „lungime” de întrebare. Au vrut să-i 
dovedească mereu câte unii câte ceva. Pe Cruce au căutat să-L lămurească pe El 
- Dumnezeul Cel viu - că nu este El Dumnezeu, nu este El Hristosul. Ce-i mâna 
pe ei în dialog cu Hristos îi mână şi astăzi pe câte unii, disperaţi să fie mai 
deştepţi decât Dumnezeu. Să se arate mai deştepţi decât Cel care este Inteligența 
vie care ţine lumea. Care dau mereu lecţii lui Dumnezeu despre ce are de făcut. 
Un fel de postaci pe facebook-ul lui Hristos, anonimi şi viperoși, impacientaţi 
când Domnul nu le răspunde. 


Aşa şi învățătorul de Lege care învaţă pe Dătătorul Legii care anume este cea 
mai mare poruncă. Domnul fixează ierarhia valorilor Împărăției. A-L iubi pe 
Domnul Dumnezeul Tău cu toată inima şi cu tot sufletul - e marea și cea dintâi 
poruncă. A doua - deşi nu despre ea a fost întrebat - este să iubeşti pe aproapele 
ca pe tine însuţi. Domnul Hristos leagă astfel pentru totdeauna iubirea de 
Dumnezeu cu iubirea de aproapele. Dovedindu-ne și că aproapele nu trebuie 
confundat niciodată cu Dumnezeu şi că niciodată și în nici o situație nu se cu- 
vine să anulăm persoana lui Dumnezeu și legea Sa de dragul aproapelui. Oricât 
am iubi pe aproapele, ne spune Hristos, nu-l putem iubi mai mult decât pe... noi. 


Dar nu noi suntem măsura iubirii, ci Dumnezeu. Pare greu. Ba chiar imposibil. 
Dar El pentru aceasta a şi venit să ne facă uşor de trăit lucrurile care par 
imposibile. Până la urmă se vădeşte că a doua poruncă ne priveşte direct. Că a 
iubi pe aproapele înseamnă a ne iubi pe noi. Dar nu fără împlinirea celei dintâi 
dintre porunci, aceea de a-L iubi pe Dumnezeu. A-L iubi pe Dumnezeu te scoate 
din iadul egoismului, al autoaprecierii până la deprecierea chipului Slavei lui 





Dumnezeu din noi. Poate de aceea mulți dintre dregătorii şi învățații din 
Evanghelie - asemeni nouă, celor de azi - nelăsând loc împlinirii în Hristos a 
sufletului lor au intrat în fobia autodumnezeirii. Un soi de anxietate de sens. O 
depresie de valoare care-i târăște spre iadul însingurării. Și oricât de fericiți ar 
părea şi la oricâtă fericire ne-ar chema, rămân monedă calpă a unui negoţ lipsit 
cu totul de sens. 


Asta spune Hristos. Că în miezul Legii e Dumnezeu, dar nu un Dumnezeu lipsit 
de oameni. Dintre care cel dintâi dintre oameni suntem fiecare dintre noi. Pe 


rând. Pe cât ne punem dinaintea Lui. De aceea îi şi lămureşte pe farisei - o 
făcuse şi cu saducheii înainte, privind dilema învierii morților - al Cui Fiu este 
Hristos (Mesia). Arătând că întruparea Sa, trăirea Lui în mijlocul nostru este în 


A 


fond o ieșire din „egoismul” în care-L arestaseră pe Dumnezeu Tatăl. 


Hristos spune de fapt că Dumnezeu-Tatăl nu este cum spuneţi voi. Retras din 
lume. Neatent la cele ce se întâmplă. Încâlcit în prea multa legitate omenească 
prin care vă credeţi ai Lui. Relația pe care o stabileşte Domnul între Mesia şi 
David dovedește, a câta oară, că-şi cunoaşte foarte atent auditoriul. Din David şi 
pocăinţa lui trăseseră fariseii seva rezistenţei lor legaliste. Acum EI le spune că 
e mai viu decât simpla împlinire de Lege. EI este Viaţa din Lege. 


Povestea Evangheliei acesteia ne comută în zilele noastre. Confuzia permanentă 
ce o facem între Dumnezeu şi drepturile inventate de noi ne costă enorm. Nu. 
Lumea nu stă pe legile pe care le inventăm în speranța că ne dovedim frați buni 
aproapelui. Nu poţi fi frate bun aceluia dacă ești rupt de iubirea lui Dumnezeu. 
Din această relație, cu Dumnezeu cel viu, se naşte puterea de a-l iubi pe 
aproapele, uneori în ciuda răutăţii, aroganţei şi imposibilei sale superficialități. 
Nu vă dau nici un exemplu. Îl aveţi zilnic în vieţile voastre. Dinaintea noastră 
stau prea multe astfel de stigmate ale iubirii pentru a mai fi necesar să evi- 
denţiem cu exemple. Doar deschideţi ochii şi inimile. Sunt la îndemână. 


Nu strică se ne aducem aminte că Matei, fostul vameş din Capernaum, strânge 
laolaltă în capitolul 22 al Evangheliei sale pe toţi ispititorii de profesie. Oameni 
care nu întreabă pe Hristos ca să crească sau să-şi desăvârșească iubirea. Ci ca 
să pară. Să apară ca unii care ştiu. Domnul e răbdător. Caută mereu să arate că 
nu se teme să fie Dumnezeu. Răspunde. Folosind ceea ce ei păreau că ştiu cel 
mai bine. Tocmai Cartea care cuprindea motivul nevoii de Întrupare a lui 
Hristos. EI ştia de ce venise. Că, deşi omenirea epuizase prin eforturi proprii 
înțelegerea Legii, ea nu-i mai ajuta. Pentru că puseseră în miezul ei dorinţa de a 
Şti, nu de a-L lubi pe Dumnezeu. Pentru că mare parte din ceea ce emiseseră ca 
fiind Lege privea omul trupesc, de aceea trecător. Hrană viermilor şi cenușă. Ori 
EI intră în mijlocul omenirii prin Casa Pâinii (Betleem) pentru a le aduce aminte 
că sunt nemuritori. Că a mânca din Trupul și Sângele Său înseamnă să te iubeşti 





pe tine, omule, asemeni modului în care Dumnezeu te iubește. Ne-egoist. Să te 
iubeşti cum Dumnezeu te iubeşte înseamnă, în fapt, să admiţi că Hristos te-a 
făcut aproapele Lui pe care-L iubeşte cu preţul morţii, şi încă moarte pe Cruce. 
Suntem astfel așezați în miezul înţelegerii Vieţii care Învie vieţi. Cu magii, pe 
cale, Steaua luminează. Cu noi, pe cale, Evanghelia se face sens de lumină vieții 
veşnice. 


La Zi Naţională îngăduit să-mi fie un gând. Ne iubim Tara numai în măsura în 
care ne facem şi ne menţinem aproapele lui Dumnezeu. lubindu-L. nu doar 
pentru că ne iubește, ci și pentru că umple de veşnicie existențele noastre 
egoiste. leşiți din egoism. Fiţi aproape celor care au nevoie de ajutor. Țineţi 
aproape de Dumnezeu. Aşa se face o Țară mare. Unindu-i pământul cu cerul. 


Sursa: tribuna.ro 





Pr. Constntin Necula - Avuţia lui Dumnezeu (Matei 25, 14-30) 


Odoxologia.ro 


Evanghelia din Duminica aceasta - a 16-a după Rusalii - începe astfel: „Și mai 
este (Împărăţia Cerurilor n.m) ca un om care, plecând departe, şi-a chemat slu- 
gile și le-a dat pe mâna sa avuţia sa” (Matei 25, 14). Împărăţia cerurilor asemeni 
unui om? Anterior, în acelaşi capitol, Domnul a exemplificat spunându-ne cum 
Împărăţia cerurilor se va asemăna cu zece fecioare (Matei 25, 1) care îşi portă 


candelele în întâmpinarea Mirelui. O chestiune de investire a fecioriei în Nunta 
cerească devine astfel icoană de Împărăţie. Jumătate însă din fecioare sunt 
nemintoase - nu, nu e răutate - iar zece ştiu ce au de făcut. Nu ard untdelemnul 
fără prezenţa Mirelui. Chestiune de economie? Nicidecum. Exerciţiu de rațiune 
a credinţei. Ele ştiu că Mirele va veni şi nu pierd nimic din ceea ce le-ar apropia 
direct de EI. Cred şi ştiu, deci gândesc şi acționează. Sunt vii. Astea le face 
înțelepte, atente, atente la amănuntul cel mai simplu: nu arzi untdelemnul Aștep- 
tării pentru a te pune în valoare doar pe tine. 


Aşa trebuie să vedem și parabola celor care se bucură de averea unui om care 
pleacă departe. Cheamă la sine trei oameni cărora le împarte talanţii averii. 
Unuia cinci, altuia doi şi unuia un talant. Fiecăruia după puterea sa. Pleacă. 
Revine și constată cum cel cu cinci i-a înmulțit, cel cu doi i-a dublat iar cel cu 
unul singur ratează investiţia şi conservă talantul. Îngropându-l. Temându-se de 
reacția de stăpân a omului: „Doamne, te-am știut că eşti om aspru, care seceri 
unde n-ai semănat şi aduni de unde n-ai împrăștiat” (Matei 25, 24). Cu alte 
cuvinte îl ştia pe stăpân şi ştiinţa aceasta i-a crescut frica nu creativitatea. 

Dacă pe primul îl binecuvântează şi-i dă încă cinci talanți - ba chiar pe lângă cei 
zece îi adaugă şi cel dezgropat, din mâna temătorului - iar pe cel de-al doilea îl 
laudă, pe ultimul îl ceartă. Îl acuză de proastă gestionare de fonduri de inve- 
stiții? Așa pare la prima vedere. 





Dar dacă legăm, cum se şi cuvine, pilda celor zece fecioare (Matei 24, 1-13) de 
aceasta a bărbaților încărcaţii cu responsabilitatea talanților (Matei 24, 14- 30) 
vom descoperi ceva mai adânc şi care ne priveşte pe toți. Nu avem voie să ne 
ascundem după Dumnezeu - Mire şi Călător - atunci când suntem neatenţi cu 
vocaţiile noastre, cu investițiile cereşti din prea pământeștile noastre orizonturi. 
Hristos Domnul ne spune, de fapt, că investiţia lui Dumnezeu din noi nu e după 
regulă ci după putere - de unde „inegalitatea” înaintea vederii unora - după 
puterea de a te responsabiliza, de a nu lua de la sine înţeles nici o investitură ce 
vine de Sus. 


Credem deseori că dacă suntem creştini ni se cuvin nişte „drepturi” şi le ame- 
stecăm cu unele din cele civile, pe care tot noi, în alte situaţii, le negăm. Așa 
cum un necreştin ori necredincios crede - paradoxal, nu? - dar aşa, obsesiv, că 
poate afirma orice despre creștini pentru că este dreptul său. 


Parabolele acestea ne arată că vocaţiile noastre sunt prelungiri ale Împărăției 
cerurilor în propriile noastre vieţi și că ele sunt judecabile numai în raport cu 
Împărăţia. De unde și finalul capitolului mateian, căci parabolele se încheie cu 
amintirea modului în care vom fi judecaţi (Matei 25, 31-46), pe neobservate, 
după criteriile omeniei nu ale părutelor noastre funcții sociale. Și fecioarele 
neînțelepte şi bărbatul fricos păcătuiesc în acelaşi punct: nu privesc spre Mire 
ori Stăpân ci spre ei, spre interesul comodităţii lor personale. Ori comozii nu 


prea intră în Rai. Riscurile creștinismului sunt exprimate perfect în cele două 
parabole. Ele ţin de participare la o chemare, la o vocație. Asumată dar nu 
educată să atingă roada necesară Împărăției. 


Vedem aşadar că averea lui Dumnezeu este tot ce a investit în noi. De aici 
neliniştea şi nefericirea vitriolată a tipilor care cred că le ştiu pe toate. Confundă 
modul lor de a gândi cu modul lui Dumnezeu de a vedea lucrurile și evită să 
iasă din comoditatea logicii imediatului. Ori Împărăţia lui Dumnezeu cere 
intuiție şi perspectivă corectă, echilibrată. 


Dacă în pilda fecioarelor lipseşte, pare că în cea de-a doua pildă - aceasta a în- 
mulţitorilor de talant - apare un al treilea personaj, echilibratul care nu vrea mai 
mult dar din echilibrul său totul se dublează. Cel dintâi are mult și muncește 
mult ca să înmulțească, al doilea primeşte echilibrat și dublează. Ultimul pare, 
nu-i așa problema. Şi trebuie să recunoaștem că ideea dată de stăpân, de a merge 
la zarafi ca să fi înmulțit din dobândă darul, e neașteptată în gura lui lisus 
Hristos şi aşa şi este. E soluţia de compromis din care stăpânul ar putea câștiga 
mai mult decât din îngroparea investiţiei. Cheia este însă alta. Cuvintele finale 
sunt incredibil de dure și adevărate: „căci tot celui ce are i se va da şi-i va 
prisosi; iar de la cel ce n-are 1 se va lua” (Matei 25, 29). Sluga netrebnică este 
trimisă spre întuneric. Afară din Împărăţie. Pentru că Împărăţia nu este pentru 





îngropătorii de încredere şi investiție dumnezeiască. Nu este pentru cei care se 
complac în laşitatea comodităţii. In frica de urmări. In pururea cenzuraţii din 
amor propriu care dau vina pe Stăpân. 


Judecata celui căruia îi prisoseşte - cel cu 11 talanţi, de-acum - e simplă. Urmea- 
ză în texul Evangheliei. Flămând, însetat, străin, gol şi în temniță Hristos se 
identifică cu toți cei flămânzi, însetaţi, străini, goi şi întemnițați. Inclusiv, aşa- 
dar, cu amărâtul ce nu înmulţise talantul. Celui ce-i prisoseşte îi cere, de fapt, să 
fie lângă EI, permanent, pentru a se face ajutor Lui în toate situațiile critice ale 
vieţii celorlalți. 


Pare un pic elitist Hristos? Poate. Dar ne dovedeşte că ne ştie bine şi ne cu- 
noaște - mai ales - mecanismele ascunderii după El când suntem noi înşine 
vinovaţi de nelucrare. Avem aşadar tabloul unei Împărăţii în care fecioarele 
înțelepte şi bărbaţii curajoşi cu talantul primit de la Dumnezeu sunt bine- 
cuvântați. Ceilalți se pierd în amănuntele fricii şi părerii de sine. Cred prea mult 
în importanţa lor pentru a înțelege unde este Dumnezeu. 


Să nu credeţi că e uşor să te faci înțelept în Dumnezeu. Merită să ascultăm 
glasul lui Pavel, Apostolul, în Epistola a II-a către Corinteni - din care ne com- 
pletăm lectura duminicală: „Fraților, fiind împreună-lucrători cu Hristos, vă 
îndemnăm să nu primiți în zadar harul lui Dumnezeu, căci zice: La vremea 
potrivită te-am ascultat şi în ziua mântuirii te-am ajutat; iată acum vremea 
potrivită, iată acum vremea mântuirii, nedând nici o sminteală întru nimic, ca să 
nu fie slujirea noastră defăimată, ci în toate înfățişându-ne pe noi înşine ca 
slujitori ai lui Dumnezeu, în multă răbdare, în necazuri, în nevoi, în strâmtorări, 
în bătăi, în temnițe, în tulburări, în osteneli, în privegheri, în posturi, în curăție, 
în cunoștință, în îndelungă-răbdare, în bunătate, în Duhul Sfânt, în dragoste 
nefățarnică, în cuvântul adevărului, în puterea lui Dumnezeu, prin armele drep- 
tății cele de-a dreapta şi cele de-a stânga, prin slavă şi necinste, prin defăimare 
şi laudă; ca niște amăgitori, deşi iubitori de adevăr, ca nişte necunoscuţi, deşi 
bine cunoscuţi, ca fiind pe pragul morții, deşi iată că trăim, ca nişte pedepsiţi, 
dar nu uciși, ca nişte întristaţi, dar pururea bucurându-ne, ca nişte săraci, pe 
mulți îmbogăţind, ca unii care nu au nimic, dar toate le stăpânesc...” (II 
Corinteni 6.1-10). Cine are inimă de asumat acestea, asumă! 


Sursa: tribuna.ro 





lerodiacon Visarion lugulescu - Predică la Duminica a XV-a după Rusalii - 
Pilda talanţilor 


Luaţi deci de la el talantul şi daţi-l celui ce are zece talanţi (Matei XĂV, 28) 


Fraţi creştini, Sfânta Evanghelie de astăzi ne pune în faţă câteva învățături foarte 
folositoare pe care e bine să le adâncim cât mai mult în sufletul nostru. Domnul 
nostru lisus Hristos, pentru mila Sa, ca un milostiv, blând şi mângâietor EI 


Dumnezeu adevărat, se numeşte pe Sine Om şi ca un om cu slujitorii Săi petrece 
pe pământ. 


Slugile Lui suntem noi oamenii, de la cei mai mari până la cei mai mici. Talanţii 
Lui sunt tot binele şi cinstea ce o dă pe lumea aceasta oamenilor, toate darurile 
cele sufleteşti şi pământeşti: viaţa aceasta, mintea cu înţelepciunea ei, toate 
meseriile, toate talentele, precum vocea, sănătatea, priceperea de a descoperi, de 
a lucra, de a chivernisi bine, precum şi toate bogăţiile pământeşti, adică aurul şi 
argintul, dobitoacele pământului, păsările şi peştii apelor. Toate câte le are 
omul, le-a împărțit, le-a dat milostivul Dumnezeu după puterea fiecăruia, ca 
Unul ce ştie puterile noastre. El, care este Creatorul cerului şi al pământului a 
ştiut ce face şi toate le-a făcut cu marea Sa înţelepciune. 


Când a dat unora mai mult şi altora mai puţin nu a însemnat că cel ce primit 
mai puţin a fost necinstit de Dumnezeu, căci tot acelaşi Stăpân a dat şi unuia 
şi altuia. Dar milostivul a ştiut cât poate să ducă unul şi altul şi mai ales că 
oamenii în lumea aceasta să fie trebuincioşi unii altora, căci dacă ar fi fost 
toți la fel, atunci n-ar mai fi trebuit să se ajute unul pe altul şi nici dragoste n- 
ar mai fi fost între oameni. 





Aşa spune Sfânta Evanghelie, că la ziua judecății va cere Dumnezeu socoteala 
slugilor Sale, ca să vadă cum a cheltuit fiecare darurile lui, dacă le-a împărțit şi 
altora sau numai el însuşi le-a folosit. 


— Cei ce au luat cinci talanţi sunt patriarhii, arhiereii, preoții şi diaconii, 
pentru că aceştia au cea mai mare răspundere de sufletele celorlalţi, ca 
unii ce trebuie să poarte grijă să înmulțească şi să aducă la Stăpânul 
Hristos toată lumea care nu-L cunoaşte şi nu este botezată în numele 
Sfintei Treimi. 

— Cei ce au primit doi talanţi sunt stăpânitorii şi conducătorii ţărilor, mai 
marii oraşelor şi satelor care au mai mare cinste decât oamenii de rând 
şi au răspundere pentru treburile pământeşti. 

— lar alții, cu o răspundere mai mică din lumea de rând, care stau sub 
ascultarea altora, au numai un talant. Dacă-l vor înmulți, vor avea plată 
şi cinste mare de la Dumnezeu, ca şi cei cu cinci talanți. 


Aceştia, dacă nu-i vor înmulţi, vor fi aruncaţi în muncile iadului. Aşa vor păţi şi 
slujitorii Bisericii ce nu vor învăţa poporul legea lui Hristos, ca să-i câştige 
pentru Împărăţia Lui. Aşa vor păţi dregătorii lumii, de nu vor face dreptate 
asupriților, năpăstuiților, nedreptăţiţilor, pârâţilor. Aşa vor păţi bogaţii, de nu 
vor ajuta pe săraci şi pe văduve, pe orfani şi pe neputincioşi. Aşa vor păţi 
înţelepţii de nu vor da sfat bun şi drept şi învăţătură sănătoasă spre folosul 
sufletelor şi al trupurilor. Aşa vor păţi şi cei ce au putere şi nu vor să 
sprijinească pe cei mici şi slabi. Aşa vor păţi meseriaşii care nu vor învăţa 
meseria lor şi pe alţii. Aşa vor pătimi în muncile iadului toţi acei care nu-şi pun 
în lucru talantul lor, darurile date de Dumnezeu, talentul lor, ca să fie de folos. 


După cum vedem şi în lumea aceasta, că cei mari plătesc celor mai mici după 
vrednicia lor, să ne păzim şi noi să nu fim slugi rele şi viclene Domnului nostru. 
Să nu cheltuim bunătatea Lui numai pentru trupul nostru, mâncând, bând şi alte 
cheltuieli rele făcând, ci să-l împărțim, cum zice Domnul şi să-l dăm 
neguţătorilor. Neguţătorii sunt bisericile, săracii şi lpsiţii care, dacă iau ajutor, 
încep să aducă laude lui Dumnezeu mulțumindu-i. 


Cel ce îngroapă talantul este cel ce se îngrijeşte numai de binele său. Aceştia 
sunt egoiştii cărora le place să stea comozi, lăfăindu-se şi chefuind şi cheltuind 
darurile lui Dumnezeu numai pentru ei şi familia lor. Aceştia sunt vicleni şi cu 
nedreptate caută să înghită munca altuia. Această lăcomie este pământul în care 
îngroapă sluga cea vicleană talantul Domnului său. 


După multă vreme, zice Sfânta Evanghelie, a venit Domnul slugilor acelora şi 
le-a cerut socoteală de cele ce au lucrat cu talanţii. 7or aşa va face şi Dumnezeu 
cu noi la judecată. Acum, Dumnezeu ne aşteaptă, ne rabdă greutăţile şi 





nădăjduieşte de la noi să ne întoarcem la pocăință până va veni El. Dar noi 
greşim, Sfinţia Sa tace ca şi cum n-ar şti. Noi nu ne oprim de păcate şi nu 
vrem Să lucrăm pentru mântuirea sufletului nostru. 


Stăm în lenea aceasta sufletească şi trupească care este păcat de moarte. Vremea 
cea multă, în care a lipsit Stăpânul din mijlocul slugilor este timpul de când s-a 
înălțat la cer cu trupul şi până la ziua judecății când va veni El. Atunci va veni 
cu mare slavă şi cu toţi sfinţii îngeri şi va începe judecata cu slugile Sale pentru 
talanţii pe care i-a dat fiecăruia. Cei ce au lucrat bine şi au făcut neguţătoria 
bună înmulțindu-i talanţii, fericiţi vor fi şi plată mare vor lua de la Stăpânul 
Hristos. 

Atunci se vor apropia fericitele suflete cele dintâi, care au lucrat cu multă râvnă 
pentru Împărăţia lui lisus şi L-au slăvit pe EI prin toate talentele pe care le-au 
avut şi care se văd până în zilele noastre. Căci într-adevăr, fraţi creştini, pentru 
nici un împărat sau cuceritor al lumii nu s-a lucrat mai mult şi nu s-a vorbit mai 
mult ca pentru Împăratul Slavei, Domnul nostru isus Hristos. EI a fost proslăvit 
de înaintaşii noştri, strămoşii noştri creştini, prin arhitectură construind cele mai 
măreţe biserici de închinare Prea Sfântului Său nume. Numai în ţara noastră 
avem o mulţime, printre care cele cinci perle, numite astfel de străini, cele cinci 
mănăstiri din Moldova care au o valoare imensă. 


Deci, cei mai mari arhitecţi ai lumii, pentru Domnul au lucrat. Cei mai mari 
pictori ai lumii, pentru Domnul au lucrat. Cei mai mari sculptori, scriitori şi 
poeţi ai lumii, pentru Domnul au lucrat. Au scris, pe El L-au cântat, L-au adorat 
ŞI aşa şi-au înmulțit talanţii pentru binele suprem, mântuirea sufletului şi binele 
omenirii. Cine a vizitat marile muzee ale lumii a putut vedea cele mai valoroase 
lucrări de arhitectură, pictură, sculptură, care au fot puse în slujba Domnului 
Hristos. 


Toţi străinii, care ne vizitează ţara, vin cu dorinţa aceasta, de a vedea aceste 
monumente de artă religioasă, aşa cum dorim şi noi să vizităm Ierusalimul, 
oraşul lui Hristos, Muntele Athos cu toată bogăţia sfintelor moaşte ce se află 
acolo, în această tărişoară a Maicii Domnului. 


În Grecia şi Italia şi în toate țările de pe pământ se găsesc aşezăminte din 
primele veacuri, închinate Domnului Hristos, Împăratul tuturor. Mai peste tot 
până acum nu era oraş sau comună să nu aibă ca cea mai înaltă instituţie şi cea 
mai frumoasă arhitectură Sfânta Biserică. În zilele noastre s-au clădit multe 
turnuri, căci este vremea, cum spune Domnul Hristos, a hărniciei fără EI, a 
zidirii turnului Babel, căci lumea este apucată de frica pieirii trupeşti, nu 
sufleteşti. Însă cu sufletul înoată în potopul păcatelor, dorind salvarea trupului, 
nu a sufletului. 





Dacă cineva ar fi spus mai înainte unor copii, care nu ştiu ce înseamnă cutremur 
de pământ, că într-o zi pământul acesta atât de greu cu atâtea blocuri, cu munţii 
de pe el, cu pădurile, se va cutremura câteva secunde şi va răsturna multe, cred 
că cei mai mulți copii n-ar fi crezut şi ar fi zis că li se spune o poveste. Dar iată 
că le-au văzut, le-au simţit şi s-au îngrozit, încât mulți au rămas cu mare spaimă 
de atunci. 


Tot aşa mulți nu cred despre existenţa lui Dumnezeu, despre puterea Lui cea 
mare, despre chinurile iadului ce aşteaptă pe păcătoşii care nu se întorc la calea 
cea dreaptă a credinţei, a Bisericii. 

În Sfânta Scriptură, Domnul Hristos vorbeşte despre cele nouă fericiri din care 
curge tot noianul frumuseţilor şi fericirii veşnice. Şi tot Sfânta Scriptură ne 
descoperă nouă feluri de chinuri din care izvorăsc celelalte nesfârşite suferinţe. 


—> Primul chin este arderea în foc, cum zice Domnul Hristos: "Duceţi-vă 
blestemaţilor, în focul cel veşnic!” Acest foc este cumplit, nu se 
aseamănă cu focul pământesc, este nematerial, nestins şi niciodată nu 
scade. Vaiul şi ţipetele sufletelor păcătoase care ard acolo sunt 
îngrozitoare. De mii de ori ar răbda pe pământ orice temniţă, foame, 
sete, decât cuptorul acela nestins. Să ne gândim numai la soarele care 
dogoreşte vara, când suntem bolnavi şi avem temperatură mare, cum ne 
mai întoarcem şi ne zvârcolim în toate părţile şi nu ne mai găsim locul în 
pat. 

—> A doua pedeapsă este gheaţa şi frigul. Dracii vor scoate pe păcătoşi din 
foc ca să-i arunce în tartar, unde este o baltă mare plină cu apă şi 
gheaţă. Aceasta este şi scrâşnirea dinţilor de care vorbeşte Sfânta 
Evanghelie. Acolo îşi aduc aminte păcătoşii de toţi aceia care i-au 
îndemnat la rele sau care i-au înşelat pe pământ ducându-i la păcate 
grele. Scrâşnesc cu dinţii împotriva lor şi de durere scot răcnete 
sfăşietoare. 

—> A treia pedeapsă este putoarea, împuţiciunea, un loc unde sunt toate 
împuțiciunile şi necurăţiile din lumea aceasta, de la atâtea trupuri, toată 
murdăria de pe fața pământului. Tot acolo există şi mulţime de diavoli 
care măresc putoarea prin năduşeala lor. Aşa de mare împuţiciune este 
că, dacă ar veni cineva din osândiţii aceia pe pământ s-ar molipsi aerul 
şi ar muri lumea de mirosul acela. 


Într-o sfântă carte a bisericii se povesteşte că erau doi fraţi care aveau acelaşi 
duhovnic. Acesta le spunea mereu despre muncile iadului; unul din ei s-a 
făcut călugăr, iar celălalt a rămas în necredinţă şi trăia mereu în felurite 
păcate, distracţii şi plăceri lumeşti. După puţini ani, acesta din urmă S-a 
îmbolnăvit şi a murit. 





Călugărul se ruga mult lui Dumnezeu să-i arate unde se află sufletul fratelui 
Său. Și iată că într-o noapte, s-a arătat sufletul fratelui său zicându-i că se 
află în mari chinuri. 


Călugărul a întrebat zicând: 

- Te rog, frate, spune-mi adevărul dacă în iad sunt aşa de înfricoşate 
chinurile cum zic cărţile noastre sau le-au scris numai aşa ca să ne 
înfricoşeze pe noi? 

- O, să ştii fratele meu, că de mii de ori sunt mai grele decât zic cărţile şi că 
nici o limbă omenească nu poate să povestească aceste chinuri! 

- Dar voi putea şi eu să simt cât de puţin ca să mă încredinţez de adevăr? 

- Da. Cu care simţ vrei să înţelegi? 

- Eu Sunt prea fricos şi mă tem să nu mor, dacă văd cu ochii sau voi pipăi cu 
mâinile. Dar fă în aşa fel ca să miros cât de puţin. 


Atunci fratele a scuturat haina cu care era îmbrăcat şi a ieşit atâta 
împuţiciune încât nu mai putea trăi ceilalţi călugări în mănăstirea aceea. 
Fugeau în toate părţile neliniştiţi şi până când nu s-au dus în alt loc unde şi- 
au făcut altă mănăstire, n-au putut Să mai trăiască în locul acela, aşa de 
grozavă a fost împuţiciunea aceea. 


= A patra muncă este cea a vederii, un loc unde sunt adunate toate duhurile 
schimonosite ale dracilor şi atât de înfricoşate şi urâte sunt, încât, dacă 
s-ar arăta unul aici pe pământ şi ar fi în faţa noastră o prăpastie mare 
sau un cuptor aprins, ne-am arunca acolo de frică. 

= A cincea muncă este foamea cea cumplită şi setea nesaturată, cum zice la 
Apocalipsă: vor mânca limbile lor de foame şi nemăsurată durere şi vor 
flămânzi ca şi câinii. Vor dori o picătură de apă ca să-şi răcorească 
limba cea arsă de sete, dar nimeni nu le-o va da. 

— A şasea pedeapsă este viermele cel neadormit. Toate păcatele pe care le- 
a săvârşit fiecare suflet cu dulceaţă pe pământ se vor transforma. în 
viermi, vor trece prin faţa lui şi vor roade într-una sufletul lui chinuindu- 
[. 

—> A şaptea muncă este întunericul cel mai dinafară, legarea mâinilor şi a 
picioarelor, cum spune Sfânta Evanghelie de astăzi: "Legaţi-i mâinile şi 
picioarele, luaţi-l pe el şi-l aruncaţi în întunericul cel mai din afară ”. 

> A opta pedeapsă este deznădăjduirea şi mâhnirea cea veşnică pe care o 
au osândiţii fără vreo nădejde de a mai ieşi din acel loc jalnic. Acolo vor 
striga neîncetat, blestemând şi hulind ziua în care s-au născut. 

= A noua muncă este tânguirea cea neîncetată, lacrimi nefolositoare. În 
acel loc de mare spaimă sunt şerpi, viermi şi demoni nemilostivi. Toţi 
aceşti ticăloşi osândiți, fără nădejde de scăpare, strigă ziua şi noaptea 





zicând: "Mai bine era de mii de ori să fi murit când eram mic şi să nu mă 
fi născut pe faţa pământului, să fac păcate”. 


După cum pe pământ s-a înmulţit păcatul şi a apărut câte un păcat mai nou, aşa 
şi în iad s-a înfiinţat un loc de chin. Acum se fac unele păcate ce nu se făceau 
înainte de potopul lui Noe şi nici în Sodoma şi Gomora, cetăţile arse cu foc şi 
pucioasă de sus de la Dumnezeu. 


Dumnezeu a descoperit unor aleşi ai Lui şi alte locuri de chin pentru unele 
păcate mai noi. 

O sfântă a văzut în iad o femeie care făcuse şapte avorturi şi era închisă într-un 
fel de grotă bine ferecată, cu şapte draci la un loc, şapte şerpi care sugeau din ea 
şi şapte grămezi de carne din care o îndopau demonii mereu şi carnea aceea nu 
se mai termina, chinul fiindu-i veşnic. 


În alt loc, a văzut un cuvios părinte, într-un fel de arenă ca de circ, dar foarte 
murdară şi nămoloasă, o mulțime de suflete care aveau trup de om, iar capete de 
fiare sălbatice. Unele aveau cap de balaur, altele de tigru, altele de pisică, altele 
de câine, altele de porc şi de lup. Şi tare se mira acest părinte şi se îngrozea de 
cele ce vedea şi nu ştia ce păcate au făcut pe pământ aceste suflete. Dar 
povăţuitorul lui, care era un sfânt înger, i-a spus că aceia sunt cei care au mâncat 
carne de om. 

- Cum au mâncat carne de om? a întrebat cuviosul. 


Unii au vândut pe bani suflete nevinovate care au fost băgate la închisoare şi au 
murit din cauza lor, alții au pârât şi au stat împotriva celor credincioşi, încât 
creştinii au suferit de pe urma pârâciunii lor. Alţii au fost mânioşi ca nişte tigri, 
au sfâşiat suflete nevinovate, chinuindu-le în multe feluri ca să trăiască de pe 
urma lor şi să le ia avutul. 


Altele, acelea cu capete de balaur sunt sufletele împăraților păgâni care au 
persecutat creştinii şi i-au dat morţii în diferite chinuri. Cei cu capete de lup sunt 
sufletele mai multor secte care au dus în rătăcire şi au sfâşiat turma lui Hristos. 
Să ştii că la ziua judecății, aceştia vor fi repartizaţi de Stăpânul Hristos în cele 
mai cumplite munci ale iadului. la aminte şi spune tuturor, că nu în zadar se 
vorbeşte în Sfânta Carte de chinurile ce aşteaptă pe trădători drepţilor creştini şi 
pe toţi păcătoşii ce-i apucă moartea nepregătiţi. În iad nu mai este pocăință. 
Numai cât trăieşte omul să aibă grijă să-şi îndrepte faptele şi să vină la Sfânta 
Biserică să-şi spovedească toate păcatele şi să trăiască mereu aproape de 
Cuvântul lui Dumnezeu. 


Și aşa, fraţi creştini, spun sfintele cărţi, că în iad sunt fel de fel de munci şi 
chinuri şi locuri de osândă, jale şi tânguire. Noi să nu fim leneşi ca sluga cea 





vicleană din Evanghelia de astăzi care a îngropat talantul Stăpânului său! Numai 
unul a avut şi pe acela l-a îngropat. Să ne dăm silința să înmulțim zilnic 
osteneală după osteneală, fapte bune de tot felul, căci fiecare avem de la 
Dumnezeu câte un dar. 


Unul are darul îndemnării şi îndeamnă pe alţii la bine, să vină la biserică, să facă 
fapte bune. Altul are voce frumoasă, să-şi pună talentul acesta în slujba 
Domnului şi să cânte Creatorului în Biserica cea sfântă a Lui, nu creaturilor. 
Mulţi au voce şi cântă lumii tot felul de cântece, iar pentru Dumnezeu, când vin 
la Sfânta Biserică nu zic nici Doamne miluieşte! 

Deschideţi gura şi cântaţi, pentru că sfinţii din cer vin între noi şi cântă 
împreună cu noi! Sfințiţi-vă limba cu cântece şi rugăciuni sfinte, căci cu limba 
noastră deschidem Raiul şi tot cu limba, dacă nu vrem să ne rugăm şi să cântăm 
Domnului, deschidem iadul, căci limba se face prin cântec şi rugăciuni cheie a 
Raiului, iar prin cântece lumeşti, glume proaste şi cuvinte de hulă împotriva 
credinţei şi a lui Dumnezeu, cheie pentru iad, aşa cum spune cântarea: "Evreii 
au ascuns Viaţa în mormânt, iar tâlharul cu limba a deschis Raiul”. 


Nimeni să nu îndrăznească să vă oprească de la fapta această bună de a-i cânta 
Domnului, pentru că, toţi cei ce se vor mântui, această treabă o vor avea în Rai, 
să cânte cu îngerii neîncetate cântări de slavă lui Dumnezeu, de aceea este un 
păcat mare ca cineva să oprească pe alţii de a cânta Domnului. 


Aşa era odată o femeie care obişnuia să descurajeze pe tineri zicându-le să nu 
mai meargă la biserică să cânte, că acolo trebuie să cânte numai babele. 
Această femeie întorsese multe suflete din calea această bună. Venind însă 
timpul Să se căsătorească şi să aibă copii, a născut nouă copii muţi şi tare se 
întristă şi plângea că nici unul măcar nu-i spunea “mamă”. 


Copii s-au făcut mari şi de la nici unul nu a putut auzi cuvântul mamă şi tată. 
Ea însă uitase păcatul făcut în tinereţe şi nemărturisit şi se întreba mereu de 
ce-o fi pedepsit-o Dumnezeu aşa de rău cu toţi copii muţi? Într-o noapte a 
avut un vis; un tânăr frumos îmbrăcat i-a spus: "Să ştii, femeie, că tu nouă 
suflete ai întors cu vorbele tale rele din calea bisericii unde mergeau Să 
slăvească pe Dumnezeu. Le-ai întors la calea cea rea a demonilor şi s-au 
pierdut. Pocăieşte-te de păcatul acesta şi mai spune şi altora ca să nu-ţi pierzi 
şi fericirea Raiului”, 


Aşa că fraţi creştini, să nu ne plecăm urechea la lumea aceasta care umblă în 
întuneric şi să nu ne lăsăm amăgiţi de şoaptele demonilor care umblă în 
întuneric. De aceea nu pot unii să vină la biserică să se roage, să cânte lui 
Dumnezeu, să facă fapte bune pentru că nu sunt curaţi la suflet şi nu fac parte 
din cei ce vor moşteni binele cel veşnic. Să adâncim bine în sufletele noastre 





toate cuvintele Domnului şi plini de hărnicie sufletească, ca nişte vrednici 
lucrători şi neguţători ai Stăpânului, să lucrăm acum până nu vine ziua cea mare 
a judecății ca să ne plătească fiecăruia după lucrul nostru. 


Iar atunci fericiți vom fi dacă am adus Stăpânului măcar un suflet în plus, nu să- 
| îngropăm şi pe al nostru cu noianul fărădelegilor. Căci de vom da Stăpânului 
suflete lămurite, convertite pe calea cea bună, ne va număra şi pe noi cu cei 
dintâi care au făcut mari isprăvi, adică cu sfinţii şi cu drepții. 


Rugăciune 


Doamne Împărate al dreptăţii, Stăpâne lisuse Hristoase, mai înainte de ziua 
venirii Tale, revarsă Harul Tău peste robii tăi şi învaţă-ne să nu fim leneşi 
pentru mântuirea noastră şi pentru binele aproapelui nostru. Dă-ne sârguinţă să 
iubim lucrarea Ta cea sfântă, dă-ne minte şi înţelepciune, ca să fim de folos 
fraților noştri, iar la venirea Ta să auzim şi noi glasul Tău cel dulce: "Bine, 
slugă bună şi credincioasă, intră în bucuria Domnului Tău!. Amin. 





Pr. lon Cârciuleanu - Predică la Pilda talanţilor 


Fiinţa omenească este astfel alcătuită, încât poartă în sine toate puterile care o 
fac să crească şi să se desfăşoare spre scopul final. 


Este adevărat că aceste puteri nu lucrează singure, ci ajutate mereu de grija 
binefăcătoare a Providenţei, care veghează fără întrerupere lângă noi. Fiecare 
om are înlăuntrul său conştiinţa morală care îi spune ce trebuie să facă şi de 
ce trebuie să se ferească pentru a putea fi împăcat cu sine şi cu aproapele. 
Astfel, prin acest mijloc, ce este cu totul în afară de puterile noastre trupeşti, 
omul poate, chibzuind asupra a ceea ce cunoaşte prin simţuri, să adâncească 
împlinirea datoriei de cultivare şi folosire a darurilor cu care Dumnezeu ne-a 
înzestrat pentru mântuirea noastră. El, după cum ştim, ne va cere socoteală 
despre înmulțirea, întrebuinţarea şi folosirea acestor daruri. 


Despre această datorie ne vorbeşte Mântuitorul în pilda din Evanghelia de 
astăzi, îndemnându-ne la împlinirea conştiicioasă a datoriilor şi totodată la 
înmulțirea, întrebuinţarea şi folosirea, prin muncă, a darurilor ce le avem fiecare 
pentru această stare şi chemare. 


Un om, spune Evanghelia, plecând departe, a chemat pe slujitorii săi şi le-a 
încredinţat averea sa, dând fiecăruia după puterile lui. Unuia i-a dat cinci talanţi, 
altuia doi şi altuia un talant. După un timp, stăpânul s-a înapoiat şi a cerut 
socoteală slujitorilor săi de felul în care s-a folosit fiecare de darurile pe care le- 
a primit, de talanţii primiţi. Şi fiecare a venit şi a dat socoteală. Cel care primise 
cinci talanţi şi cel care primise doi au muncit şi au mai câştigat încă pe atât, iar 





cel ce primise un talant, n-a lucrat, ci a îngropat talantul stăpânului, fără să-l 
sporească. Judecata fu simplă. Primii doi au fost lăudaţi, binecuvântaţi şi făcuţi 
vrednici de bucuria Stăpânului, iar al treilea, viclean ce era, deşi ştia cât de bun 
e Stăpânul său, deşi cunoştea dreptatea lui, n-a făcut aşa cum îi spunea 
conştiinţa sa, aşa cum trebuia, ci a îngropat partea încredinţată lui, talantul, şi a 
supărat încă pe Stăpân zicându-i: "Doamne, te-am ştiut că eşti om aspru, seceri 
de unde n-ai semănat şi aduni de unde n-ai risipit. Şi temându-mă m-am dus de 
am îngropat talantul tău în pământ; iată, e al tău!" Mâniindu-se Stăpânul de 
cuvintele acestea, a poruncit să 1 se ia talantul, dându-l celui cu zece talanţi, iar 
pe el să-l arunce în întunericul cel mai din afară, unde este plângere şi scrâşnirea 
dinților. 


Să pătrundem puţin tainele învățăturilor dumnezeieşti, ca să putem cunoaşte 
marile înţelesuri ale pildei Mântuitorului Hristos. 


— Stăpânul este Ziditorul a toate, Părintele Ceresc, Dumnezeu. El ne-a creat, 
ne-a adus din neființă în fiinţă, şi a înzestrat cu darurile Sale pe tot omul 
care vine în lume. Orice lucru din lume are un scop. Noi, oamenii, suntem 
creaţi ca să-L cunoaştem pe Dumnezeu, să-L prea mărim şi să facem voia 
Lui, trăind în comuniune cu EI, să fim fericiţi, atât în viaţa pământească, 
cât şi în cea viitoare şi veşnică. 

= Cele trei slugi închipuie mulțimea oamenilor de pe fața pământului: albi, 
negri, galbeni, bărbaţi, femei, copii. 

=> lar talanţii reprezintă darurile cu care ne-a înzestrat Bunul Dumnezeu. 


O, multe sunt ele! Daruri trupeşti, daruri şi puteri sufleteşti. Casa în care ne-am 
născut, inteligenţa, sănătatea, puterea de muncă şi creație ş.a., toate sunt daruri 
de la Dumnezeu. 


Unul e bun la carte, altul e iscusit la o meserie, unul cântă frumos, celălalt 
pictează. "Ce lucru ai şi nu l-ai primit? întreabă Sfântul Apostol Pavel, iar dacă 


l-ai primit, de ce te lauzi, ca şi când nu l-ai primit?” (1 Cor. 4, 7). 


Apoi, în latura sufletească, ce bogăţie de talanţi ni s-a împărțit! 


Y Botezul prin care, din pruncie, ne-am unit cu Hristos. 

Y Sfintele Taine prin care ne împărtăşim din darul Duhului Sfânt, aşezate şi 
lăsate de Mântuitorul să vegheze asupra sufletelor noastre, 

V făgăduințele bunătăţilor viitoare rezervate celor drepți - iată atâtea 
comori pe care Biserica le oferă credincioşilor spre mântuire, ca ei să 
lucreze cu ele. 





Înainte de toate, pilda este înfăptuitoare de nădejdi. Ea ne învaţă că nimeni 
nu e lipsit de dar, adică de acea putere care lucrează în om de la obârşia lui şi 
vine prin naştere la fiecare din noi. Aceste puteri sunt felurite, dar mijlocul de 
a mări Sau micşora rezultatul stă în voinţa noastră. 


Sluga care primise numai un talant putea să-l înmulțească, la fel ca ceilalți doi, 
dacă n-ar fi îngropat talantul, adică dacă ar fi căutat să sporească prin muncă 
osârduitoare, să înmulțească aceste daruri, să dobândească prin ele agoniseli 
folositoare pentru trup şi suflet. 


Ferice de cei care în ziua socotelilor de apoi se vor putea înfățişa înaintea 
Judecătorului drept cu datoria împlinită, cu cugetul curat, cu faţa senină! Şi 
iarăşi, vai de cei leneşi, indiferenți, de trândavii care îngroapă darurile primite, 
lăsându-le fără lucrare, fără înmulţire! Ei vor fi aruncaţi fără milă în întunericul 
cel mai din afară. 


Indiferent cine suntem - cărturar, plugar, funcţionar, meseriaş sau muncitor 
de rând, toţi câţi trăim, Simţim şi cugetăm, avem în noi puterea de a învinge 
greutăţile traiului şi a ajunge la scopul din urmă al vieţii noastre: fericirea 
veşnică. În măsura în care folosim această putere şi sporim bunurile ce le 
posedăm prin împrejurări ce atârnă de noi, în aceeaşi măsură sporim şi 
mulțumirea noastră sufletească şi înaintăm pe calea propăşirii adevărate. 


Această propăşire prin înmulțirea talanţilor are, însă, doi duşmani: lenea şi 
invidia. 


Suferim pe pământ, de multe ori, pentru că uităm cea dintâi datorie a vieţii: 
munca, sau fiindcă alergăm să prindem ceea ce dintru început a fost sortit altuia, 
nu nouă. Dorinţa pentru mai bine, care este temelia progresului şi sprijin 
desăvârşirii, trebuie să lucreze cu puterile tale, nu cu puteri din afară şi nefireşti, 
care, fiind puterile duhului rău, sunt amăgitoare şi false. Când această dorință 
este amplificată de ura celui ce a sporit drumul spre progres, omul se găseşte 
împins de puteri care nu-l ajută, ci numai îl ispitesc, spre a cădea apoi mai jos 
decât a fost. Toate darurile primite de la Dumnezeu, în măsură mai mare sau 
mai mică, noi suntem datori a le înmulţi, astfel ca ele să ne aducă folos nu 
numai nouă, ci şi altora. 


Cine a primit mai mulţi talanţi, acela va trebui să aducă Stăpânului mai mult, 
mai multe fapte bune, căci cui i s-a dat mai mult, mai mult se va cere de la 
dânsul. Şi să nu uităm că fiecare dintre noi, în locul în care ne găsim, avem o 
chemare de îndeplinit şi trebuinţele necesare ca să o împlinim printr-o muncă 
cinstită şi demnă. 





Vorbind despre muncă, Mântuitorul nu numai că a aprobat-o, fiind strâns legată 
de firea omului, dar a înălţat-o, a sfinţit-o şi a binecuvântat-o. EI restabilește, 
prin viaţa Sa, pentru totdeauna, măreţia, însemnătatea şi necesitatea muncii. 
Viaţa Mântuitorului se prelungeşte în viaţa Sfinţilor Apostoli, oameni iubitori de 
muncă, ei muncind şi cu braţele şi cu mintea. Ei nu cunosc viaţa liniștită. 
Aleargă pretutindeni să propovăduiască Evanghelia şi trudesc necontenit să-şi 
câştige cele necesare pentru viaţă. 


Cel mai mare dintre apostoli, Sfântul apostol Pavel, a fost lucrător de corturi 
(Fapte 18, 3). Apostolia lui a fost după însăşi mărturisirea sa, în osteneală şi 
trudă şi luptă necontenită. Şi cu toate acestea, n-a voit să primească răsplata 
muncii sale duhovniceşti de la cei la care a propovăduit, ci a continuat să 
împletească corturi pentru a-şi câştiga pâinea sa şi a celor ce erau împreună cu 
el. "Argintul sau aurul sau haina nimănui n-am poftit, căci pentru nevoile mele 
şi ale celor ca mine, au muncit mânile acestea ale mele" (Fapte 20, 33-34). 
Pentru toţi creştinii, porunca Sfântul Apostol Pavel "cine nu voieşte să lucreze, 
acela nici să nu mănânce" (1 Tes. 3, 11), rămâne lege. 


Omul este dator să muncească şi pentru el şi pentru alţii. Însă munca are şi rol 
moral. Omul harnic este drept, cinstit, nehrăpăreţ, iubitor. Sufletul lui, prins în 
muncă, nu mai are timp liber să umble pe cărările destrămării morale. Munca 
alungă trândăvia, care este rădăcina tuturor relelor. Ea disciplinează, îndreaptă 


pe drumul cel bun toate pornirile pătimaşe din om. Ea este ca un medicament, 
ca un întăritor care vindecă rănile sufletului şi înviorează puterile trupului. Este 
izvor de virtuţi. Cine munceşte se întăreşte. Omul harnic este ca apa de izvor: 
gândurile lui sunt limpezi, simţurile curate şi voinţa puternică. 


Omul leneş este ca apa stătătoare, în care se clocesc toţi viermii şi toate poftele, 
patimile şi gândurile rele; sau ca fierul ruginit care, deşi este din acelaşi 
material, nu mai seamănă cu fierul de plug, care este curat, folositor şi stră- 
lucitor. 


Prin muncă se ridică oamenii şi popoarele la bunăstare, la civilizaţie şi cultură. 
Prin muncă se asigură progresul omenirii şi se îmbogăţeşte zestrea noastră 
materială şi spirituală. Munca este legea vieţii şi a fericirii omului. 


Trebuie să sporim darurile ce ni le-a dat Dumnezeu, atât pentru propăşirea 
noastră, cât şi a societăţii în care trăim, că numai cel ce se osteneşte în via 
Domnului şi-şi dă toată silinţa ca să ajute cu mintea şi cu puterea sa la progresul 
țării şi al Bisericii este vrednic de cinste mare, şi la oameni şi la Dumnezeu. 


Cine însă îngroapă darurile sufleteşti, talanții de aur ai sufletului, în pământ, în 
țărână întinată de păcate ale trupului său şi nu aduce roade vrednice de aceşti 





talanţi, nu va avea parte nici de viaţă şi nici de fericirea cea adevărată, ci de 
întunericul cel mai din afară, unde va fi plângere şi scrâşnirea dinţilor. 





Preot Iosif Trifa - Evanghelia Duminicii a 16-a după Rusalii (Pilda cu 
talanţii) 


Pilda cu talanţii este foarte cunoscută, însă prea puţin înţeleasă şi, mai ales, prea 
puţin pusă şi trăită în viaţa noastră. In chipul slugilor din Evanghelie, cărora 
stăpânul le-a împărțit talanţii, suntem noi, creştinii, cărora Dumnezeu ne-a 


împărțit şi ne împarte mulți şi feluriți talanți. 


— Un talant de la bunul Dumnezeu este, spre pildă, şi sănătatea omului, 
mintea, priceperea. 

=> Un talant de la Dumnezeu e şi averea omului. 

— Un talant de la Dumnezeu sunt apoi şi diferitele daruri ce le au unii 
oameni. Unul are darul de a cânta frumos, altul are dar de a vorbi 
frumos, unul are dar de a scrie în versuri, altul, de a cânta în violină sau 
alt instrument etc. 


Toate acestea sunt daruri primite de la Dumnezeu şi omul e dator să le pună în 
slujba Domnului şi a mântuirii sufletului său. Nu tuturora li s-au dat pe o măsură 
aceşti talanţi. 


Unora li s-a dat numai un singur talant: sănătatea şi mintea; altora (spre pildă, 
cărturarilor) li s-au dat mai mulţi talanți. Toţi însă trebuie să „negustorească“ 
pentru Domnul cu aceşti talanţi şi să scoată din ei dobândă de mântuire sufle- 
tească. 


O, ce lucru frumos şi, 0, ce viaţă minunată ar fi în această lume când fiecare om 
ar „negustori“ pentru Domnul cu talanţii ce-i are de la EI! O, cum s-ar schimba 





înfăţişarea acestei lumi când — de la ministru, până la primarul din sat — fiecare 
slujbaş şi ar da seama că slujba lui e un talant cu care trebuie „să lucreze ca 
pentru Domnul“ şi să-şi dea seama înaintea Domnului despre „negustoria“ 
sufletească ce a făcut-o cu talantul ce i s-a dat. O, cât s-ar face de buni şi 
plugarii şi toți oamenii când toţi talanţii lor ar „negustori“ pentru Domnul! 


Însă ce vedem noi azi în lume? În toate părţile vedem pe oameni risipind şi 
îngropând talanții ce-i au de la Dumnezeu. lIci, iată, un bețiv îşi îngroapă 
sănătatea, mintea, averea şi sufletul. Dincolo, iată un desfrânat cum îşi 
cheltuieşte talantul cel trupesc şi sufletesc. Ici, iată slujbaşul cum îşi risipeşte 
talanţii, făcând cu ei nedreptăţi şi negustorind pentru diavolul; dincolo, iată pe 
zeârcitul şi pe lacomul cum astupă în pământ talantul averii ce-l au de la 
Dumnezeu. Un risipitor de talanţi e şi cel care, cu darul cântării, cântă şi zbiară 
noaptea prin birturi, în loc să înveţe şi să cânte cântări creştineşti. Un risipitor de 
talanţi e şi cel care, cu darul de a scrie în versuri, scrie poezii ațâţătoare de 
patimi rele. Muzicantul care, duminica, aţâţă lumea la joc cu meşteşugul ce-l are 
în violină încă „negustoreşte“ pentru diavolul cu talantul ce-l are de la 
Dumnezeu. Tot pentru diavolul negustoreşte şi cel ce are minte şi învățătură 
bună, dar foloseşte acest talant pentru a înşela pe cei mai mulţi, care sunt mai 
puţin pricepuţi. O, ce risipă grozavă se face azi cu talanţii Domnului şi în popor 
şi între cărturari! 


Dragă cititorule! Nu uita că şi tu ai primit de la Domnul talanți despre care va 
trebui să dai seamă în Ziua Judecăţii. Tot ce ai tu, toată averea ta trupească, 
lumească şi sufletească este un talant de la Dumnezeu, cu care trebuie să 
„negustoreşti“ mântuire sufletească. În Ziua Judecăţii, aşa vei sta şi tu în faţa 
Dreptului Judecător cum stau slugile în chipul de la pagina 308. Unde este 
talantul ce ţi l-am dat? va întreba Tatăl Ceresc pe omul păcătos. Ce ai făcut cu 
el? L-ai băut în crâşmă? L-ai cheltuit în desfrânări? Ai viclenit cu el? Ori ai 
făcut nedreptate? Ori l-ai ascuns în zgârcenie? 


Vai celui ce nu-şi va putea da seama în Ziua Judecăţii despre talanţii ce i-a avut 
în această lume. 


Și mai este încă un talant despre care va trebui să ne dăm seama în Ziua 
Judecăţii. E un talant mai scump decât toate: e Jertfa Domnului Hristos, e 
Sângele Domnului. E acesta un talant ce ni se îmbie tuturor pentru a cumpăra cu 
el moştenirea vieţii de veci. Ai primit tu acest talant? Şi cum l-ai folosit? 


Un ogor plin de spini şi pălămidă am văzut astă-vară într-un sat. Era al unui 
beţiv şi oamenii spuneau că beţivul e pe cale de a-l vinde, adică de a-l pierde 
pentru băutură. Aşa e pierdută şi Împărăţia lui Dumnezeu pentru cei ce-şi 





îngroapă talanţii în patimi şi plăceri lumeşti, în loc să lucreze cu ei în ogorul 
mântuirii sufleteşti. Tu, cititorule, cum foloseşti talanţii ce-i ai de la Domnul? 


Un măcelar ducea un porc la tăiat... 


Un măcelar ducea ieri un porc la tăiat. Şi, lucru ciudat. Îl ducea dezlegat. Avea 
în buzunar câteva boabe de porumb pe care le arunca din când în când porcului 
şi porcul mergea după el ca un mieluşel blând. 


Văzându-l, m-am gândit în mine: iată, aşa îi duce şi diavolul pe oameni la pieire 
sufletească. Nu cu puterea, ci cu înşelăciunea. Are şi satan întotdeauna la 
îndemână o straiță plină cu grăunţe de pofte şi plăceri lumeşti pe care le scutură 
şi le aruncă celor pe care vrea să-i prindă în cursele lui. Vai de cei care pleacă 
după aceste grăunţe! Calea lor ajunge la „măcelăria“ diavolului, la pieire 
trupească şi sufletească. 


Alexandru Macedon şi piratul 


Alexandru Macedon, cuceritorul lumii, a prins odată un pirat (hoţ de mare). 

— Cu ce drept bântuieşti tu mările? I-a întrebat Alexandru Macedon. 

— Cu acelaşi drept cu care bântuieşti şi tu lumea, a răspuns cu îndrăzneală 
piratul. Eu jefuiesc din când în când câte o corăbioară, tu însă jefuieşti şi prădezi 
împărăţii întregi; şi, cu toate astea, mie îmi zice lumea hoţ, iar ție împărat. 


În acest chip sunt şi acei oameni de azi (părinţi, învăţători, preoţi, slujbaşi etc.) 
care ţin să dea altora mustrări şi sfaturi pe care ei înşişi nu le ţin. Despre aceştia 
zice şi Scriptura: Deci tu, care înveţi pe alţii, pe tine nu te înveţi? Tu, care 
propovăduieşti: Să nu furi — şi tu furi?... (Rom. 2,21). 


Tâlcuirea Evangheliilor duminicilor de peste an 





Traian Dorz - Meditaţii la Apostolul din Duminica a 16-a după Rusalii 


Suferinţa pentru Hristos este un har (Filipeni 1, 29). Acest har nu este dat 
tuturora, dar celor cărora le este dat li se dă un fericit prilej spre a se face 
vrednici de cea mai mare cinste: cinstea de a împărăţi cu Hristos. Fiindcă este 
scris: dacă răbdăm împreună cu El, vom şi împărăți împreună cu EI. 


Şi totuşi, cât de mulţi fug de acest har! Se tem de pătimirea pentru El. Şi se 
leapădă cât pot mai repede, spre a nu ajunge să sufere ceva pentru Domnul. 


Slujba vestirii Evangheliei este un dar dăruit de Dumnezeu acelora cărora le-a 
rânduit un loc şi un dar în vederea acestui har (Fapte 20, 24). 


ŞI totuşi, ce mulţi fac slujba aceasta nu numai în chip nevrednic şi vinovat, ci în 
totul numai spre folosul şi slava lor pământească!... Sau în folosul diavolului, 
stricătorul Adevărului, dezbinătorul adunării, vânzătorul fraților. Şi astfel se fac 
vinovaţi de cel mai greu blestem (Ieremia 48, 10). 


Traian Dorz, din Hristos - puterea apostoliei 





Traian Dorz - Celui ce are i se va mai da şi va avea de prisos 


„„„. Moartea nu-i un sfârşit de drum. Moartea este numai un prag peste care 
trecem în altă existenţă. Nu există moarte, în înţelesul de nimicire! „Nimic nu se 
pierde”, spune şi învăţătura, şi ştiinţa omenească, „totul numai se transformă.” 
Nici noi nu ne pierdem. Ne transformăm numai. Din existenţa asta, prin moarte, 
trecem în cealaltă existenţă, în care ne continuăm felul de viaţă pe care l-am 
început şi pe care l-am iubit şi l-am dorit de aici. Dorim după Dumnezeu, intrăm 
în condițiile mântuirii prin naşterea din nou - vom continua viaţa veşnică 
dincolo, spre slava şi-n mărirea făgăduite de Dumnezeu. 


Toate pildele Sfintelor Evanghelii vorbesc (...) şi-n pilda celor cu talanții, pe 
care o cunoaştem cu toţii, ce frumos ne vorbesc despre aceste lucruri cuvintele 
Mântuitorului când spun că celui care avea zece talanți nu numai că i s-a dat şi 
talantul celui ce avea un singur talant, dar care nu lucrase cu el, ci şi cârmuirea a 
zece cetăţi, care era nespus mai mult decât zece talanţi. 


Ce ne spune aici Cuvântul lui Dumnezeu? Că fiecare, venind în lume, am primit 
un dar, asta o ştim. Că va veni odată Stăpânul şi că ne va cere socoteală 
fiecăruia dintre noi ce am făcut cu darul şi cu talantul primit, şi asta o ştim. Dar 
ce înseamnă oare: „celui ce are i se va mai da şi va avea de prisos, şi de la cel ce 
nu are se va lua chiar şi ceea ce i se pare că are”? Căci Cuvântul lui Dumnezeu 
are însemnătate şi înţeles. Ce înseamnă aceasta? Ce înseamnă: „luaţi talantul 
acestuia şi daţi-l celui ce are zece. Pentru că vă spun! Celui ce are i se va mai da 
şi va avea de prisos.”? 





Există Ziua Judecăţii despre care ştim. Că vom merge în faţa Lui, ştim fiecare. 
Şi că vom primi fiecare din Mâna Lui, pentru tot ce am făcut, o răsplată dreaptă. 
Dar în lumea aceasta, şi cei care nu se vor mântui, şi cei care n-au naşterea din 
nou, şi cei care n-au dreptul să intre în Împărăţia lui Dumnezeu, şi cei care nu 
vor intra şi nu vor vedea Împărăţia lui Dumnezeu, au şi ei fapte bune. Şi 
oamenii care nu se mântuiesc fac fapte bune pe pământ. Scrie Cuvântul lui 
Dumnezeu că în ziua aceea va fi răsplătit şi cine-a dat un pahar cu apă în 
Numele Lui. 


Ce se va întâmpla cu răsplata faptelor bune ale celor care vor fi nemântuiţi şi se 
vor pierde? Iată ce se va întâmpla: de la cel ce nu are mântuirea, şi ceea ce i 
se pare că are, adică plata pentru faptele bune pe care le-a făcut el pe pământ, 
şi aia i se va lua şi se va da celui care a avut mai multă râvnă, mai multă 
dragoste şi osteneală pentru Stăpânul Său. 


Cârmuirea celor zece cetăţi ce înseamnă? Că în existenţa cealaltă, în care vor 
trece toți cei credincioşi, Dumnezeu are pentru ai Săi nespus mai mult decât 
putem crede sau gândi noi. Că este scris: „ceea ce nici ochiul n-a văzut, nici 
urechea n-a auzit, nici la inima omului nu s-a suit, aşa sunt lucrurile pe care le-a 
pregătit Dumnezeu pentru cei care Îl ascultă şi Îl iubesc”. Acestea sunt cele zece 
cetăţi pe care le va da Domnul celui care a lucrat cu hărnicie în slujba Lui. 


Ce a făcut sluga credincioasă? EI tot timpul vieţii lui a spus: „Lucrez pentru 
Stăpânul, fac pentru Domnul, sufăr pentru Domnul, ostenesc pentru Domnul”. 
ŞI a ostenit pentru Domnul... a ostenit. Ce bucurie a fost pentru Domnul când |- 
a văzut aducând lângă cei cinci talanți daţi alţi cinci, rodul ostenelilor, al jertfei 
şi al lacrimilor lui! Dar ce 1-a spus Stăpânul? „Nu, dragul meu! Eu n-am nevoie 
de talanţii tăi! Nici nu am trebuinţă de roadele ostenelilor tale. Ce ai făcut tu 
zicând că faci pentru Mine, pentru tine ai făcut. Primeşte-i pe toţi: şi ce ţi-am dat 
CU, şi ce-ai câştigat tu, şi, pe deasupra, încă şi încă nespus mai mult”. Aşa sunt 
lucrurile pe care le-a pregătit Dumnezeu pentru cei care s-au folosit de dreptul 
de a se face şi s-au făcut copii ai lui Dumnezeu. 


Cei credincioşi sunt în lumea aceasta cum a spus Mântuitorul: se aseamănă 
Împărăţia lui Dumnezeu cu un aluat pe care o femeie l-a pus în trei măsuri de 
făină. Fie că veghează, fie că doarme, aluatul dospeşte toată frământătura. lată 
rostul Oastei Domnului! lată rostul nostru, frați şi surori care ne-am întors la 
Domnul, care, prin credinţă, ne-am folosit de dreptul de a ne face copii ai lui 
Dumnezeu şi am ascultat de îndemnul Cuvântului; şi, dintr-o clipă, când am 
auzit chemarea: „Hotărăşte-te pentru Domnul! Predă-te Domnului! Începe o 
viaţă nouă, converteşte-te!”, pocăinţa noastră n-a mai fost de formă numai, cum 
fusese înainte de predarea noastră. 





Când în fiecare post al Paştilor sau post al Crăciunului veneam să ne 
spovedim la biserică cu aceleaşi păcate pe care în câteva cuvinte le spuneam 
şi pentru care, de formă, ne ceream un fel de iertare. lar după aceea 
începeam din nou să le facem, aceleaşi păcate. Şi peste un an, la altă 
mărturisire, veneam şi spuneam mereu aceleaşi lucruri, poate încă altele şi 
mai mari, de care n-aveam niciodată dorinţa să ne pară rău din inimă şi să le 
părăsim. Până când a venit momentul cel binecuvântat când puterea lui 
Dumnezeu şi Cuvântul lui Dumnezeu au făcut în inima noastră marea 
schimbare. Ne-am folosit de dreptul de a ne face şi ne-am făcut copii ai lui 
Dumnezeu. Am spus: „Dumnezeule, ca fiul cel pierdut, păcătuit-am la Cer şi 
înaintea Ta. Nu sunt vrednic să mă primeşti fiul Tău. Primeşte-mă însă ca pe 
un Slujitor al Tău”. Şi spunând acest lucru din toată inima, ne-am şi întors la 
Dumnezeu. N-am spus numai de formă. Ci am spus din inimă acest lucru. Și 
spunând din inimă, ne-am hotărât. Și hotărându-ne, ne-am întors. Şi 
întorcându-ne, nu am mai făcut o altă întoarcere, ci am mers înainte. 


Cineva l-a întrebat pe Părintele Iosif: „Spune-ne în trei cuvinte, ce înseamnă a 
intra cineva în Oastea Domnului, ce înseamnă a se întoarce cineva la Dumne- 
zeu, ce înseamnă a se naşte cineva din nou?”. Şi atunci Părintele Iosif a spus: 
„Acest lucru e ceea ce se petrece la armată când unui soldat care merge înainte i 
se spune: «Stai! Stânga-mprejur! Înainte marş!». Aceasta este întoarcerea la 
Dumnezeu”. 


Noi cu toţii mergeam spre păcate, spre iad, spre neascultarea de Dumnezeu. Am 
auzit glasul lui Hristos care a spus: „Stai! Stânga-mprejur! Întoarce-te total!” Cu 
faţa unde erai înainte cu spatele. Erai cu spatele spre Dumnezeu şi cu faţa spre 
păcat. Întoarce-te acum cu faţa spre Dumnezeu şi cu spatele spre păcat! Mergeai 
înainte spre iad. Mergi acuma spre Dumnezeu, spre Împărăţia cerească. 


Ei, cei care au făcut această cotitură, această întoarcere de la păcat spre 
Dumnezeu, de la întuneric spre lumină, de la lume spre Hristos [formează] uni- 
tatea, părtăşia, familia, Oastea acelora care s-au predat Domnului şi s-au hotărât 
să meargă pe calea Lui. 


În această Lucrare ne-a chemat Dumnezeu pe noi. Şi în această Lucrare sfântă 
mai cheamă şi mai cheamă mereu alte şi alte suflete, pentru ca să crească tot 
mai mult ceata celor care părăsesc calea păcatului şi se întorc spre Dumnezeu, 
ca să se împuţineze până la sfârşit ceata celor care merg spre păcat şi care se duc 
la osândă. Să se întoarcă toată lumea la Dumnezeu, pentru că aceasta este voia 
Lui. 


In Cuvântul Său scrie că Dumnezeu vrea ca toţi oamenii să fie mântuiţi şi 
nimeni să nu piară. Şi din pricina aceasta doreşte EI şi cheamă şi din pricina 





aceasta îi roagă şi-i aşteaptă pe toţi cei care vor să asculte îndemnul Lui şi să-şi 
mântuiască sufletul lor să se întoarcă şi să-L urmeze. Cei care s-au întors — în 
cazul acesta, noi — prin harul lui Dumnezeu, trebuie să devenim ceea ce spune 
Mântuitorul: un aluat nou în toată frământătura societăţii, a Bisericii noastre şi a 
poporului nostru în care am fost puşi. Ceea ce se întâmplă cu un aluat, care este 
o mână, în raport, în comparaţie cu (...) [toată frământătura, trebuie să se 
întâmple şi cu noi, până când] toată frământătura aceasta, din moartă cum era, 
din rece cum era, devine vie, devine mare, devine caldă, devine frumoasă, 
devine dulce şi, până la urmă, este o pâine plăcută, gustoasă, frumoasă dorită pe 
masa stăpânului. 


Acesta este scopul Oastei, acesta este rostul Oastei, după pilda Mântuitorului şi 
după porunca Lui, în mijlocul poporului nostru. Dumnezeu ne-a pus în mijlocul 
Bisericii noastre, în mijlocul neamului nostru iubindu-l, lucrând pentru el. Prin 
harul cel mare pe care ni l-a făcut nouă Dumnezeu, de a fi şi de a ne face nişte 
fermenţi vii şi sănătoşi, şi curaţi, ai unui aluat nou, amestecat cu toată 
frământătura poporului nostru şi în mijlocul credinţei şi Bisericii părinţilor 
noştri printr-o viață nouă, printr-o luptă sfântă, printr-o rugăciune fierbinte, 
printr-o trăire vrednică şi sfântă, îi putem ajuta pe toţi ai noştri să ajungă, până 
la sfârşit, o Biserică vie, trăitoare, evanghelică, un neam viu, evanghelic, 
biruitor în mijlocul celorlalte popoare, prin Hristos şi pentru Hristos. 


Ce se întâmplă cu un aluat? Toţi fermenţii lui mor luptând, pentru ca mediul în 
care au fost puşi, frământătura în care au fost amestecați să devină până la urmă 
o pâine hrănitoare şi gustoasă. Asta trebuie să fie şi ţinta noastră, câtă vreme 
vom trăi pe pământ. Nu mântuirea noastră personală, a fiecăruia numai pentru 
sine însuşi! Ci scopul mântuirii tuturor să fie rostul şi ţinta vieţii noastre. 


Într-o veche carte evreiască am citit nişte lucruri care m-au cutremurat. Zice: 
„Blestemată este rugăciunea aceluia care se roagă numai pentru el. Pierdută să 
fie mântuirea aceluia care caută să se mântuiască numai el singur! Fericit şi 
binecuvântat să fie acela care luptă să-i mântuiască pe toţi ai lui, care se roagă 
pentru toţi ai lui”. Că asta este voia lui Dumnezeu: să se mântuiască toţi 
oamenii. Şi datoria fiecărui om care a aflat mântuirea este să-i cheme pe toţi cei 
care nu au aflat-o încă, să o afle şi ei. 


„Mai am multe oi, care nu sunt din acest staul”, spune Mântuitorul. Și pe 
acestea trebuie să le aduc, ca să fie o singură turmă şi un singur Păstor. Ăsta este 
idealul, scopul, ţinta, dorinţa, voia lui Dumnezeu: ca toți oamenii să fie mântuiţi. 
Iar pentru aceasta, El nu Se foloseşte de îngeri, ci Se foloseşte de cei chemaţi 
din mijlocul oamenilor care au gustat cât de bun este Domnul şi care sunt 
trimişi: „Du-te la ai tăi şi spune-le... (cum le-a spus celor din latura 
gadarenilor), duceţi-vă la ai voştri şi spuneţi-le ce v-a făcut vouă Dumnezeu şi 





cum a avut milă de voi. Pentru ca şi ai voştri să vadă, şi ai voştri să dorească un 
astfel de Dumnezeu bun, şi ei să se întoarcă şi să fie mântuiți”. 


Dorim din toată inima, deşi aceste lucruri ne sunt cunoscute tuturor, să ni le 
reamintim mereu unii altora. Pentru că avem nevoie să ne cuprindem toţi în 
această dorinţă şi în această ţintă a lui Dumnezeu: mântuirea lumii. Dacă noi 
credem că lisus Hristos, Dumnezeul şi Mântuitorul nostru, Şi-a dat viaţa Lui pe 
Cruce pentru ca, prin Sângele Lui, să răscumpere şi să spele păcatul lumii 
întregi, atunci asta înseamnă că El lumea întreagă a vrut s-o mântuiască. ŞI, 
pentru acest scop, Dumnezeu ne-a poruncit şi nouă, celor care L-am aflat şi care 
am gustat cât de bun este Domnul, să n-avem nici noi tihnă şi odihnă până când 
nu vom vedea că tot mai mulţi şi tot mai mulți din poporul nostru, din familia 
noastră, vecinii noştri, rudeniile noastre, copiii noştri, cunoscuţii noştri, prietenii 
noştri, toţi cei între care suntem vor auzi şi vor vedea, şi vor cunoaşte şi ei 
deplin pe Dumnezeu. Dacă noi suntem fericiţi şi nu ne-am da starea aceasta 
pentru nimic în lume, starea de părtăşie cu Dumnezeu, de moştenitori în 
Împărăţia Sa, de părtaşi la făgăduinţele Sale, dacă nu am da acest drept şi acest 
bun pentru nimic pe lume, atunci trebuie să ne gândim cât de nefericiţi sunt cei 
care nu au cunoaşterea lui Dumnezeu şi nu au mântuirea sufletelor lor. Şi, dacă 
ne dăm seama cât de nefericiți sunt toţi, atunci cum mai putem noi sta 
nepăsători faţă de aceştia, care sunt vecinii noştri, prietenii noştri, rudeniile 
noastre, copiii noştri, părinţii noştri care nu-L cunosc pe Dumnezeu? 


Ce trist este că, de multe ori, ani de zile, putem merge la vecina noastră să ne 
împrumutăm cu o sită, cu o sapă, cu un ban, cu o bucată de pâine, dar nu ne 
ducem niciodată la ei numai pentru a le spune şi lor despre marea fericire pe 
care o are cel care-i întors la Dumnezeu şi marea nenorocire care-l aşteaptă pe 
cel care-i neîntors la Dumnezeu. Oamenii care nu-L cunosc pe Dumnezeu 
aleargă după bogăţiile lumii acesteia şi sunt nefericiţi şi când le caută, şi când le 
află. Dar cel care-L caută pe Dumnezeu e fericit şi când Îl caută, şi când Îl află. 
Şi totuşi, noi suntem de multe ori liniştiţi în starea şi în convingerea că... bine 
că L-am aflat noi pe Domnul! Ce ne mai pasă nouă şi de alţii?... Şi stăm lângă 
ei, Şi petrecem cu ei, şi de multe ori vorbim cu ei, povestim cu ei, râdem cu ei, 
cântăm cu ei, glumim cu ei. Şi totuşi ei sunt pierduţi, şi nouă prea puţin ne pasă. 


Ce vom zice în Ziua Judecăţii - gândiţi-vă! - când cu aceşti oameni lângă care 
am fost, cu care am lucrat împreună, cu care ne-am împrumutat, cu care ne-am 
ajutat, ne vom întâlni în faţa lui Hristos, faţă în faţă; ei la stânga şi noi - să 
zicem, prin harul lui Dumnezeu - la dreapta. Ei se vor uita la noi şi vor spune: 
„Voi L-aţi cunoscut pe Dumnezeu. Cum aţi putut sta lângă noi să nu ne spuneţi? 
Cum aţi putut dormi cu noi, lucra cu noi, povesti cu noi, glumi cu noi? Că ştiaţi 
că noi suntem pierduţi, iar voi, prin cunoaşterea Domnului, aveați nădejdea 
mântuirii. Cum aţi putut să staţi lângă noi şi să nu ne spuneţi, şi să nu stăruiți de 





noi până când şi noi ne vom întoarce? Că v-am baţjocorit, că v-am prigonit, că 
v-am vândut, că v-am... Trebuia, pentru că voi ştiaţi, cunoşteaţi aceste lucruri, 
să le suferiți pe toate pentru bucuria care vă era pusă înainte. Dacă noi ne 
întorceam la Dumnezeu, ce bucurie ar fi fost aceasta pentru voi!”. 


Despre Mântuitorul s-a spus: „Pentru bucuria care-l era pusă înainte, a disprețuit 
ruşinea, a biruit moartea, a purtat crucea şi a ajuns la dreapta lui Dumnezeu”. Şi 
noi, pentru bucuria aceea care ne va fi pusă înainte când ne gândim că ei se vor 
întoarce la Dumnezeu, că ÎL vor slăvi şi ei cu noi pe Dumnezeu, ar trebui să fim 
în stare să facem totul pentru cei din jurul nostru, cum face un ferment din aluat 
care se sacrifică, se jertfeşte şi moare. Dar materia din jurul lui, frământătura în 
care a fost pus ajunge, prin moartea lui, să devină o frământătură vie, aptă 
pentru o pâine frumoasă şi bună cândva. 


Și noi suntem un aluat. Dacă Domnul ar face ca fiecare dintre noi să fim un 
ferment viu, sănătos, harnic, ostenitor şi gata de moarte, lucrând şi răbdând, şi 
rugându-ne, şi arzând pentru ai noştri, atunci Dumnezeu mai curând ne-ar da şi 
nouă bucuria să-i vedem şi pe ei venind la Dumnezeu. 


Ce minunat este că noi acum suntem aici o aşa de mare mulţime, fericiți şi 
bucuroşi când ne privim feţele unii altora şi când ne vedem printre lacrimi 
bucuria inimii că noi Il cunoaştem pe Domnul şi că avem, prin harul Său, 


nădejdea mântuirii la capătul ostenelilor noastre! Ce mare este bucuria noastră! 


Dar gândiţi-vă cât de mare ar fi această bucurie dacă ne-am gândi că acest bun, 
această comoară sfântă, această nădejde veşnică o au şi părinţii noştri bătrâni, şi 
copiii noştri tineri. Că atunci când noi ne pregătim să mergem la adunare, şi 
copiii noştri vin cu noi; că ei nu se duc la păcat şi la stricăciune. 


Ar trebui să ardem noi, în fiecare dintre noi să ardă inima că noi stăm aici, iar 
cei ai noştri stau în păcat, şi noi nu facem tot ce putem pentru ca şi ei să scape 
din robia păcatului, cum au făcut alţii pentru noi până am scăpat noi. 


Gândiţi-vă unde eram şi noi cândva, nu de mult, când nu-L cunoşteam pe 
Dumnezeu, când nu-L iubeam pe Dumnezeu, când nici nu ştiam nimic despre 
Împărăţia cerească. Când mergeam spre iad şi nici nu ştiam că mergem spre iad. 
Când trăiam în păcat şi-n osândă, şi-n blestemul lui Dumnezeu şi nici nu ştiam 
în ce blestem trăim. Dar ce mare lumină şi mântuire şi ce fericită zi a fost în 
viaţa noastră când cineva a venit şi ne-a spus Cuvântul lui Dumnezeu şi puterea 
lui Dumnezeu a venit peste acest Cuvânt şi ne-a făcut pe noi să îngenunchem şi 
să ne predăm Domnului, şi să ne ridicăm de pe genunchi o făptură nouă, ceva 
care nu fusesem înainte. Când în viaţa noastră s-a născut un om care nu era 
înainte. 





(Fragment dintr-o vorbire a fratelui Traian Dorz la o adunare de Botez) 





Traian Dorz - Lucrătorii, cei cu talanţii 


Fragment dintr-o vorbire a fratelui Traian Dorz 


„„. Lucrătorii, cei cu talanţii, cu unul, cu doi şi cu cinci, sunt fraţii din adunare. 
Aceştia urmează după surorile noastre. Nici acolo nu-i vorba de oameni străini 
şi de neascultători, ci de fraţii din adunare. Că toţi au primit câte un talant de la 
Dumnezeu, dar unii l-au pus în lucru pentru Domnul, alţii au lenevit pentru 
Domnul. În ziua aceea, cei doi vor lua cea de-a dreapta şi cea de-a stânga parte. 
Cei care au făcut faptele bune şi roadele bune vor merge de-a dreapta şi ceilalţi 
de-a stânga. Nu cei necredincioşi vor fi acolo! Cei credincioşi, care au auzit 
cuvântul din Pilda aceasta cu semănătura, vor fi cele trei categorii. Şi cei 
uşuratici, şi cei fricoşi, şi cei îmbuibaţi vor fi de-a stânga. La dreapta vor fi 
numai cei care, cu inimă bună şi curată, au adus roade pentru Dumnezeu. 


Acuma este vremea să ne întrebăm fiecare dintre noi, ascultând şi cercetând 
acest Cuvânt al lui Dumnezeu în adunarea noastră, să ne cercetăm fiecare dintre 
noi: în care parte dintre ascultătorii Cuvântului lui Dumnezeu suntem? 


= Între cei cărora ne place uşurătatea, viața, distracțiile, lumea... filmele... 
fot ceea ce este urât şi atrăgător spre păcat, moda şi toate lucrurile 
acestea care înşeală aşa de mult şi fură din inimile noastre tot ce am 
auzit la biserică şi la adunare sau am citit acasă, sau suntem dintre 
fricoşi, care, căutând folosul nostru, nu ne pasă de suferinţele altora? 





— Sau suntem dintre cei care caută numai profituri materiale, trăind pentru 
jumătatea inferioară a corpului lor, pentru stomac şi pentru ce-i sub 
stomac, cum trăieşte majoritatea lumii? 

— Sau suntem dintre cei care am căutat partea superioară, bogăţiile inimii, 
tot ceea ce este nobil, curat, frumos şi bun pentru inimă şi pentru minte, 
să realizăm viaţă nouă şi ascultătoare de Dumnezeu? 


Aşa stând lucrurile, Evanghelia de astăzi, meditând asupra ei, ne va ajuta să ne 
descoperim propria noastră stare. Şi, dacă am descoperit că, dintre cele [patru] 
categorii, trei [sunt] condamnate şi condamnabile, să ne întoarcem la Dumne- 
zeu, să ne hotărâm pentru EI, să începem de astăzi înainte o viaţă nouă, pe care 
apoi s-o ducem în răbdare, făcând roade, cu o inimă blândă şi curată, pentru ca, 
la venirea Stăpânului nostru - Care sigur va veni - El să ne găsească vrednici. 


Acuma este un cuvânt pe care am vrea să-l explicăm în câteva cuvinte: „Pentru 
că celui ce are i se va mai da şi va avea de prisos şi de la cel ce nu are se va lua 
chiar şi ceea ce i se pare că are”. Ce înseamnă asta? În Pilda cu talanţii se spune 
că stăpânul, după ce l-a răsplătit pe cel care avea zece talanţi, l-a pedepsit pe cel 
care avea unul, dar nici atâta n-a vrut să lucreze. Şi a zis: „Luaţi talantul ăstuia 
şi daţi-l celui care are zece talanţi”. Miraţi, slujitorii au zis: „Doamne, păi ăsta 
are zece talanţi!”. „Nu-i nimic, zice. Celui ce are merită să i se mai dea. Şi va 


avea de prisos. Iar de la cel ce nu are se va lua chiar şi ceea ce 1 se pare că are”. 


— Explicaţia practică la acest verset care este? Sunt două categorii, cum 
am Spus: oameni care se întorc la Dumnezeu şi-l slujesc lui Dumnezeu, şi 
adună pentru Dumnezeu răsplată veşnică. Aceştia vor avea plata pe care 
le-o dă Domnul pentru faptele lor şi nu numai. 

— Dar sunt oameni care, în adunare, au primit dar de la Dumnezeu şi nu 
fac. Și oamenii necredincioşi, care nu se întorc la Dumnezeu, şi din 
adunare, oameni care n-au naşterea din nou şi nu trăiesc o viaţă predată 
total lui Dumnezeu, ca să fie mântuiţi... aceştia nu vor fi mântuiţi! Şi 
degeaba ascultă la biserică şi ascultă la adunare. Dacă tot nu se nasc din 
nou şi nu se întorc la Dumnezeu, şi nu trăiesc o viaţă sfântă, după voia 
lui Dumnezeu, vor fi pierduţi. 


Pentru că Mântuitorul o dată a luat un copilaş şi a zis: „Adevărat, adevărat vă 
spun: dacă nu vă veţi întoarce la Dumnezeu să vă faceţi ca acest copilaş, cu nici 
un chip nu veţi intra în Împărăţia cerească”. ...Totuşi, din biserică şi din 
adunare, sunt mulţi care se vor pierde. Dar ei au fapte bune. Ei se bizuiesc pe 
aceste fapte bune. Dau, ajută la biserică, mai ajută pe-un sărac, mai fac câte o 
milostenie şi mai fac câte o faptă bună. Ce se va întâmpla în Ziua Judecăţii cu 
plata faptelor bune ale celor care vor merge la pierzare? Că ei nu s-au întors la 
Dumnezeu. Dar au făcut fapte bune. Ce se va întâmpla? Se va lua plata faptelor 





bune de la cei care merg la pierzare şi va da-o Domnul la cei care au fost 
credincioşi şi au lucrat cu răbdare şi cu credinţă pentru EI. Şi aceştia - care s-au 
bizuit că ei au făcut milostenie, au cumpărat clopot la biserică, au făcut 
veşminte la preot sau au [ajutat] pe săraci şi au făcut fapte bune, şi se bizuiesc 
pe ele, şi nu se întorc la Dumnezeu, vor vedea în ziua cea mare că plata pentru 
faptele lor bune Dumnezeu o va da la cei credincioşi. Şi celui care pare-i-se că 
are 1 se va lua şi ceea ce-i pare că are. Şi va rămâne fără nimic. Pentru că n-a 
ascultat Cuvântul lui Dumnezeu. 


lată ce-i adunarea. De aceea am zis: iubiţi adunarea; mergeţi la adunare; căutaţi 
să lăsaţi toate treburile pentru adunare. lubiţi adunarea, rugați-vă pentru adunare 
şi-i iubiţi pe fraţi şi pe surori, şi nu vă vorbiţi de rău unii pe alţii. În adunare, 
Dumnezeu stă în mijlocul nostru şi, uite, ne împarte avuţiile şi darurile Sale 
binecuvântate. De aceea am zis că, dacă ascultăm, ne întoarcem mai înţelepţi, ne 
întoarcem mai bogaţi, ne întoarcem mai buni, ne întoarcem mai înzestrați de la 
adunare de fiecare dată, dacă ascultăm Cuvântul lui Dumnezeu şi dacă-l punem 
la inimă. 


Dea Domnul ca fiecare dintre noi să avem, aşa cum a spus Domnul, o inimă 
bună şi curată şi să aducem roade în răbdare. Căci osteneala noastră în Domnul 
nu va fi zadarnică. 


Veţi vedea cât de mult va răsplăti Dumnezeu un ceas de osteneală în care ai 
lăsat treburile tale de-acasă şi te-ai dus la biserică sau te-ai dus la adunare şi 
acolo ai ascultat Cuvântul lui Dumnezeu şi l-ai pus la inimă. Și ai luat hotărâre: 
„Să fiu mai bun dacă mă duc, mai credincios, mai răbdător, mai ascultător de 
Cuvântul lui Dumnezeu”. 


Când va veni Domnul pe neaşteptate, El ştie toate ostenelile noastre şi ne va 
răsplăti pentru tot. Dea Domnul ca fiecare dintre noi, în Ziua aceea, să ne 
bucurăm de răsplata cerească. Şi nici una dintre surori să nu se pomenească cu 
candela stinsă, nici unul dintre fraţii noştri, cu talantul luat. Ci, credincioşi şi 
ostenitori, să lucrăm unde putem şi cât putem pentru Domnul cu o inimă bună şi 
curată în toate relaţiile noastre. Şi cu prietenii, şi cu duşmanii; şi cu părinţii, şi 
cu fraţii; şi cu soţia, şi cu copilul, şi cu toţi, să avem o inimă bună şi curată. 
Pentru ca Dumnezeu să ne poată binecuvânta tot ce facem şi să putem de fiecare 
dată să ne înfăţişăm înaintea Lui fără prihană, fără vină şi în pace. 


Dea Domnul să avem parte toţi de răsplata aceasta bună şi să-L lăudăm pe EI 
oricând ar fi să vină să ne cheme sau oricând ar veni să ne ia. A Lui să fie slava 
şi Numele Lui să fie binecuvântat! 





Traian Dorz - Nu-ţi îngropa 


Nu-ţi îngropa talantul 

ce ţi l-a dat Hristos, 

în slujba Lui ţi-l pune, 

s-aduci şi tu folos; 

lui Hristos, lui Hristos să-l aduci şi tu folos. 


Nu-ţi risipi viaţa 

ce ţi s-a dat de Sus, 

aleargă şi lucrează 

ceva pentru Iisus; 

lui lisus, lui lisus du-l un rod frumos adus. 


Nu-ţi părăsi pe frații 

ce ţi i-a dat Hristos, 

ascultă-i şi iubeşte-i 

cu suflet credincios; 

lui Hristos, lui Hristos dă-l un suflet credincios. 


Nu-ţi pierde mântuirea, 

Cât anii nu s-au dus, 

câştigă-ţi-o, aleargă 

şi strânge cu lisus; 

cu lisus, cu lisus strânge-ţi o răsplată Sus. 


Traian Dorz, din Cântarea viitoare 





Traian Dorz - Să nu-ţi îngropi fricos talantul 


Să nu-ţi îngropi fricos talantul, 
nici lampa ta să n-o ascunzi, 
pe mare-i vânt şi-i întuneric, 
mulți pot pieri - şi tu răspunzi! 


Să nu-ţi încui cu lacăt uşa, 

NICI câinii să-i slobozi uşor, 

pot mulți pieri în frig şi-n foame 
- şi tu răspunzi de moartea lor! 


Să nu-ţi deschizi prea aspru gura, 
nici ochii să-ţi închizi prea moi, 
sunt buni ce mor, sunt răi ce-nvie 
- şi tu ai să răspunzi apoi. 


Să nu-ţi dezlegi prea des cărarea, 
Nici paşii să nu-ţi legi prea rar, 
de orice râs acum prea dulce 

se plânge cândva prea amar. 


Să nu-ţi vezi prea uşoară vina, 
nici al virtuţii drum, prea greu, 
NIMIC nu-i Scump, NIMIC nu-i veşnic 





ca sufletul şi Dumnezeu. 


Nu-ţi da, nici părăsi, nici vinde 
aceste bunuri nicidecum, 

că multe veacuri ţi-s legate 

de firul clipei de acum! 





IPS Andrei Rymarenko - Duminica a XVI-a după Rusalii - Parabola 
talanţilor 


“Fiind, dar, împreună-lucrători cu Hristos, vă îndemnăm să nu primiţi în zadar 
harul lui Dumnezeu. Căci zice: “La vreme potrivită te-am ascultat şi în ziua 
mântuirii te-am ajutat”; iată acum vreme potrivită, iată acum ziua mântuirii” (2 
Corinteni 6,1-2). Astfel ne vorbeşte lectura din Apostol din această zi. 


Și Evanghelia ne vorbeşte despre un domn care a dat talanţi servitorilor săi: 
“Unuia 1-a dat cinci talanţi, altuia doi, altuia unul, fiecăruia după puterea lui şi a 
plecat... După multă vreme a venit şi stăpânul acelor slugi şi a făcut socoteala 
cu ele” (Matei 25,14.19). 


Cum ni se aplică nouă această parabolă? Şi nouă ne-a dat Domnul talanţi. Și în 
esenţă talantul este unul. Care este acesta? Iată care este. Întreaga lege şi profeţii 
se concentrează într-o singură poruncă: “Să iubeşti pe Domnul Dumnezeul tău, 
cu toată inima ta, cu tot sufletul tău şi cu tot cugetul tău... Să iubeşti pe 
aproapele tău ca pe tine însuţi” (Matei 22, 37-39). Dumnezeu a venit pe pământ 
pentru a împlini această poruncă. Şi a împlinit-o în întreaga sa viaţă şi ne-a 
învățat cum Să o împlinim. Dar mai presus de toate — în Sacramentul 
Euharistiei, în primirea Trupului şi Sângelui Său - El ne-a dat puterea de a 
împlini această poruncă. lată care este talantul: tăria dată nouă de Hristos în 
Preasfântul Său Sacrament pentru a împlini porunca cea mai mare a lui 
Dumnezeu: iubirea faţă de Dumnezeu şi faţă de aproapele. 





Vedeţi ce dar mare este ascuns în acest talant dat nouă de Dumnezeu. În 
parabolă, un slujitor şi-a îngropat talantul, dar ceilalți doi l-au pus în aplicare în 
viaţa lor. Aceasta este ceea ce depinde de noi: dacă îngropăm talantul dat de 
Dumnezeu sau dacă îl punem în aplicare în viaţă. Jertfa de pe Golgota a fost 
oferită o dată pentru totdeauna, pentru întreaga lume. Depinde de noi să o 
acceptăm sau să o respingem. Şi a o accepta înseamnă a trăi conform 
Evangheliei. Potrivit cuvintelor parabolei, aceasta ar însemna “să punem banii 
la zarafi” şi să luăm pentru ei dobânda pe care o dă Dumnezeu. Şi atunci, când 
va veni ziua socotelii, Dumnezeu va spune: “Bine, slugă bună şi credincioasă, 
peste puţine ai fost credincioasă, peste multe te voi pune; intră întru bucuria 
domnului tău” (Matei 25,23). 


A nu accepta jertfa Golgotei, a respinge acest Pom al Vieţii al Noului 
Testament, şi aşa cum spune Evanghelia, a îngropa talantul în pământ - aceasta 
înseamnă a-i spune Domnului: Nu o vreau; “lată ai ce este al tău” (Matei 25,25). 
Atunci şi Domnul ne va spune nouă: “Slugă vicleană şi leneşă...”, şi le va 
porunci slujbaşilor Săi: “aruncaţi-l întru întunericul cel mai din afară. Acolo va 
fi plângerea şi scrâşnirea dinţilor” (Matei 25, 26-30). 

Fraților şi surorilor! Domnul a făcut totul pentru noi, ne-a dat fiecăruia dintre 
noi un talant. Alegerea este a noastră. Să alegem “partea bună” (Luca 10,42). 
Atunci şi noi vom exclama cu Apostolul: “iată acum vreme potrivită, iată acum 
ziua mântuirii!” 


Traducere: Oana Capan 





Pr. Gheorghe Neamţiu - Duminica a XVl-a după Rusalii - Practica 
pocăinţei 


Meditând, duminica trecută, asupra motivelor care ne obligă să facem pocăință, 
adică să reparăm şi să ispăşim păcatele, am încheiat arătând că nu numai 
creştinii începători, adică aceia care se întorc la Dumnezeu din calea păcatului 
de moarte, trebuie să facă pocăință, şi că această pocăință nu este numai pentru 
o perioadă de timp, ci orice creştin adevărat trebuie s-o practice toată viaţa. Din 
clipa în care el a înţeles ce monstruozitate este păcatul, ce nemărginită ofensă 
este el la adresa lui Dumnezeu şi ce dezastru spiritual produce în suflet, 
creştinul adevărat se simte obligat să-şi trăiască viaţa în spirit de ispăşire, 
conştient că o viaţă de om e prea scurtă pentru a repara un rău infinit şi că, fund, 
prin însăşi infirmitatea înnăscută a firii sale, supus căderilor în păcat, omul are 
nevoie de o permanentă primenire, reînnoire, reîntoarcere, la Dumnezeu. Acea- 
sta înseamnă a trăi în spirit de pocăință. 


Spre a încheia şirul de meditații asupra virtuţii pocăinţei, ne vom opri, azi, 
asupra practicii acestei virtuţi, adică asupra faptelor prin care reparăm 
stricăciunile păcatului odată iertat. Pentru început însă e nevoie să reamintesc şi 
să accentuez un lucru esențial şi deci extrem de important. Căinţa, pentru a ne 
împăca cu Dumnezeu şi a însufleţi şi imprima valoare de ispăşire a faptelor de 
penitenţă despre care vom vorbi, este absolut necesar să fie supranaturală, cea 
naturală neputându-ne împăca cu Dumnezeu. Naturală ar fi când păcătosului i-ar 
părea rău pentru că prin păcat şi-a pierdut un bun natural, bunăoară: sănătatea, 
averea şi reputaţia în faţa oamenilor. 


Părerea de rău supranaturală, adică izvorâtă dintr-un motiv supranatural, este de 
două feluri: perfectă şi imperfectă. 


— Perfectă este când ne doare pentru că prin păcat L-am ofensat pe 
Dumnezeu care este bunătatea însăşi, nemărginită, vrednică în sine de a 


fi iubită. 





Aceasta, izvorând dintr-o iubire dezinteresată, desăvârşită, ne împacă, singură, 
cu Dumnezeu, în clipa când am avut-o, chiar fără spovedanie, rămânând totuşi 
obligaţia de a ne şi mărturisi. Fiind ea greu de trezit, nu este necesară în Taina 
Sfintei Spovedanii, dar este absolut necesară în cazurile când, aflându-ne într-un 
pericol grav, nu avem posibilitatea de a ajunge la un preot. 


= În Spovedanie este suficientă şi numai cealaltă căință supranaturală, 
numită imperfectă, adică aceea în care păcătosul urăşte păcatul pentru 
că prin el L-a pierdut pe Dumnezeu, care e fericirea sa veşnică, deci 
urgiseşte păcatul pentru un motiv egoist, pentru paguba supranaturală pe 
care şi-a pricinuit-o sieşi; cu alte cuvinte, motivul căinței este tot 
supranatural, Dumnezeu, dar nu considerat ca bunătatea însăşi, în sine 
demnă de iubire, ci considerat ca fiind binele, fericirea noastră 
supranaturală pe care am pierdut-o. 


Deşi este imperfectă - fiind inspirată de o iubire imperfectă, egoistă - ea este 
suficientă, întrucât are în vedere ordinea supranaturală, scopul nostru ultim. 
Totuşi trebuie să ne străduim ca şi în spovedanie să ne stârnim o căinţă perfectă, 
care, când este intensiv perfectă, adică atunci când produce o zguduire afectivă 
în toată fiinţa, ea iartă, odată cu păcatele şi pedepsele. 


O astfel de căinţă intensiv perfectă, au avut marii convertiți: Maria Magdalena - 
care a spălat cu lacrimi picioarele lui lisus în casa lui Simon fariseul - Zacheu 
vameşul, Petru după întreita lepădare de lisus, David, care, la mustrarea 
profetului Natan pentru adulteriu şi omicidiu, a făcut să ţâşnească din inima sa 
căită psalmul 50, cel mai vibrant dintre cei şapte psalmi penitenţiali. Este 
psalmul cel mai potrivit spre a ne inspira şi nouă gama de sentimente trăite de 
regele Profet: durerea, smerenia, încrederea profundă în mila şi iertarea lui 
Dumnezeu, în ajutorul său pentru a rămâne statornici în viitor, juruinţa de a 
învăţa şi pe alţii Legea lui Dumnezeu. 


La aceste dispoziţii sufleteşti care formează sufletul pocăinţei, vom adăuga 
faptele de pocăință, care, oricât de grele şi aspre ar fi ele, ne vor părea prea 
blânde şi uşoare dacă ne vom spune mereu: eu sunt un evadat din iad, căci de 
atâtea ori am meritat iadul şi, fără mila lui Dumnezeu, cu aş fi de mult acolo, 
suferind o pedeapsă meritată (Cf. Ad. Tanuerey, op. cit. pass.). 


Cea dintâi faptă de pocăință va fi primirea, la început resemnată, apoi 
bucuroasă, a tuturor crucilor pe care Providența vrea să ni le trimită. Astfel, de 
pildă, dacă am de îndurat încercări fizice ori morale, ca: frig, ploaie, boli, 
nenorociri, insuccese, umiliri - în loc de a mă plânge, le voi primi pe toate fără 
murmur, convins că, le merit şi că, prin ele, bunul Dumnezeu îmi oferă prilejul 
de a mă purifica aici pe pământ spre a-mi scurta purgatoriul sau chiar de a fi 





scutit cu totul de el, precum şi de a mă asemăna, astfel, lui lisus, acceptând să- 
mi port crucea, cu EI şi ca EI, supus cu totul voinţei Tatălui ceresc. Cu cât 
această unire în spirit şi voinţă cu lisus Răstignitul va fi mai desăvârşită, cu atât 
mă voi purifica mai mult. 


Acestei răbdări în purtarea crucii, îi voi adăuga împlinirea cu fidelitate a 
îndatoririlor stării mele, în spirit de ispăşire, de reparare. Poruncile divine sunt 
concretizate în îndatoririle impuse, zi de zi şi ceas de ceas, de slujba pe care o 
avem în locul pe care îl ocupăm în societate, astfel că nu există o altă cale spre 
sfințire decât împlinirea cu exactitate a acestor îndatoriri, conştienţi că ele 
exprimă, în situația dată, porunca lui Dumnezeu față de mine şi iubirea cu care 
eu trebuie să-l răspund. Or, aceasta înseamnă un lung şir de jertfe; renunțare la 
comoditate, la gusturile şi preferinţele mele, la vederile mele, suportarea firilor 
superiorilor, colegilor şi subalternilor, deci o continuă stăpânire de sine, 
abnegaţie. Dacă nu voi cârti, nu voi judeca, nu voi fi nemulţumit, serviciul meu 
se va transforma într-un izvor de valori veşnice, de merite pentru cer. La toate 
acestea se adaugă restul zilei petrecut în sânul familiei, unde mi se îmbie 
nenumărate alte prilejuri de renunțare, înfrânare, toleranţă, tăcere, pentru a-mi 
putea păstra pacea cu mine însumi şi bunele relaţii cu ceilalți. Astfel, de 
dimineaţa până seara ni se oferă un şir aproape neîntrerupt de ocazii de a face 
pocăință prin deprinderea virtuţilor. De aceea, loan Berckmans spunea, pe bună 
dreptate: “Mea maxima poenitentia, vita communis.” (Pocăinţa mea cea mai 
mare este viaţa obişnuită.) 


Un alt mijloc de ispăşire, recomandat, şi uneori impus de Biserică, este postul şi 
ajunul, practicate atât în Legea Veche, cât şi în Legea Nouă. Însuşi lisus, înainte 
de a-şi începe propovăduirea, a ajunat în pustiu patruzeci de zile, petrecând în 
rugăciune, pentru ca apoi să-i înveţe pe ucenici că postul şi rugăciunea sunt 
singurul mijloc de eliberare a celor îndrăciţi. Deoarece multe păcate provin, 
direct sau indirect, dintr-o viaţă îmbuibată, unul din cele mai eficiente mijloace 
de a le preveni este cumpătul, abţinerea de la anumite alimente, sau de la orice 
hrană pe un anumit timp, ţinând astfel în frâu pornirile senzuale şi ispăşind 
trecutul. Cine e conştient de roadele postului şi ajunului, se abţine nu numai în 
timpurile prescrise de Biserică, ci trăieşte în spiritul postului, păstrând cumpătul 
tot timpul şi impunându-şi singur anumite restricții în ale mâncării, ca o măsură 
de igienă spirituală. 


La post şi la ajun se adaugă elemosina sau milostenia trupească şi sufletească. 
Această virtute are o dublă valoare, prin faptul că întâi ne lipsim pe noi înşine, 
de bună voie, de un bun, iar în al doilea rând dăruind acel bun unui lipsit, 
împlinim o faptă de dragoste creştinească. Or, când renunţăm la ceva spre a-l 
dărui lui isus în persoana celui lipsit sau suferind, lisus nu se lasă întrecut în 
generozitate şi ne iartă o parte mai mică sau mai mare din datoria pedepselor ce 





le avem de ispăşit, în măsura iubirii cu care l-am dăruit. Dacă însuşi EI, lisus, 
ne-a asigurat că vom fi răsplătiți până şi pentru paharul de apă dat aproapelui în 
nume de apostol, adică din iubire faţă de lisus, ce putem spune de răsplata ce ne 
aşteaptă când dăruim bunuri ce ne costă, şi când aceasta o facem nu din 
considerente omeneşti, ca de pildă spre a fi lăudaţi, ci din iubire dezinteresată, 
supranaturală, pentru lisus. Când însuşi El ne-a spus că supremul criteriu după 
care va judeca lumea la a doua venire a Sa este măsura în care vom fi deprins 
milostenia faţă de cei aflaţi în mizerie, cu care EI se identifică aici pe pământ, 
atunci ne dăm seama de imensa putere ispăşitoare pe care o are mila creş- 
tinească, precum şi de adevărul sentinței: “Ante portas gehenae stat 
misericordia. Înaintea porţilor iadului stă milostenia.” (Şi ea nu lasă să intre acei 
care au deprins-o fiind în viaţă.) 


Ceea ce am spus despre milostenia trupească e valabil şi cu privire la milostenia 
sufletească, prin care ajutăm pe aproapele în lipsurile sufleteşti, cu fapte care, 
cum ştim, sunt în număr de şapte: a îndrepta pe păcătoşi; a învăţa pe neştiutori; 
a sfătui pe cei ce stau la îndoială; a mângâia pe cei intristaţi; a suferi cu răbdare 
nedreptăţile; a ierta bucuros pe cei ce ne vatămă; a ne ruga pentru vii şi pentru 
morți. 


Atât faptele milosteniei trupeşti, cât şi cele ale milosteniei sufleteşti - şi mai ales 
acestea - sunt caracteristica, semnul specific al iubirii creştineşti autentice şi a 
adevăratei pocăinţe. Oricât ne-am supune înfrânării prin post, oricât ne-am ruga, 
câtă vreme inima noastră rămâne împietrită în faţa mizeriei trupeşti ori spirituale 
a semenului nostru, câtă vreme ea nu se înmoaie în faţa celui ce tremură de 
foame sau frig, ori la căinţa celui ce sincer ne cere să-l iertăm - toată asprimea 
canonului la care ne supunem trupul nu valorează nimic, deoarece lisus o spune 
categoric şi răspicat: “Milă voiesc, nu jertfă!” Şi tot EI ne poruncește : “Dacă 
vrei să aduci darul tău la altar, şi, pe cale, îţi vei aduce aminte că fratele tău are 
ceva împotriva ta, lasă darul tău şi mergi de te împacă mai întâi cu fratele tău şi 
apoi adu darul la altar” (Matei V, 23-24). 


lată, iubiţi frați, adevărata pocăință, precum şi condiţiile în care faptele de 
penitenţă, înşirate aici, au putere purificatoare, ispăşitoare, mântuitoare. Să ne 
străduim a trăi zi de zi în lumina adevărurilor arătate, pentru ca printr-o continuă 
primenire şi înnoire spirituală, să ne unim tot mai intim cu lisus, lumina, tăria şi 
mângâierea noastră aici, şi fericirea noastră deplină în Cer. Amin. 





Pr. Vasile Rob - Duminica a XVI-a după Rusalii - Căruia i s-a dat mult, 
mult i se va cere! 


Dumnezeu, dorind mântuirea tuturor oamenilor, ne acordă fiecăruia dintre noi, 
unul sau mai mulţi talanți. Nu lasă pe nimeni fără de talanți. Primind acest 
talant, omul, conform Evangheliei nu trebuie să-l ascundă, ca să se osândească, 
ci trebuie să-l înmulțească pentru ca să se mântuiască. Dobândirea Împărăției 
Cerurilor depinde şi de modul în care am înmulțit talanți, harurile, puţine sau 
multe pe care le-am primit de la Dumnezeu. 


Dar, tot Dumnezeu, fiind Preabun şi Drept, a înzestrat tot omul şi cu acel “liber 
arbitru”, adică posibilitatea fiecăruia de a decide între bine şi rău, între mântuire 
sau osândă. după cum, tot aşa, poate să aleagă între înmulţirea şi îngroparea 
acelor talanţi. De fapt, numărul talanţilor primiţi de la Dumnezeu depinde şi de 
dispoziţia omului de a-i înmulți, pentru a se mântui sau a-i ascunde, ori folosi 
pentru propria osândă! Posibilităţile de înmulţire a acestor talanţi sunt multe şi 
pentru a ne face o idee generală să ne amintim că lisus a spus că şi prin oferirea 
unui pahar cu apă unui om însetat ne putem mântui. 


După cum au primit mântuire: bătrâna din Evanghelie care a pus bani ultimi săi 
bănuţi în visteria bisericii sau văduva din Sarepta Sidonului, care l-a hrănit pe 
Ilie 'Testiveanul numai cu un pumn de făină şi puţin untdelemn şi noi ne 
înmulțim talanţi şi atunci când dăm un sfat bun unui om necăjit, când facem 
rugăciuni pentru bolnavi sau necăjiţi şi aşa mai departe. 


Talanţi la care face referire Sfânta Evanghelie sunt, printre altele: mintea, 
înţelepciunea, talentul, sănătatea şi aşa mai departe, toate virtuțile omului. Dar 
distribuirea acestora nu se face în mod egal, ci tocmai după putinţă, dar şi 
dorinţa fiecăruia de a-i înmulți, prin punerea lor în slujba faptelor bune oferite 
aproapelui şi Bisericii lui Hristos. După cum, îngroparea lor sau refuzul de a-i 





înmulți este, pentru mulţi, calea scufundări în păcat şi imposibilitatea propriei 
mântuiri. 


După ce, Dumnezeu ţi-a oferit talantul, cu scopul de a-l înmulţi şi tu, în perioada 
de timp acordată, refuzi acest lucru, Dumnezeu o să ţi-l ia şi o să-l ofere altcuiva 
mai vrednic de înmulțire. lar peste tine şi peste casa ta vor veni nevoile, grijile şi 
poate chiar bolile şi atunci te vei întreba; din ce cauză? 


Aşa după cum ne învaţă Evanghelia, cel zgârcit şi cu inimă rea, duce mereu 
lipsă de câte ceva, fiind şi veşnic nemulţumit şi neîmpăcat cu lumea. Și care, 
dincolo, când va realiza că uni şi-au înmulțit harurile primite, în timp ce el nu, 
oare cum se va simţi?! Va veni, însă, şi ceasul când cărţile sufletului nostru vor 
fi deschise în faţa tuturor, descoperindu-ni-se toate ocaziile de mântuire pe care 
le-am avut, dar şi pe acelea pe care le-am neglijat sau chiar refuzat şi pe care le- 
am ascuns cu multă dibăcie, în faţa oamenilor, cât am fost în viaţă. 


De aceea nu o dată, referindu-se la urechile sufletului nostru, lisus, a spus: “cine 
are urechi de auzit, să audă!” Amin. 





Pr. loan Abadi şi Pr. Alexandru Buzalic - Duminica a XVI-a după Rusalii - 
Pilda talanţilor 


Una din cele mai mari tragedii ale vieţii constă în faptul că oamenii nu se folo- 
sesc de talanţii oferiţi lor de către Dumnezeu. Omul modern nu întrebuinţează 
darurile naturale şi supranaturale ale lui Dumnezeu. 


În pilda despre talanţi, Dumnezeiescul Mântuitor arată cum stăpânul a pedepsit 
pe servitorul său pentru că a îngropat talantul pe care i l-a încredinţat acestuia 
spre administrare. Trebuie precizat faptul că talantul, nu reprezenta o monedă, ci 
aproximativ 35 de kilograme de aur, argint sau bronz, având o valoare foarte 
mare, în funcție de metalul preţios pe care îl desemna. 


Să privim cu atenție: servitorul i-a dat înapoi stăpânului său talantul, dar s-a 
făcut vinovat că nu a folosit cum se cuvine talantul încredinţat lui. Stăpânul l-a 
pedepsit aspru. «Slugă vicleană şi leneşă!... Se cuvenea, ca tu să pui banii mei 
la zarafi, şi eu, venind aş fi luat ce este al meu, cu dobândă» (Matei 25, 26-27). 
Servitorul a fost pedepsit pentru că nu a folosit talantul în nici un fel. EI l-a 
îngropat. 


Câţi talanţi sau câte daruri ale lui Dumnezeu nu risipesc oamenii zilnic! 
— Unul dintre cei mai preţioşi talanţi de pe pământ este timpul. Cât de mulți 


oameni risipesc timpul prețios. Tindem spre eternitate, spre nemurire, 
dar niciodată nu ştim ce să facem cu timpul istoriei noastre personale, 





atât de scurt şi irepetabil! Cât de des se gândesc oamenii prin ce să-şi 
omoare timpul. lar timpul nu se mai întoarce niciodată. 

—> Alt talant este raţiunea. Este un talant preţios, mare comoară pe pământ. 
Cât de mulți oameni, mai ales tineri, şi-l îngroapă, fără să-şi 
îndeplinească îndatoririle legate de anii destinaţi învăţăturii; vine un 
timp când regretă că au atâtea lacune şi că nu au folosit cum se cuvine 
aceste daruri, însă ceea ce a fost irosit, irosit rămâne. 

= Talantul înseamnă şi bani. În timpurile noastre milioane de oameni mor 
de foame, alte milioane de oameni nu au cu ce să se îmbrace, nu au un 
acoperiş deasupra capului, în timp ce bogațţii oferă mari sume de bani 
pentru lux, băutură şi diferite lucruri care nu sunt neapărat necesare. Cât 
bine ar putea face unii oameni oferind bani pentru opere de caritate, 
pentru şcoli, biserici, presă religioasă, şi alte opere destinate răspândirii 
Împărăției lui Dumnezeu pe pământ. Banul oferit pentru un scop bun, 
poate însemna un capital depus la banca cerească, unde el se înmulțeşte 
şi pe care odată dreptul Dumnezeu îl va întoarce însutit. 


Talanţii reprezintă toate darurile supranaturale care le primim ca roade ale 
Sfintelor Sacramente. Acestea sunt tezaure, mană cerească, graţii nesfârşite ale 
lui Dumnezeu, daruri pe care le primim prin meritele Fiului lui Dumnezeu care 
a plătit cu suferinţa, sângele şi moartea Sa. Şi cât de mulţi creştini le neglijează 
şi nu se folosesc de rugăciune, ignoră Sfânta Liturghie, nu primesc Sfintele 
Sacramente. Doar când se apropie de ora morții simt cu disperare cât de 
ienorantă şi deşartă a fost viaţa lor. 


Fiecare dintre noi are un anumit talant primit de la Dumnezeu, unii cinci, alţii 
doi, iar o parte doar unul. Nu contează câte daruri am primit de la Dumnezeu, 
important este cum le folosim. «Oricui i s-a dat mult, mult i se va cere, şi cui i s- 
a încredințat mult, mai mult i se va cere», spune lisus Hristos (Luca 12, 48). 
Dumnezeu ne dăruieşte viaţa şi o chemare spre a sluji Împărăției lui Dumnezeu, 
dăruindu-ne în acelaşi timp toate harurile necesare pentru a ne îndeplini 
misiunea pe care o avem aici pe pământ. 


În pilda despre talanţi, Hristos spune că Stăpânul a plecat pentru un timp 
îndelungat, acest lucru însemnând că darurile lui Dumnezeu ne sunt oferite nouă 
pentru toată viaţa. Acel “Domn”, se va întoarce în mod neaşteptat. Nimeni 
dintre noi nu cunoaşte când Domnul ne va chema la judecata Sa. «Privegheaţi, 
deci, căci nu ştiţi nici ziua nici ora», zice Domnul (Matei 25, 13). Servitorul 
infidel nu s-a gândit la întoarcerea stăpânului său, el a îngropat talantul în 
pământ până ce în mod neaşteptat s-a întors stăpânul şi i-a cerut socoteala. Prin 
această pildă Hristos ne îndeamnă, să fim atenţi şi pregătiți la chemarea 
Domnului nostru. «De aceea, şi voi fiți gata, că în ora în care nu gândiţi Fiul 
Omului va veni» (Matei 24, 44). 





În Statul Colorado (USA), se afla pe patul de moarte o fetiţă de cincisprezece 
ani. Mama Sa a murit, când această fetiță avea 10 ani. Pe lângă ea familia 
mai număra încă patru copii mai mici. Tatăl sărac nu avea bani, ca Să 
angajeze o servitoare, şi de aceea această fetiţă, la cei zece ani ai Săi, a 
început să lucreze din greu, a devenit ca o mamă pentru cei doi fraţi mai mici 
şi pentru două surioare. Prepara mâncarea, spăla hainele, făcea curăţenie în 
casă. Munca istovitoare atât de mult i-a afectat sănătatea, încât la 
cincisprezece ani a murit. 


In momentul în care preotul i-a adus fetiţei muribunde Sfânta Euharistie, ea 
d spus cu mare durere în inimă preotului: 
- Părinte, nu mă tem de moarte, dar sunt foarte amărâtă şi tristă. 


- De ce eşti tristă? — a întrebat-o preotul. 


- Din clipa în care mama mea a murit, am fost aşa de mult ocupată cu munca 
de zi cu zi, încât nu am avut timp pentru Dumnezeu, nu am avut posibilitatea 
de a merge la Biserică, de asemenea pentru scurtul timp al vieţii mele nu am 
făcut nimic. Ce îi voi spune lui lisus Hristos când mă voi afla înaintea 
judecății Lui? — a răspuns îndurerată fetiţa. 


Preotul şi-a pus cu blândeţe mâinile sale pe mâinile muncite ale harnicei 
fetiţe şi i-a spus cu afecţiune: 

- Fetiţo, tu nu trebuie să-i spui nimic lui lisus Hristos; ajunge să-l arăţi 
mâinile tale muncite, iar EI îţi va oferi cununa cerească pentru munca ta în 
familie. Splendide cuvinte, de mângâiere şi de îmbărbătare! 


Această fetiță şi-a consfințit scurta sa viaţă pentru fraţii şi surorile sale mai 
tinere. Ea putea să spună pe bună dreptate Domnului Hristos: “Iisuse, 
Mântuitorule, Tu mi-ai oferit micul talant al unei vieți scurte trăită în sărăcie şi 
nevoi, iar eu m-am străduit să-l folosesc pentru cei mai apropiaţi semeni ai mei. 


Tot ceea ce îndeplinim pe pământ trebuie înfăptuit din dragoste, prin implicare 
responsabilă, pentru a ajunge oameni în deplinătatea potenţelor umane. Munca - 
o îndatorire dată omului de către Dumnezeu în momentul creării sale: “stăpâniți 
pământul” - reprezintă modul prin care ne integrăm în lume şi, chiar dacă apar 
greutăți, să nu uităm că şi lisus Hristos le-a cunoscut ca om adevărat. Acesta 
este eroismul vieţii sfinte, asemenea vieţii Mântuitorului în Nazaret, întotdeauna 
în umilinţă, în liniştea şi pacea lui Dumnezeu, însă neştiută de nimeni. 


Urmează îndatoririle de bărbat sau femeie, care ne obligă să ne mântuim ca 
“părinte” atunci când paternitatea sau maternitatea, în primul rând spirituală, 
este exercitată asupra celora pe care îi educăm şi îi călăuzim în viaţă. Vom fi 





judecați după modul cum ne-am îndeplinit îndatoririle zilnice, aparent banale, 
însă care reprezintă de fapt opera vieţii noastre. 


Să ne folosim toate darurile oferite nouă, pentru prea mărirea Domnului, pentru 
semeni, pentru a ajuta semenilor noştri, şi în mod sigur vom auzi la sfârşitul 
călătoriei noastre cuvintele Sale:«Bine, slugă bună şi credincioasă, peste puține 
ai fost credincioasă, peste multe te voi pune. Intră întru bucuria Domnului tău» 
(Matei 25, 21). 


Rugăciune 


O, Răscumpărătorul lumii, care Te-ai coborât din ceruri şi ai împărțit graţii 
oamenilor, oferind şi discipolilor Tăi nenumărate daruri pentru binele lor şi al 
Bisericii Tale, oferă-mi şi mie pe Spiritul care purcede de la Tine, pentru a 
cunoaşte darurile pe care mi Le oferi, căci dacă nu cunosc talanţii primiţi de la 
Tine, nu sunt în stare să-Ți fiu recunoscător pentru ei, nici să-i întrebuinţez în 
mod înţelept. Aşadar, oferă-mi harul ca să-i cunosc, dar cu modestie, să nu mă 
înşel gândind că sunt mai mulți şi numeroşi decât sunt în realitate. Fă, să 
preţuiesc cum se cuvine ceea ce mi-ai oferit, ca să nu fiu cuprins de mândrie 
faţă de cei care au primit mai puţin decât mine, nici să fiu invidios în privinţa 
celor care posedă mai mult ca mine, ci să mă străduiesc să-ţi fiu un servitor 
fidel, prin acest mai mult sau mai puţin pe care Tu mi l-ai dat. Fă ca întotdeauna 
să-mi amintesc de venirea Ta... şi să folosesc cu conştiinciozitate ceea ce aş 
dori să fie întrebuinţat..., iar când moartea mă va cuprinde, să fiu primit de Tine 
în împărăţia Ta. Amin. (După L. da Ponte) 





leroschimonahul Nil Dorobanţu — Predică la Duminica a 16-a după Rusalii 
(Pilda talanţilor) 


(Ap. II Cor. 6. 1-10; Ev. Matei 25. 14-30) 


De ce vă tot judecaţi pentru ale voastre înaintea celor păgâni? Ba încă mai 
judecaţi și pe aleşii Domnului înaintea duşmanilor şi a neobarbarilor! O! De-aţi 
fi voi slujitorii Dumnezeului celui viu, apoi în toată vremea și întru toate v-aţi 
arăta că sunteţi ai lui Hristos! Ci noi avem râvnă pentru slujba noastră în via lui 
Hristos, că lucrăm împreună cu Dumnezeu și n-am primit ca voi în zadar Harul 
lui Hristos şi nu ne amestecăm cu necredincioșii. Dar voi sunteți puşi la putere 
de atei şi staţi sub ascultarea anticriştilor! Vai vouă! Nici măcar la 2 domni nu 
mai slujiți, ca un monolit lui satan. Dar atunci ce mai staţi în Casa lui Hristos? 
Desigur pentru că sunteţi „urâciunea pustiirii la locul cel sfânt”, despre care 
prezic de mult Sfintele Scripturi. Acum e vremea potrivită şi ziua mântuirii 
pentru creştini. Dar voi găsit-ați timp potrivit pentru vicii, rele, răzbunare, 
păcate etc. (I Corint 8.9; Evrei 12.15; Isaia 49.8) 


Voi dați prilej de poticnire şi defăimaţi înşivă slujba Euharistiei şi în toate 
privinţele, vă arătați nevrednici neavând răbdare în necazuri, nevoi şi în 
strâmtorări. Ba din contră voi strâmtorați şi prigoniți pe sfinți, bătându-i, 
caterisindu-i, întemnițându-i, ostenindu-i, prigonindu-i vă răsculați şi vegheaţi 
ca să prindeți pe Daniil slujind în Babilonul vostru sau pe Hristos, în Betleem ca 
Irod. Necuraţi, proşti, nerăbdători, răi, prin duh satanic şi prin ură, prin cuvinte 
de minciună şi prin puterea ateilor, prin arme prihănite, în ocări, voi sunteți 





înşelătorii, care acuzaţi pe cei ce predică Adevărul. Voi sunteţi cunoscuţi ca vii, 
dar sunteți morți, deşi omorâţi pe sfinți. Sunteţi întristați când nu puteți face 
răul, şi veseli și bogaţi ca ighemoni. Voi nu aţi avut nimic şi totuşi stăpâniți pe 
toți prin dictatură sacerdotală fariseică. Vai vouă! 


Dar noi apostolii cei de pe urmă urmând Patimilor lui Hristos, că am fost bătuţi, 
în necazuri, nevoi şi în strâmtorări, în temnițe, în tulburări, în osteneli, în veghe, 
în post, în curăţie, în cunoștiință, în îndelungă răbdare, în bunătate, în Duh 
Sfânt, în iubire fără fățărnicie, prin predica Cuvântului Ceresc de Adevăr, prin 
Puterea lui Hristos, prin arme duhovniceşti ale îndreptățirii. Prin mărire și 
înjosire, prin defăimare şi laudă, voi ne socotiți ca pe Hristos între tâlhari şi 
amăgitori, în timp ce noi ca Hristos suntem iubitori de Adevăr. 


Că de-am fi mincinoşi v-am spune: „pace, bine...” etc. Dar vă mustrăm în faţă. 
O, anticriştilor! Noi suntem neştiuţi și netitraţi. Totuşi suntem binecunoscuţi și 
vii. Deşi zăcem sub pedeapsa şi sub moartea voastră. 


O! Cât de înlăcrimaţi suntem! Dar ne bucurăm de lisus Hristos de Euharistie şi 
de Theofanie. 


O! Cât de săraci şi cerşetori suntem! Dar şi pe voi vă tot îmbogăţim. Ne-aţi furat 
şi biserici şi mănăstiri şi sfinte şi oi şi veşminte şi cărți de cult, ba chiar şi 
sănătatea. Ne-aţi rupt şi dinţii ca să nu mai predicăm, de puteaţi ne scoteați și 
limba. Dar deşi n-avem azi nimic totuşi avem totul, în stăpânire, că ne rugăm 
pentru întregul Cosmos şi pentru toată Biserica luptătoare ba chiar şi pentru 
prigonitori. Că numai prigoniții pot mijloci înaintea lui Hristos pentru voi 
prigonitorilor. 


O! Dac-aţi şti iubirea noastră, aţi plânge şi v-aţi pocăi! 


(| Cor. 3.9; Evrei 12.15; Isaia 49.8; Rom 14. 13-19; 1 Cor. 9.12; 1 Cor. 4.1; 1 
Cor. 2.4; Efes. 6.11; II Tim. 4.7; Ps 118. 18). 


Evanghelia de la Matei 25. 14-30 


Fiecare aveţi măcar câte un talant pentru care ar tot trebui să mulţumiţi lui lisus 
Hristos, că vine lisus deşi nu-l știți ziua. Împărăţia Cerurilor se aseamănă 
Omului Dumnezeu lisus Hristos care a plecat în Patria Cerească, departe 
ontologic şi ne-a încredinţat avuţia Sa Euharistică şi Theofanică Harismatică şi 
Iconomia 'Tainelor Divine. (Luca 19.12; Matei 21. 33) 


5 talanţi, 2 şi unul, sunt şi cele 5 simţiri, cele 2 părţi ale omului trup şi suflet și 
entitatea spirituală a Inţelepciunii, Raţiunui, Sensibilității, memoriei, judecății, 





cugetării etc. Dar mai înseamnă Theofania şi Euharistia cu toate cele 5 simţuri 
trupeşti şi sufleteşti - la cel cu 5 talanţi; Euharistia Trup şi Sânge 2 specii 
precum şi Theandria şi comunicarea însuşirilor din cele 2 Firi ale Mântuitorului 
Euharistice; precum și revelarea lui Hristos ca Dumnezeu şi Om descoperind 
Slava prin Împărăţia Harului etc - la cel cu 2 talanţi; iar la cel cu 1 talant - e 
Unitatea Dumnezeirii Euharistice şi Theofanice în Chenoză. (Romani 12.6; 1 
Cor. 12.7; Efes. 4.11; 1 Petru 1.8) 


Clerul bun şi monahismul sau chiar creştinii din ascultare cei ce au theofanii, le 
predică şi convertesc suflete multiplicând Talantul spre viaţa cea veşnică. 10 
talanţi e Infinitul pe care-L poţi dobândi întrebuințând optim limitatul. Dar dacă 
cu cele 5 simțiri experiezi Theofania şi Euharistia, apoi Ele te conduc spre 
Eternitate, că veșnică-l Hrana Euharistică, că şi Infinită-l Theofania vedeniei și 
a Cuvântului experimentate în limitat. 


O! Cât ne-ar aduce cele 5 simţiri întrebuințate în slujba lui Hristos! Dar voi le 
neguțătoriți poftind şi pogorându-vă spre iad. Din 2 talanți putem câștiga Sfânta 
Cruce şi sfințirea şi îmbisericirea celor 4 stihii, precum şi Evanghelia împătrită 
şi cer nou şi pământ nou, cele 4 părți ale cosmosului. Cu trupul şi cu sufletul 
nostru. 


O! Cât putem câștiga dacă ne nevoim spre viața veşnică! Dar vouă cărora vi s-a 
dat Euharistia pe mâini. O! Cât puteţi mulțumi pe Hristos de mult, dacă vă 
împărtăşiți şi cuminecaţi pe toți! 


Dezlegați fraţilor clerici și cuminecaţi cât îl aveți pre Hristos pe mâinile voastre, 
până nu se ia de la voi Împărăţia Harului ceresc. 


Dar tu cel cu un talant. O! Cât ai putea câştiga! Că împărtăşindu-te şi 
cuminecând pe toţi cu Unul Dumnezeu şi predicând pe Hristos cel răstignit şi 
propovăduind că vezi pe Dumnezeul Care ţi s-a revelat viu şi lucrător poţi 
câştiga Cerurile înalte şi poţi intra întru bucuria lui Hristos. Dar ce faci? Ai 
ascuns pe Hristos pe care nici cerurile nu-L încap, în pământ? A1 vârât pe Cel 
Nemuritor în groapă? Desigur că L-ai şi răstignit a doua oară, s-au L-ai îngropat 
de viu în chivotul altarelor? Hristos după multă vreme se va întoarce totuşi o 
dată să-ţi ceară socoteală. Ba încă Îl mai și acuză pe Hristos că seceră și adună și 
că-1 aspru și ţi-a fost frică? Dar tu n-ai secerat suflete şi ai adunat păcate şi n-ai 
fost aspru ân canoane, și-n grele epitimii? 


N-au tremurat creştinii şi chiar sfinţii de frica ta? Tocmai pentru că ştiai acest 
lucru, trebuia să dai tuturora dezlegarea şi cuminecarea ca să ia Hristos însutit 
cu dobândă. 





În întuneric, în plâns şi în scrâșnit de dinţi veşnic vei sta, precum atâtea suflete 
stau în întunericul temniţelor şi al iadului plângând şi scrâşnind, că nu le-ai dat 
Euharistia, nu le-ai predicat, nu le-ai spus despre Theofanie şi despre veşnicie şi 
s-au dus în iad neîmpărtășiți din lenea ta, din viclenie, din necredință şi din 
răutatea ta. 


Dar azi s-a inversat parabola. Că numai unul loan a dat Euharistia și Veronica 
Theofania, pe când voi ceilalți cu ranguri de 5 şi 2 talanţi de arhierei, clerici 
monahi și creştini răi, ați ascuns talantul în groapă, ca pe losif, Daniil şi 
leremia! Însă Hristos e viu şi lucrător şi Singur înmulțește talantul în toate 
Casele Lui prin Logos Divin. Şi tot voi sunteţi care ÎL huliţi pe Hristos, deși v-a 
lăsat Hristos la putere. 


Dar vi se va lua Harul Euharistic şi talantul, precum vi s-a luat deocamdată 
Theofania și orice descoperire sau revelație supranaturală - şi se vor da celor ce 
au şi vor avea de prisos. lar vouă vi se va lua şi ceea ce vi se pare că aveți, deşi 
n-aveţi (Marcu 4.25; Luca 8.18; Luca 19.26; loan 15.2). Voi v-aţi şi ales de pe 
acum şi chiar din Casa lui Hristos banul și averea, păcatul şi puterea. Dar noi cei 
MICI şi prigoniți vom primi Har peste Har și Dar peste Dar,că am avut şi ni se va 
da mai mult. lată de ce voi nu mai contaţi în ierarhia lui Hristos. Ci ca jidovii, vi 
se pare doar că aveţi putere şi lege, deţinând cu forţa locul cel Sfânt. 


Dar Hristos şi din Golgota spurcată şi din Crucea blestemată și din trupuri 
moarte a făcut locuri sfinte, pline de Har, de vindecări și Duh Sfânt. 


Rugăciunea părintelui Nil Dorobanţu 


Slavă ie, lisuse, că toate le-ai lucrat spre binele Etern şi Infinit! Lucrează şi 
vorbeşte Doamne, pentru că robul Tău, ascultă! 


Slavă Ţie, lisuse, Dulce! Ai făcut minuni multe în faţa noastră, a tuturora, dar 
inimile împietrite, urechile necircumcise, cerbiciile încordate, nu vor să se sme- 
rească! Hristos ne dă har şi iubire, credinţă şi nădejde, chiar în prigoană şi în 
amară primejduire, ne dă harisme precum odinioară primei Sfinte Biserici 
Ortodoxe. 


Deci nu mă părăsi Doamne, că nici eu, păcătosul, nu mă ruşinez de Tine în faţa 
lumii! Că în fiecare zi mor pentru Tine, sunt urât de tot cosmosul pentru Tine şi 
port rănile, Crucea, spinii, ocara, Biserica Ta în spinare! Ocara cu care Te-au 
urât ighemonii a căzut asupra mea! Şi râvna casei Tale m-a mâncat! În timpul 
Muncii, în via şi în ogorul Tău experimentez mistic. 





Şi totuşi Hristos a biruit şi de data aceasta. lată că s-a proslăvit, întru puterea Sa 
infinită eternă. Şi-a arătat slava Sa cea mare şi întru mine, m-a scos din 
pragurile morţii şi ale iadului cu Mână Tare şi Braţ Înalt, m-a însănătoşit fără să 
mă încredinţeze ajutorului omenesc. Parcă a fost un vis. 


Învie Doamne, să se risipească vrăjmaşii Tăi! Fă minuni Doamne, că Tu eşti 
Dumnezeul cel mare şi Atotputernic! Şi azi te-am experimentat, Te-am constatat 
că eşti Acelaşi Dumnezeu, viu şi lucrător şi adevărat, întrucât am auzit glasuri 
din ceruri şi Ţi-am văzut lumina Taborică, Te-am gustat zilnic cât de Bun eşti, 
Tu, lisuse Dulce, scump Mântuitor, şi văd cum mă proniezi şi mă porţi pe braţe 
şi pe umeri spre Patria Cerească! Că sunt primit la Ceruri şi sunt iubit cu iubire 
veşnică, numai pe Tine Te iubesc şi Te propovăduiesc! Am murit şi am înviat 
din nou, ca să-ţi laud Slava Ta! 


Sunt îndrăgostit de Tine, lisuse dulce, n-am vorbe, nici scris, care să corespundă 
demnităţii Tale Divine, faţă de marile daruri pe care le-ai adus din destul peste 
mine! Ce să fac să-ţi mulțumesc, să Te bucur pe Tine, care ai spus că Ţi-e 
întristat sufletul până la moarte? Lasă-mă să-i scot spinii şi piroanele, vino la 
sânul meu bolnav şi mă tămăduieşte definitiv, minunează cu milele Tale viaţa 
mea cea surghiunită! Că numai pe Tine te am Scump Odor, Te iubesc cu iubire 
înflăcărată, în locul tuturor iubirilor! Vreau să Te am pururea pretutindeni! De 
aceea Te port şi Te apăr, îmi risc viaţa pentru Tine, cum şi Tu Te-ai răstignit 


pentru mine şi m-ai iertat înainte de a mă naşte! 


Pătrunde în sufletul meu îndurerat, veseleşte-mi inima rănită, lucrează precum, 
ştii în viaţa mea, ca să mă mântuiesc şi să-Ţi slujesc Sfânta Liturghie zilnic! Dă- 
mi un loc să-mi întind Sfântul Antimis, să-ţi ridic altar sfânt curat, să mă rog 
pentru tot cosmosul, să Te proslăvesc împreună cu toată Ortodoxia şi cu Sfânta 
Biserică triumfătoare. Amin! 


Ai milă lisuse dulce! Că sunt prigonit şi n-am putere, n-am nimic şi nu pot să 
deschid gura! Dar nu mă ruşinez în faţa duşmanilor Tăi, lisuse, ca să nu Te 
hulească, să nu Te defăimeze, din cauza noastră! 


Preamăreşte Sfânt numele Tău, întru toate, arată tăria Braţului Puterii Tale şi 
miluieşte-mă şi acoperă-mă, că sunt strâmtorat din toate părțile şi nu am reazăm 
decât la Tine, scump Dumnezeule Sfânt! 


Auzi-mă lisuse! Rămâi cu mine lisuse dulce, mângâierea sufletului meu şi mă 
miluieşte, că sunt şi eu robul Tău şi nu am nici un alt scop decât să Te iubesc! 
Toţi mă prigonesc, mă roagă să ies din hotarele lor, precum şi pe Tine te-au 
persecutat, te-au hulit cu batjocuri din hotarul gadarenilor şi a gherghesenilor! 
Dar dacă tu ai suferit, cine sunt eu păcătosul să fiu slăvit în valea plângerii? 





Slavă ie, lisuse, pentru toate! Te iubesc veşnic şi te apăr cu slabele mele puteri, 
că atunci când sunt slab sunt mai tare! Că tu eşti eşti Dumnezeul viu, “Sfinte 
Tare“, întru Tine mi-am pus nădejdea şi pe Tine Te iubesc, întru Tine 
nădăjduiesc pururea, pretutindeni, cu dor nespus. (.....) 


lată ard de dorul Tău, de a Te vedea, de a Te auzi, de a Te simţi precum eşti, de 
a Te apăra, precum mi-am pus viaţa în joc pentru sfânta Ta Cruce, Icoană, 
Taină, peste tot, cu sfântă râvnă spre îndumnezeire! Ai lovit pe toţi duşmanii cu 
milă, ca să se pocăiască! lartă-i Doamne că nu ştiu ce fac! Dacă nu i-ar ispiti 
satana, n-ar huli şi n-ar prigoni ce nu cunosc. Deci ai milă, lisuse dulce, şi 
întăreşte zidirea Ta, inalță-ţi Dreapta Ta spre izbăvire şi apără-mă şi pe mine de 
toți duşmanii văzuţi şi nevăzuţi, trimite îngerul păzitor să mă acopere cu ale sale 
aripi şi îmi dă să am har şi iubire, credinţă şi nădejde, lucrare în via şi în ogorul 
Tău, că Tu eşti Adevăr şi Viaţă, Înviere şi Lumină şi pe Tine te laudă toate 
Puterile Cereşti, în veşnicia Infinită. Amin! 


Eu sunt vierme şi praf în Faţa Ta creatorule Divin şi vreau să mă mântuiesc! 
Slavă Ție, Doamne, pentru toate şi binecuvântat să fii în vecii nesfârşiţi! 


Te iubesc lisuse, vreau să-Ți rămân credincios, vreau să Te propovăduiesc, 
vreau să Te am în inima mea rănită, vreau să Te apăr, vreau să te slujesc mereu 
ca să am plată, să fiu cu Tine în Ceruri! 


la-mă Doamne de pe pământ şi ține-mă lângă Sânul tău, pune-mă în harul 
ceresc divin de-a dreapta Slavei Tale, iubeşte-mă şi acoperă-mă cu iubirea ta 
mereu! Că n-am alt Dumnezeu afară de Tine şi n-am altă nădejde în afară de 
Iubirea 'Ta! Numai pe Tine Te am, lisuse dulce, şi numai întru Tine am nă- 
dejdea, numai cu Tine vreau să fiu! Sunt certat de toţi şi sunt bătut, toţi 
scrâşnesc din dinţi asupra mea, mă hulesc şi mă batjocoresc! Dar şi Tu ai fost 
prigonit şi hulit, bătut, scuipat şi înspinat, flămând şi gol, dosădit şi urât în 
zadar. 


Eu pentru Tine sufăr azi! Primeşte jertfa mea în Ceruri şi lacrimile mi le şterge, 
mă apară că neputincios sunt, slab şi urât şi n-am loc unde să-mi plec capul! Că 
sunt prigonit, nu numai din cetate în cetate, dar chiar din casă în casă şi din om 
în om. Dar şi sfintele Icoane, sfintele Cruci, sfintele Taine şi altarele Tale sunt 
prigonite, hulite şi călcate în picioare. lar Tu taci, sau vorbeşti pe şoptite Cuvânt 
Ceresc! Te văd cât eşti de dosădit şi neînțeles de creaturi, Lisuse dulce! 


Mai lasă-mă, lisuse, să răsuflu în durerea-mi grea! Mai slăbeşte Scump lisus 
prigoana, ca să mă bucur de pacea Ta! Tu apără-mă şi acoperă-mă, ca să 
înceteze prigoana şi mă pune sub lumina aripilor Tale, mă scapă de toate relele 





şi mă întăreşte cu harul Tău, că sunt mic şi prost şi n-am alt ajutor decât 
Dumnezeirea Ta Sfântă şi Dulce! 


Dar ce mai doresc alceva oare? Numai pe Tine vreau să Te iubesc şi să Te gust! 
Numai întru Tine am încredere şi vreau să Te cunosc, fericirea şi viaţa veşnică 
este întru cunoaşterea Ta Divină! Eu pe Tine Te vreau Lisuse dulce şi întru toate 
pe Tine te cercetez, te caut, ca să mă îmbogăţesc intru Slava Ta eternă Infinită, 
să am comori în Ceruri, că sus e adevărata bogăţie, la Tine de-a dreapta Slavei! 


lartă-mă că Te-am răstignit cu neamul şi cu ucenicii mei, îndură-te şi dă-mi 
iubire, har şi putere de a-ţi sluji veşnic! Vreau să mă înflăcărez de iubirea Ta şi 
să nu mai simt spinii, boldurile şi piroanele! Ajută-mi Doamne că prea sunt 
persecutat de tot cosmosul! Ajută-mi lisuse dulce să fac slujbe divine, să scot 
suflete din iadul cel mai din afund! Pentru prigoană dinlăuntru, încetează şi 
prohibeşte-o pe cea din afară, deşi toate sunt grele! Dar cu Sfânta Ta Cruce 
biruiesc totul, că numai întru Tine îmi aflu tot dorul. 

lartă-mă lisuse, că n-am cuvinte puternice, mă rog şi nu ştiu ce-aş vorbi eu 
păcătosul! Te-am pus ca pe o pecete pe inima mea, m-am pitit în Sfintele tale 
răni, m-am pitulat lângă Sfânta Ta Cruce, am luat jugul Tău cel bun şi uşor, m- 
am învelit cu Sfântul Sânge Euharistic, sunt copleşit de vederea Ta, încântat de 
Cuvântul Tău Ceresc Divin! 


Vreau să mă pocăiesc şi să nu te mai supăr cu păcatele mele! Că pentru Tine mă 
mânii, mă doare sufletul când Te văd prigonit, vreau să Te apăr şi să-Ți iau 
ocara asupra mea, mă supăr şi plâng, blestem pe satan şi pe toți vrăjmaşii Tăi, aş 
vrea să-i trăsnească Sfântul Ilie şi să crape pământul sub ei, că nu mai pot suferi 
să Te hulească atâta! 


În toate frământările şi prigoanele am văzut minuni şi taine divine, lucrarea lui 
Hristos a umplut totul, încât toți vrăjmaşii ei, cu capete şi picioare sparte şi 
rupte, hăituiţi de îngerul lui Hristos, au încetat prigoana. Dar lumea creaturii 
este schimbătoare şi iar mă va persecuta. Deci nu aştept decât mila, iubirea, 
providenţa lui Hristos, întru care nu-i schimbare, nici umbră de mutare. 


În mijlocul durerii, postului, foamei, setei, golătăţii, terorii, stăinătăţii, sunt cu 
Tine Lisuse dulce şi Tu-mi eşti de toate. 


Ajută-mi Doamne lisuse pururea, pretutindeni, lucrează prin mine, scrie şi 
propovăduieşte, dă har şi puteri, minuni şi semne, scoate din iad la Sfânta 
Liturghie miliarde de suflete! Primeşte, Doamne Sfinte, jertfa zilnică, iubirea, 
credinţa, nădejdea. Te apăr cu preţul vieţii mele, pentru că Tu Ţi-ai dat viaţa 
pentru mine şi pentru întreg cosmosul. lar eu dacă mi-am pus viaţa în joc pentru 





Tine, înseamnă că dobândesc viaţa veşnică şi învierea întru slava Ta eternă 
Infinită. 


Sufăr pentru Tine, în fiecare zi sunt dat ca oile spre junghiere pentru Împărăţia 
Cerurilor! Mă zbat cu frică şi cu cutremur, lucrând pentru mântuire! Duşmanii 
Tăi vor să-ţi dea afară Sfintele Taine, Sfânta Cruce, să-ţi dărâme Sfintele altare, 
catacombele prigonite! N-am loc şi vreme în contra-timpul incomensurabil, sunt 
singur şi rănit de iubirea Ta! Port ocara Ta între duşmanii Tăi, între farisei şi 
vipere, stăin şi însetat, gol şi fămând, rănit şi închis, prigonit şi din afară şi 
dinlăuntru! Între spini şi şerpi zac, e grea Crucea pe care o duc singur, părăsit de 
toţi! Dar Te am exemplu pe Tine, căci ai dus Sfânta Cruce singur până la capăt 
şi porţi Sfintele Răni, în care mă ascund şi eu azi. Că înainte de a suferi noi 
creaturile, Tu însuţi ai fost ascultător până la moarte. 


Eşti şi astăzi hulit, procesul şi judecata Ta încă nu s-au închis. Te înjură în faţa 
mea de Sfintele Paşti, Te blestemă şi Te hulesc toți. Dar cum nu ţi-ai deschis 
gura din Sfintele Icoane şi de pe Sfânta Cruce, la fel tac şi eu, mai mult Te 
înţeleg, Te iubesc şi Te ador, lisuse dulce! N-am cu cine vorbi şi n-am cui să mă 
spovedesc, de aceea-Ţi scriu din groapa cu lei şi din Egiptul patimilor, din 
amara primejduire, dintre ameninţări şi calomnii. Nu mă părăsi, nu mă prigoni şi 
Tu, că pe cine vine la Tine nu-i scoţi afară, iar eu la cine mă voi duce Doamne? 


[Această “Plângere-Rugăciune” este extrasă din “Mistica”, scrisă de iero- 
schimonahul Nil Dorobanţu (pg. 105)] 





Părintele Savatie Baştovoi - Pilda talanţilor 


—. 


Din buna înmulţire a talanţilor, prin Harul lui Dumnezeu, a cunoscut lumina 
tiparului şi ultimul volum al Părintelui Savatie Baştovoi, Sindromul CESAFAC, 
la Editura Cathisma, volum recent lansat la Librăria Sophia din Bucureşti. 


Despre pilda talanţilor, despre daruri şi virtuţi, despre daruri şi caractere, despre 
educaţie şi lecturi, despre părinţi şi copii, despre oameni şi destine, părintele 
dezbate problemele tuturor şi răzbate prin gândurile fiecăruia cu blândeţe şi 
sârg. Cu binecuvântarea Părintelui, prezentăm aici câteva fragmente din volum. 


Pilda talanţilor 


Toată lumea a auzit de pilda talanţilor pe care a dat-o Hristos Însuşi. Această 
pildă stă la baza culturii europene şi a actului educaţional modern. Pilda 
talanților a marcat atât de mult pedagogia europeană, încât cuvântul “talant” 
este prezent în toate limbile cu sensul de “dar”/"înzestrare”, majoritatea 
oamenilor nemaicunoscând sensul său iniţial, acela de unitate bănească. 


Expresia “a îngropa talantul” exprimă cel mai plastic şi mai profund condiția 
omului neîmplinit care-şi ratează oportunităţile pe care i le oferă viaţa. 


Să recitim cu atenţie această extraordinară lecţie dată de Însuşi Dumnezeu în 
Evanghelia de la Matei (cap.25): “Un om, plecând departe, şi-a chemat slugile şi 
le-a dat pe mână avuţia sa: unuia i-a dat cinci talanţi, altuia doi, altuia unul, 
fiecăruia după puterea lui şi a plecat.” 


De la început ni se spun lucruri foarte clare, care nu admit interpretări, şi 
anume: stăpânul a dat pe mâna slugilor: 

— toată avuţia; 

— a dat fiecărei slugi câte ceva, neomițând pe nimeni, 

— a datdiferit fiecărei slugi, 





— a ţinut să precizeze criteriul după care a făcut diferenţierea, şi anume 

“fiecăruia după puterea lui”. 


Prin cuvintele „şi a plecat”, care se repetă de două ori, la începutul frazei şi la 
sfârşit, având chiar şi precizarea “plecând departe”, se indică gradul mare de 
lbertate care s-a dat slugilor, ele fiind întru totul lipsite de supraveghere, practic 
ajungând egale stăpânului. 


Având deci toată libertatea şi talanţii primiţi, fiecare a acționat după cum 
urmează: , Îndată, mergând, cel ce luase cinci talanţi a lucrat cu ei şi a câştigat 
alți cinci talanţi. De asemenea şi cel cu doi a câştigat alţi doi. lar cel ce luase un 
talant s-a dus, a săpat o groapă în pământ şi a ascuns argintul stăpânului său.” 


În această descriere succintă a acţiunilor fiecărei slugi există un cuvânt-cheie. 
Fiecare dintre ele a acționat nu oricum, ci “îndată”. De aici înţelegem că lui 
Dumnezeu nu-l plac oamenii zăbavnici, după cum şi Apostolul Iacov scrie: 
“bărbatul şovăielnic este nestatornic în toate căile sale”, precizând: “să nu 
gândească omul acela că va lua ceva de la Dumnezeu!” (Iacov 1,8). 


Aşadar, darurile sunt înmulţite sau îngropate “îndată” şi fiecare om trebuie să-şi 
înmulțească talanţii încă de la începutul vieţii sale, folosind orice prilej prielnic 
pentru a spori în tot ceea ce face. 


“După multă vreme a venit şi stăpânul acelor slugi şi a făcut socoteală cu ele”. 
În scena revenirii se insistă iarăşi asupra libertăţii mari pe care au avut-o slugile 
şi a condiţiilor absolut favorizante de care s-au bucurat, specificându-se că 
stăpânul s-a întors “după multă vreme”, adică fiecare a avut suficient timp la 
dispoziţie. 


“Si apropiindu-se cel care luase cinci talanţi, a adus alţi cinci talanţi, zicând: 
Doamne, cinci talanţi mi-ai dat, iată alți cinci talanţi am câştigat cu ei. Zis-a lui 
stăpânul: Bine, slugă bună şi credincioasă, peste puţine ai fost credincioasă, 
peste multe te voi pune; intră întru bucuria domnului tău. Apropiindu-se şi cel 
cu doi talanţi, a zis: Doamne, doi talanţi mi-ai dat, iată alţi doi talanți am 
câştigat cu ei. Zis-a lui stăpânul: Bine, slugă bună şi credincioasă, peste puţine 
ai fost credincioasă, peste multe te voi pune; intră întru bucuria domnului tău. 
Apropiindu-se apoi şi cel care primise un talant, a zis: Doamne, te-am ştiut că 
eşti om aspru, care seceri unde n-ai semănat şi aduni de unde n-ai împrăştiat şi, 
temându-mă, m-am dus de am ascuns talantul tău în pământ; iată, ai ce este al 
tău.” 


Scena revederii ne descoperă şi mai profund marea libertate pe care au avut-o 
slugile, fiind practic puse în situația de a fi stăpâni. Este fascinant că, lăsând 





fiecărei slugi o parte din avere, Stăpânul nu a dat nici o indicație şi nu a cerut 
nimic, fiecare urmând să acţioneze din proprie voinţă, adică în deplină libertate. 
Stăpânul nu a zis nici celui cu cinci talanți, nici celui cu doi că trebuie să-i 
înmulțească, după cum nu a zis nici celui cu un singur talant că nu trebuie să-l 
îngroape: totul a fost lăsat la libertatea fiecăruia. 


Mai există un detaliu important în scena judecății: sluga care a îngropat talantul 
se scuză prin cuvintele: “m-am temut”. Teama este cea care ne împiedică să 
înmulțim talanţii, fiind opusul dragostei creatoare. 


De fapt pilda talanţilor este o pildă despre iubire. Există două feluri de a ne 
raporta la Dumnezeu: iubindu-L sau temându-ne de El. Primele două slugi au 
acționat din dragoste, căci, deşi nu aveau poruncă să înmulțească talanţii 
Stăpânului lor, au făcut aceasta pentru a-L bucura la întoarcere, s-au gândit să-l 
facă o surpriză plăcută, aşa cum îşi fac cei ce se iubesc. În schimb, sluga care a 
îngropat talantul a acționat din frică, ea nu a fost capabilă să acționeze după 
legea iubirii şi a bucuriei. 


Despre raportul dintre dragoste şi frică scrie şi ucenicul iubit al Mântuitorului, 
apostolul iubirii, Sfântul loan Evanghelistul: “Întru aceasta a fost desăvârşită 
iubirea Lui faţă de noi, ca să avem îndrăznire în ziua judecății, fiindcă precum 
este Acela, aşa suntem şi noi, în lumea aceasta. În iubire nu este frică, ci iubirea 


desăvârşită alungă frica, pentru că frica are cu sine pedeapsa, iar cel ce se teme 
nu este desăvârşit în iubire.” (Intâia epistolă sobornicească a Sfântului Apostol 
Ioan 4,17) 


Să vedem, dar judecata stăpânului: “Şi răspunzând stăpânul său i-a zis: Slugă 
vicleană şi leneşă, ştiai că secer unde n-am semănat şi adun de unde n-am 
împrăștiat? Se cuvenea deci ca tu să pui banii mei la zarafi, şi eu, venind, aş fi 
luat ce este al meu cu dobândă. Luaţi deci de la el talantul şi daţi-l celui ce are 
zece talanţi! Căci tot celui ce are i se va da şi-i va prisosi, iar de la cel ce n-are şi 
ce are i se va lua. Iar pe sluga netrebnică aruncaţi-o întru întunericul cel mai din 
afară. Acolo va fi plângerea şi scrâşnirea dinţilor.” 


Hotărârea Stăpânului de a aplica cea mai aspră pedeapsă slugii leneşe şi fricoase 

pare să contrazică mărinimia celui care îşi încredințează fără nici o supra- 

veghere şi condiție întreaga avere în mâinile slugilor. Oare cel care dăruieşte 

libertate slugilor poate să fie în acelaşi timp un aspru pedepsitor? Vom vedea 

însă că nu există nici o contradicţie, deoarece judecătorul nu a fost stăpânul, ci 
ce 


sluga însăşi. In îndreptăţirea sa, sluga afirmă un lucru grozav; ea zice: “am 
ştiut”! 





“Am ştiut că eşti un om aspru, care seceri unde n-ai semănat şi aduni de unde n- 
ai împrăştiat şi, temându-mă, m-am dus de am ascuns talantul tău în pământ; 
iată, ai ce este al tău”, răspunde sluga cu aroganță, de fapt deschizându-se 
judecății după asprimea legii, nu după dragoste, aşa cum au făcut-o primii doi. 


În această judecată de fapt ni se prezintă judecata după Lege şi cea după har. 
Apostolul Pavel face în Epistola către Romani o pledoarie despre aceea că 
oricine invocă legea nu are nici o şansă de a fi îndreptăţit, deoarece toţi au călcat 
legea într-un fel sau altul, iertarea fiind un dar al iubirii lui Dumnezeu. 


“Stim că cele câte zice Legea le spune celor care sunt sub Lege, ca orice gură să 
fie închisă şi ca toată lumea să fie vinovată înaintea lui Dumnezeu. Pentru că din 
faptele Legii nici un om nu se va îndrepta înaintea Lui, căci prin Lege vine 
cunoştinţa păcatului” (Romani 3, 19-20). 


Din cele discutate înţelegem că pilda talanţilor este de fapt o poveste de iubire şi 
că rostul nostru este acela de a administra darul libertăţii nu altfel decât în 
spiritul dragostei. Doar dragostea este creatoare, frica fiind opusul acesteia şi 
obstacolul care împiedică îmbogățirea noastră spirituală, făcându-se asemenea 
slugii leneşe şi fricoase care, după ce că a îngropat talantul, a avut şi cele mai 
multe cuvinte de spus spre îndreptățirea sa. 


(Sindromul CESAFAC, Editura Cathisma, Bucureşti, 2014, pag. 21-28) 





Pr. Nicolae Trusca (Parohia Negoiesti): Cuvânt la Duminica a-XVI-a după 
Rusalii 


În numele Tatălui, şi al Fiului, şi al Sfântului Duh, Amin! 


Pentru a înţelege mai bine Sfânta Evanghelie de azi, încă de la început trebuie să 
fac unele precizări. Această Sfântă Evanghelie este scrisă de către Sfântul Evan- 
ghelist Luca în capitolul 25 al cărţi sale. 


Acest capitol începe cu cuvintele Mântuitorului Hristos care zice: „Împărăţia 
Cerurilor se va asemăna cu zece fecioare, care luând candelele lor au ieşit în 
întâmpinarea Mirelui”, şi în continuare ne spune „Pilda celor 10 fecioare” pe 
care o ştim cu toţii. Apoi lisus continuă cu Pilda talanţilor, prin care vrea să ne 
facă să înţelegem mai bine, cine va fi pregătit să intre în Împărăţia Cerurilor. 


Un om plecând departe şi-a chemat slugile şi le-a dat pe mână avuţia sa: unuia 1- 
a dat cinci talanţi, altuia doi şi altuia un talant. Slugile care primiseră cinci şi doi 
talanţi, au muncit şi au dublat prin câştig ceea ce au primit fiecare. Dar cel care 
primise un talant, l-a îngropat. Când a venit stăpânul şi le-a cerut socoteala, cei 
care lucraseră şi dublaseră talanţii, au fost puşi de stăpânul lor în dregătorii mai 
înalte, adică au fost răsplătiți. 


Când sluga ce primise un talant a dat socoteală stăpânului său a zis: „Stăpâne te- 
am ştiut om aspru care seceri de unde n-ai semănat şi aduni de unde n-ai 
împrăștiat şi temându-mă de tine, m-am dus de am ascuns talantul tău în 
pământ; iată ce este al tău.” 


Şi pilda de azi se termină prin cuvintele spuse de lisus, care dacă nu am ştii că 
este vorba despre împărăția lui Dumnezeu, ne-ar pune pe gânduri: „Că tot celui 
ce are 1 se va da şi-i va prisosi, iar de la cel ce n-are şi ce are, i se va lua.” 





Cineva dintre noi ar putea să creadă că lisus Hristos Fiul lui Dumnezeu când 
d Spus aceste cuvinte, ar da de înţeles, că ar lua de la cel sărac oarece bunuri 
materiale şi le-ar da tot la cel ce are, adică la cei bogaţi. Nu este aşa. Să nu 
uităm că, am spus încă de la început că, lisus Hristos ne învaţă despre 
Împărăţia Cerurilor. Ne vorbea în pilde. Aici este vorba de credinţă. Cel care 
va crede şi va urma învăţătura Evangheliei va intra în împărăţia lui 
Dumnezeu. 


Fiecare dintre noi am primit de la Dumnezeu daruri în mod diferit, dar toţi am 
primit câte ceva. Unii dintre noi înţeleg învăţătura credinţei mai mult, alţii mai 
puţin, dar fiecare avem datoria de a lucra să înmulțim aceste daruri. 


Cum? Atunci când vecinul, sau aproapele nostru perseverează în păcat avem 
datoria creştinească de a lucra să-l oprim. Să sfătuim pe cei din casă, pe cei 
care-l cunoaştem, să vină la biserică, să se spovedească, să se împărtăşească 
ş.a.m.d. Nu trebuie să spunem: „cu mă duc la biserică, mă spovedesc, mă 
împărtăşesc, ce mă interesează de cutare sau de cutare, treaba lui.” Atunci am fi 
exact ca sluga din Evanghelia de azi care a primit un talant, adică un dar de la 
Dumnezeu, l-a îngropat, adică nu a făcut nimic pentru aproapele său, ca şi pe el 
să-l găsească pregătit venirea împărăției lui Dumnezeu. De fapt aceasta este 
esenţa învățăturii Evangheliei de azi, să lucrăm pentru ca şi pe cei de lângă noi 
să-i găsească pregătiți a doua venire (Parusia) a lui lisus Hristos Fiul lui 
Dumnezeu. 


Ce ar trebui să învăţăm noi cei care suntem azi în Sfânta biserică? 


= În primul rând, am putea să luăm hotărârea că de fiecare dată când 
venim la Sfânta biserică să încercăm să nu venim singuri, să mai venim 
cu cineva. Aşa cum ne pregătim să venim la biserică, cu o zi înainte, ar 
trebui să încercăm să convingem pe cineva din casă, sau un vecin, Să 
vină cu noi. Și aceasta ar fi o formă de lucru, am înmulţi ceea ce am 
primit, am lucra în ogorul lui Dumnezeu. 


Cu cât vecinul nostru ar fi mai greu de înduplecat să vină cu noi, cu atât mai 
mult vom fi răsplătiți de Dumnezeu şi totodată satisfacția noastră ar fi mai mare. 
Să încercăm, să luăm cu noi pe cel care nu l-am văzut niciodată în Sfânta 
biserică, atunci ar fi şi mai bine. 


= În al doilea rând, să nu uităm că o dată şi o dată va veni vremea când 
fiecare dintre noi va da socoteală pentru tot ceea ce a făcut în această 
viață trecătoare. Să nu ne amăgim că va vedea fața lui Dumnezeu, cel 
care nu se spovedeşte sau care nu se împărtăşeşte. 





Să lucrăm în ogorul credinţei noastre creştine, învățând pe fratele nostru, sau pe 
vecinul nostru să fie aproape de Dumnezeu şi de Biserica Lui ca şi nouă să ne 
poată spune la sfârşitul lumii Stăpânul nostru: „Bine sluga bună şi credincioasă, 
peste puţine ai fost, peste multe te voi pune, intră întru bucuria Domnului tău”, 
totdeauna acum şi pururea şi în vecii vecilor, Amin! 





Preot dr. lonel Popescu — Predică la Duminica a 16-a după Rusalii despre 
talanţi 


A 


„Doamne, doi talanţi mi-ai dat; 
iată, alți doi talanţi am câştigat cu ei 
(Matei 25, 22) 


Iubiţi credincioşi şi credincioase, toate lucrurile şi fiinţele se deosebesc unele de 
altele. Nu sunt două frunze la fel, nu sunt doi oameni la fel. Aceasta este legea 
firii, aşa cum a rânduit-o înţelepciunea lui Dumnezeu. 


Dacă toate lucrurile şi fiinţele ar fi la fel, nu ne-am mai cunoaşte şi recunoaşte. 
Deosebirile de formă, de culori, de planuri, de mărimi, de însuşiri, într-un 
cuvânt varietatea, arată frumuseţea naturii, bucuria de a cunoaşte şi plăcerea 

de a trăi în sânul ei de mamă. 


Tatăl ceresc, în dumnezeiasca Sa înţelepciune, a ştiut că într-o lume în care toate 
lucrurile şi fiinţele ar fi la fel, fără nici o deosebire, oamenii şi-ar uri viaţa, după 
cum şi-o urăsc deţinuţii din temniță. 


Cine a trecut prin temniţă, a putut să-şi dea seama ce înseamnă să te bucuri de 
frumuseţile şi desfătările vieţii în libertate. Întemniţaţii sunt, de regulă, oameni 
posomorâţi, trişti, amărâţi din cale afară, cu acelaşi program, fără nici o 
deosebire. În schimb, când omul se mişcă liber, ochiul său e luminat şi inima 
încântată de varietatea priveliştilor, a lucrurilor şi a fiinţelor, care numai prin 





faptul că se deosebesc unele de altele, îl atrag, îl desfătează, îl îmboldesc la 
hărnicie, la muncă şi, prin aceasta, la cultură şi progres. 


Nimeni n-a vorbit mai frumos despre bogăţia şi varietatea darurilor lui 
Dumnezeu împărțite oamenilor, cum a vorbit Mântuitorul în pilda sau parabola 
talanţilor: „ ... un om, plecând departe, şi-a chemat slugile şi le-a dat pe mână 
avuţia sa. Unuia i-a dat cinci talanţi, altuia doi, altuia unul, fiecăruia după 
puterea lui şi a plecat. Îndată, mergând, cel ce luase cinci talanţi a lucrat cu 
ei şi a câştigat alţi cinci talanţi. De asemenea şi cel cu doi a câştigat alți doi. 
Iar cel ce luase un talant s-a dus, a săpat o groapă în pământ şi a ascuns 
argintul stăpânului său. 


După multă vreme a venit şi stăpânul acelor slugi şi a făcut socoteala cu ele. 
Şi apropiindu-se cel care luase cinci talanţi, a adus alţi cinci talanţi, zicând: 
Doamne, cinci talanţi mi-ai dat, iată alţi cinci talanţi am câştigat cu ei. Zis-a 
lui Stăpânul: Bine, Slugă bună şi credincioasă, peste puţine ai fost 
credincioasă, peste multe te voi pune; intră întru bucuria domnului tău. 


Apropiindu-se şi cel cu doi talanţi, a zis: Doamne, doi talanţi mi-ai dat, iată 
alți doi talanţi am câştigat cu ei. Zis-a lui Stăpânul: Bine, Slugă bună şi 
credincioasă, peste puţine ai fost credincioasă, peste multe te voi pune; intră 
întru bucuria domnului tău. 


Apropiindu-se apoi şi cel care primise un talant, a zis: Doamne, te-am ştiut că 
eşti om aspru, care seceri unde n-ai semănat şi aduni de unde n-ai împrăştiat. 
Şi temându-mă, m-am dus de am ascuns talantul tău în pământ; iată ai ce 
este al tău. Şi răspunzând Stăpânul său i-a zis: Slugă vicleană şi leneşă, ştiai 
că secer unde n-am semănat şi adun de unde n-am împrăştiat? Se cuvenea 
deci ca tu să pui banii mei la zarafi, şi eu, venind, aş fi luat ce este al meu cu 
dobândă. Luaţi deci de la el talantul şi daţi-l celui ce are zece talanţi. Căci tot 
celui ce are i se va da şi-i va prisosi, iar de la cel ce n-are şi ce are i se va lua. 
Iar pe sluga netrebnică aruncaţi-o întru întunericul cel mai din afară. Acolo 
va fi plângerea şi scrâşnirea dinţilor“ (Matei 25, 14-30). 


În Evanghelia de la Luca (19, 12-26) talanţii se numesc mine, adică au tot 
sensul de valoare foarte mare. Împărţirea lor la slujitori aici este făcută în mod 
egal: câte o mină fiecărui slujitor. Unul însă, dintr-o mină face zece, altul cinci, 
iar cel leneş o îngroapă. Înţelesul lor este acelaşi, ca şi în pilda talanţilor. 


Drepmăritori creştini, 


Y Stăpânul talanţilor este Hristos-Dumnezeu; 
Y slugile sunt oamenii; 





Y talanţii sau minele sunt darurile cereşti şi însuşirile sufleteşti pe care le 
primim de la Dumnezeu. 

Y Socoteala este judecata finală, când fiecare om răspunde înaintea 
Dreptului Judecător, cum şi-a chivernisit darurile cu care l-a împodobit 
Stăpânul şi Domnul darurilor. 


Prin urmare, această pildă eshatologică are şi un character secundar moral: ne 
învaţă să punem în valoare darurile materiale şi spiritual primite de la Tatăl 
ceresc, având a da seamă la judecata viitoare de modul în care le-am valorificat 
şi le-am multiplicat. 


Dumnezeu îşi împarte bunurile Sale oamenilor. El ne dăruieşte „felurite daruri, 
după harul ce ni s-a dat“ (Romani 6, 12). Noi toţi am primit de la EI, deodată cu 
sufletul, tot felul de daruri duhovniceşti şi trupeşti: minte deşteaptă, inimă 
iubitoare, sănătate, frumuseţe, putere de muncă, dar nu în aceeaşi măsură, ci în 
măsuri deosebite: unuia cuvântul înţelepciunii (filosofia), altuia cuvântul 
cunoștinței (ştiinţa); unuia credinţa, altuia darul tămăduirilor; unuia facerea de 
minuni, altuia tălmăcirea limbilor. „Pe unii i-a pus Dumnezeu, în Biserică: 
întâi apostoli, al doilea proroci, al treilea învăţători; apoi pe cei ce au darul de 
a face minuni; apoi darurile vindecărilor, ajutorările, cârmuirile, felurile 
limbilor“ (1 Corinteni 12, 28). 


Fiecare om a primit, aşadar, de la Dumnezeu, un dar deosebit, un talant sau mai 
mulți, cu îndatorirea ca, după puterile lui, să-l înmulțească. 


Preotul a primit darul apostoliei ca să slujească la altar; cârmuitorii au primit 
daruri necesare conducerii statelor, oraşelor şi comunităţilor umane; doctorilor li 
s-a dat darul de a trata bolile; învățații au primit daruri pentru a dezvălui tainele 
naturii create de Dumnezeu; poeţii sunt înzestrați să cânte furmuseţea în versuri, 
iar pictorii să o dezvăluie în armonia culorilor; cântăreții prea măresc pe 
Domnul şi ne fac viaţa mai frumoasă prin glasul dăruit de Sus; tâmplarii au 
talantul cioplirii lemnului, fierarii pe cel al prelucrării fierului, agricultorii au 
darul lucrării pământului şi aşa mai departe. Fiecare cu darul, cu talantul lui. 


Oricât de multe şi de mari însă ar fi darurile lui Dumnezeu şi oricât de inegali, 
deosebiți, ar fi oamenii, în urma darurilor primite de la Dumnezeu, ei se împart 
numai în două cete: deoparte este ceata oamenilor harnici, slugile care-şi 
sporesc talanţii prin muncă şi de cealaltă parte este ceata leneşilor, ceata slugilor 
viclene, care-şi păstrează darul lui Dumnezeu îngropat în trupul lor, cum se 
păstrează banii de aur îngropaţi în pământ. 


Dragi credincioşi, Dumnezeu nu se mulţumeşte să primească de la noi numai 
darul pe care ni l-a împrumutat. Sluga, care a înapoiat Stăpânului talantul primit, 





= 


spunând cu obrăznicie: „lată, ai ce este al Tău“ (Matei 25, 25), a fost mustrată şi 
osândită: „Slugă vicleană şi leneşă, ştiai că secer unde n-am semănat şi adun de 
unde n-am împrăştiat? Se cuvenea deci ca tu să pui banii mei la zarafi, şi eu, 
venind, aş fi luat ce este al meu cu dobândă. Luaţi deci de la el talantul şi dați-l 
celui ce are zece talanţi [...]. lar pe sluga netrebnică aruncaţi-o întru întunericul 
cel mai din afară“ (Matei 25, 26-30). 

Ca să ne laude şi să ne răspătească, Dumnezeu cere partea noastră, sporul nostru 
de fapte bune, comoara adunată de noi cu ajutorul talanților primiţi. 


Cui s-a dat puţin, puţin i se cere, cui i s-a dat mult, mult se va cere de la el (Luca 
12, 48). 


A fi creştin nu este suficient să nu faci rău sau a nu face nimic, nici bine, nici 
rău. Creştinul este dator să facă binele. Omul care nu săvârşeşte binele e un 
suflet sterp, o slugă vicleană şi leneşă. Creştinul este sluga cea bună şi 
credincioasă care-şi sporeşte talanţii, e sufletul care se împodobește cu fapte 
bune, omul muncitor care întoarce darurile lui Dumnezeu cu dobândă. 


Nici la masa lucrurilor pământeşti, nici la răsplata lui Dumnezeu în Impărăţia 
Cerurilor, nu au drept oamenii care nu lucrează, care nu rodesc şi nu-şi 
înmulţesc darurile duhovniceşti primite de la Dumnezeu. 


Aici este cheia progresului şi a culturii, aici se ascunde taina vredniciei omeneşti 
şi însuşi rostul judecății oamenilor şi a lui Dumnezeu: în munca pentru 
cultivarea, rodirea şi înmulţirea darurilor cu care am venit în lume. Tot aici se 
arată şi rostul şi frumuseţea vieţii, în deosebirile darurilor şi în lupta de a le 
îmbogăţi, prin muncă cinstită şi harnică, dar şi printr-un permanent effort 
duhovnicesc, până la moarte. 


Creştinul care munceşte şi luptă din răsputeri ca să-şi înmulțească îndoit şi 
înzecit talanții lui Dumnezeu, nu luptă singur, ci harul divin îl luminează şi îl 
întăreşte. 


În acest sens, părintele Porfirie spunea: „Din momentul în care am 
experimentat harul lui Dumnezeu, toate darurile s-au multiplicat. Am devenit 
mult mai ager. Am învăţat canoanele treimice, pe cel al Domnului şi altele. 
Pur şi Simplu ceea ce se citea şi se cânta în biserică învăţam pe de rost. 
Recitam Psaltirea pe de rost. M-am schimbat în mod natural. Vedeam o 
mulţime de lucruri, dar nu vorbeam pentru că nu mi S-a dat acest drept. Nu 
am fost încunoştinţat să vorbesc. Vedeam totul, înregistram totul, cunoşteam 
totul. Din acea bucurie nu mai mergeam pe pământ...“ (Pr. Dan Popovici, 
Surâsul veşniciei, Ed. Platytera, Bucureşti, 2011, p. 108-109). 





Aşadar, fiind încredinţaţi că numai în urma străduinţelor, a nevoinţelor şi a 
„râvnei după cele duhovniceşti“ (1 Corinteni 14, 12) primim răsplată de la 
Dumnezeu, întocmai ca slugile cele harnice şi fericite, aşteptăm, cu sporită 
nădejde, grăirea Stăpânului: „Bine, slugă bună şi credincioasă, peste puţine ai 
fost credincioasă, peste multe te voi pune; intră în bucuria Domnului tău“ 
(Matei 25, 21). 


Părintele loja Cristinel - Cuvânt de învăţătură la Duminica 16 după Rusalii 


lubiţi credincioşi şi credincioase, şi iarăşi va să vină cu mărire, să judece vii şi 
morţii, a Cărui împărăției nu va avea sfârşit. Toate cele pe care le ştim că s-au 
făcut pentru noi de către Mântuitorul nostru, lisus Hristos, când a venit până la 
noi, s-a întrupat şi s-a urcat pe cruce, a murit, a înviat şi s-a înălțat la ceruri, 
invitându-ne pe braţele Sale înaintea Tatălui, s-au făcut cu un scop, şi anume ca 
noi să avem viaţă şi să moştenim Împărăţia lui Dumnezeu, cea gătită nouă de la 
începuturile veacurilor. Dacă citim cu atenție Sfintele Scripturi, vedem că 
mesajul Domnului nostru, lisus Hristos, este acela ca noi să împlinim voia 
Tatălui, după cum şi EI a împlinit-o, şi astfel să moştenim Împărăţia lui Dumne- 
zeu, în calitate de fii ai lui Dumnezeu, calitate pe care lisus Hristos ne-a făcut-o 
posibilă prin tot ceea ce a realizat pentru noi. 


Ca să înţelegem această împărăție a lui Dumnezeu, Mântuitorul ne-a vorbit în 
mai multe rânduri şi mai ales, pentru ca noi să înţelegem, ne-a vorbit în pilde. 
Iar în pilde, pentru ca noi să înţelegem semnificaţia Împărăției lui Dumnezeu, 
este importantă atenția pentru sensul vieţii noastre. A plecat de la lucruri 
concrete, de la lucruri reale, tocmai pentru a sublinia realismul trăirii noastre în 
lisus Hristos şi tocmai pentru a ne ridica din cele de mai jos spre cele mai 
deasupra. 


Una dintre aceste pilde, în care ni se descoperă sensul Împărăției lui Dumnezeu 
şi modul cum putem noi să o dobândim, este şi pilda care s-a citit azi la Sfânta 
Evanghelie, pe care noi o cunoaştem sub numele de pilda talanţilor. 


Mulţi cercetători ai Sfintelor Scripturi au văzut în această pildă doar aspecte 
financiare şi doar aspecte care ţin de viaţa noastră pământească, fără o viaţă 
cerească. Pentru că în ea este vorba de talanţi, de arginţi, de schimbători de bani 
şi de zarafi. Dar oare despre aceste lucruri a vrut Domnul lisus Hristos să ne 
înveţe pe noi? Nicidecum! Plecând de la lucrurile concrete ale lumii din acea 
vreme, a căutat să-1 facă pe conaţionalii săi, pe oamenii din acea vreme, dar şi 
pe noi, până la sfârşitul veacurilor, să înţelegem că sensul vieţii noastre pe 
pământ este dobândirea Împărăției Cerurilor. Şi dacă privim cu atenţie la întreg 
capitolul 25 din Evanghelia după Matei, vedem că acesta are dimensiune 
eshatologică, adică de aşteptare a celor care vor să vină. 





Pentru că înaintea pildei talanților ne este relatată pilda celor zece fecioare, care 
se încheie astfel: Privegheaţi şi vă rugaţi, că nu ştiţi ziua sau ceasul când va veni 
Fiul Omului. lar după pilda talanților urmează judecata viitoare, tocmai pentru a 
ne arată că sensul vieţii aici pe pământ nu este altul decât să lucrăm, astfel cum 
ne spune Sfântul Apostol Pavel , să lucrăm cu frică şi cu cutremur la mântuirea 
noastră. 

Și ce ne spune această pildă ? Că era un oarecare stăpân, care vrând să plece 
într-o ţară îndepărtată, şi-a chemat pe slujitorii săi şi le-a împărţit toată avuţia sa. 
Unuia i-a dat cinci talanţi, altuia doi, altuia un talant. 


La fiecare slujitor i-a dat câte ceva, aşa cum fiecare om nu vine în această lume 
pentru altceva decât să pună în lucrare darul lui Dumnezeu, care l-a primit la 
naşterea în această lume. Dar înainte de a intra în semnificația eshatologică 
profundă a acestei pilde, trebuie să stabilim ce au înţeles oamenii din acele 
vremuri prin talanți. 


Talanţii erau cântăriţi în zeci de kilograme de argint sau de aur. După specialişti, 
la un calcul foarte atent, un talant valora cam douăzeci de ani de salarii plătite 
unui muncitor foarte bun. Deci cel care a primit cinci talanți, a primit cam 
echivalentul a o sută de ani de salarii foarte bune pentru acea vreme. O sumă 
imensă, care, într-un fel, rupe logica relației dintre stăpân şi sluga din acea 
vreme, pentru că sclavii din acea vreme nu ştiau ce face stăpânul şi nu se 


bucurau atât de mult de încrederea stăpânului, încât stăpânul, plecând departe, să 
le pună la dispoziţie toată avuţia sa. 


Dar în lisus Hristos această logică şi relaţie stăpân-sclav este inversată sau este 
vindecată prin iubire. Pentru că Mântuitorul lisus Hristos le spune Sfinţilor 
Apostoli într-un alt context: V-am numit pe voi prietenii Mei. Voi nu sunteţi 
slujitorii Mei, ci prietenii mei, pentru că sluga nu ştie ce face stăpânul său. Dar 
din moment ce voi ştiţi ceea ce fac Eu, sunteţi prietenii Mei. Şi vedem cum îi 
ridică pe Sfinţii Apostoli şi pe noi, pe toţi, la calitatea de prieteni ai săi, dacă 
împlinim voia Sa şi credem în cele ce EI ni le-a descoperit nouă. 


Dar, dacă am văzut ce însemnau talanţii pentru acea vreme, să ne oprim puţin şi 
asupra numărului talanților, care ne descoperă sensul şi scopul pentru care 
Domnul nostru, lisus Hristos, a rostit această pildă. 


După Părinţii Bisericii, 
— cei cinci talanţi înseamnă cele cinci simţuri pe care noi oamenii le avem. 
— Cei doi talanţi înseamnă sufletul şi trupul, 
=> iar un talant înseamnă fiinţa umană în integralitatea ei. 





Cei care sunt conştienţi de aceşti talanţi, adică daruri ale lui Dumnezeu sădite în 
noi în mod diversificat, cei care lucrează cu aceştia, vor dobândi Împărăţia lui 
Dumnezeu. Dar dacă îi adunăm pe toţi talanţii, vedem că acum cu adevărat ni se 
descoperă sensul pildei: în total sunt opt talanţi. lar dacă privim cu atenţie în 
Sfânta Scriptură, numărul opt nu semnifică altceva decât ziua veşniciei, cea 
neînserată şi netrecătoare, tocmai ziua Împărăției lui Dumnezeu. Pentru că şi în 
Sfânta Scriptură ni se descoperă de foarte multe ori semnificaţia cifrei opt: la 
opt zile după Înviere, Mântuitorul Hristos se arată Sfinţilor Apostoli şi le spune 
“Luaţi Duh Sfânt”; a opta duminică după Înviere este Duminica Rusaliilor, sau a 
pogorârii Sfântului Duh; în a opta zi după naştere, lisus este dus la templu 
pentru a I se pune numele. 


Dacă şapte zile ale Creaţiei sunt aici pe pământ, a opta zi este ziua neînserată a 
Împărăției lui Dumnezeu, pe care noi o aşteptăm să vină şi pe care o mărturisim 
în orice Sfântă Liturghie, spunând: Dă-ne nouă să ne împărtăşim cu Tine, mai 
cu adevărat, în ziua cea neînserată a Împărăției Tale. 


Deci, aceşti opt talanţi ne descoperă sensul pe care Mântuitorul lisus Hristos 
l-a vizat, ca să-l înţeleagă toţi cei care au ascultat pildă Sa. 


Stăpânul din această pildă, care şi-a împărțit toată avuţia sa, dând încredere 
maximă slujitorilor săi, nu este altul decât cel care a rostit pilda, şi anume lisus 
Hristos. Şi după ce le-a împărțit avuţie, s-a dus într-o ţară îndepărtată, iar cel cu 
cinci talanţi a început să lucreze cu ei, şi este foarte important să înțelegem acest 
cuvânt al lucrării. Şi a mai câştigat cinci talanţi. lar cel cu doi talanţi a început 
să lucreze cu ei şi a mai câştigat doi talanţi. 


Unii cercetători au făcut legătura între talanţi şi talent, deşi acest cuvânt a intrat 
în limbile europene cam prin sec. al XV-lea, dar unii cercetători spun că acest 
cuvânt — talent are rădăcina tocmai în semnificaţia pildei de azi. Şi anume că 
fiecare dintre noi am primit câte un talant de la Creatorul nostru şi că destinul 
nostru din partea Creatorului nu este ca noi să nu lucrăm acest dar al lui 
Dumnezeu, ci suntem chemaţi să-l înmulțim. 


DNNNIIIIR) rc spune că, dacă la crearea omului a fost 


nevoie doar de o singură dorinţă, a lui Dumnezeu, pentru mântuirea omului 
este nevoie de două voințe, a lui Dumnezeu şi a omului. Pentru că Dumnezeu 
ne dă, dar nu ne forțează mântuirea, pentru că ne respectă libertatea noastră. 


Dar al treilea slujitor, care a primit un talant, s-a dus şi a făcut o groapă în 
pământ şi a ascuns talantul stăpânului său şi a aşteptat să vadă ce se va întâmpla. 
Și ne spune pilda, că după multă vreme a venit stăpânul, şi să ştiţi că fiecare 
dintre noi suntem în această aşteptare - între plecarea stăpânului şi venirea sa. 





Pentru că venirea stăpânului, a Celui după chipul Căruia am fost creaţi şi am 
primit daruri, talanţi şi Care s-a urcat pe cruce pentru ca să ne dea avuţia asta 
nouă, pentru ca noi să dobândim mântuirea şi Împărăţia lui Dumnezeu, această 
venire înseamnă şi socoteala stăpânului cu slugile sale. S-a întors stăpânul şi a 
venit cel cu cinci talanţi şi a spus: Doamne, cinci talanţi mi-ai dat, cinci talanţi 
am câştigat cu ei, poftim aici. lar stăpânul îi spune aşa: Bine, slugă bună şi 
credincioasă, peste puţine ai fost pusă (adică peste puţine lucruri pământeşti 
suntem puşi aici, deşi credem că moştenim pământul), peste multe te voi pune 
(adică în Împărăţia lui Dumnezeu, iată mărirea sfinţilor), intră întru bucuria 
Domnului tău. lar această bucurie trebuie să o înţelegem ca şi comuniune cu 
Dumnezeu în Împărăţia Sa. 


În acelaşi fel se apropie şi cel cu doi talanţi, iar la sfârşit se apropie cel care a 
primit un talant. Deşi nu a primit mai mulți, totuşi a primit ceva, pentru că 
stăpânul a dat fiecăruia, după puterile sale. Pentru că fiecare dintre noi avem 
daruri de la Dumnezeu după puterile noastre şi de accea suntem diferiți şi, în 
acelaşi timp, suntem uniţi, fiindcă toţi suntem oameni şi fii Celui Preaînalt. lar 
acela a spus: Stăpâne, iată, mi-ai dat un talant, ţi-am adus talantul înapoi. 
Urmează un dialog între acest slujitor şi stăpânul, dar pilda ne descoperă de fapt 
câteva aspecte ale profilului psihologic ale acestui slujitor, de care să căutăm să 
ne ferim în această viaţă, pentru a nu sfârşi ca şi el. Pentru că profilul psihologic 
al acestui slujitor care nu a lucrat cu darurile sale este sintetizat în pilda de azi în 
trei adjective: oneros, rău în limba greacă, tradus în română prin viclean; 
ogneros, inactiv şi inert în greacă, tradus în limba română prin leneş; iar al 
treilea este netrebnic sau bun de nimic. lar toate aceste trei adjective — leneş, 
viclean şi netrebnic nu arată altceva decât profilul acelui slujitor, care a primit 
un talant şi nu l-a lucrat. 


Dar vedem din cuprinsul pildei că acest slujitor avea de fapt şi o anumită 
concepţie greşită despre lume, despre darurile care sunt în el şi despre 
Creatorul său. 


În primul rând, îngroapă talantul în pământ, şi aici trebuie să fim foarte atenţi, 
pentru că, îngropându-l în pământ, totuşi depune efort. 


lar Părinţii Bisericii aseamănă această îngropare a talantului în pământ cu 
îngroparea darurilor lui Dumnezeu în trupul nostru. lar prin asta, ne îngropăm 
darurile în trupul nostru, iar trupul îl îngropăm în pământ şi nu mai vedem 
Cerul. În acelaşi sens, acest slujitor avea o concepţie distorsionată despre 
stăpânul său, numindu-l stăpân aspru, neînţelegând că relația dintre el şi 
stăpânul său s-a transformat din relația stăpân-sclav în relaţia dintre stăpân şi 
prieten, sau dintre frate mai mare şi frate mai mic, din moment ce i-a dat toată 
avuţia şi a zidit-o în interioritatea fiinţei lui. Şi nu în ultimul rând, acest slujitor 





viclean avea o concepţie distorsionată despre ceea ce trebuia el să facă în 
absenţa stăpânului, nu să rămână tolănit pe darul său, ci să lucreze cu el. 


Dacă venim cumva mai aproape de lumea aceasta, vedem că şi astăzi există 
foarte mulți oameni, şi chiar mulţi creştini, care au primit darurile Botezului şi 
le îngroapă în pământ. 

De asemenea suntem chemaţi să lucrăm cu darurile noastre şi să nu le lăsăm să 
rămână în inerție, cum sunt azi foarte mulți oameni care spun că Stăpânul lor nu 
există, sau dacă există - este undeva plecat departe şi probabil că nu va veni 
niciodată. 


Şi sunt şi oameni azi care Il văd pe Dumnezeu ca pe un Dumnezeu rău şi aspru, 
iar viaţa creştină este aspră şi ceea ce spune Biserica şi Scriptura este de 
neconceput. 


Desigur că sunt şi foarte mulți oameni care conştientizează darurile pe care le- 
au primit şi talanţii pe care îi au şi lucrează cu ei întru tăcere, spre rodire. Pentru 
că dacă am primit aceste daruri, trebuie să le facem roditoare pentru viaţa de aici 
şi pentru viaţa de dincolo de moarte. 


Dar, în sens general, mai putem să vedem şi altfel talanţii. 

— Viaţa în sine este un dar, este un talant, pe care Dumnezeu ni l-a dat 
nouă. Să nu o îngropăm în pământ. 

— Libertatea pe care o avem noi, ca privilegiu dat de la Dumnezeu, este 
tocmai pentru ca noi să ne lucrăm darurile noastre şi să moştenim 
Împărăţia lui Dumnezeu, să nu o îngropăm în libertinaj şi altele şi să 
devenim robi păcatelor. 

—> Timpul, pe care Dumnezeu ni l-a dat nouă ca timp al mântuirii şi al 
răscumpărării noastre, să nu-l îngropăm în pământ şi să nu-l folosim 
doar pentru pământ, ci să-l folosim pentru înmulțirea darurilor şi spre 
moştenirea Împărăției lui Dumnezeu. 

= Rațiunea, prin care noi am primit darul să conştientizăm lumea în care 
trăim şi să-i înțelegem sensurile ei adânci, să nu o îngropăm în pământ 
prin iraționalitatea patimilor. 


Sfânta Evanghelie de azi ne cheamă pe fiecare dintre noi, şi cei cu cinci talanţi, 
şi cei cu doi talanţi, şi pe cei cu un talant, să conştientizăm disponibilitatea lui 
Dumnezeu faţă de viaţa noastră, să conştientizăm deschiderea lui Dumnezeu 
față de mântuirea noastră şi mai ales să conştientizăm responsabilitatea noastră 
față de darurile pe care Dumnezeu ni le-a dat nouă. Pentru că trebuie să ştim un 
lucru: cu multă lucrare, şi nu cu şedere în ceruri, a venit aici pe pământ şi S-a 
născut într-o peşteră în anonimat, şi S-a urcat pe cruce şi a murit şi a înviat şi S- 





a înălţat la Ceruri, tocmai ca să ne poată da nouă aceste daruri, prin care noi să 
lucrăm, cu frică şi cu cutremur, la mântuirea noastră. 


Să facem ca aceste daruri pe care le-am primit, şi care sunt atât de diverse în 
fiecare dintre noi, oglindind înţelepciunea Creatorului nostru, să le facem 
roditoare, să ni le facem mântuitoare, să ni le facem daruri care să ne ducă la 
moştenirea Împărăției lui Dumnezeu, împreună cu toţi sfinţii Săi, acum şi 
pururea şi în vecii vecilor. Amin. Mărire Tatălui, şi Fiului şi Sfântului Duh ! 





Predică la Duminica a XVI-a după Rusalii despre înmulţirea talanţilor 


Parabola Mântuitorului din această Duminică se adresează îndeosebi celor 
leneşi și trândavi care nu se îngrijesc să dea fratelui şi aproapelui lor din 
harisma pe care o au, după priceperea şi ştiinţa lor. 


„Omul de neam ales” din pilda talanţilor e lisus. După învierea Sa din morţi 
lisus „S-a dus într-o ţară îndepărtată” — „suirea la Tatăl”, cum i-a spus Mariei 
Magdalena la mormânt -, ca să pogoare oamenilor darurile Duhului Sfânt, 
Duhul Sfânt chiar. Când le-a spus lisus, după înviere: „Datu-Mi-s-a toată 
puterea în Cer şi pe pământ... precum M-a trimis pe Mine Tatăl, aşa vă trimit şi 
Eu pe voi... Mergând învăţaţi toate neamurile, botezându-le în numele Sfintei 
Treimi, învăţându-le să păzească toate câte v-am poruncit vouă... Cine va crede 
ŞI se va boteza se va mântui; cine nu va crede se va osândi” (Matei 28, 19-20; 
Marcu 16,16). 


Acesta, zice Părintele Arsenie Boca, era ceasul când lisus a împărțit avuţia Sa 
lucrătorilor: cele zece daruri ale Duhului Sfânt. Cu aceşti talanţi, sau talente 
ale Duhului Sfânt, cei înzestrați cu ele au să neguţătorească în lume, 
câştigând cu ele fii ai împărăției. 


Stăpânul şi Domnul nostru lisus Hristos, voind să ne arate că a doua Sa venire 
va fi pe neașteptate, ne povăţuiește prin parabola aceasta cu înţelepciune, după 
ce mai întâi a zis: „Privegheaţi, că nu ştiţi ziua şi nici ceasul în care Fiul Omului 
va veni” (Matei 25,13). Căci precum un om care se îndepărtează de locul lui, la 
fel şi Domnul Hristos, când s-a înălţat din lumea aceasta cu trupul la cer, i-a 
chemat pe robii Săi şi Le-a lăsat tainele dumnezeieşti şi cerești. 


Robii sunt dumnezeieștii Apostoli și toți urmașii lor, clerul Bisericii, adică 
arhiereii, preoţii şi diaconii, cărora li s-a încredinţat slujirea cuvântului, care au 
primit şi harismele duhovnicești după măsura credinţei şi a curăţeniei lor. Căci 
dacă dăruim puţin, puţin vom primi, iar dacă depunem însă o râvnă mare, 
primim şi o mare bucurie. 





În viaţa oamenilor darurile sunt împărţite şi diversificate. De pildă, nu toţi 
oamenii au aceeaşi înclinaţie pentru aceeaşi meserie. Dacă toţi ar avea înclinația 
de a fi brutari şi nu ar mai exista oameni cu înclinația de a fi pantofari, atunci 
înseamnă că nu s-ar mai putea ajuta oamenii unii pe alţii în mod complementar. 
Sau dacă toţi ar fi profesori, ori dacă toţi ar fi muncitori în agricultură, nu ar mai 
fi specialişti în alte domenii. Deci, complementaritatea darurilor este o bază 
solidă pentru organizarea cooperării şi a solidarităţii între oameni, dar şi pentru 
a fi apreciată bogăția talentelor deosebite, dăruite oamenilor de Dumnezeu - 
Dăruitorul. 


Cel care a primit cei cinci talanţi nu s-a arătat leneş, nici n-a trecut cu vederea 
câtuşi de puţin, ci s-a străduit de îndată ca un rob şi iconom recunoscător să 
înmulțească cu grijă harisma, deoarece cel care are cuvânt sau bogăţie sau alt 
dar, nu-l foloseşte în mod egoist numai pentru el, ci se trudeşte ca să-l 
folosească şi pe aproapele său, îndoind astfel harisma care a primit-o de la 
Dumnezeu, ca unul plin de recunoştinţă. 


Cel nemulţumitor şi leneş, care a îngropat talantul, este cel care se îngrijește să 
se folosească numai pe sine şi nu se interesează deloc pentru mântuirea altora. 
Din acest motiv, unul ca acesta este judecat şi cu dreptate este osândit pentru că 
a ascuns harul pe care l-a primit de la Dumnezeu. 


După vreme multă vine Domnul, Care I-a dat argintul sau cuvintele Lui, pentru 
că „argint lămurit în foc” sunt cuvintele Domnului, dar şi orice harismă în 
general, deoarece îl luminează pe cel care o are şi îl face slăvit. „Şi cere 
socoteală” stăpânul, adică îi cercetează pe cei care au primit talanţii şi le cere să- 
i înapoieze nu numai banii, ci şi profitul. De aceea, fiecare primitor al harismei 
este dator lui Dumnezeu să se lupte şi să înmulțească cât mai repede, adică să 
fie de folos şi comunităţii în care trăieşte. 


Sfântul Grigorie Sinaitul ne îndeamnă să luăm aminte: „Amăgirea, marea 
duşmană a adevărului, atrage azi pe oameni spre pierzanie. Ea naşte neştiinţa 
întunericului, care s-a întipărit în sufletele celor leneşi, înstrăinându-i de 
Dumnezeu. Aceştia susţin că nu este Dumnezeu Cel Care ne-a născut pe noi 
din nou şi ne-a luminat, Sau îl cred şi îl cunosc numai prin cuvântul Simplu şi 
nu cu lucrarea, sau spun că S-a arătat numai celor de demult, nu şi nouă. Ei 
hulesc credinţa în Dumnezeu, socotind mărturiile Scripturii despre 
Dumnezeu Simplă părere şi tăgăduiesc evlavia ce urmează din cunoştinţa Lui. 
Citesc Scripturile numai trupeşte, ca să nu zic iudaiceşte, şi de aceea 
tăgăduiesc învierea sufletului, dorind să locuiască în chip inconştient în 
morminte. Amăgirea aceasta are ca pricini aceste trei patimi: necredinţa, 
viclenia şi trândăvia. Acestea se nasc şi se susţin, de altfel, una pe alta. Căci 
necredinţa este învăţătoarea vicleniei, iar viclenia este însoţitoarea trândăviei. 





Sau invers: trândăvia e mama vicleniei, cum zice Domnul: «Slugă vicleană şi 
leneşă»; iar viclenia e mama necredinţei. lar cel ce nu crede e şi netemător de 
Dumnezeu. Și aceasta naşte trândăvia, maica disprețului prin care se 
nesocoteşte tot binele şi se săvârşeşte tot răul” (Filocalia românească, vol. 7, 
Capete foarte folositoare după acrostih..., cap. 135, ed. Humanitas, 
Bucureşti, 2001 „pp. 157-158). 


Marele Ierarh loan Gură de Aur ne spune că prin această parabolă 
Mântuitorul vrea să ne arate că nu numai răpitorii şi lacomii, nu doar cei ce 
săvârşesc răul vor fi pedepsiţi cu chinurile iadului, ci şi cei care nu săvârșesc 
binele. 


Deci, cât mai avem vreme, să ne îngrijim de mântuirea noastră, să folosim şi 
banii şi osteneala şi ocrotirea şi toate celelalte spre folosul aproapelui, pentru că 
dacă rămânem şi petrecem viaţa aici în lenevie, nimeni nu ne va milui acolo, 
chiar dacă ne tânguim neîncetat. Chiar dacă avem puţine, cu acestea trebuie să 
arătăm bunăvoință. Pentru că nu suntem mai săraci decât văduva aceea, nu 
suntem mai neînvățaţi decât Petru şi loan, care erau neînvăţaţi şi neinstruiți, dar 
care, pentru că au arătat râvnă şi le-au făcut pe toate spre folosul comunității, au 
câștigat cerul. Pentru că nimic nu iubeşte atât Dumnezeu cât să vieţuiască 
cineva spre folosul semenilor. Căci atunci îl urmăm pe Hristos, când suntem 
ocărâți și răspundem cuvinte frumoase, când cineva ne face rău, iar noi ne 


rugăm pentru acesta şi astfel ne facem locaş al Sfântului Duh. Şi atunci diavolul 
nu va putea nici să ne întâlnească, pentru că va recunoaşte în noi trăsăturile 
împărăteşti, va cunoaște armele lui Hristos cu care a fost biruit, care sunt: 
îngăduinţa, blândeţea, milostenia, dragostea, smerenia, curăţia inimii, etc. 


Să ne rugăm Domnului lisus Hristos să ne dăruiască tuturor bucuria de a fi 
chemaţi şi onoraţi de EI cu aceste cuvinte: „Bine, slugă bună şi credincioasă, 
peste puţine (daruri) ai fost credincioasă, peste multe te voi pune; intră în 
bucuria domnului tău!“ (Matei 25, 21), spre slava lui Dumnezeu şi spre a 
noastră mântuire. Amin! 


(Predică la Duminica a XVI-a după Rusalii despre înmulţirea talanţilor - 
Mănăstirea "Naşterea Maicii Domnului” - Curchi) 





Preot profesor Dumitru Dospin - Cuvânt la Duminica a 16-a după Rusalii - 
Pilda talanţilor 


În data de 10 ianuarie se citeşte pericopa evanghelică despre înmulţirea 
talanților. Cu alte cuvinte în Biserici se dă citire Pildei talanţilor pe care a rostit- 
o Mântuitorul nostru lisus Hristos în nişte împrejurări similare cu care ne-am 
obişnuit, în faţa mulțimilor. 


Pilda talanţilor pe care o putem citi în Evanghelia după Matei cap. 25 vers. 14- 
30, este una dintre cele mai frumoase şi mai înălțătoare spuse până atunci pentru 
că prin rostirea ei Domnul Hristos vroia să atragă atenţia asupra vieţii de aici cât 
şi asupra celei de dincolo. 


Această pildă are multe învățături şi din ele se poate trage una, zicem noi, mai 
interesantă şi mai pe înţelesul celor de astăzi să ne fie mai bine, să fim 
binecuvântaţi de Dumnezeu şi să câştigăm Împărăţia lui Dumnezeu. Învățătura 
cea mai potrivită ar fi aceea că fiecare dintre noi se nasc şi vin pe lume cu un 
dar de la Dumnezeu, adică cu ceva bun, cu ceva ce ar putea fi mai târziu 
apreciat de oameni şi de lume. Fiecare are ceva frumos şi plăcut se poate 
distinge cu acestea în rândul celor cu care intră în contact de-a lungul vieţii. 


Aceste daruri pe care le putem numi potrivit Evangheliei de astăzi talanţi, 
trebuiesc înmulţite atunci când se poate şi când este nevoie. Se înţelege că 
nimeni nu este fără un talant. Fiecare are unul, doi, trei sau mai mulți talanţi pe 
care ne spune Domnul Hristos în Evanghelia de astăzi, trebuie să le înmulțească. 


Talantul sau talanţii aceştia trebuie înmulțiţi de aceea sunt daţi de la Dumnezeu 
în dar, sau gratis. Observăm că Sfântul evanghelist Matei descrie talanţii ca ceva 
ce trebuie înmulțiți pentru că dacă, ar spune el, nu s-ar face astfel, s-ar pierde şi 
ceea s-a primit. 





La sfârşitul pildei Domnul nostru lisus Hristos îi judecă pe cei care au primit 
talanţi de la EI, şi ceca ce trebuie să reținem este că cei care l-au înmulţit au avut 
parte de Împărăţia lui Dumnezeu. De altfel întâlnim expresia „Bine slugă bună 
şi credincioasă, peste puţine ai fost pusă, peste multe te voi pune, intră în 
bucuria Domnului Tău (Matei 25, 21)”, care de altfel se referă la satisfacția 
personală că ai făcut ceeea ce trebuie în viaţa aceasta, şi la mântuirea sufletului 
în cea de dincolo. Cel care nu şi-a înmulțit talantul, după cum se vede în 
Evanghelie, şi l-a îngropat, adică cei leneşi şi nelucrători, aceea nu vor putea să 
aibă parte de bucurii şi nici de mântuirea sufletului. 


Să exemplificăm. Dacă cineva a devenit un rege sau împărat, patriarh, 
mitropolit sau episcop, preot, profesor scriitor ori judecător, medic sau orice altă 
meserie, fiecare să nu uite că toate sunt un dar de la Dumnezeu. Dumnezeu a dat 
dar (talantul) ca să ajungă fiecare cineva după înclinația şi potrivirea stării 
sufleteşti. Însă fiecare au datoria de a-şi înmulţi acest dar, adică de a-şi face 
datoria cu dragoste cu smerenie în aşa fel ca să le facă spre folosul oamenilor şi 
spre Dumnezeu. Dacă se face cu un alt rost decât cu acela de a spori în virtute 
sau să urce pe calea desăvârşirii, atunci nu poate fi vorba de înmulţirea 
talantului. 


Cei mai tineri, copiii, elevii şi chiar studenţii ori ceilalţi care sunt dați spre 
învăţătură au datoria morală de a-şi înmulți şi ei talantul. Şi faptul de a învăţa, 
de a asculta este tot un prilej de a face ceva pentru Dumnezeu şi de ce nu pentru 
suflet. Este, dacă vreţi, tot o înmulţire a ceea ce ne-a dat Dumnezeu. 


Aşadar cum pot înmulți cei tineri talantul? Prin ceea ce trebuie să facă fiecare 
acolo unde este trimis de Dumnezeu prin oameni. Aş propune aici câteva daruri 
pe care cei mai tineri dacă le pot însuşi vor avea multe binecuvântări în viaţa 
aceasta şi vor primi multe daruri pe pământ. Practicarea lor presupune de fapt 
înmulțirea talanţilor potriviți pe care l-a Dumnezeu le-a oferit pentru a primi 
mai târziu binecuvântarea Sa. 


= În primul rând să înveţe pentru că se spune în Sfânta Scriptură:,,Sileşte 
la învățătură inima ta şi urechea ta la cuvinte iscusite "(Pilde 23, 12). 

=> Apoi propun ascultarea. Se ştie că ascultarea este o virtute creştină şi să 
nu uităm că cel ce dă dovadă de ascultare de oricine în săvârşirea unui 
lucru bun ascultă de Dumnezeu:,, Cel ce vă ascultă pe voi, pe Mine mă 
acultă, iar cel ce se leapădă de voi, de Mine se leapădă, iar cel ce se 
leapădă de Mine se leapădă de Cel ce M-a trimis pe Mine "(Luca 10, 16). 

= În sfârşit aş mai spune aici că împlinirea celei de-a cincea porunci este 
tot împlinirea, înmulţirea unui talant.,, Cinsteşte pe tatăl tău şi pe mama 
ta ca bine să-ţi fie ţie şi să trăieşti ani mulți pe pământ ” (Ieşire 20, 12). 





Reamintim aici că potrivit învăţăturii Bisericii şi a Sfinţilor Părinţi, tata şi mama 
sunt şi părinţii fizici adică cei trupeşti care ne-au dat naştere dar sunt totodată şi 
cei mai în vârstă care ne sfătuiesc şi ne învaţă spre tot lucrul bun. Sau, într-o altă 
ordine de idei spunea Dumnezeu către Solomon când era mai tânăr:,,Ascultă, 
fiul meu, şi te înţelepţeşte şi îndreaptă inima ta pe calea cea dreaptă” (Pilde 23, 
19). 


În concluzie dacă se doreşte ca să primim multe daruri de la Dumnezeu şi să fim 
ajutaţi de EI trebuie să înmulțim darul din noi, adică talantul, în funcție de vârsta 
noastră, de pregătirea noastră, de profesia fiecăruia, într-un cuvânt de ceea ce a 
dat Dumnezeu să fim într-un loc, într-un moment, într-o clipă a vieţii noastre, cu 
cineva, cu ceva, sau undeva. Să fim pilduitori în faptă şi în cuvânt ca să ne 
înmulțim şi să înmulţim şi pe alţii prin noi, ca văzând faptele noastre cele bune 
să prea mărească pe Dumnezeu cel din ceruri” (Matei 5, 16). Şi dacă vom face 
aşa anii noştri se vor binecuvânta, talanţii se vor înmulţi, şi sfârşit bun vom 
dobândi, Amin. 





Pr. prof. dr. Vasile Mihoc - Evanghelia de Duminică: Pilda talanţilor - O 
priveghere activă 


Matei 25, 14-30 


Parabola talanților pe care ne-o prezintă Evanghelia acestei Duminici ne arată 
că, dacă mântuirea este un dar, marele dar al lui Dumnezeu (cf. Efes. 2, 8), 
pentru dobândirea ei este nevoie şi de conlucrarea noastră, de o participare 
activă din partea noastră, prin care suntem chemaţi să facem roditor harul 
primit. 


Evanghelia de la Matei cuprinde cinci părţi, fiecare cu câte o secţiune narativă - 
mai ales, istorisiri ale unor minuni - şi cu câte o mare cuvântare a Mântuitorului 
Hristos. A cincea dintre cele cinci cuvântări este Cuvântarea eshatologică (Mt. 
cap. 24-25). 


Atunci când Domnul vesteşte dărâmarea Ierusalimului (care se va şi întâmpla la 
anul 70), ucenicii Săi, punând în legătură această catastrofă cu sfârşitul lumii, ÎL 
întreabă: „Spune nouă, când vor fi acestea şi care este semnul venirii Tale şi al 
sfârşitului veacului?” Domnul refuză categoric să răspundă la această întrebare 
în felul în care așteptau ei un răspuns. 


Ideea esenţială a primei părți a cuvântării este exprimată în Mt. 24, 36: „lar de 
ziua şi ceasul acela nimeni nu ştie, nici îngerii din ceruri, nici Fiul, ci numai 
Tatăl”. Răspunsul Său nu se rezumă însă la atât. În partea a doua a capitolului 
24 - începând cu versetul 37 - un grup de mici parabole ilustrează ideea că Fiul 
Omului va veni pe neaşteptate: „De aceea, şi voi fiţi gata, că în ceasul în care nu 
gândiţi Fiul Omului va veni” (v. 44). Deci - şi aceasta este o notă nouă în 
desfăşurarea cuvântării - credincioşii trebuie să fie priveghetori în aşteptarea 





venirii lui Hristos. Îndemnul la priveghere este exprimat mai întâi în Mt. 24, 42; 
„Privegheaţi, deci, că nu ştiţi în care zi vine Domnul vostru”. 

EI revine însă în capitolul următor, ceea ce arată că Evanghelistul are în vedere 
aceeaşi idee importantă: „Drept aceea, privegheaţi, că nu ştiţi ziua, nici ceasul 
când vine Fiul Omului” (Mt. 25, 13). 


Pilda cu slujitorul (iconomul) credincios (Mt. 24, 45-51) arată cum trebuie să 
fie această priveghere: este vorba de o priveghere activă, de asumarea cu 
fidelitate a responsabilităţii primite. 


În capitolul 25, tema privegherii primeşte noi clarificări: 

» să ne pregătim pentru Parusie, căci există marele pericol ca ea să ne 
surprindă nepregătiţi (Pilda celor zece fecioare, v. 1-13); 

» să fim credincioşi şi stăruitori în punerea în lucrare a harului pe care |- 
am primit, căci nu vom intra în bucuria eshatologică fără conlucrarea 
noastră cu acest har (Pilda talanţilor, v. 14-30); şi, 
mai ales, să-i ajutăm pe cei săraci şi necăjiţi, pe aceşti „fraţi prea mici " 
ai lui lisus, căci ceea ce le facem lor, lui Iisus Însuşi Îi facem (Pilda cu 
Judecata cea mare, v. 31-46). 


Temeiuri împotriva mântuirii sola fide 


În acest context, apare cu claritate înţelesul pildei din Evanghelia acestei 
duminici. Pilda talanților reia şi dezvoltă ideea privegherii cu credincioşie şi 
responsabilitate, ilustrată deja prin Pilda iconomului de la sfârşitul capitolului 
anterior. În amândouă aceste pilde sunt puse faţă-n faţă comportarea şi apoi 
răsplata „slujitorului credincios” sau a „slugii bune şi credincioase” şi a sluji- 
torului leneş, rău şi viclean. Fapt important, în amândouă aceste pilde despre 
credincioşie, un spaţiu mai larg ocupă prezentarea celui necredincios (24, 
48-51; 25, 24-30). De unde deducem că avem de-a face cu un demers polemic; 
Mântuitorul îi pune în gardă pe Ucenicii Săi împotriva lipsei de credincioşie. 


Ideea va fi reluată cu o nouă forță în dramatica evocare a Judecăţii din urmă (25, 
31-46), unde şi credincioşii, şi necredincioşii vor fi foarte miraţi când li se va 
spune că au împlinit sau au neglijat imperativele privegherii evanghelice. De 
altfel, tema apărea deja în partea finală a Predicii de pe munte: „Nu oricine Îmi 
zice: Doamne, Doamne, va intra în Împărăţia Cerurilor, ci cel ce face voia 
Tatălui Meu Celui din ceruri”. 


În acest grup de pilde din capitolele 24-25, putem discerne diferite imagini ale 
lipsei de credincioşie: 
= în Pilda cu iconomul (24, 45-51) este vorba de o necredincioşie printr-o 
viață supusă patimilor trupeşti, cu violenţe, mâncare şi băutură, 





— în Pilda celor zece fecioare (25, 1-13), necredincioşia se manifestă prin 
lipsa de prevedere: fecioarele nebune n-au luat cu ele untdelemn; iar 
=> în Pilda talanţilor (25, 14-30), necredincioşia constă în lene. 


Trăsătura comună a tuturor acestor forme de necredincioşie este lipsa sau 
insuficienţa unei lucrări sau a unei activităţi concrete. Ceea ce înseamnă că, în 
lumina învăţăturii Mântuitorului, aşa cum ne-o transmite Evanghelia de la 
Matei, privegherea este o aşteptare activă şi responsabilă. Este, de altfel, o 
învăţătură pe care o regăsim în ansamblul Noului Testament. Din această 
perspectivă, doctrina protestantă despre sola fide, adică despre o mântuire 
„numai prin credinţă”, nu are nici o şansă de a-şi afla temei în Evanghelie. 


Sfântul Iacov va rezuma foarte bine această învăţătură a Mântuitorului prin 
cuvintele: „Credinţa fără de fapte moartă este” (lac. 2, 26). 


Slujitorilor le sunt încredințate sume foarte mari. Un talant cântărește 
49 kg de aur 


Pentru a ilustra ceea ce am numi astăzi responsabilitatea omului în faţa lui 
Dumnezeu, parabola talanților face apel la imaginea unui stăpân puternic şi 
bogat, care-şi încredinţează bunurile slujitorilor săi. Acest om este liber să facă 


ce vrea cu bunurile sale. EI le încredinţează unor subordonați. Nu este vorba de 
lucrători, ca în Mt. 20, 1 şi 21, 33; ci de slujitori ai săi, de oameni din personalul 
casei sale. Faptul este important. EI dă talanţii „fiecăruia după puterea lu” (v. 
15), ca unul care îşi cunoaşte foarte bine servitorii şi, cu respect pentru 


ei atât cât este în stare să facă. 


(Pr. prof. dr. Vasile Mihoc, Ziarul Lumina) 





Lect. univ. dr. Nicolae Turcan - Logica economică și logica darului 
dumnezeiesc 


01 dec, 2019 
Duminica a 16-a după Rusalii (Pilda talanților) Matei 25, 14-30 


Zis-a Domnul pilda aceasta: un om oarecare, plecând departe, şi-a chemat 
slugile şi le-a dat pe mână avuţia sa. Unuia 1-a dat cinci talanţi, altuia doi, iar 
altuia unul, fiecăruia după puterea lui, şi a plecat. Îndată mergând, cel ce luase 
cinci talanți a lucrat cu ei şi a câștigat alți cinci talanți. De asemenea, şi cel cu 
doi a câştigat alți doi. lar cel ce luase un talant s-a dus, a săpat o groapă în 
pământ şi a ascuns argintul stăpânului său. După multă vreme a venit și stăpânul 
acelor slugi şi a făcut socoteala cu ele. Şi, apropiindu-se cel care luase cinci 
talanţi, a adus alți cinci talanţi, zicând: Doamne, cinci talanți mi-ai dat, iată alți 
cinci talanți am câştigat cu ei. Zis-a lui stăpânul: Bine, slugă bună şi cre- 
dincioasă! Peste puţine ai fost credincios, peste multe te voi pune; intră întru 
bucuria domnului tău. Apropiindu-se şi cel cu doi talanţi, a zis: Doamne, doi 
talanți mi-ai dat, iată alți doi talanți am câștigat cu ei. Zis-a lui stăpânul: Bine, 
slugă bună şi credincioasă! Peste puţine ai fost credincios, peste multe te voi 
pune; intră întru bucuria domnului tău. Apropiindu-se apoi şi cel care primise un 
talant, a zis: Doamne, te-am ştiut că eşti om aspru, care seceri unde n-ai semănat 
şi aduni de unde n-ai împrăștiat. De aceea, temându-mă, m-am dus de am 
ascuns talantul tău în pământ; iată, ai ce este al tău. Şi răspunzând, stăpânul său 
i-a zis: Slugă vicleană şi leneşă, ştiai că secer unde n-am semănat şi adun de 
unde n-am împrăștiat? Se cuvenea, deci, ca tu să dai banii Mei schimbătorilor de 
bani, şi eu, venind, aş fi luat ce este al meu cu dobândă. Luaţi, deci, de la el 
talantul și dați-l celui care are zece talanți. Căci tot celui ce are i se va da și-i va 





prisosi, iar de la cel ce n-are și ce are i se va lua. lar pe sluga netrebnică 
aruncaţi-o în întunericul cel mai din afară. Acolo va fi plângerea şi scrâşnirea 
dinților. Acestea zicând, a strigat: Cel ce are urechi de auzit, să audă! 


SR 5 e 


Duminica de astăzi, a 16-a după Rusalii, ne aduce înainte pilda numită a 
talanţilor. Ascultând-o ne punem câteva întrebări: De ce oamenii au primit un 
număr diferit de talanți? De ce a existat o reacție atât de extremă a stăpânului la 
o minoră înţelegere economică? De ce răsplata şi pedeapsa au fost atât de 
disproporționate față de miza aflată în această înţelegere pe care am putea-o 
considera parțială, atâta timp cât textul nu ne spune explicit că stăpânul le-ar fi 
cerut în mod direct să lucreze talanţii? 


Să începem cu prima întrebare: de ce au primit slujitorii un număr diferit de 
ftalanți? Nu este acesta un mod nedrept de a împărți, un mod discreționar şi 
autoritar? Evanghelistul ne explică faptul că stăpânul a oferit „fiecăruia după 
puterea lui”. Deci talanţii sunt primiţi în funcție de capacitatea fiecăruia de a 
primi şi nu după bunul plac al stăpânului. Să reținem şi faptul că de aici reiese 
că stăpânul îi cunoaşte bine pe cei cărora le oferă talanţii, de vreme ce nu face 
arbitrar această împărțire. Am putea chiar să spunem că cel care a primit un 
talant ar fi trebuit să lucreze mai puţin pentru a-l înmulți şi ar fi avut de restituit 
o sumă mai mică decât ceilalţi doi, deci, într-un anume fel, ar fi fost privilegiat. 


Stăpânul din această pildă este Dumnezeu, prin urmare trebuie să recunoaștem 
că toţi oamenii primesc de la EI daruri, unii mai multe, alții mai puţine, fiecare 
după putinţa proprie. Trebuie spus de la bun început: toţi oamenii au talanți 
primiţi prin dragostea lui Dumnezeu, chiar şi atunci când nu ştiu bine care sunt 
aceştia. Atunci când talanţii sunt echivalați cu talentul, lucrurile devin mai clare, 
iar pilda pare a ne spune că e nevoie să ne lucrăm talentul primit prin naștere. 
Sigur că noi nu ştim de la început ce talent avem sau, dacă ştim, nu ne putem da 
seama cât de mare este el, de vreme ce roadele talentului încep să fie vizibile 
abia mai târziu; dar cu toate acestea, odată cu trecerea timpului și cu munca 
noastră, lucrurile se clarifică. 


Există oameni fără talanți? 


Am putea spune că, dacă la limită cineva crede că n-a primit de la Dumnezeu 
nici un dar, sau măcar nici unul semnificativ, el are datoria faţă de Dumnezeu să 
lucreze totuşi. Lenea e pedepsită aspru. Chiar atunci când realitatea rezultatelor 
noastre pare dezamăgitoare, noi suntem îndemnați de această pildă să lucrăm cu 
credință, să ne luăm energia din viitorul credinței, nu din dezamăgirile trecutului 
sau ale prezentului. De aceea trebuie să lucrăm cu ceea ce avem chiar în deplină 





nesiguranţă, chiar fără a fi convinşi că ceea ce va rezulta va fi ceva de primă 
mărime. E nevoie, așadar, să riscăm pentru Dumnezeu. 


Căci dacă ni se pare că nu am primit nici un talant, să nu uităm că cel puţin pe 
unul l-am primit cu siguranță: cu toţii avem talantul de a deveni fiii ai lui 
Dumnezeu, de a lucra la mântuirea noastră! Lucrarea oricărei virtuţi reprezintă 
un răspuns pe care-l dăm lui Dumnezeu lucrând acest talant deloc minor. Chiar 
dacă rezultatele eforturilor noastre nu sunt comparabile cu cele ale oamenilor 
importanţi, Dumnezeu nu se uită la cât de mare e câștigul pe care noi îl vom da 
înapoi, ci la rodul însuşi, chiar ascuns, oricât de mic, oricât de neînsemnat. 


Parabola ne spune că Dumnezeu nu se aştepta ca acela care primise un talant să 
dea înapoi încă cinci, dar se aștepta ca el să-l lucreze oricât de puţin. lar în 
lucrarea mântuirii noastre, orice pas mic înseamnă enorm pentru că arată 
dispoziția noastră față de Dumnezeu, alegerea inimii noastre, chiar atunci când 
nu suntem în stare de rezultate notabile! În consecinţă, a lucra talantul nostru și 
a nu-l îngropa e mai important decât a avea câștig vizibil, fiindcă chiar lucrarea 
fără rezultat a talantului poate fi un câștig. 


Osândă pentru „corectitudinea” celui care n-a înmulțit talantul 


Oare chiar aşa să fie? Să-l fi pedepsit stăpânul pe cel ce a îngropat talantul nu 


pentru că n-a adus câştig, ci pentru că n-a lucrat? Nu avem noi în această 
parabolă o logică economică? Să analizăm. Există indiscutabil aici o dimensiune 
economică, în care se ajunge până la crearea de profit. Cei doi care au lucrat 
talanții au adus un profit egal cu ceea ce primiseră la început. Ei au respectat 
această logică economică, pe care o cunoaştem cu toţii din viaţa de zi cu zi, şi 
au câștigat. 


lată ce spune primul dintre ei: „Doamne, cinci talanți mi-ai dat; iată alți cinci 
talanți am câștigat cu ei”. lar cel de-al doilea: „Doamne, doi talanți mi-ai dat; 
iată alți doi talanți am câștigat cu ei”. Lucrurile par clare din punct de vedere 
economic, avem de-a face cu nişte pricepuţi în a înmulți banii. Cel din urmă 
însă nu e priceput, ba pare chiar ezitant, înfrânt încă înainte de a începe, temător 
să nu piardă singurul talant pe care l-a primit. De aceea preferă să-l îngroape 
pentru a-l înapoia la venirea stăpânului. E onest, e corect, nu vrea să înșele: nu 
va câştiga talanţi în plus, dar cel puţin nici măcar nu va pierde nimic. În plus, 
stăpânul nu i-a anunţat că trebuie să înmulțească talanții şi, întorcându-se, se 
dovedeşte mai aspru decât un contabil, pentru că vrea înapoi mai mult decât a 
dat! Stăpânul din parabolă împinge logica economică până la dobândă, pentru 
că nu e mulțumit să primească doar ce era al lui! lar cel care îngropase talantul 
este, din punct de vedere economic, neacuzabil: oare nu a dat el înapoi talantul 
pe care-l primise? Atunci de ce să fie pedepsit? Se pare că logica economică a 





acestei pilde nu ne duce prea departe, de aceea suntem nevoiţi să avansăm către 
o altă logică a parabolei, o logică a darului. 


Oriunde s-ar manifesta, egoismul e falimentar 


Dar am putea oare vorbi aici de dar? Dacă darul prin definiţie este gratuit și nu 
cere nimic în schimb, aici, dimpotrivă, prin faptul că se aşteaptă un câștig nu 
pare a fi vorba de dar. Şi totuşi am văzut că logica economică a parabolei nu e 
mulțumitoare, de aceea trebuie să ne întrebăm din nou: de ce a fost pedepsit cel 
care n-a înmulțit talantul? Am putea înțelege nedreptatea acestei pedepse 
(pentru că din punct de vedere economic este o nedreptate!), apelând la dar? 


Ar trebui să înțelegem prin talant tocmai harul lui Dumnezeu, cel pe care 
Dumnezeu îl dă fără măsură, dar care este primit de către noi după puterea şi 
disponibilitatea fiecăruia. Dumnezeu dă har celor trei slujitori, așteptând ca 
aceştia să-l lucreze. Cel care nu I-a lucrat s-a blocat pe sine în afara comuniunii 
cu Dumnezeu, a instituit o distanță a egoismului propriu, judecând lucrurile prea 
omenește. EI s-a încrezut în rațiunea sa care-i arăta clar că nu are decât un 
talant, că stăpânul este „om aspru”, care seceră unde n-a semănat şi adună de 
unde n-a răspândit. 





Glasul Domnului: Duminica a 16-a după Rusalii (Pilda talanţilor) 








“lată stau la uşă şi bat. De va auzi cineva glasul 
Meu şi va deschide, voi intra la el, şi voi cina cu 
el şi el cu Mine” (Apocalipsa 3, 20) 


Numărul 99 (2016), Duminica a 16-a după Rusalii 
(Pilda talanţilor) 





IPS Bartolomeu Anania - Parabola talanţilor - nimic nu ne datorăm nouă 
înşine 


Parabola talanților este una dintre cele mai frumoase şi mai profunde din câte a 
rostit Mântuitorul Hristos. Aşa cum vă spuneam şi altă dată, parabola este o 
istorioară foarte simplă extrasă din viața de fiecare zi a omului, dar în spatele 
căreia se găsesc înţelesuri profunde. 


Mântuitorul Hristos a spus mai multe parabole prin care a ilustrat Împărăţia 
Cerurilor. Printre altele a dorit să spună că Împărăţia Cerurilor a venit în lume 
prin EI, prin lisus Hristos, dar pe de altă parte va veni atunci când se va constitui 
Împărăţia plenară, după învierea morţilor şi după Judecata Universală. Până 
atunci este timp de perfecţionare şi de rodire sufletească. (...) 


Dragii mei, etimologic vorbind, rudă cu cuvântul "talant" este cuvântul "talent" 
şi foarte multe interpretări ale acesteia spun că Dumnezeu i-a dat fiecărui om 
câte un talent. Unuia i-a dat darul muzicii, altuia al literaturii, altuia darul 
matematicilor, altuia al negustoriei, al afacerilor, i-a dat darul de a conduce, 
darul administraţiei şi aşa mai departe. Nu este un om care să nu aibă un anumit 
dar. (...) 


De la vârsta adolescenţei, la vârsta aceasta foarte fragedă când eşti încă şcolar, 
începi să te gândeşti care este zestrea ta - zicem natural, teologic - pe care ţi-a 
dat-o Dumnezeu, şi pe care s-o foloseşti, din care să trăieşti şi tu şi din care să 
aibă folos şi semenii tăi. 





Ori trebuie să ştim un lucru: că nimic nu ne datorăm nouă înşine. Talentul, 
oricare ar fi el, nu ţi l-ai dat tu, te naşti cu el. Dar tu nu te-ai născut pentru că ai 
vrut tu, ci pentru că a vrut Dumnezeu. Însăşi viaţa ta este un talant, şi poate 
talantul cel mai de preţ, iar Dumnezeu Care este Proprietarul, Care este cauza 
tuturor acestor daruri, bunuri, talente - indiferent: talentul de a trăi - îţi cere 
socoteală că-i averea Lui. Şi te întreabă: "Ce-ai făcut cu ceea ce ţi-am dat? 


Ce ai făcut tu cu talentul muzicii? Ai lucrat, ai muncit, te-ai osârduit? Ai devenit 
măcar instrumentist într-o orchestră undeva? Ce-ai făcut tu cu talentul 
inteligenţei? Ai devenit învăţător sau profesor ca să foloseşti şi altora?" ŞI aşa 
mai departe. 


"Dar cu viaţa ta, ce-ai făcut? A dat roadă? La sfârşitul vieţii ai o familie? Ai 
crescut copii? I-ai făcut mari? I-ai şcolit, ai făcut din ei oameni? Sau ai trăit ca o 
buruiană care are rădăcini adânci, suge seva din adâncul pământului, trăieşte 
bine şi chiar înfloreşte frumos - una din cele mai delicate flori este aceea a 
spinului; dar la ce este spinul folositor în afară de faptul că, uscat, poţi să faci 
focul cu el. 


Există şi această posibilitate să-ţi iroseşti viaţa trăind ca o buruiană, să te bucuri 
de toată viaţa aceasta, să ai sevă, să creşti, chiar să înfloreşti, dar să nu fi de 
folos omenirii cu nimic, să nu sporeşti, să rămâi doar ceea ce ai fost în cel mai 
fericit caz. Dar vine socoteala. 


De ce ţi s-a dat această parabolă cu talanţi? Cu bani? Pentru că "banul la ban 
trage", adică banul odată avut se investeşte. Numai avarii îl încuie, aşa cum ştim 
din toată literatura.Dar omul care are un ban, lucrează cu el, adică este investit 
sau îl pui într-o bancă şi îţi aduce dobândă fără să-l munceşti. Cel care face mai 
mult se cheamă negustorie, cel care însă se mulţumeşte cu mai puţin, ia dobândă 
pe el. Dar ca să îl ţii la ciorap, este tot ceea ce nu recomandăm. 


Nu. Aşa şi cu talentul. Talentul este pus să lucreze şi să-l dublezi dacă se poate, 
să-l triplezi, şi mai mult decât atât. Dar nu să-l laşi în stare latentă, să nu 
rodească nimic, să-l ai doar pentru tine. (...) 


lată, dragii mei, care este învăţătura. Dumnezeu ne-a dat marele talent care este 
viaţa, talentul de a o trăi. lar prin viaţă ne-a dat anumite înzestrări - repet: 
fiecăruia pe măsura lui. Obligaţia fiecăruia, care este sluga lui Dumnezeu, este 
ca la sfârşit să-l aducă în faţa lui Dumnezeu, la Stăpânul, la sfârşitul vieţii. 


Treci dincolo cu faptele pe care le-ai făcut. Acolo, dincolo, după moarte, nu mai 
poţi să faci nici bine, nici rău, rămâi aşa cum ai murit. Şi aştepţi până se întoarce 
Stăpânul din călătorie, iar întoarcerea este revenirea lui lisus Hristos. Şi atunci 





te va întreba: "Ce-ai făcut, tu, cu ceea ce ţi-am dat Eu? Şi vei răspunde după 
cum va fi cazul. (...) 


Dacă ne vom strădui să nu îngropăm talantul - zestrea pe care ne-a dat-o 
Dumnezeu - atunci într-adevăr vom fi lăudaţi duhovniceşte de Stăpânul nostru şi 
vom fi gata să intrăm întru bucuria Lui, aşa cum, şi eu, vă doresc din toată 
inima, dragii mei, să intraţi întru bucuria Domnului vostru. 


[Sursa: IPS Bartolomeu Anania, Predica rostită în Duminica a 16-a după 
Rusalii (Pilda talanţilor), 2005, transcriere Vitamine duhovniceşti] 


Părintele Arsenie Boca - Gândurile şi vicleniile lor - diavolul e profesor 
Gândurile vin în minte de la fire, de la Dumnezeu şi de la diavol. 


» De la fire sunt cele numite: foamea, setea, frigul şi celelalte. 

» De la Dumnezeu sunt gândurile cu grijă de suflet, de luminarea lui, de 
aducerea omului întreg, curat înaintea lui Dumnezeu, precum şi 
atenționările conştiinţei şi altele asemenea. 

» De la diavolul sunt plăcerea de a face rău, de a uita de Dumnezeu, 
precum şi toate pasiunile. Și o altă caracteristică a lui este că sileşte 
omul la toate extremele care-i sunt peste putere. 


Mintea, nu creierul, trebuie să ştie să deosebească ce vine de la Dumnezeu, sau 
de la fire, sau de la diavol. Cu mintea trecem prin mormânt dincolo, ea nu-i 
supusă morţii. Toate acestea ca gânduri. Dar diavolul încurcă lucrurile şi altfel, 
le strâmbă! Strâmbă şi cele ale firii, îmbiind firea la toate denaturările şi 
exagerările ca s-o uzeze şi s-o înnebunească după tot felul de plăceri egoiste. 
Strâmbă şi cele ale lui Dumnezeu. Dacă mintea nu ia aminte, diavolul face cu 
omul cum face cu sectarii. Trage în greşeală pe om să nu asculte de orice 
rânduială ci numai de mintea din capul lui, în care el, diavolul, e profesor. 


(Sursa: Din învăţăturile Părintelui Arsenie Boca - Despre durerile oamenilor, 


vol. 2, Editura Credinţa strămoşească, 2003, pp. 29-30) 


Jean-Claude Larchet - Imaginaţia păcătoasă - principalul instrument al 
lucrării diavoleşti 


Imaginaţia este principalul instrument al lucrării diavoleşti împotriva sufletului, 
fie în stare de veghe, fie în somn; prin ea diavolii îl hărţuiesc pe om, căutând nu 
numai să-l împingă în păcat sau să-i trezească şi să-i aţâţe patimile, ci şi să-l 
umple de tulburare în felurite chipuri, trezind în el mai ales tristeţe, nelinişte şi 





îngrijorare, amăgindu-l şi făcându-l să rătăcească din pricina nălucirilor, 
ajungând chiar să-l înrobească cu totul. 


(Sursa: Jean-Claude Larchet, Terapeutica bolilor spirituale, Editura Sophia, 
Bucureşti, 2001, p. 99) 


Arhimandritul Sofian Boghiu - Smerenia pentru un tânăr- a cultiva omenia 


Definiţia smereniei este aceeaşi şi pentru un tânăr, şi pentru ceilalţi creştini. (...) 
Un tânăr, ca să poată să se smerească, ar trebui să-şi facă mai des examen de 
conştiinţă, cum făceau creştinii din trecut. 


În fiecare seară creştinul se gândea, începând de dimineaţă şi până atunci, ce-a 
făcut bine şi ce-a făcut rău şi constata că a făcut mai mult rău decât bine. Azi 
aşa, mâine aşa, şi atunci începea să se cunoască pe sine, să cunoască că în el 
domină mai mult păcatul şi răul decât binele şi virtutea. Si atunci, dacă-i om 
serios acest tânăr, se angajează pe o cale sinceră a binelui. Pentru că binele este 
necesar şi în viaţa aceasta şi e de folos societăţii, dar şi în viaţa de dincolo. 


Sfântul Pavel spune că în Împărăţia lui Dumnezeu nu intră nimic necurat. 
Trebuie să ne purificăm, să aruncăm tot noroiul de pe noi, tot balastul acesta al 
păcatelor, să ne curăţim zi de zi ca să ajungem nişte oameni, în primul rând. 
Scris cu O mare: Oameni. Asta vrea să ne facă Scriptura, Dumnezeu: să fim 
oameni cu adevărat, să avem în noi omenia. 


Smerenia se poate asemăna cu omenia. Din păcate, în lumea de astăzi este foarte 
puţină omenie. Fiecare e hrăpăreţ, trage la sine să fie plin de cât mai multe 
milioane si altul nu are nici de pâine. 


Aşa încât, acest tânăr să se gândească şi la toate lucrurile pe care le-am spus. A 
trăi viaţa zadarnic, a o trăi în patimi, în desfrâuri, în beţii, în petreceri fără rost 
este o pierdere de timp şi pierderea veşniciei, veşnicia fericirii pentru care 
suntem creați. 


Domnul nu ne-a făcut pentru iad, ne-a făcut pentru Rai, dar pentru Raiul unde 
nimic necurat nu intră. Urmează ca în această viaţă să trăim în aşa fel încât să ne 
pregătim zi de zi pentru zorii vieţii veşnice, care e plină de lumină, de bucurie, 
de sfinţenie şi de pacea lui Dumnezeu. 


(Sursa: Arhimandrit Sofian Boghiu, Smerenia si dragostea, însuşirile trăirii 
ortodoxe, Editura Tradiţia Românească, Bucureşti, 2002) 

Pilda talanţilor - conştientizarea darurilor primite de la Dumnezeu 


CDI LȚAE 2 


Sfânta şi marea Marţi este prilej pentru Biserică de a ne aminti de pilda 
talanţilor. Un oarecare stăpân pleacă într-o călătorie îndepărtată, dar înainte de a 
pleca, împarte robilor săi părți din averea sa. Unuia îi dă cinci talanţi, altuia doi, 
iar celui de-al treilea un talant. După întoarcerea sa, robii îi dau socoteală. Cel 
care a primit cinci talanți a lucrat și dă înapoi zece, cel care a primit doi dă 
înapoi patru, pe când cel care a primit un talant, îl dă înapoi, deoarece socotește 
că stăpânul său este aspru şi vrea să secere acolo unde nu a semănat. Atunci 
stăpânul poruncește să-i ia talantul și să-l dea celui care are zece, iar pe el să-l 
pedepsească, tăindu-l de la comuniunea cu ceilalți. 


În Icosul de la Sinaxarul zilei citim o frază interesantă, ce se adresează fiecăruia 
dintre noi: „Talantul cel dat ţie cu iubire de osteneală, lucrează-l”. Harisma, căci 
acesta este talantul pe care îl are fiecare dintre noi, să-l lucrăm cu iubire de 
osteneală, cu grijă și cu râvnă, ca să-l înmulțim. Harismele sunt daruri preţioase 
ale lui Dumnezeu, dăruite fiecărui om şi există la unul mai mult, iar la altul mai 
puţin, dar sunt dăruite tuturor. Întrebarea este cât de mult sunt înmulţite. 


De obicei, oamenii se mândresc pentru calitățile lor. Este adevărat că mulţi se 
nevoiesc cu asprime pentru a reuși în viaţa lor, nu numai profesională. Bunul 
renume, recunoaşterea şi respectul societății față de anumite persoane, datorită 
purtării lor morale şi a strădaniei lor de a fi buni şi foarte buni constituie 
imbolduri principale pentru lupta în viaţă. Cu toate acestea, împreună cu 
calitățile pătrunde în osteneală şi o dispoziţie egoistă, care face din harismă nu o 
pricină de prinos şi jertfă pentru aproapele, ci o pricină de mândrie și egoism. 


Omul care reuşeşte în viață se socoteşte adeseori purtătorul desăvârşirii. 
Harisma nu 1 se face pricină de libertate, de jertfă pentru aproapele, ci de sati- 





sfacere a interesului propriu și a iubirii de slavă. Pe de altă parte, există sen- 
timentul posesivităţii, că harisma ne aparține şi putem să dispunem de ea, aşa 
cum vrem noi. De aceea şi atunci când ni se pun la îndoială harismele, ne 
simţim foarte jigniți. 


Biserica propune omului să conştientizeze că orice dar pe care îl are, l-a primit 
de la Dumnezeu, ca să-l cultive spre folosul său, dar mai ales pentru folosul 
celorlalți. 


Sursa: marturieathonita.ro/pilda-talantilor 





Bogăția darurilor lui Dumnezeu — Pilda talanţilor (Matei 25, 14-30) 


“Toată darea cea bună şi tot darul desăvârşit de sus este, pogorându-se de la 
Părintele luminilor. ” (lacov 1,17) 


Şi mai este ca un om care, plecând departe, şi-a chemat slugile şi le-a dat pe 
mână avuţia sa.Unuia i-a dat cinci talanţi, altuia doi, altuia unul, fiecăruia 
după puterea lui şi a plecat. Îndată, mergând, cel ce luase cinci talanţi a 
lucrat cu ei şi a câştigat alți cinci talanţi. De asemenea şi cel cu doi a câştigat 
alţi doi. lar cel ce luase un talant s-a dus, a săpat o groapă în pământ şi a 
ascuns argintul stăpânului său. După multă vreme a venit şi stăpânul acelor 
slugi şi a făcut socoteala cu ele. Şi apropiindu-se cel care luase cinci talanţi, a 
adus alți cinci talanţi, zicând: Doamne, cinci talanţi mi-ai dat, iată alţi cinci 
talanţi am câştigat cu ei. Zis-a lui stăpânul: Bine, slugă bună şi credincioasă, 
peste puţine ai fost credincioasă, peste multe te voi pune; intră întru bucuria 
domnului tău. Apropiindu-se şi cel cu doi talanţi, a zis: Doamne, doi talanţi 
mi-ai dat, iată alţi doi talanţi am câştigat cu ei. Zis-a lui stăpânul: Bine, slugă 
bună şi credincioasă, peste puţine ai fost credincioasă, peste multe te voi 
pune; intră întru bucuria domnului tău. Apropiindu-se apoi şi cel care 
primise un talant, a zis: Doamne, te-am ştiut că eşti om aspru, care seceri 
unde n-ai semănat şi aduni de unde n-ai împrăştiat. Și temându-mă, m-am 
dus de am ascuns talantul tău în pământ; iată ai ce este al tău. Şi răspunzând 
stăpânul său i-a zis: Slugă vicleană şi leneşă, ştiai că secer unde n-am 
semănat şi adun de unde n-am împrăştiat? Se cuvenea deci ca tu să pui banii 
mei la zarafi, şi eu, venind, aş fi luat ce este al meu cu dobândă. Luaţi deci de 
la el talantul şi daţi-l celui ce are zece talanţi. Căci tot celui ce are i se va da 
şi-i va prisosi, iar de la cel ce n-are şi ce are i se va lua. lar pe sluga 
netrebnică aruncaţi-o întru întunericul cel mai din afară. Acolo va fi 
plângerea şi scrâşnirea dinţilor. (Matei 25, 14-30) 





Dicţionar: 

A da socoteală cuiva (de ceva) = a plăti ceea ce i se cuvine; 
Stăpân (aici)= persoana în serviciul căreia se afla slujitorii; 
Talant = moneda veche de aur sau argint, cu o valoare mare; 
Zarat = persoana care se ocupa cu schimbul banilor; 


Simbolurile din pildă: 

Stăpânul = Domnul lisus Hristos; 

Plecarea Stăpânului = Înălţarea Domnului Hristos la cer; 

Talanţii = darurile oferite de Dumnezeu oamenilor; 

Călătoria = perioada dintre prima şi a doua venire a Mântuitorului; 

Momentul întoarcerii Stăpânului = momentul venirii Mântuitorului pentru 
Judecata de Apoi; 

Lucrarea cu talanţii = punerea lor în slujba semenilor; 

Ascunderea talantului = refuzul de a pune în valoare darurile primite de la 
Dumnezeu, fiecare în parte; 

Talanţii = binele şi cinstea pe lumea aceasta oamenilor; toate darurile sufleteşti 
şi pământeşti: 


Daruri sufleteşti: viaţa, mintea, înţelepciunea, toate talentele, sănătatea. 


Daruri pământeşti: priceperea de a lucra, de a chivernisi bine, bogățiile 
pământeşti. 


Învăţături morale: 

Dumnezeu dăruieşte tuturor oamenilor “talanți” (daruri) necesari mântuirii 
(fiecăruia după putere); 

Avem datoria să înmulţim “talanţii” (darurile) încredinţaţi nouă de Dumnezeu - 
vom da socoteală pentru tot; 

Înmulţirea“talanţilor” (darurilor) aduce mântuirea sufletului şi moştenirea 
Împărăției Cerurilor; 





Ieromonahul Serafim Pantea - Daruri şi talanţi 


Am primit diverse daruri. Pe unele ni le-am cultivat şi pe altele le-am ignorat. 
Uneori privim la cei care pot face multe şi ne gândim că am vrea şi noi să avem 
atât de multă putere. Am vrea să avem putere să facem bine cu carul. Şi de cele 
mai multe ori nu ne dăm seama că cel care a primit cinci talanţi, va trebui să 
aducă înapoi încă cinci pe lângă cei primiți. 


Hristos spune că cel cu un singur talant l-a îngropat şi l-a înapoiat stăpânului său 
aşa cum l-a primit. Cel care s-a arătat cârtitor că stăpânul îi cere altceva şi mai 
mult decât i-a dat. Îi cere roada lucrului și nu sămânţa neschimbată. Dacă ni se 
pare că am primit puțin, poate ar trebui să ne bucurăm, că nu ni se cere să facem 
mult. Ni se cere doar pe măsura a ceea ce ni s-a dat. Cei care au primit mult au 
responsabilitate foarte mare. Și poate ar trebui să vorbim şi despre asta. 


Poate eşti om cu o oarecare elocință în vorbire, ştii două, trei, cinci limbi 
străine, ai citit un vagon, două de cărți, ai putere de înțelegere peste media 
populaţiei din jurul tău. Ce faci? Foloseşti ceea ce ai primit doar pentru 
satisfacerea unor plăceri şi orgolii personale sau te apuci să faci tot ce poţi mai 
bun cu talanţii pe care îi ai? Oricine poate să facă mişto de cineva cu mai puțină 
înțelegere decât el, nu oricine vrea să se coboare la nivelul de înțelegere a 
interlocutorului ca să explice pe înţeles lucrurile grele. Oricine poate să treacă 
pe alături când un om este căzut între tâlharii patimilor dar dacă tot spui că 
înţelegi cum funcţionează psihicul omului şi dependenţele, de ce să nu-i întinzi 
o mână de ajutor? 





Poate că nu ştii cum, dar ştii măcar pe cineva care ştie cum. Şi chiar dacă nu 
poţi fi îndrumător, poţi fi măcar degetul care arată către cei care pot îndruma şi 
îndrepta. 


Poate că ești om învăţat. Vei face în aşa fel încât să aduni bogăţie multă pe 
spatele celor pe care ar trebui să-i îndrumi sau te vei face învăţător și conducător 
drept şi milostiv şi înţelegător la problemele oamenilor? Că nu mai mult decât în 
seara asta vor cere de la tine sufletul tău. Iar cele pe care le-ai adunat, ale cui vor 
fi? ŞI cine te va pomeni dacă numai răutate ai făcut toată viaţa? Acuma, dacă 
sunt care nu vor să asculte şi să priceapă, asta e treaba lor dar măcar să încerci 
eşti dator, nu? 


Poate că eşti femeie şi chiar dacă nu știai, afli chiar acum că, genetic femeile au 
o ușurința mult mai mare a comunicării. Că au doi cromozomi X şi în ei sunt 
codate multe lucruri referitoare la vorbire. De aceea rar veţi vedea femei bâl- 
bâite sau dislexice iar bărbaţi foarte des. Totuşi, aşa cum ziceam, poate ești 
femeie şi ai această uşurinţă a vorbirii. Ce faci cu acest dar? Înnebunești lumea 
de cap de să le vină să-și ia câmpii şi să nu te mai audă în următoarea sută de ani 
sau îl foloseşti pentru ceva bun? Sau cum vrei să devii căldura de care are 
nevoie fiecare cămin? 


Poate că eşti bărbat, tânăr și în putere. Ce faci cu puterea ta? Îţi baţi femeia 


pentru că ești mare şi tare şi poţi sau pui mâna pe hârleţ şi sapi o fântână sau 
altceva folositor faci cu puterea fizică ce ţi-a fost dată? Că tot testosteronul ăla a 
fost pus cu un scop anume acolo. Profiți de faptul că metabolizezi de aproape 
trei ori mai mult alcool decât o femeie şi te îmbeţi de să nu te mai vrea lângă ea 
sau te faci protector al familiei? Sau altfel cum vrei să-ţi meriți numirea de cap 
al familiei? 


Foarte mare răspundere au cei care au primit mult, dar asta nu-i scapă de 
responsabilitate pe cei care au primit puţin. Ceea ce avem, ori mult, ori puţin, 
suntem datori să cultivăm şi să înmulțim. Cel care stă cu căciula pe-o ureche 
așteptând să treacă timpul, se cheamă că îngroapă talantul. Şi va fi vai și amar 
de el când 1 se va cere socoteală pentru ceea ce a făcut cu ceea ce a primit. 





Pr. Constantin Sturzu - Dacă aştepţi să te schimbi, niciodată nu vei urma 
lui Hristos 


Nevoia de schimbare sau de înnoire în viaţa duhovnicească este reală şi de dorit. 
Insă cum putem schimba viaţa noastră, astfel încât să ne unim şi mai mult cu 


Dumnezeu? Cel mai adesea, omul are impresia că o astfel de schimbare cade 
exclusiv în responsabilitatea sa. 


Unii nici nu intră în biserică sau nu vin la spovedanie, pentru că nu şi-au 
schimbat încă viaţa. Ei cred că, la un moment dat, vor putea ajunge la acele 
schimbări care să-i scoată din păcate şi patimi şi să-i facă „demni” de a se 
apropia de Dumnezeu. Aceştia sunt tributari unei paradigme veterotestamentare, 
conform căreia nimic necurat nu se poate apropia de cele sfinte. 


Chiar şi Sfântul Apostol Petru a reacționat în virtutea acestei mentalități atunci 
când, după prima pescuire minunată, „a căzut la genunchii lui lisus, zicând: leşi 
de la mine, Doamne, că sunt om păcătos” (Luca 5, 8). Mântuitorul nu-l 
contrazice, nu-i spune că ar fi un om plin de virtuţi. Dar nu pleacă de la Petru, ci 
dimpotrivă, îl face unul dintre cei mai apropiaţi ucenici ai Săi, un adevărat 
„pescar de oameni” (Luca 5, 10). 


Zăbovind puţin asupra cazului Simon-Petru, sesizăm că Evangheliile nu-l 
menajează deloc atunci când vine vorba despre slăbiciunile sale: se îndoieşte ca 
un „puţin credincios” atunci când este chemat să meargă pe apă (cf. Matei 14, 
28-31); „nu cugetă ale lui Dumnezeu” atunci când Jl dojeneşte pe Domnul, la 
cea dintâi vestire a pătimirilor Sale (cf. Matei 16, 22-23); ba refuză, din părută 





smerenie, să i se spele picioarele de către Hristos, ba plusează cerând să i se 
spele şi capul (cf. loan 13, 6-10); nu poate să privegheze în rugăciune cu 
Domnul nici măcar un ceas (Matei 26, 40); ajunge chiar să se lepede de 
Mântuitorul de trei ori în noaptea dinaintea Răstignirii Sale (Matei 26, 69-75); 
după Înviere, e preocupat de soarta lui Ioan, „ucenicul cel iubit”, în loc să 
urmeze lui Hristos fără a privi înapoi (cf. loan 21, 20-22). 


Dacă Domnul ar fi aşteptat ca Petru să se schimbe, cu siguranţă el nu s-ar fi 
numărat niciodată în rândul apostolilor. Tocmai prin aceste căderi însă, 
„verhovnicul apostolilor” s-a vindecat de neputinţele sale şi a învăţat ce 
înseamnă smerenia, pocăinţa, îngăduinţa pentru cei neputincioşi, încrederea în 
Dumnezeu. Proximitatea Fiului lui Dumnezeu a scos tot răul din acest galilean 
atât de drag nouă - pentru că este foarte uman. Poate mai mult decât ceilalţi 
apostoli, îl simţim mai apropiat de noi, cei cu multe slăbiciuni. 


În lumina celor de mai sus, înţelegem că nu trebuie să aşteptăm anumite 
schimbări în viaţa noastră spre a ne apropia de Dumnezeu, ci tocmai apropierea 
de Dumnezeu face posibilă orice schimbare a noastră în bine. lar punctul de 
plecare în relaţia cu El este chiar locul în care ne aflăm, spiritual sau moral 
vorbind. 


În rugăciunea a şaptea din canonul de dinainte de împărtăşanie, cea a Sfântului 


Simeon Noul Teolog, se spune: „Din buze întinate, din inimă pângănită, din 
limbă necurată, din suflet spurcat, primeşte-mi rugăciunea, Hristoase al meu, şi 
neînlăturându-mi nici cuvintele, nici obişnuinţele, nici neruşinarea, dă-mi mie a 
grăi cu îndrăzneală cele ce voiesc, Hristoase al meu, şi mai vârtos mă şi învaţă 
ce mi se cuvine a face şi a grăi”. „Neînlăturându-mi nici cuvintele, nici 
obişnuinţele, nici neruşinarea” - adică primindu-mă pe mine aşa cum sunt, cu 
toate căderile şi neputinţele mele. 


Nu trebuie să pozez înaintea lui Dumnezeu ca fiind vreun virtuos, dar nici nu 
trebuie să mă grăbesc a-L chema doar în partea bună a vieţii mele (dacă există). 
Ci, fără a mă menaja sau ascunde în vreun fel, Îi dau voie lui Hristos să Se 
aplece până la cele mai de jos ale mele, spălându-mi necurăția picioarelor. Nu 
eu mă pot schimba, ci Dumnezeu este Cel care mă schimbă. 


Spre finalul canonului de împărtăşanie, un tropar ne spune: „îndulcitu-m-ai cu 
dorul Tău, Hristoase, şi m-ai schimbat cu dumnezeiasca Ta dragoste”. Faptul că 
EI mă schimbă nu înseamnă că El poate face asta împotriva voinţei mele sau că 
schimbarea se petrece în chip magic, peste noapte. Comuniunea cu Dumnezeu 
îmi aduce schimbările dorite, care vin cumva în chip firesc, pe măsură ce cu mă 
deschid către EI. 





Vorbe mari, veţi spune poate. Cum am putea să ne apropiem de Dumnezeu fiind 
atât de pătimaşi, atât de copleşiţi de păcate, de griji, de frici, atât de împrăştiaţi 
cu mintea şi predispuşi la a ceda poftelor etc.? Pare un lucru greu, cu anevoie de 
împlinit. Cine are o voinţă şi o determinare precum ale Sfintei Maria 
Egipteanca, încât să se rupă definitiv, dintr-odată, de tot ce înseamnă viaţă în 
păcat? 


În primul rând, Dumnezeu nu ne cere asta, nici apostolilor nu le-a cerut să se 
schimbe înainte de a-l urma Lui. lar soluția este una foarte la îndemână şi 
rezultă din pilda talanţilor. Şi cel ce a înmulţit cei cinci talanţi, şi cel cu doi au 
auzit de la stăpânul lor: „Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria Domnului tău” (Matei 
25, 21 și 23). 


Aşadar, avem nevoie să fim credincioşi în puţinul care ne este la îndemână, ca 
să putem creşte duhovniceşte. Să luăm din poruncile lui Dumnezeu ceea ce ne 
este mai accesibil nouă şi să căutăm a pune în practică. Fiind fideli Lui în cele 
mai Mici, uşor, uşor, vom putea fi şi în cele ce acum ne par greu de împlinit. 


Dacă vrem să urcăm muntele deodată, dintr-un salt, vom eşua - oricât ne-am 
strădui. Dar dacă ne concentrăm la fiecare pas în parte, cărarea ne va duce către 
vârful său, într-un ritm care ne este nouă la îndemână. De aici, de unde ne 


aflăm, începe călătoria mântuirii noastre. Important e doar să-L avem tovarăş de 
drum pe Cel ce este Insăşi Calea (loan 14, 6). 





Pr. Constantin Sturzu - Eficienţa în muncă a angajaţilor şi pilda talanţilor 


or [i 0) CAE: N) 


Există un curent de opinie care susține că doar creştinismul occidental, mai ales 
cel de factură protestantă, poate constitui un suport spiritual pentru cei ce 
activează în domeniul economic (a se vedea, spre exemplu, Max Weber şi 
lucrarea sa, „Etica protestantă şi spiritul capitalismului”). Creştinismul 
răsăritean este asociat cu firile contemplative, cu cei ce caută mereu să se 
desprindă de cele pământeşti şi să se ancoreze deja în Împărăţia lui Dumnezeu. 
Unii ortodocşi chiar îşi găsesc o justificare aici pentru lipsa de pragmatism (să 
nu spun că uneori e lene, pur şi simplu). Oare aşa stau lucrurile? Ne îndeamnă 
Mântuitorul la a sta departe de orice demers de natură economică, de orice 
iniţiativă de ordin gospodăresc? Este „negrija zilei de mâine” (Cf. Matei 6, 25- 
34) totuna cu uciderea din faşă a oricărui elan antreprenorial? 


Un răspuns găsim şi în pilda talanților (V. Matei 25, 14-30), care ne prezintă 
cum două dintre cele trei slugi ale unui om, la întoarcerea acestuia, când „a 
făcut socoteala cu ele”, au adus o sumă de două ori mai mare, adică zece şi 
patru talanţi, în loc de cinci, respectiv doi talanţi, cât primiseră inițial. Doar cea 
care a primit un singur talant (ce echivala, totuşi, cu aproximativ 26 de kg de 
argint!), l-a îngropat şi l-a înapoiat întocmai stăpânului, ca o „slugă vicleană şi 
leneşă” (Matei 25, 26), în loc să-l fi dat măcar zarafilor (celor ce schimbau 
banii, cu un adaos) spre a-l înmulţi. 


Ca orice altă pildă, şi aceasta se pretează atât la o interpretare alegorică, cât şi la 
una literală. Luând în calcul a doua cheie de lectură, sesizăm că lipsei de 
iniţiativă e preferabilă chiar şi încredințarea capitalului nostru unui zaraf (cumva 





echivalentul de azi al unei bănci sau al unui investitor). Este însă aspru taxată de 
Dumnezeu nelucrarea, îngroparea talantului, indiferent de motivele invocate. 


Sunt sfinți ai Bisericii care nu se jenează a folosi cuvântul profit în comentariul 
lor la această parabolă: „Sluga netrebnică a spus că stăpânul său este aspru dar, 
cu toate acestea, a neglijat să-l slujească ca să-i aducă câştig, spunând că s-a 
temut să investească argintul pentru a obţine profit, când el ar fi trebuit să se 
teamă să nu aducă înapoi stăpânului fără profit ceea ce acesta i-a încredinţat” 
(V. Sfântul Grigorie cel mare, Patruzeci de Omilii la Evanghelii 9.3, traducere 
pentru Doxologia.ro de Lucian Filip). 


Evident, de aici nu se poate trage concluzia că profitul trebuie să devină scop în 
sine şi că omul trebuie să-şi epuizeze existenţa în activităţi de natură economică. 
Creştinii cu discernământ duhovnicesc, fideli acestei pilde a talanţilor, înţeleg că 
hărnicia lor trebuie ghidată de două încredinţări: 

1. ceea ce avem (capital material, competenţă profesională, forță de muncă etc.) 
datorăm lui Dumnezeu, reprezintă darul Său, pus însă în lucrare de către noi; 

2. ceea ce lucrăm, nu facem decât cu gândul de a-l oferi Lui rezultatul muncii 
noastre (inclusiv prin întreţinerea celor încredinţaţi nouă în familia proprie, prin 
grija faţă de săraci sau cea faţă de nevoile comunităţilor bisericeşti etc.). 


Funcția de politica angajatorului, în modul de raportare a unui angajat vizavi de 
locul său de muncă există două posibilităţi: fie se concentrează asupra propriei 
persoane, asupra modului în care el îşi îndeplineşte sarcinile de serviciu 
(inward), fie accentul cade asupra obiectivelor de atins, asupra rezultatului final 
al muncii sale şi al întregii firme (outward). Diferenţele sunt foarte mari. 


Abia în ultimii ani, cercetările au evidențiat că eficienţa într-o companie creşte 
în mod considerabil atunci când angajaţii sunt educați să se concentreze nu 
asupra reuşitei personale, asupra modului în care ar fi percepuți de cei ce le 
evaluează munca, ci asupra lucrării în sine, asupra țintelor de atins. Unul dintre 
efectele pozitive este că doar în „modul outward” există deschidere maximă şi 
fiecare colaborează eficient cu ceilalți angajaţi, evitând să caute, în mod egoist, 
a-şi face bine treaba doar în propria-i pătrăţică. Dar cel mai important este că 
angajatul se simte încurajat să aibă inițiativă, să nu se limiteze la a-şi îndeplini 
formal datoriile prevăzute în fişa postului. 


Precum cel ce a îngropat talantul, există şi în rândul angajaţilor ispita de a 
depune un efort minim, apelând la tot soiul de subterfugii care să le justifice 
inactivitatea. Pe când dacă accentul este pus pe obiective de îndeplinit, pe a 
aduce câştig în firmă, printr-un efort colectiv, lucrurile se schimbă. 





În comentariul său la pilda talanţilor, Andrei Pleşu are o viziune consonantă cu 
modelul inward/ outward asupra celor trei slugi cărora li s-a încredinţat câte o 
parte din capitalul stăpânului lor: „Diferenţa dintre primele două slugi şi sluga a 
treia este diferenţa dintre adepţii care se supun însărcinării primite cu bucurie, 
cu o anumită vervă procedurală, şi cei care o fac de frică, preocupaţi numai de 
securitatea lor personală. Multiplicatorii acţionează pentru profitul altuia. 
Păstrătorul se gândeşte numai la siguranţa sa, la obţinerea maximei certitudini, 
pe principiul minimei rezistenţe. Multiplicatorii sunt invitaţi să «intre» în spaţiul 
sărbătoresc al răsplăţii, să treacă, aşadar, din afară înăuntru. Dimpotrivă, 
păstrătorul «leneş» e azvârlit în «întunericul cel mai din afară»” („Parabolele lui 
lisus. Adevărul ca poveste”, Humanitas, Bucureşti, 2012, p. 181). 


lată cum pilda talanților oferă, încă de acum două mii de ani, un model de 
eficiență în muncă (outward) pe care economia de piaţă l-a descoperit relativ 
recent. Mai mult, tot în această pildă putem identifica şi modelul după care ar 
trebui făcute promovările într-o companie. Stăpânul din parabolă spune 
fiecăreia dintre slugile care au înmulţit talanţii: „Bine, slugă bună şi credin- 
cioasă, peste puţine ai fost credincioasă, peste multe te voi pune; intră întru 
bucuria domnului tău” (Matei 25, 21 şi 23). Adică celui care lucrează eficient la 
un anumit nivel, i se vor putea, ulterior, încredința mai multe spre administrare. 
Cine însă nu va da roade fiind responsabil „peste puţine”, cu siguranţă nu are de 
ce să primească atribuţii „peste multe”, adică să fie promovat (de aceea e 


revoltător când vezi că ajung să conducă sate, oraşe sau domenii de anvergură 
naţională persoane care nu au coordonat în viaţa lor nici măcar doi oameni). 


E legendar faptul că un mare miliardar a organizat un concurs pentru a încre- 
dința unei singure persoane administrarea întregii sale averi. Mulţi dintre cei 
înscrişi în competiţie aveau experiență impresionantă şi calități cu totul 
deosebite. Dar când ieşeau de la interviuri, cineva arunca de undeva de sus, în 
faţa candidaţilor, o agrafă de birou. Unul singur s-a aplecat cu grijă şi a adunat 
de pe jos acest insignifiant obiect căzut în faţa lor. „Cine a fost atât de atent cu o 
agrafă de birou, cu siguranţă va avea mare grijă şi de averea mea”, ar fi declarat 
acel miliardar, după ce l-a angajat pe acest candidat grijuliu. 


lată cum pilda talanţilor are aplicaţii în situaţii dintre cele mai neaşteptate. Cred 
că dacă actorii economiei de piaţă şi toţi lucrătorii ar fi conectaţi mai mult la 
preceptele evanghelice, nu doar că ar fi mai umani şi mai generoşi, mai 
conştienţi de rostul muncii lor, dar ar fi, cu siguranţă, şi mult mai eficienţi în 
activitatea lor specifică. Cum să nu fie aşa, când ai conştiinţa că patron e, de 
fapt, Însuşi Dumnezeu? 





Ioan Sergiu Lungu - Îngrop sau lucrez talantul primit? 


Aproapele meu e totdeauna mai bine plasat decât mine. Sau cel puţin aşa tind să 
cred la o privire superficială. În primul rând aproapele de departe. Ţara în care s 
a născut el arată mai civilizat. Curăţenia este curățenie. Tind să îmbrăţişez 
valorile lui sau măcar să le râvnesc. Dar şi ale celui de lângă mine. Deşi 
beneficiem de același context, lui lucrurile îi merg altfel. Mult mai bine decât 
mie. Familia lui este mai așezată. Parcursul lui socio-profesional a fost mai 
facil. Profesia lui pare mai avantajoasă. Aşa o fi sau e mult mai uşor să vezi 
lucrurile când eşti pe margine. Ca la jocul de şah. 


Propun o lectură a lucrurilor având ca fundal Pilda talanților relatată în Matei 
25, 14-30. Este precedată de îndemnul la trezvie: Privegheaţi, că nu ştiţi ziua, 
nici ceasul când vine Fiul Omului (vs. 13). Dacă ar veni astăzi, ce răspuns dau? 
Unde mă plasez? Sunt slugă bună şi credincioasă? Sau slugă vicleană şi leneşă? 
Uitându-mă în viața mea nu am curajul să mă aşez în prima categorie. Nu cred 
că pot fi răsplătit pentru ce am făcut până acum. Dar încerc să văd partea plină a 
paharului. Pot să mă bucur că nu mi-a dat doi sau cinci talanți. Ar fi fost mai 
greu de gestionat. Orice dar vine cu preţul lui de responsabilitate. Cu cât e mai 
mare darul, cu atât te solicită mai mult. Slavă Domnului că ne-a dat fiecăruia 
după putere. 


În pildă, sluga vicleană şi leneşă recunoaşte că a ascuns talantul în pământ 
(Matei 25, 25). Aş putea să spun şi eu asta? Nu. Nici nu cred că ştiu bine ce 
talant mi-a dat Dumnezeu. Și mă întreb de ce? Sunt ispitit să privesc tot timpul 





la cel de lângă mine. Înzestrat cu ochi critic, văd foarte bine talanţii sau respon- 
sabilitățile aproapelui. 


Părinții mei ar putea fi mult mai buni. Profesorii mei ar putea să-şi dea mai mult 
silinţa cu educaţia mea. Prietenii şi apropiații mei ar putea fi mai atenți cu cei 
din jur. Oamenii politici, conducătorii şi superiorii mei ar putea reprezenta mai 
bine interesele noastre decât o fac. Românii ar putea face efortul ca ţara în care 
trăim să fie mult mai plăcută. 


Dar eu voi fi întrebat de talantul pe care eu nu l-am lucrat, nu de talanţii 
celorlalți. Faptul că văd neîmplinirile lor nu-mi deschide ochii. Captat de paiul 
din ochiul aproapelui, bârna din ochiul meu rămâne neluată în seamă. Orbire 
clară. Oare asta nu este îngroparea talantului? Prima condiție să lucrez este să 
fiu conştient de tezaurul de care beneficiez. Nu pot să mă apuc de treabă dacă 
nu ştiu ce resurse am. Cum evaluez resursele? Cum ştiu unde mă aflu? Cum pot 
ști ce talant am? 


În Evanghelie talanţii sunt împărţiţi. Sunt dar. Ce daruri am primit eu? 

= În primul rând viața. Un mare talant pe care atât de posesiv ni-l însuşim, 
încât nu-l mai vedem ca dar. O cultiv eu și o folosesc cum ar trebui? Sau 
o risipesc şi o îngrop în lucruri marginale? De multe ori o îngrop în tot 
felul de nemulțumiri care de care mai mărunte. 

= În al doilea rând sănătatea. Oare o folosesc cum ar trebui? Sau de multe 
ori abuzez de ea, nu o îngrijesc și o îngrop în plăcerile care mă 
stăpânesc? 

= Apoi valorile creștine și naţionale. Câte mai avem. Mă așez eu cum şi cât 
trebuie în ele şi le lucrez cu folos? Sau le îngrop în cenușa valorilor pe 
care mi le vinde ipocrit societatea consumistă de care mă îndulcesc? 

— Apoi familia tradițională. Sunt suficient de conştient de acest talant şi mă 
folosesc de el sau îl îngrop în grijile mărunte și în goana după multe şi 
diverse importante nimicuri? 


Talant este și lucrul pe care sunt eu astăzi chemat să-l fac. În fișa postului meu 
ce scrie? Cum mă achit de datoriile pe care le presupune statutul meu? Oare 
depun tot efortul pentru a obţine cel mai bun rezultat din lucrarea mea? Oare fac 
tot ce mi stă în putere la locul în care m-a așezat Dumnezeu? Oare nu aş putea 
să mă jertfesc mai mult pentru lucrarea binelui din postura neînsemnată în care 
mă aflu? Cu siguranţă este loc de mult mai bine în tot ce lucrez. Cred cu tărie că 
toate relaţiile mele cu aproapele pot fi îmbunătăţite semnificativ. Fie în familie, 
fie cu prietenii, fie cele profesionale. Cu un minim efort aș putea spori binele în 
Biserica şi societatea de la care îl revendic. Aş putea să fiu mai angajat şi 
responsabil în tot ce fac. Aş putea să mă jertfesc mai mult. Aş putea să nu mai 





îngrop talantul în menajarea și plăcerile mele. In măsura în care aceste lucruri 
nu se întâmplă, îngrop talantul cu care m-a înzestrat Dumnezeu. 


Adâncind analiza lucrurilor, văd că nu pot nimic de fapt. Sunt nevoit să primesc 
cuvântul Mântuitorului: Fără Mine nu puteţi face nimic (loan 15, 5). Dar cum 
pot accesa ajutorul Lui? Cum pot lucra acest talant dumnezeiesc? Credem şi 
mărturisim că ne putem împărtăşi din Dumnezeu. Cum? Prin harul dumnezeiesc 
pe care îl avem lucrător în Biserică. Ne putem împărtăși din Dumnezeu prin 
Sfintele Taine şi toate celelalte lucrări ale Bisericii. Încerc să detaliez cu 
exemplul Sfintei Liturghii. Prin aceasta facem lucrător în viaţa noastră talantul 
împărtăşirii de Dumnezeu. Ar putea fi un talant neprețuit. Dacă îl folosesc la 
capacitatea lui. Dar eu, de cele mai multe ori, îl îngrop în comoditate, în 
delăsare, în lipsa de grijă sau chiar în puţina mea credință. În cel mai bun caz îl 
îngrop într-o foarte acută conştiinţă a păcătoşeniei mele, a nevredniciei mele. 
Cele din urmă ar trebui să fie motorul dorinţei mele de a alerga la biserică cât 
mai des şi cât mai atent pentru a mă împărtăşi de acest talant. 


Totuși, nu e suficient doar să merg la biserică. De ce spun asta? Exemplific cu 
experiența mea. Personal sunt condiţionat de profesie să merg frecvent la 
biserică. Sunt cântăreţ la strană. Dar asta nu înseamnă neapărat că lucrez 
talantul împărtăşirii de Dumnezeu. Cred că mai mult îl îngrop. Respon- 
sabilitățile unui cântăreţ, ascultarea pe care trebuie să o împlinesc în timpul 
slujbelor, îmi distrag atenţia la forme. Este necesar un efort susținut pentru a fi 
atent şi pentru a depăşi lucrurile exterioare. Uneori conştientizez și riscul 
familia-rităţii excesive cu cele din biserică. Această familiaritate devine tot un 
pământ în care, inconştient dar sigur, îngrop talantul încredinţat nouă, cler şi 
credincioși. 


Cu cât conştientizez mai mult faptul că îngrop talantul meu, cu atât voi căuta 
mai mult medicamentul și voi lucra talantul primit. lar dacă chiar îmi propun 
ferm și voi reuși într-o oarecare măsură, mă voi bucura auzindu-L pe 
Mântuitorul zicând: Tot celui ce are i se va da şi i va prisosi, iar de la cel ce n- 
are, şi ce are i se va lua (Matei 25, 29). 


Sursa: ziarullumina.ro 





Adrian Cocoşilă — Talanţii 


Ţin să precizez dintru început că toţi primim talanţi (daruri). Unii primesc mai 
mult, alţii mai puţin. Dar nimeni nu este lipsit de dar. Ni se încredinţează atât 
cât putem înmulți. Dumnezeu nu dăruieşte cu zgârcenie, dă fiecăruia după 
puterea lui (I Petru 4, 10). 


Asta nu înseamnă că cel care s-a învrednicit să primească şi să înmulțească cinci 
talanți va fi mai fericit decât cel care a primit şi înmulţit un singur talant. Pentru 
Dumnezeu nu cantitatea talanților este importantă. El nu e interesat că la 
sfârşitul chipului acestei lumi să aibă un anumit număr de talanţi. Ceea ce îl 
interesează este împlinirea misiunii pentru care noi am fost aduşi la existenţă. 
Iată de ce unul cu un singur talant, poate fi la fel de fericit ca unul care a primit 
cinci talanți. Dacă l-ar fi interesat cantitatea talanţilor, atunci e limpede că 
recompensa nu ar mai fi fost aceeaşi. Dumnezeu nu ar mai fi rostit aceleaşi 
cuvinte către cel cu cinci talanţi şi către cel care a primit doi talanți: "Bine, slugă 
bună şi credincioasă, peste puţine ai fost credincioasă, peste multe te voi pune; 
intră întru bucuria domnului tău”. S-ar fi adresat diferit. L-ar fi felicitat în chip 
deosebit pe cel care a avut de înmulțit cinci. 


Iar că Dumnezeu nu este interesat de cantitate, reiese şi din faptul că s-a supărat 
pe cel care a îngropat singurul talant primit. Dacă dorea cantitate, i-ar fi spus 
celui cu un singur talant că decât să-l fi pierdut, e bine că l-a îngropat. Că e mai 
bun un talant îngropat, decât unul pierdut. Dar iată că Dumnezeu nu a gândit 
aşa, şi l-a numit "sluga cea netrebnică" şi a cerut ca ea să fie aruncată intru 
întunericul cel mai din afară. Acolo unde vor fi plângerea şi scrâşnirea dinților. 

Oare de ce Dumnezeu a reacționat astfel? Pentru că fiecare dintre noi dispune de 
o înzestrare unică, de aceea şi înmulţirea talantului se face într-un mod parti- 
cular. Chiar dacă vorbim de acelaşi talant, el se cere înmulţit în chip diferit. 
Multiplicarea talanților ne schimbă, ne face asemănători lui Dumnezeu. 
Pierderea cu bună ştiinţă sau din neglijenţă a talanţilor sau a talantului de la 





Dumnezeu înseamnă refuzul de a înnoi firea omenească. lar dacă înmulţirea lor 
aduce asemănarea cu Dumnezeu, atunci trebuie să căutăm să le înmulțim în 
fiecare clipă. 


Părintele Constantin Galeriu spunea "Să fii pregătit ca şi cum ai pleca în clipa 
asta”. 


Talanţii îşi au originea în Dumnezeu cel milostiv. Ei sunt dați ca şi noi să 
ajungem milostivi. Din acest motiv, El nu rămâne nepăsător atunci când vede că 
noi îngropăm talanţii. A îngropa talanţii echivalează cu a pune un hotar iubirii 
lui Dumnezeu. Înseamnă a nu mai lăsa această iubire dumnezeiască să se 
reverse şi asupra altora. Ori Dumnezeu nu doreşte ca iubirea Lui să se oprească 
la noi. 


Primele două slugi din pilda talanţilor acţionează pentru înmulțirea darurilor, 
deci pentru împărtăşirea către cât mai mulți semeni a iubirii dumnezeieşti. Sluga 
care a primit un singur talant nu vede dincolo de ea, de aceea consideră că cea 
mai indicată relaţie cu talantul primit e să-l îngroape. 


Având în vedere originea lor, e bine să menţionăm că înmulțirea talanţilor nu se 
poate face decât prin iubire. E fals să credem că putem înmulți talanţii şi atunci 
când suntem certaţi cu semenii. lertaţi răul pe care alţii vi l-au făcut şi veţi primi 
mai multă putere de a înmulţi talanţii. 





Cosmin Stoica - Talantul unui om leneș 


Dacă ar fi să ne conformăm fişei postului, omul cu un singur talant nu e de 
acuzat. EI își îndeplineşte corect sarcina. Un talant a primit în grijă, un talant 
întoarce stăpânului. Omul nostru se duce și îl îngroapă în pământ, nu riscă să-l 


înmulțească, el fuge din start de responsabilitate şi de eventuale consecinţe ale 
păstrării talantului în propria vistierie sau casă. În plus, pare să nu aibă nici o 
pasiune faţă de sarcina dată. Nu simte nimic pentru slujba sa ori pentru munca 
depusă, nu-şi personalizează îndemânarea şi talentul în gestionarea talantului. 


„Apropiindu-se apoi şi cel care primise un talant, a zis: Doamne, te-am ştiut că 
eşti om aspru, care seceri unde n-ai semănat și aduni de unde n-ai răspândit şi, 
temându-mă, m-am dus de am ascuns talantul tău în pământ; iată, ai ce este al 
tău. Şi răspunzând stăpânul său, i-a zis: Slugă vicleană şi leneșă, știai că secer 
unde n-am semănat şi adun de unde n-am răspândit?” (Sfânta Scriptură, Matei, 
25) 


Lenea este simțită ca o stare inofensivă și inactivă. Credem că, sub pătura lenei, 
omul nu poate să-şi facă şi nici să facă rău. Omul leneş pare să aibă o 
cuminţenie imună la păcate și virtuţi. Cine nu munceşte nu greșeşte, ar spune o 
vorbă vrednică. 


Credem că doar stările de somn şi oboseală sunt printre cauzele consacrate ale 
lenei. Se spune că omul leneș nu se poate scula de dimineaţă. El nu poate 
deranja decât prin intensitatea sforăitului. 





În pilda talanţilor, omul care primeşte un singur talant pare să nu aibă spirit 
antreprenorial, în rest pare un om serios. El este un om cuminte, prudent, în 
aparență nu riscă nimic de frica stăpânului. „Apropiindu-se apoi şi cel care 
primise un talant (...)? 


Dar, omul cuminte şi prudent nu aşteaptă să i se ceară explicaţii. Se apropie de 
stăpân, inofensivul devine ofensiv, pune anestezie în vârful săgeţii. Vine cu 
tupeu, acuzându-l pe stăpân, cu o oarecare uzanţă de curtoazie. „Doamne, te-am 
ştiut că eşti om aspru, care seceri unde n-ai semănat şi aduni de unde n-ai 
răspândit şi, temându-mă (...) 


Omul cu un singur talant demonstrează, abuzând de etică, faptul că îi era teamă 
nu doar de exigența, ci şi de incorectitudinea sau legalitatea îndoielnică a 
faptelor stăpânului. Omul cu un singur talant se fereşte de complicaţii, stă în 
banca lui. Deşi îl cunoaşte pe stăpân la fel de mult ca ceilalți, evidenţiază doar 
partea cea rea a acestuia. 


Dar şi stăpânul îl cunoaște destul de bine, din acest motiv îi încredinţează un 
singur talant. Dacă ar fi să ne conformăm fişei postului, omul cu un singur talant 
nu e de acuzat. EI îşi îndeplinește corect sarcina. Un talant a primit în grijă, un 
talant întoarce stăpânului. 


(...) m-am dus de am ascuns talantul tău în pământ (...) Omul nostru se duce şi 
îl îngroapă în pământ, nu riscă să-l înmulțească, el fuge din start de respo- 
nsabilitate şi de eventuale consecinţe ale păstrării talantului în propria vistierie 
sau casă. În plus, pare să nu aibă nici o pasiune faţă de sarcina dată. Nu simte 
nimic pentru slujba sa ori pentru munca depusă, nu-şi personalizează 
îndemânarea şi talentul în gestionarea talantului. 


„Indată plecând cel ce primise cinci talanţi, a lucrat cu ei și a câştigat alți cinci 
talanți. De asemenea, şi cel cu doi a câștigat încă dor”. 


Ceilalţi doi oameni au muncit în această perioadă ba, mai mult, s-au apucat 
„îndată” de înmulţirea lor. Omul harnic ia timpul de coarne și îl foloseşte, omul 
leneş „s-a dus” pierde vară până-n seară, să-şi îngroape singurul talant. Cât timp 
pierdem căutând aşternutul somnului cel de moarte, câte talente de înălțare 
irosim meditând la monumentalul loc de îngropare?! 


„lar cel care primise un talant s-a dus, a săpat în pământ şi a ascuns argintul 
stăpânului său”. 


Deşi 1 se încredinţase şi lui o parte din avere, fie şi un singur talant, pe bază de 
încredere, omul viclean şi leneș sapă în pământ, mortificând şi bruma de valoare 





şi şansa care i se mai tolera. Ascunzând argintul, își ascunde de fapt competenţa 
în viclenie și specializarea în lene. Nefăcând lucrurile transparent şi la lumină, 
cu talantul îngropat şi-a câştigat moartea. 

„Talantul tău” arată o fugă de responsabilitate și colegialitate şi o oarecare silă, 
o muncă forțată, aparent corectă, dar superficială. Talantul tău arată o nepăsare 
față de personalitatea stăpânului, față de încrederea pe care acesta o acordă celor 
trei, natura muncii depuse, climatul locului de muncă. Omul leneș nu are un 
spirit de proprietate de bun simţ asupra lucrului bine făcut, nu-i pasă de fina- 
litatea muncii depuse. 


Talantul nu este păstrat în condiții ambientale normale, ci doar de securitate 
aparentă. Omul cu un singur talant muncește doar pentru salariu, nu are 
inițiativă, pasiune, dăruire. Stăpânul pare să secere unde nu a semănat, dar față 
de slugi nu este exagerat, deoarece dă „fiecăruia după puterea lui”, este un şef 
de treabă. 


Sarcina primită îi este uşoară, stăpânul se pare că ştie să gestioneze bine 
încărcarea cu task-uri pe angajat. EI are o oarecare pretenţie, ştie că omul cu un 
singur talent poate mai mult, are în stare latentă şi anumite calități umane şi 
profesionale, de aceea îi cere socoteală. 


Paradoxul acestei pilde cu un om cuminte, un leneş conştiincios am putea zice, 
un simplu salariat care-şi vede de treaba lui, respectă orele de program și sarcina 
corectă apare atunci când stăpânul îl cataloghează ca fiind viclean şi leneş. Cu 
alte cuvinte, dacă mă ştiai cum sunt ca stăpân, îmi cunoșteai exigenţele şi chiar 
anumite excese, de ce te eschivezi, de ce fugi de minima responsabilitate?! 
Ceilalți doi sunt numiţi credincioşi și vrednici. 


Pilda aceasta, nefiind în registrul unui meeting, ci în minuta Impărăţiei Cerurilor 
arată că omul leneş nu e aşa de inofensiv pe cât pare, iar lenea este doar efectul 
unor patimi şi conflicte. Lenea nu este o stare singulară, merge mână în mână cu 
viclenia. 


În măreţia şi bunătatea lui Dumnezeu, omul cu un singur talant se poate bucura 
de Împărăţia Cerurilor doar dacă renunță la viclenie şi lene. Lenea nu este 
periculoasă şi nu contagiază prin lene, ci prin păcatele generate sau generatoare: 
invidia, trădarea, bârfa, frica de decizie, superficialitatea, lipsa de omenie şi 
profesionalism. 


(...) iată, ai ce este al tău (...) In această exprimare, vulgaritatea fină a repulsiei 
omului viclean şi leneş nu arată doar eliberarea de grijă, ci invidia faţă de 
bogăţia celuilalt. Aici apare o teamă împletită cu invidia. Teama de stăpân este 





generată mai întâi de lipsa de profesionalism şi de pierdere a confortului slujbei. 
Incredinţându-i-se un singur talant, în mod cert a avut în trecut sarcini mult mai 
uşoare decât colegii care primiseră doi şi cinci talanți. 


Frica şi neputinţa de a întreprinde o activitate determină invidia față de om, de 
munca Și lucrul său. El îşi asumă doar păstrarea talantului pentru stabilitatea 
(păstrarea) locului de muncă. Un talant îngropat în pământ putea să se 
deterioreze, dar pe omul viclean nu îl interesează calitatea și rezultatul muncii 
depuse. Nu este talantul lui, nu-i pasă de rugină. 


Omul viclean şi leneş este totuși un tolerat şi un norocos într-un astfel de mediu. 
Colegii săi pot mai mult, dar şi fac mai mult. Fiind leneş, el încearcă să se 
descurce şi nu poate altfel decât uzând de protocolul linguşitor al vicleniei. 


La venire, stăpânul nu stă mult pe gânduri în a-l cataloga, sigur îndeplinise cu 
succes atributele vicleniei şi lenei şi cu alte ocazii. Lipsa de profesionalism sau 
experiența modestă sunt înțelese de la început, primește după puterea lui. Ceea 
ce nu mai acceptă stăpânul este lipsa de omenie şi pentru aceasta îi decide 
soarta. 


O astfel de pildă necesită multă analiză economică şi resurse umane. Avem 
multă economie în cuvintele Domnului lisus Hristos, fapt care dovedește că 


economia ca artă a bogăției are principii frumoase, dacă se pun în practică prin 
mai mult suflet decât minte. 


Pilda este de actualitate pentru noi toţi, cu salarii mari sau mici, cu o carieră 
frumoasă sau cu slujba pentru pâinea copiilor. Indiferent de crize şi crizaţi, 
viclenia şi lenea nu justifică un context nefavorabil, condițiile de muncă şi 
remuneraţie. Viclenia şi lenea arată doar lipsa de omenie, pentru că stăpânul 
tolerant cu capacitatea modestă a omului viclean și leneș a avut multă omenie şi 
încredere. 


Stăpânul aspru este totuşi om bun, plăteşte încrederea cu un talant de argint 
strălucitor. Omul viclean răsplăteşte încrederea stăpânului cu o monedă proprie: 
un talant dezgropat, poate intact fizic, dar irevocabil uzat moral. 





“Tisuse, rămâi bucuria mea! — Lidia Stăniloae despre înmulţirea talanţilor 
şi marele pianist Dinu Lipatti. Dincolo de artă, acolo unde este esenţialul 
vieţii... 


Celebrul compozitor englez, Edward Elgar spunea: “Muzica ne înconjoară, ea 
se găseşte pretutindeni în jurul nostru, în aer, oriunde. Nu avem decât să luăm 
de acolo cât ne trebuie”. Ori de câte ori ne vin în minte aceste cuvinte, nu putem 
să nu ne amintim de marele pianist Dinu Lipatti. 


După ce concertaseră împreună la Londra, Herbert von Karajan mărturisea: „Nu 
mai era pian, era muzică eliberată de orice gravitate, muzică în cea mai pură 
formă a ei, aşi cum ne-o poate reda cineva care nu mai trăieşte printre noi, pe 
pământ”. 


„Era marcat de o aură suprapământeană“, spunea compozitorul Frank Martin, 
iar Francis Poulenc vedea în el un artist de o spiritualitate dumnezeiască. 


A murit în 1950, în vârstă de 33 de ani. Scurta-i viaţă a stat sub semnul graţiei 
divine, spunea dirijorul Paul Sacher. 


„In prezenţa lui totul devenea transparent, erai silit să renunţi la aparenţe şi la 
provizoriu. Ceea ce caracteriza interpretările sale era o luciditate castă”, scria cu 
mare venerație Cari Burckhardt, eseist şi istoric elvețian. 


S-ar putea cita în continuare multe alte cuvinte de caldă admiraţie ale celor mai 
mari muzicieni contemporani, dedicate lui Dinu Lipatti. 





Care să fie oare pricina acestei recunoaşteri unanime? Nu sunt opinii de 
specialitate, docte, reci, obiective, aşa cum auzim deseori. Poate faptul că 
luciditatea presupune suferinţă, dăruire totală, conştiinţă a menirii pe care avem 
să o împlinim în această trecătoare existență a noastră? Cea care transformă 
efemerul în definitiv, în neuitare? O transpunere a pildei talanților, atunci când 
nu-i îngropăm, ci îi sporim cu conştiinţa că darul care ni s-a dat trebuie 
amplificat, comunicat şi altora şi nu pierdut cu indiferenţă şi inconştiență? Că 
înainte de pretenţiile pe care ne închipuim că avem dreptul să le formulăm, 
trebuie să îndreptăm severitatea şi exigenţa asupra noastră înşine. 


Deşi era grav bolnav şi mai avea puţin de trăit, Dinu Lipatti a fost extrem de 
exigent cu el însuşi. Înregistrările lui, din păcate nu prea numeroase, sunt 
perfecte, legendare, considerate şi astăzi de referinţă. E o ilustrare evidentă şi 
inevitabilă, totdeauna actuală, a pildei talanților. Actuală şi necesar de întipărit 
în existenţa noastră. 


Nu ajunge să percepem cu simţurile noastre o manifestare de artă, oricât ar fi de 
pregătite pentru aceasta. ŞI nu numai despre artă este vorba, ci de acel inefabil, 
dincolo de artă, dincolo de virtuozitate. Este vorba de o atitudine de viaţă. De 
străduinţa de a face ca înmulţirea talanților să devină un fapt existențial, atunci 
„totul devine transparent, dincolo de aparenţe şi de provizoriu”, cum spune Paul 
Sacher. 


Prin parabola talanţilor, lisus Hristos ne-a pus la dispoziție una din căile prin 
care omenescul din noi se autodepăşeşte, se purifică, părăseşte infatuarea, 
suficiența, lipsa de perspective. Ni se spune că cel care „şi-a îngropat talantul” 
va fi damnat. Nu şi-a valorificat talantul, nici nu a adus stăpânului său roadele 
pe care talantul le-ar fi putut produce, ci şi-a îngropat talantul. Această acţiune 
de suficienţă şi nepăsare, orbirea care dispreţuieşte darul lăsat omului de către 
Domnul, este pricina damnării lui. 


Cât de des îngropăm noi talanţii, sau îi obligăm şi pe alții s-o facă? Ne-am 
întrebat, oare, care sunt consecinţele funeste ale acestei inconştiente, ale acestei 
orbiri totale, aidoma celei de care au dat dovadă odinioară Adam şi Eva, ceea ce 
le-a adus alungarea din Rai? Ce ne rămâne după ce îngropăm darul Domnului? 
O existență cenuşie, fără bucurie, chiar dacă ni se pare o reuşită pe planul 
efemer al succesului material? 


În 16 septembrie 1950, cu puţin înainte de moarte, la concertul de la Besancon, 
rămas în istoria culturii ca unul dintre cele mai mari evenimente muzicale 
dintotdeauna, Dinu Lipatti, prea slăbit ca să-l poată duce până la capăt, a 
întrerupt interpretarea Valsurilor de Chopin. La poartă aştepta o maşină a 
salvării. Cu ultimele sale puteri, a interpretat coralul de Bach „Jesu bleibet 





meine Freude“, „lisuse, rămâi bucuria mea”. De altfel cu acest coral îşi începea 
ŞI îşi sfârşea toate concertele. Cu acest coral şi-a început activitatea concertistică 
şi cu el a încheiat-o pentru totdeauna. Din sala de concert a fost dus direct la 
spital... 


Nu ne putem împiedica de a reflecta la destinul marelui pianist. EI ştia chiar şi 
în pragul morții lui, că marea taină a vieţii, sensul ei, este acela de a nu ne 
îngropa talantul, pentru a rămâne astfel întru bucuria Domnului. Ni s-a dat 
bucuria, darul de preţ al Creatorului pentru făpturile Sale. Vedem oare 
adevăratul chip al vieţii, frumuseţea, generozitatea ei? Pământul ne dă de toate, 
soarele ne încălzeşte, păsările cântă pentru noi. Nu trebuie decât să primim 
bucuria care străluceşte, care ar putea străluci în noi, în dragostea noastră pentru 
ceilalți, a celorlalţi pentru noi. „Tu, bucuria mea de toate zilele”, spune fericitul 
Augustin. 


La sfârşitul veacurilor, citim în cutremurătoarele pagini ale Apocalipsei, vom da 
seamă de toate faptele noastre. Atunci va fi socoteala cea mare, scadenţa. Vom 
răspunde ce am făcut cu talantul dăruit nouă, ce s-a ales din scânteia divină pe 
care Marele Judecător a pus-o în noi, dacă am înăbuşit-o în ură şi lăcomie, sau 
am lăsat-o să strălucească în suflete. Vom răspunde în numele libertăţii noastre, 
pe care nimeni nu ne-o poate lua. 


Personalități ca Dinu Lipatti, rămase în legendă, nu se mai prea pomenesc 
astăzi. Ce rost ar avea? Comparaţiile supără. De ce uităm că viaţa ne-a fost dată 
ca să trăim varietatea, culoarea ei, noutatea pe care numai darul Lui şi prezenţa 
celorlalți ne-o poate dărui. Numai astfel ne înnoim, şi ei se înnoiesc crescând 
împreună cu noi, descoperim împreună existenţa, ne pregătim pentru un dincolo 
infinit în strălucirea lui eternă, pe care ni-l dăruieşte Creatorul, primindu-ne în 
comuniunea nepieritoare cu Persoanele Treimice, model desăvârşit al comu- 
niunii iubitoare. 


Poate că ar trebui să învăţăm că acest cuvânt „eu”, pe care uneori îl repetăm 
până la exasperare nu înseamnă şi nu aduce nimic dacă nu este întovărăşit de 
„tu”, de „noi“, de „împreună”. Acestea sunt cheile miraculoase care deschid 
omului poarta spre adevărata existență, spre adevărata lui configurare ca 
element unic, irepetabil, aducătorul de infinită noutate, spre destinul nostru ca 
fii ai Domnului. 


De curând, în cadrul unei emisiuni banale de televiziune, un psihiatru care 
studiază comportarea copiilor în primele luni de viaţă, a remarcat că primele 
vorbe pe care le pronunţă bebeluşii sunt numele părinţilor, ale persoanelor 
apropiate. Ei cer să mănânce, să fie luați în braţe, vor evenimentele din 
universul lor. Dar nici unul nu spune, ca prim cuvânt, „eu”. Chiar şi atunci când 





se referă la propria persoană, folosesc de obicei persoana a treia: „bebeluşul face 
nani”... „bebeluşul papă”... etc. Nu e curios? 


Trebuie să înţelegem că pietrele din care ne construim viaţa sunt convingerile, 
este credinţa nelimitată, din care construim edificiul realităţii noastre. Nu se 
poate trece peste această realitate, peste atitudinea noastră față de această 
realitate, tot ce se întâmplă în jurul nostru ne obligă s-o recunoaştem. Şi 
preschimbă  temporalul în veşnicie, întărindu-ne credința în adevărul 
fundamental că nu există nimic de care să ne temem, pentru că am primit darul 
bucuriei, al strădaniei de a ne împlini, aşa cum spune scriitorul englez Julian 
Barnes, care şi-a intitulat o carte Nimic de care să ne temem. 


„Nu vă temeţi!“* (Matei 28, 5), stă scris în Cartea Sfântă. Este secretul 
supravieţuirii noastre, să nu-l trecem cu vederea. La sfârşit se va spune unora: 
„Intră întru bucuria Domnului tău“. Vom fi şi noi printre e1? 


Iată sensul profund al cuvintelor coralului pe care l-a iubit Dinu Lipatti, „Lisuse, 
rămâi bucuria mea”, pe care ar trebui să le rostim în fiecare zi şi care ne ajută să 
descoperim esenţialul. Căutarea acestuia ar trebui să ne preocupe întreaga viaţă. 


(din: Lidia Staniloae, La bursa adevărului, Editura Trinitas, 2014) 





Camelia Cristea — Talanţii 


Din marea Ta lubire ai împărțit talanţi, 
Copiilor să crească şi-n timp să-i înmulțească. 


Mi-ai dat cu bucurie şi mie un talant, 
Dar în "marea vâltoare", l-am rătăcit pe cale 
Şi sunt tare mâhnită, sunt azi în supărare. 


Şi caut, în toate ale mele 
Talantul să-l găsesc 

Și de mi-oi da şi vreme 
Aş vrea să-l înmulţesc. 


O, Doamne fă lumină în căutarea mea 
Ca să găsesc talantul şi dărnicia Ta. 


Din rătăcire scoate talantul să-l găsesc 
Şi Doamne dă-mi putere şi timp să-l înmulţesc! 


Și când va fi să vină şi ziua de socot 
Din punga mea de galbeni 
Mai mulţi talanţi să scot! 





Ierom. Maxim Morariu - Talanţii şi veşnicia 


Aspecte introductive 


Pericopa de astăzi este, de departe, una dintre cele mai interesante şi mai com- 
plexe texte ce pot fi regăsite în relatarea Sfântului Matei. E un pasaj cu caracter 
de referenţialitate, fapt ce face dificile încercările de tâlcuire. Întrucât, în de- 
cursul istoriei, multă lume şi-a dat cu părerea cu privire la conţinutul ei, e dificil 
oricui se încumetă să o analizeze, să aducă ceva nou. De aceea, nici noi nu vom 
încerca aici să revoluționăm cele deja ştiute, ci mai degrabă să prezentăm în 
chip sintetic aspectele esențiale. 


Ea este plasată imediat după pilda celor zece fecioare și face parte dintr-o 
adevărată suită de texte în cadrul cărora Mântuitorul Hristos vorbeşte despre 
Împărăţia Cerurilor şi venirea ei. Ca de obicei, povestea este formulată pe înţe- 
les şi musteşte de semnificaţii. 


Testul 


Un om a decis să plece pentru o vreme pe meleaguri îndepărtate. Motivele care 
au stat la baza hotărârii lui nu ne sunt cunoscute. Povestitorul vine însă să arate 
că înainte de a se porni pe cale, şi-a rânduit toate acasă. A lăsat în grija slu- 
jitorilor părți din propriu-i avut. L-a împărțit în funcție de calitățile pe care le 
vedea la fiecare dintre cei trei pe care i-a ales. Acest lucru venea ca un test, 
menit să evalueze diferite competenţe ale fiecăruia dintre ei. 


Reacţiile au fost diferite, la fel ca şi darurile. Doi vor alege să nu păstreze 
talantul ca pe un avut propriu, ci să-l investească. Unul va avea grijă să tezau- 
rizeze intact ceea ce primise. Ingropându-l. Cunoaştem doar motivaţia ce a stat 





la baza ultimei antreprize. La întoarcere, cele încredințate vor fi cerute înapoi. 
Era firesc, nu aparțineau celor în cauză. Erau lăsate în grija lor doar pentru o 
perioadă scurtă. 


A fi o slugă bună 


Am uitat să spunem că talantul era, conform specialiştilor, o unitate de măsură 
veche a masei, dar şi una de valoare echivalentă cu această masă a unui metal 
prețios. Valoarea lui nu era una de neglijat. 


Sluga ce primise cinci talanţi îi va returna stăpânului dublul celor primite. La fel 
va face şi cea cu doi. Cea care primise unul singur, va restitui şi ea cele încre- 
dinţate, fără a aduce însă nici un profit. Ba mai mult, îşi va întărâta stăpânul, 
motivându-și decizia de a-i returna doar cele ce 1 se cuvin: „Doamne, te-am ştiut 
că eşti om aspru, care seceri unde n-ai semănat şi aduni de unde n-ai împrăştiat. 
Şi temându-mă, m-am dus de am ascuns talantul tău în pământ; iată ai ce este al 
tău”. 


La rândul lui, omul intră în logica celui care-i vorbeşte şi-i răspunde pe măsura 
aroganţei: „Slugă vicleană şi leneşă, ştiai că secer unde n-am semănat şi adun de 
unde n-am împrăştiat? Se cuvenea deci ca tu să pui banii mei la zarafi, şi eu, 
venind, aş fi luat ce este al meu cu dobândă”. 


Sluga leneșă sau păcatul aroganţei 


Slujitorul ce a primit un talant greşeşte în primul rând prin aceea că se dezin- 
teresează de avutul stăpânului mai multă vreme. Ca orice om aflat în slujbă, 
trebuia să-şi dea interesul ca cele primite să fie nu doar îngrijite, ci şi sporite. 
Astfel şi-ar fi asigurat deopotrivă bunăvoința stăpânului său şi promovarea într- 
o funcție mai aleasă. Nici situația în care se află, nu-i este întru totul în deza- 
vantaj. Ceea ce-l descalifică este atitudinea. Cu certitudine dacă, în loc să se 
răţoiască la cel care-i ceruse înapoi suma încredinţată, ar fi afişat o mină spăşită 
şi ar fi găsit o motivaţie bună, ar fi fost cel mult dojenit niţel. Greşeşte însă, la 
nivelul strategiei. E sincer şi acest lucru este cât se poate de bun. Dar îşi împă- 
nează sinceritatea cu anumite detalii însăilate, ce nu-şi au rostul, nici locul. Vin 
să-i justifice acţiunea şi au efectul total opus. 


Dincolo de proasta educaţie, dă dovadă şi de nesimţire. Incipitul: „seceri unde 
n-ai semănat şi aduni de unde n-ai împrăștiat”, echivalează cu un tras de ureche 
al stăpânului. În plus, nu are la bază dovezi concrete. Cel puţin, aşa ne lasă 
evanghelistul să înţelegem. Iar cel în cauză îl pune la punct. Îi arată unde îi este 
locul şi-i aplică o corecție, aşa cum merită. 





Actualitatea mesajului 


Faptul de a fi o parabolă ce vorbeşte despre Impărăţia Cerurilor, prin inter- 
mediul căreia Hristos „dă din casă” lucruri privitoare la aceasta, îi dă pericopei 
un aspect de actualitate şi o dimensiune simbolică aparte. 


Sfinţii părinți sunt în unanimitate de acord cu faptul că Domnul vorbeşte aici 
despre Sine. El este Stăpânul ce lasă în grija slugilor talanţii. Ca un om ce 
pleacă într-o ţară îndepărtată, Dumnezeu ne lasă şi nouă în grijă felurite daruri, 
atunci când venim în lume. Urmăreşte apoi să vadă ce facem cu ele. Iar noi sun- 
tem chemaţi să le-nmulţim. Ca cele două slugi date exemplu. Răsplata va veni 
dincolo, când ni se vor încredința cinstiri și slujiri în proximitatea Stăpânului. 


Cum pot fi înmulțiți aceşti talanți? E simplu. Prin toate acele lucruri pe care le 
facem pentru a vorbi celorlalți despre Domnul. Cu cuvântul, dar mai ales cu 
fapta. Prin modul în care dăm o mână de ajutor celui aflat la nevoie. Prin stropul 
de bucurie pe care-l presărăm în sufletul celui îndurerat. Prin oferirea unui umăr 
pe care să se plângă şi prin felul în care ştim să-i vorbim Stăpânului despre alții, 
cu dragoste. Aparent, îi creştem Lui popularitatea şi valoarea. În realitate, noi 
suntem cei câştigaţi. Făcând aceasta, sporim darurile înnăscute în noi de 
Domnul. Intrăm într-un firesc angrenaj, în cadrul căruia îi restituim Dânsului 
cele ce-l aparțim şi ne creştem valoarea. 


În mod deloc întâmplător, atunci când răspândim altceva decât lucrurile bune, 
ne asemănăm cu cel ce a ascuns talantul. Ne pustiim propria fiinţă, ascunzându-l 
pe Dumnezeu altora. Ca şi chipuri ale Lui, suntem chemaţi să strălucim. Să 
răspândim lumină. 


Nu vă gândiţi la kiteh-uri şi sclipicioşenii! E vorba despre acea lumină menită să 
treacă la şi prin celălalt, precum cea a soarelui printr-o fereastră curată. Și să se 
răspândească. Să devină parte a unui ingenios mecanism, din care toţi să aibă de 
câştigat. De fiecare dată când nu facem acest lucru, îngropăm talantul. Ascun- 
dem pe Domnul de ceilalţi și nu realizăm că în fapt, ÎL ascundem de noi înşine. 
Și în lipsa Lui, concurenţa își face de cap! 


Mai există un aspect interesant, ce ar merita adus în discuţie aici. Atitudinea 
slugii leneșe. Una de-o băţoşenie nepotrivită. De fiecare dată când reproşăm 
aproapelui un lucru, nu suntem decât palide umbre ale acestui prototip. În 
fiecare moment în care, în loc să-l facem pe vecinul din biserică sau de pe stradă 
să se uite cu admiraţie la modul în care ne trăim credinţa, îl bombardăm cu tot 
felul de bombăneli, reproșându-i că nu face bine un lucru sau că face rău altul, 
nu suntem departe tare de atitudinea slugii ce nu-şi vede lungul nasului! Uităm 
că Dumnezeu e Cel ce judecă. Că Dânsul e proprietarul locașşului şi al lumii. EI 





are dreptul să atragă atenția, ca gazdă. Și dacă nu o face, o fi având motivele 
Lui! 


Firesc ar fi ca blândeţea să ne caracterizeze comportamentul, iar ceilalți să în- 
veţe din modul în care ne trăim credinţa. Abia atunci, talanţii ar fi folosiți cum 
trebuie şi ar aduce profitul potrivit. 


Să citim, aşadar, pericopa aceasta şi în această cheie. Și să avem în vedere şi 
faptul că ea se referă şi la relaţia noastră cu aproapele și la feluritele ei ipostaze. 
Indrăzniţi! 





Pr. prof. Vasile Vlad - Evanghelia de Duminică - Înmulțirea talanţilor, 
calea spre Împărăţia darurilor nesfârşite 


Duminica a 16-a după Rusalii (Pilda talanţilor) Matei 25, 14-30 


Fragmentul evanghelic (Matei 25, 14-30) rânduit a se citi în Duminica a 16-a 
după Rusalii constituie una dintre cele mai profunde și mai complexe pagini 
biblice. Textul vorbeşte despre începutul deplin al Împărăției lui Dumnezeu de 
la capătul istoriei, despre momentul Judecăţii din Urmă şi despre moştenirea 
Vieţii veşnice. 


Evanghelistul Luca (19, 11) precizează că pilda talanților reprezintă răspunsul 
Mântuitorului adresat celor care „credeau că Împărăţia lui Dumnezeu se va arăta 
îndată”. Domnul lămurește că a douaVenire va fi „după multă vreme” (Matei 
25, 19) şi că atunci „Stăpânul se va socoti cu slugile”, adică vor fi judecate li- 
bertatea și lucrarea fiecărei făpturi. 


„Omul, icoana în care Dumnezeu Şi-a făcut autoportretul” 
Așadar, chipul Împărăției este asemenea „unui om care, plecând departe, şi-a 
chemat slujitorii săi” şi le-a încredinţat averea sa - unuia i-a dat cinci talanţi, 


altuia doi, iar altuia unul, „fiecăruia după puterea sa” (Matei 25, 14-15). 


Cine este omul care a plecat şi care şi-a încredințat avuţia slugilor? 'Tâlcuirile 
Sfinților părinți oferă două interpretări. 


= Prima spune că , Omul oarecare” este Dumnezeu Creatorul, cel care a 
făcut lumea și făpturile raţionale; cel care în actul creaţiei a împărțit fie- 





cărei făpturi daruri, vocaţii, meniri, puteri aparte, prin care să se rea- 
lizeze pe sine şi rostul lumii. 


Slujitorii care au primit talanții sunt îngerii şi oamenii - făpturi înțe-legătoare 
(adică bere, raționale şi, deci, responsabile) - cărora le-a „în-credinţat” darurile 
vieţii (darul de a fi chip al Creatorului şi libertatea de a deveni, prin lucrare, 
asemenea Lui. 


Spunând că a dat „fiecăruia după puterea sa”, Dumnezeu descoperă modul în 
care a creat pe oameni şi pe îngeri: firea lor este sumă de daturi şi daruri ale 
Stăpânului. 


Firea omenească a fost făcută părtaşă la toate bunătăţile dumnezeieşti (Sfântul 
Grigorie de Nyssa) şi prin aceasta este o icoană în care Dumnezeu şi-a făcut 
autoportretul (Sfântul Sofronie Saharov)! Prin fire, întreaga zidire este orientată 
structural către Dumnezeu! 


Precizarea că slujitorii au primit un număr diferit de talanți sugerează unicitatea 
şi valoarea absolută a fiecărei persoane. Nici oamenii şi nici îngerii nu sunt 
produşi-serie, ci fiecare este o lume absolut aparte, de neînlocuit şi cu o menire 
specifică în existenţă. 


Deşi îngerii sunt așezați în cete sau stări, totuşi, fiecare înger este o lume a da- 
rului irepetabilă, neasemenea altui înger, o lume unică. 


La fel şi oamenii, deşi toți sunt chip deplin al Creatorului, fiecare este o per- 
soană care-şi asumă chipul într-un mod absolut unic şi, prin aceasta, este o sumă 
de valori absolut aparte. 


Nu există om fără de talant 


Pilda rostită de Mântuitorul mai precizează că averea Stăpânului constă în 
talanți. Folosind noţiunea de talant (1 talant = 49,077 kg aur, deci o valoare 
deosebit de mare), Domnul vrea să arate că fiecare persoană (înger sau om) este 
înzestrată cu tot harul/darul trebuitor pentru a-şi lucra puterile în vederea veş- 
niciei vieții, indiferent de numărul de talanți. Şi cel cu un talant şi cel cu cinci 
talanți au, fiecare în parte, toate înzestrările pentru realizarea rostului propriu în 
existență. Nu pe numărul de talanţi cade accentul, ci pe lucrarea acestora. 


Altă dată, Mântuitorul tâlcuieşte că o sămânță, un talant lucrat „aduce roadă şi 
face unul o sută, altul şaizeci, altul treizeci” (Matei 13, 23). Deci, e cu putinţă ca 
acela cu un singur talant să rodească o sută, iar cel cu cinci talanți să rodească 
treizeci! La Dumnezeu nu este o prealegere ca soartă implacabilă. 





Talanţii, harurile Învierii pe care le primim la Botez 


> A doua interpretare precizează că omul oarecare din pildă este un om de 
neam mare, iar părinţii tâlcuiesc că Acesta este lisus Hristos Mân- 
tuitorul. 


EI este de neam mare pentru că este mai mult decât un om, este Însuşi Dumne- 
zeu care din Tatăl S-a născut mai înainte de toți vecii şi care pentru noi oamenii 
şi pentru a noastră mântuire S-a pogorât din ceruri şi S-a întrupat de la Duhul 
Sfânt și din Fecioara Maria şi S-a făcut om. EI şi-a chemat slugile, adică pe 
Sfinţii apostoli, în ziua Învierii, şi le-a împărțit talanţii Împărăției: a suflat asu- 
pra lor şi le-a zis: Luaţi Duh Sfânt!, cărora le veţi ierta păcatele, li se vor ierta; 
cărora le veţi ține, ţinute vor fi (loan 20, 22-23). 


Talanţii sunt harurile Învierii pe care fiecare creștin le primeşte în Taina Sfân- 
tului Botez. La Botez are loc învierea firii noastre, mirungerea ei cu talanții 
Împărăției! Cel botezat primeşte în Taină experiența apostolilor din ziua 
Învierii: Aţi primit Duhul Sfânt, spune Sfântul Ambrozie neofiţilor, Duhul 
Înţelepciunii, Duhul Înţelegerii, Duhul Sfatului şi al Puterii, Duhul Cunoştinţei 
și al Evlaviei, Duhul Temerii de Cel Sfânt. 


Părintele Arsenie Boca precizează că la Botez primim Lumina cunoașterii lui 
Dumnezeu, Lumina cunoașterii lucrurilor şi Lumina nezidită dumnezeiască, 
Lumină care se arată desăvârşit întru sfinți. 


Așadar, „Omul de neam mare” dăruieşte creştinilor în Taina Botezului toți ta- 
lanţii Împărăției. Unul primeşte cinci, altul doi, altul un singur talant, fiecare în 
funcție de chemarea sa față de rostul lumii, față de locul şi timpul istoric în care 
a fost chemat la existență. 


Lumea (omul și zidirea) este o realitate atât de complexă şi inepuizabilă, încât 
fiecare slujitor (înger sau om) este chemat, prin talanții specifici, să actualizeze, 
adică să scoată la iveală, puterile şi frumuseţile aşezate în creaţie de către 
Dumnezeu Făcătorul a toate. 


Lumea nu e o realitate independentă de Dumnezeu. Stăpânul va cere socoteală 
oamenilor 


Pilda precizează că Stăpânul a plecat departe, adică, după ce Dumnezeu a încre- 
dinţat talanţii slujitorilor, a rămas în lume ca Prezenţă nevăzută, discretă, dar 
proniatoare, pentru a face cu putință lucrarea liberă şi nesilnică a făpturii. Altfel 
zis, după timpul dăruirii (creaţiei) a urmat timpul lucrării sau al libertăţii, al cre- 

dinţei, pentru ca „după multă vreme” întoarcerea Stăpânului să inaugureze tim- 
pul Judecăţii sau al Împărăției. 


Faptul că Stăpânul cere socoteală slugilor arată că lumea nu este o realitate 
autonomă sau independentă de Dumnezeu. Creaţia, cu întreaga sa istorie, se în- 
dreaptă obligatoriu şi inevitabil (dincolo de preferința arbitrară a făpturii) către 
Judecata din Urmă. 


Când va fi/va avea loc aceasta? „După multă vreme”, răspunde pilda, adică du- 
pă atâta timp cât este necesar orişicărei persoane (înger sau om) să-şi lucreze 
talanţii/înzestrările şi să scoată din firea celor ce sunt intenţia/rațiunea pusă de 
Dumnezeu în fiecare element al Creaţiei. 


Judecata înmulțirii talanților este Judecata libertăţii făpturii, Judecată în care 
Dumnezeu va arăta întregul și veşnicul Său respect pentru alegerea liberă a 
creaturilor pe care EI le-a adus la existență. Ar fi de observat că, la evaluarea 
finală, făpturile (oameni şi îngeri) vor avea posibilitatea din urmă și definitivă să 
se poziţioneze faţă de Împărăţia veșnică. Textul pericopei sugerează bucuria 
năvalnică, nerăbdarea așteptării şi plinătatea libertăţii celor care-au primit şi 
înmulțit talanții Stăpânului: Mi-ai dat darurile vieţii, iar eu i le aduc înmulțite! 
Viaţa lor, ca expresie a darurilor Stăpânului, a însemnat bucuria libertății de a 
lucra şi multiplica talanții existenţei. 


De aceea Judecata lui Dumnezeu le confirmă și le plineşte alegerea: Bine, 
slujitor bun şi credincios, peste puţine ai fost credincios, peste multe te voi 
pune; intră întru bucuria Stăpânului tău (Matei 25, 21). Judecata Stăpânului nu 
are alte măsuri față de cel cu talantul neînmulțit! 


Confruntându-se cu recapitularea propriei sale vieţi, acela, pe un ton acru şi 
steril, își osândește Stăpânul învinuindu-L că l-a creat și că l-a înzestrat cu 
talanţi, libertate şi responsabilitate: Înzestrările ce mi le-ai dat sunt o „asprime”, 
viaţa o angoasă („m-am temut”), iar Tu „seceri de unde n-ai semănat” (făcându- 
mă chip al Tău îmi ceri să înmulţesc viaţa), „aduni de unde n-ai vânturat” (vrei 
rodnicie, viaţă valorificată, dar/har multiplicat), dar eu prefer să ascund talantul 
Tău în pământ (aleg o existenţă inertă, sterilă, comodă, nelucrativă). 


În mod sigur, plin de durere şi amărăciune, Tatăl/Stăpânul explică slugii des- 
tinul pe care și-l alege: întunericul cel din afară, plângerea şi scrâșnirea dinţilor 
(Matei 25, 30). Adaugă explicaţiei: trebuia să dai talantul „la zarafi”, adică să nu 
trăieşti împotriva vocației propriei tale firi și împotriva semenilor (Părinţii tâl- 
cuiesc că zarafii reprezintă firea proprie şi cea a semenilor), iar Eu, venind, aș fi 
luat ceea ce este al meu cu dobândă (adică, talantul ca dar al lui Dumnezeu pus 
în/ca fire are menirea şi capacitatea să odrăslească în făptură veșnicia ca Împă- 





răție). Apoi, Judecătorul poruncește aruncarea/izolarea răului de viaţă până ce 
va plăti cel din urmă ban. 


Pericopa evanghelică se finalizează cu o frântură din imaginea tainei veşniciei: 
celui ce are i se va da şi-i va prisosi, iar de la cel ce nu are se va lua şi ceea cei 
se pare că are (Matei 25, 29) - adică, viaţa ca/în Împărăţie va însemna dina- 
mismul pur şi nesfârşit de umplere a făpturii de prisosinţa vieţii (Viaţa Sfintei 
Treimi în om Și în înger, Dumnezeu totul în toate). 


Iar cel care va alege până la capăt să refuze talanții Stăpânului va auzi cea din 
urmă poruncă a lui Dumnezeu: Aruncaţi-l în întunericul cel mai din afară, adică 
izolaţi răul de viaţă. Întunericul cel mai din afară nu este ceva zidit de 
Dumnezeu, - ci nonexistenţa pe care şi-o construieşte libertatea făpturii care 
alege veşnic ignorarea totală şi deplină a harului dumnezeiesc, ura viscerală 
(scrâşnirea dinţilor) împotriva orişicărui talant al sfinţeniei. 


lată, aşadar, la ce ne cheamă pericopa evanghelică de azi şi ce oferă slujirea 
liturgică a Duminicii a 16-a după Rusalu: posibilitatea și bucuria de a asuma 
talanţii/înzestrările dumnezeiești ale firii, de a ne pune la lucru cu conștiința că 
doar înmulțirea talanților ne situează în spațiul vieții autentice şi depline. 





Andrei Butu - Talanţii şi investiţiile responsabile pentru viitor 


Într-un context socio-cultural complex, în care atenţia este concentrată, în prin- 
cipal, asupra folosului material, pasajul evanghelic de la Matei 25, 14-30, care 
relatează Pilda talanţilor, ne arată că darurile, spirituale sau materiale, aduc cu 
ele responsabilităţi pe măsură. 


Pilda talanților ne descoperă două tipuri de comportament, ce reprezintă o luptă 
a omului aflat permanent în balanţa dintre lenevire şi munca în van ce poate fi 
echilibrată de dărnicie, întrucât acest act oferă un sens efortului. 


În procesul de înmulţire al talanţilor Evanghelia menţionează doar graba pri- 
mului slujitor - „Îndată mergând...” (cf. Matei 25, 16), ceea ce arată că anumite 
persoane sunt dăruite spre efort îndelungat şi îndeplinirea sarcinilor fără con- 
tenire. 


Al doilea slujitor şi-a îndeplinit sarcinile, cu toate că nu ni se prezintă în pasajul 
evanghelic cât de repede a fructificat darul primit. Acesta poate a avut nevoie de 
un imbold sau a şovăit gândindu-se prea mult asupra îndeplinirii unei sarcini 
importante. 


Dacă avem îndoieli sau nedumeriri asupra predilecțiilor, meseriilor și talentelor 
noastre, este indicat să cerem povăţuire duhovnicească şi, astfel, ni se arată ca- 
lea spre decizia cea mai bună. Duhovnicul poate potența capacităţile noastre, 
oferindu-ne căi de a fi în legătură activă şi continuă cu Hristos. 


Cel de-al treilea a îngropat talantul. A ascuns averea sa pentru a nu risca. S-a le- 
nevit, nu s-a expus şi s-a mulțumit cu ceea ce a avut în acel moment. A fost 





înşelat de o siguranță aparentă şi distonantă a zilei de mâine, negândindu-se la 
faptul că Stăpânul, „după multă vreme” (cf. Matei 25, 19), va veni şi va cere 
socoteală. 


De multe ori procedăm ca sluga care şi-a îngropat talantul fără să ne dăm seama. 
Forțaţi de împrejurările agitate ale vieţii, care trag de noi din toate părțile, în loc 
să înmulțim darurile, ne păcălim înmulţindu-le ca număr, dar divizându-le în 
mai multe direcţii. Traista minţii este plină de activităţi și gânduri împrăștiate, 
dar valoarea acţiunilor rămâne aceeași. Fiecare parte, separat, valorează foarte 
puţin. 


Această diviziune ne oferă falsa impresie a unei productivități personale, pentru 
că facem mai multe lucruri împărţindu-ne, dar nu evoluăm, ci rămânem pe o 
linie de plutire, mai lină sau mai turbulentă. Dublând talantul, darurile primite 
de la Dumnezeu, pe măsura puterii fiecăruia de a transporta, devenim oameni 
valoroşi pentru comunitate. 


Dacă reuşim să înmulțim talanţii, dar la un moment dat simţim că îi putem pier- 
de sau că nu îi mai putem fructifica, ar trebui să-i investim în ajutorul necon- 
diționat pe care îl putem dărui celui de lângă noi, oferind un minim de efort, 
ajutor care se va întoarce negreşit. În acest fel păstrăm şi cultivăm, ajutăm pe 
semenul nostru, primind bucurie pe măsura dăruirii. 


Investirea în aproapele nostru înseamnă a-l învăţa ceea ce ştim şi am dobândit 
prin muncă asiduă şi studiu, ca alții, la rândul lor, să-şi descopere şi să se bucure 
de darurile sădite în ei. Astfel, talanţii se vor înmulți, încet şi în siguranţă. 


Uitându-ne în trecut, dar şi la fericirea de pe chipul celor din jur, vom vedea 
rodul investiţiei, simțind mireasma nesfârşitei Împărăţii a cerurilor şi devenind 
conștienți de talanții cei mai de preț: viaţa ca dar al lui Dumnezeu şi urcuşul 
duhovnicesc spre veșnicie, menire semănată în firea noastră: „Se cuvenea, deci, 
ca tu să dai banii Mei la zarafi, şi eu, venind, aş fi luat ce este al meu cu do- 
bândă” (Matei 25, 27). 


Gândindu-ne negreşit că darurile ne sunt încredințate de Dumnezeu, iar noi lu- 
crăm la înmulţirea acestora, ca recunoştinţă faţă de EI, înseamnă că suntem 
conştienţi de rezultatul și responsabilitatea intensificării acţiunii de conlucrare 
cu EI pe parcursul vieţii noastre, ce va avea ca rod dobândirea Împărăției ceru- 
rilor. 


Dumnezeu nu cere mult de la noi şi nu ne dă mai mult decât putem duce. Ca un 
Părinte lubitor şi Multmilostiv, El vrea să vadă cum, prin binecuvântarea Sa, 
înmulțim cu sens şi destoinicie darurile primite. 





Cei trei slujitori au primit daruri diferite, ceea ce reflectă faptul că lucrăm și 
gândim în proporții diferite. Nu este vorba de inechitate, pentru că ne sunt ofe- 
rite daruri după putinţa noastră, câte putem rodi şi înmulți. Dumnezeu ne oferă 
şanse egale tuturor la mântuire, cuprinzându-ne în acest fel pe toţi cu dragostea 
Sa. Dacă spunem în sinea noastră că nu suntem înzestrați cu daruri, să nu uităm, 
mai ales în aceste vremuri, că viața noastră - pusă în pericol de o boală infec- 
țioasă răspândită la nivel mondial - este darul lui Dumnezeu cel mai de preţ. 


Să încercăm să limpezim cerul gândirii, alungând norii apusului ce ne străbat 
prin griji şi stres, şi să vedem toată priveliştea posibilităților, ce ni se deschide în 
față până departe, cu o generoasă listă de mijloace de a face binele, dar și de a 
valorifica talantul primit, prin hărnicie. 





Episcop loan (Moşneguţu) - Dumnezeu va cere socoteala pentru darurile 
primite şi viaţa trăită 


Această duminică ne prezintă două pasaje la prima vedere de parcă contra- 
dictorii. Unul din ele ne vorbeşte despre marea dragoste a lui Dumnzeu faţă de 
această binecuvântată făptură, omul: „Căci Dumnezeu aşa a iubit lumea, încât 
pe Fiul Său Cel Unul- Născut L-a dat ca oricine crede în EI să nu piară, ci să 
aibă viaţă veşnică. Căci n-a trimis Dumnezeu pe Fiul Său în lume ca Să 
judece lumea, ci ca să se mântuiască, prin EI, lumea. ” (loan 3:16,17). 


Iar al doilea ne prezintă pilda talanților, în care Dumnezeu le împarte slugilor 
sale darurile (talanții), pe care aceştia trebuie să-i înmulțeacă până la revenirea 
stăpânului, 


Pe de o parte, Dumnezeu nu vine în lume să ne judece, ci să ne mântuiască. 
Totuşi al doilea fragment ne spune despre modul în care Dumnezeu va cere 
socoateala pentru darurile primite şi viaţa trăită. 


Ce înțelegem prin mântuire? Ce înseamnă cuvintele Dumnezeu aşa a iubit 
lumea, încât şi pe Fiul Său L-a dat, ca oricine crede în El să nu piară, ci să 
aibă viaţă veşnică? 


În primul rând, ele se referă la jertfa Mântuirorului, suferința Sa pe cruce, 
coborârea Lui în iad şi învierea Sa din morţi. Hristos ne răscumpără cu propria 
înviere din robia păcatului și a diavolului. Suntem răscumpăraţi din această 
robie, şi s-ar părea că această jertfă ne şi mântuiește. 





Dar nu. Dumnezeu nu se opreşte doar la restabilirea stării noastre păcătoase. El 
face mult mai mult pentru noi. El într-adevăr vrea să ne mântuiască, dar pentru 
aceasta ne oferă posibilitatea de a creşte până la Fiul Său, pentru a urca şi noi la 
cer la vremea cuvenită. De fapt aceasta și este mântuirea noastră - calea către 
Cer. Dar pentru aceasta trebuie cu adevărat să-l urmăm pe Fiul său, să 
parcurgem calea Sa până la capăt. 


S-ar părea că Dumnezeu ne cere imposibilul, dar nu este așa. Fiecare dintre noi 
primeşte numeroase daruri pentru această viaţă, pentru această cale. Primim 
daruri cu adevărat dumnezeieşti, primim dragostea sa, milostivirea, primim 
puterea de a crea şi de a gândi ... unuia îi dă cinci talanţi, altuia doi, altuia unul, 
fiecăruia după puterea lui. 


Cu regret adesea nu suntem pregătiți să valorificăm aceste daruri, şi nici să le 
primim cu recunoștință. Dumnezeu ne dă iubirea Sa, dar nouă ne este frică să 
iubim, cu atât mai mult să iubim până la capăt. Desigur că ne iubim membrii 
familiei, prietenii şi apropiații, dar şi aici mereu cu o anumită doză de reținere. 
Iar când vine vorba să ne iubim dușmanii, să-i iubim pe cei care ne urăsc şi ne 
fac rău, aici suntem gata să căutăm orice mijloace, de a nu iubi, de a nu ierta, şi 
de a nu-i permite darului dragostei să ne schimbe, să ne facă asemenea Dom- 
nului. 


La fel se întâmplă şi cu libertatea. Când percepem darul libertăţii că libertatea 
acțiunilor noastre, libertatea dorințelor noastre sau libertatea ambițiilor noastre, 
totul este bine, aici înțelegem foarte bine libertatea noastră. Dar atunci când 
libertatea este pentru noi şi o mare responsabilitate, când reprezintă și libertatea 
vieţii în Dumnezeu, libertarea de a nu păcătui — nu mai vrem să o acceptăm, nu 
o dorim, ne este frică de o astfel de libertate. 


Noi mereu găsim argumente şi scuze de ce nu suntem așa cum ar vrea să ne 
vadă Hristos, de ce nu mergem pe calea care ne-o indică EI, nu ne place calea 
strâmtă a mântuirii, tot mai des alegând-o pe cea largă a pierzării. 


Am vrea ca calea mântuirii să nu ne depăşească acele lucruri clare şi plăcute 
nouă. Putem fi pioşi până la o măsură, putem fi credincioși până la o limită, 
putem iubi, dar pe cineva apropiat. Şi când Dumnezeu vrea să distrugă aceste 
limite, să ne prezinte infinitatea căii Sale, noi nu suntem în stare să-L urmăm. 
Ne este mai ușor să spunem asemenea slugii viclene: „Mai bine îl îngrop totuși, 
şi când va veni stăpânul 1-l returnez integru, căci nu am nici o garanţie că nu-l 
voi pierde, iar când EI va veni, îi voi da ce-i aparţine.” 


Pentru omul care vrea să-l urmeze pe Hristos nu pot exista garanţii, decât una 
singură - Hristos însuși. Noi însă nu suntem obişnuiţi să căutăm sprijin în 





Dumnezeu. Mereu avem nevoie de a găsi ceva vizibil și palpabil, iar Dumnezeu 
anume aceste lucruri şi nu ni le oferă, pentru ca să căutăm sprijin doar în El. 
Atunci când vom înţelege acest adevăr, vom păşi mult mai sigur pe calea 
mântuirii. 


Să ne rugăm Bunului Dumnzeu să ne dăruiască tuturor fericirea de a fi chemaţi 
şi numiţi de EI cu aceste cuvinte: „Bine, slugă bună şi credincioasă, peste puţine 
ai fost credincioasă, peste multe te voi pune; intră în bucuria domnului tău!“ , 
spre slava Sfintei Treimi şi spre a noastră mântuire. Amin! 





PS Petroniu - Predică la Pilda talanţilor 


PIN FALUCLAR 


Preacucernici Părinţi, iubiţi credincioşi, capitolul 25 al Evangheliei după Matei 
cuprinde două pilde rostite de Domnul Hristos: „a celor zece fecioare” şi „a 
talanților”, precum şi desfăşurarea judecății de apoi, deci acest capitol ne 
înfăţişează modul în care Dumnezeu îi va judeca pe oameni şi le va răsplăti 
pentru faptele lor. 


Pericopa evanghelică citită astăzi la Sfânta Liturghie ne prezintă „pilda 
talanților”, în care Mântuitorul spune că împărăţia lui Dumnezeu „este 
asemenea unui om care, plecând departe, şi-a chemat slugile şi le-a încredinţat 
avuţia sa: unuia i-a dat cinci talanţi, altuia doi, altuia unul, fiecăruia după 
puterea lui, şi a plecat. Îndată plecând cel ce primise cinci talanţi, a lucrat cu ei 
şi a câştigat alți cinci talanţi. De asemenea, şi cel cu doi a câştigat încă doi. lar 
cel care primise un talant s-a dus, a săpat în pământ şi a ascuns argintul 
stăpânului său” (Matei 25,14-18). Pe câtă vreme cei care primiseră mai mulţi 
talanţi, i-au sporit, cel cu unul singur nu l-a pus în valoare, ci l-a ascuns, 
făcându-l nelucrător. 


Stăpânul din această parabolă Îl reprezintă pe Dumnezeu, slugile pe oameni, iar 
talanţii sunt darurile oferite de Dumnezeu oamenilor. În atotştiința Sa, 
Dumnezeu cunoaşte viitorul, deci ştie faptele pe care le vor săvârşi oamenii în 
viaţă, de aceea, în funcţie de ele, le oferă darurile Sale. Dumnezeu i-a grăit în 
acest sens proorocului Ieremia: „Înainte de a te fi zămislit în pântece, te-am 
cunoscut, şi înainte de a ieşi din pântece, te-am sfinţit şi te-am rânduit prooroc 
pentru popoare” (Ieremia 1,5). De aici constatăm că Dumnezeu oferă talanţii în 
funcție de ce va face fiecare. Nici un om nu este trecut cu vederea, chiar dacă 
primeşte daruri mai puţine sau mai mici. 





„ȘI după multă vreme a venit stăpânul acelor slugi şi s-a socotit cu ele. Şi 
apropiindu-se cel care primise cinci talanţi, a adus alți cinci talanţi, zicând: 
Doamne, cinci talanți mi-ai dat; iată alţi cinci talanţi am câştigat cu ei. I-a zis 
stăpânul: Bine, slugă bună şi credincioasă, peste puţine ai fost credincioasă, 
peste multe te voi pune; intră întru bucuria domnului tău. Apropiindu-se şi cel 
care primise doi talanţi, a zis: Doamne, doi talanți mi-ai dat; iată alți doi talanţi 
am câştigat cu ei. I-a zis stăpânul: Bine, slugă bună şi credincioasă, peste puţine 
ai fost credincioasă, peste multe te voi pune; intră întru bucuria domnului tău” 
(Matei 25,19-23). 


Cei doi slujitori din parabolă sunt oamenii care primesc un dar de la Dumnezeu 
şi lucrează cu el, îl utilizează în folosul personal şi al semenilor, fapt pentru care 
dobândesc răsplata pe pământ şi în Împărăţia Cerurilor. 

„Apropiindu-se apoi şi cel care primise un talant, a zis: Doamne, te-am ştiut că 
eşti om aspru, care seceri unde n-ai semănat şi aduni de unde n-ai împrăştiat şi, 
temându-mă, m-am dus de am ascuns talantul tău în pământ; iată, ai ce este al 
tău” (Matei 25,24-25). Prin atitudinea şi cuvintele sale, slujitorul a dovedit că 
desconsideră darul primit şi nesocoteşte dorinţa stăpânului de a-l folosi în vreun 
fel. 


„ȘI răspunzând stăpânul său, i-a zis: Slugă vicleană şi leneşă, ştiai că secer unde 
n-am semănat şi adun de unde n-am împrăştiat? Se cuvenea deci să dai argintul 
meu la zarafi şi eu, venind, aş fi luat ceea ce este al meu cu dobândă” (Matei 
25,26-27). De aici învăţăm că dacă noi nu suntem în stare să ne descoperim sau 
să ne punem în valoare darurile primite de la Dumnezeu, trebuie să îi lăsăm pe 
alții să ne ajute în acest sens. 


Cu siguranţă că stăpânul nu aştepta de la slujitorul cel leneş câştigul obţinut de 
către ceilalți doi, însă acesta i-a înşelat întru totul încrederea, îngropând talantul, 
nedându-i posibilitatea de a rodi. EI era genul de om care aşteaptă să primească 
cât mai mult, fără a face sau oferi ceva în schimb. 


Stăpânul a zis atunci: „Luaţi de la el talantul şi daţi-l celui ce are zece talanţi. 
Căci tot celui ce are i se va da şi-i va prisosi, iar de la cel ce nu are şi ceea cei 
se pare că are se va lua. lar pe sluga netrebnică aruncaţi-o în întunericul cel mai 
din afară. Acolo va fi plângerea şi scrâşnirea dinţilor” (Matei 25,28-30). Când i- 
a oferit talantul, stăpânul a fost milostiv. Întrucât sluga leneşă I-a îngropat, în 
baza dreptăţii, stăpânul l-a pedepsit. Domnul Hristos a afirmat fără echivoc în 
acest sens, că „sluga aceea care a ştiut voia stăpânului şi nu s-a pregătit, nici n-a 
făcut după voia lui, va fi bătută mult. Şi cea care n-a ştiut, dar a făcut lucruri 
vrednice de bătaie, va fi bătută puţin” (Luca 12,47-48). 





În această parabolă Domnul Hristos ne prezintă, pe de o parte, ce s-a întâmplat 
atunci când unii îngeri, sub conducerea lui lucifer, au disprețuit măsura luminii 
pe care o primiseră de la Dumnezeu, şi încercând să o depăşească, s-au răzvrătit 
împotriva Creatorului. Pentru că s-au pervertit lăuntric, prin nesocotirea darului 
primit, au pierdut şi măsura dată lor, iar prin alungarea de la faţa lui Dumnezeu 
s-au transformat din îngeri în demoni. 


În limba latină lucifer înseamnă „purtător de lumină”. Dacă acest înger ar fi fost 
din cetele inferioare, s-ar fi umplut de invidie pe îngerii superiori lui, însă el se 
găsea în imediata apropiere a lui Dumnezeu, de aceea s-a răzvrătit împotriva 
Lui, conducând revolta unora dintre puterile cereşti. Prin atitudinea sa, lucifer a 
ajuns din înger de lumină stăpânitor al tenebrelor. 


Pe de altă parte, Domnul Hristos ne arată prin această parabolă că şi între 
oameni sunt unii care înmulţesc talanţii, iar alţii care îi fac neroditori. 


Dintre cei care i-a înmulțit, voi prezenta doar exemplul Sfântului Pavel, care 
mărturiseşte despre sine că este: „apostol chemat al lui lisus Hristos prin voia lui 
Dumnezeu. Şi adaugă: Aşa să ne socotească pe noi fiecare om: ca slujitori ai lui 
Hristos şi iconomi ai tainelor lui Dumnezeu. Pentru mine însă prea puţin 
înseamnă că sunt judecat de voi sau de vreo judecată omenească; de altfel, nici 
eu însumi nu mă judec; că nu mă ştiu vinovat cu nimic, dar nu prin aceasta m- 
am îndreptăţit. Cel ce mă judecă pe mine este Domnul. Aşadar, nu judecaţi ceva 
înainte de vreme, înainte de a veni Domnul, Cel ce va aduce la lumină pe cele 
ascunse ale întunericului şi va vădi gândurile inimilor. Şi atunci fiecare îşi va 
avea de la Dumnezeu laudă. Căci mi se pare că pe noi, apostolii, Dumnezeu ne- 
a arătat ca pe cei din urmă oameni, ca pe nişte osândiţi la moarte; fiindcă ne-am 
făcut privelişte lumii, şi îngerilor, şi oamenilor. Noi suntem nebuni pentru 
Hristos, dar voi, înţelepţi întru Hristos; noi suntem slabi, dar voi, tari; voi sunteţi 
ţinuţi în slavă, dar noi în necinste! Ocărâţi fiind, binecuvântăm; prigoniţi fiind, 
răbdăm; defăimaţi fiind, mângâiem. Ca gunoiul lumii am ajuns, lepădătura 
tuturor până acum” (| Corinteni 1,l şi 4,1-13). 


Pe când se găsea în temniţă, Sfântul Apostol Pavel s-a confesat filipenilor: 
„pentru mine a trăi este Hristos, şi a muri este câştig” (Filipeni 1,21). În ultimii 
ani al vieţii, Apostolul neamurilor i-a scris ucenicului său Timotei „eu de-acuma 
mă jertfesc, şi vremea plecării mele a sosit. Lupta cea bună m-am luptat, 
călătoria am săvârşit, credința am păzit. De acum mi s-a gătit cununa dreptăţii, 
pe care în Ziua aceea mi-o va da Domnul, Dreptul Judecător” (Il Timotei 4,6-8). 
Într-adevăr, în ziua de 29 iunie a anului 67 a fost martirizat la Roma, tăindu-i-se 
capul, iar prin aceasta a plecat să se întâlnească cu Domnul Hristos pe care L-a 
slujit cu atâta dăruire. 





Voi înfățişa şi cazul unui om care a nesocotit darurile primite de la Dumnezeu. 
În paginile Sfintei Scripturi citim că „Abel era păstor de oi, iar Cain, lucrător de 
pământ. Cain a adus din roadele pământului jertfă lui Dumnezeu. Şi a adus şi 
Abel din cele întâi-născute ale oilor sale şi din grăsimea lor. Şi Domnul a căutat 
spre Abel şi spre darurile lui, dar spre Cain şi spre darurile lui n-a căutat. ŞI s-a 
umplut Cain de mânie şi faţa-i era posomorâtă. Și Domnul Dumnezeu i-a zis lui 
Cain: «De ce te-ai mâniat şi de ce-ţi este fața posomorâtă? Când faci bine, oare 
nu-ți este faţa senină? lar de nu faci bine, păcatul bate la uşă şi caută să te 
târască, dar tu biruieşte-l!». Şi Cain a zis către Abel, fratele său: «Să ieşim la 
câmp!». Şi a fost că în timp ce erau ei pe câmp, Cain s-a aruncat asupra lui 
Abel, fratele său, şi l-a omorât. Şi a zis Domnul Dumnezeu către Cain: «Unde 
este Abel, fratele tău?» Iar el a zis: «Nu ştiu. Au doară eu sunt păzitorul fratelui 
meu?y. Şi a zis Domnul: «Ce-ai făcut? Glasul sângelui fratelui tău strigă spre 
Mine din pământ. Şi acum, blestemat să fii de pământul ce şi-a deschis gura ca 
să primească din mâna ta sângele fratelui tău. Când vei munci pământul, acesta 
nu-ți va mai da roadele lui; zbuciumat şi fugar vei fi tu pe pământ!». Şi a zis 
Cain către Domnul Dumnezeu: «Pedeapsa mea e mai mare decât aş putea-o 
purta. Dacă Tu mă izgoneşti acum din pământul acesta, mă voi ascunde de la 
faţa Ta şi voi fi zbuciumat şi fugar pe pământ, şi oricine mă va întâlni, mă va 
ucide». ŞI i-a zis Domnul Dumnezeu: «Nu aşa, ci oricine-l va ucide pe Cain, 
înşeptit se va pedepsi». Şi a pus Domnul Dumnezeu lui Cain un semn, ca tot cel 
care-l va întâlni să nu-l omoare” (Facere 4,2-15). 


Cu toate că Dumnezeu îi atrăsese luarea aminte lui Cain să îşi schimbe 
atitudinea, pentru ca jertfa lui să fie bineprimită, acesta fiind plin de invidie, a 
considerat că soluţia la problema lui este uciderea propriului frate, motiv pentru 
care a trăit chinuit toată viaţa de ruşinea faptelor sale. 


Ca o constatare tristă, Sfântul loan Gură de Aur a afirmat că „invidia este 
singurul păcat cauzat de virtuțile celorlalţi”. 


Dumnezeu l-a înzestrat pe om cu libertate, care implică însă o mare respon- 
sabilitate. Prea uşor oamenii neîntăriți duhovniceşte cad în capcana diavolului. 
Dacă îl văd pe un semen de al lor că le este inferior, îl dispreţuiesc şi îl vorbesc 
de rău. Dacă le este superior, îl invidiază şi îl denigrează, fără a ţine cont de 
cuvintele Mântuitorului: „Nu judecaţi, ca să nu fiți judecaţi; căci cu judecata cu 
care judecaţi, cu aceea veţi fi judecaţi; şi cu măsura cu care măsuraţi, cu aceea 
vi se va măsura” (Matei 7,1-2). 


Cei defăimaţi şi acuzaţi pe nedrept să nu se lase atraşi în cursa diavolească de a 
căuta răzbunare, pentru că Sfântul Apostol Pavel i-a îndemnat: „Nu vă răzbunaţi 
singuri, iubiților, ci daţi-i loc mâniei grăite de Domnul, căci scris este: A Mea 
este răzbunarea; Eu voi răsplăti” (Romani 12,19). Şi Apostolul adaugă, „înfrico- 





şător lucru este să cazi în mâinile Dumnezeului Celui Viu!” (Evrei 10.31). Cei 
care aduc acuze neîntemeiate unora care ocupă funcții importante, să ia seamă la 
cuvintele aceluiaşi Sfânt Apostol: „Tot sufletul să se supună înaltelor stăpâniri, 
căci nu este stăpânire decât de la Dumnezeu; iar cele ce sunt, de Dumnezeu sunt 
rânduite. Pentru aceea, cel ce se împotriveşte stăpânirii se împotriveşte 
rânduielii lui Dumnezeu. lar cei ce se împotrivesc îşi vor lua osândă” (Romani 
13,1-2). 


Nu contează câţi talanți a primit fiecare dintre noi, pentru că „darurile sunt 
felurite, dar acelaşi Duh. Şi felurite slujiri sunt, dar acelaşi Domn. Şi lucrările 
sunt felurite, dar este acelaşi Dumnezeu, care lucrează toate în toţi” (1 Corinteni 
12,4-6). Important este să nu irosim darurile primite, ci să lucrăm „ca slujitori ai 
lui Hristos, făcând din suflet voia lui Dumnezeu, slujind cu bunăvoință, ca şi 
Domnului, şi nu ca oamenilor” (Efeseni 6,6-7). 


Noi trebuie să ne facem datoria unde ne-a rânduit Dumnezeu. Aşa cum 
slujitorii care au primit cinci, respectiv doi talanţi, i-au dublat, tot aşa trebuie 
să procedăm fiecare dintre noi, acolo unde suntem puşi. Dumnezeu nu 
aşteaptă de la nici unul dintre noi să schimbăm faţa lumii, dar dacă fiecare şi- 
ar împlini bine datoria acolo unde se află, şi ar împlini poruncile lui 
Dumnezeu, pământul ar deveni un adevărat Rai terestru. 





PS Sebastian, episcopul Slatinei şi Romanaţilor - Inechitate, conlucrare şi 
răsplată 


Dreptmăritori creştini, în pericopa evanghelică de astăzi, Domnul rosteşte pilda 
talanţilor. O pildă pe cât de simplă, pe atât de interesantă şi care ne stârneşte mai 
multe nedumeriri. Să lămurim mai întâi câteva lucruri. 


„Omul” care-$Şi „împarte avuţia Sa” este Dumnezeu, Care numeşte „talanţi” 
diferitele daruri cu care Îşi înzestrează slujitorii, adică pe noi. Şi, ceea ce ne 
frapează încă de la început este faptul că Stăpânul nu este la fel de „darnic” cu 
toţi, căci nu-i împarte avuţia cu aceeaşi generozitate. Dar, deopotrivă fiecare 
dintre slujitori este chemat să-şi cultive aceste daruri, punându-le în slujba 
celorlalţi, căci cel ce „l-a îngropat”, se înţelege, l-a ţinut doar pentru el, trăind în 
egoism şi refuzând să folosească vreodată pe cineva cu ceva din ceea ce 
primise. 


Când „a venit Stăpânul”, fiecăruia dintre cei trei li s-a cerut socoteală şi şi-au 
primit, în mod corespunzător, răsplata: primii doi pentru lucru, iar al treilea 
pentru „viclenie şi lene”. Ceea ce ne uimeşte, însă, de data aceasta, este faptul 
că talantul nelucrat, fiind luat pentru totdeauna de la cel viclean şi leneş, nu a 
fost încredinţat celui ce primise doi, ci tot celui cu cinci talanţi, finalizându-se 
Evanghelia de astăzi cu cuvintele: „căci tot celui ce are i se va da şi-i va prisosi, 
iar de la cel ce n-are, şi ce are i se va lua”. 


Iubiţi credincioşi, plecând de la prima nedumerire, şi anume că Dumnezeu nu ne 
dă tuturor la fel, trebuie să spunem că da, Dumnezeu creează inechitatea, adică 
inegalitatea. Oricât ar putea părea de „îndrăzneț” sau chiar „periculos” cuvântul 
acesta el este real. Nu suntem „înzestraţi” în mod egal de către Dumnezeu: la fel 
de buni, la fel de frumoşi, la fel de inteligenţi, la fel de dotați cu diferitele daruri 


spirituale etc., şi aceasta pentru că nici El nu ne-a vrut un fel de „bancă” umană 





uniformă, ci a considerat diversitatea mai frumoasă şi mai interesantă decât 
uniformitatea. Numai omul plânge după egalitatea startului, deşi nu toţi ne dăm 
silinţa la fel, în viaţă, pentru a ajunge la timp la linia de sosire. Ne plângem cu 
toţii de inegalitatea şanselor, deşi e clar că nu toţi ne folosim de acestea la fel de 
bine. În Evanghelia de astăzi, din trei, numai doi şi-au folosit „talanţii”, căci 
celălalt a refuzat lucrul şi totul a rămas îngropat „în pământ”. 


Ei bine, cunoscând Stăpânul mai dinainte că puterile şi râvna oamenilor sunt 
diferite, de vreme ce ne-a lăsat liberi şi nu ne-a „programat” viaţa ca unor 
roboţi, ne-a dăruit fiecăruia talanţi după aceste puteri şi după râvna fiecăruia. Şi 
pentru a nu încăpea urmă de suspiciune aici, cum că Dumnezeu ar fi nedrept, 
luaţi aminte că nu a cerut 10 talanţi de la cel ce primise doar doi, şi nici nu a 
pretins patru de la cel primise doar unul. Nu! Domnul a judecat cu dreptate, pe 
fiecare după cât a primit. Dar, nu se poate chiar nimic!... Cel viclean şi leneş, şi 
care nu şi-a făcut câtuşi de puţin datoria, pentru nelucrare, ba încă şi suspiciune 
şi răutate, a fost „aruncat în întunericul cel mai dinafară”. 


De ce? Pentru că Dumnezeu ne-a creat pentru împreună-lucrare, iar nu pentru 
decor, ori pentru simpla trebuinţă a cuiva. Pentru decor a creat firea lucrurilor 
înconjurătoare şi florile, după felul şi frumuseţea lor, iar pentru hrana şi 
trebuinţa omului a creat verdeaţa cea hrănitoare şi animalele. Pe om, însă, l-a 
creat „să crească, să se înmulţească.... să umple pământul, să-l supună şi să-l 
stăpânească” (Fac. 1,28), dar nu cu viclenie şi lene, ori îngropându-şi talanţii... 
Dumnezeu ne-a conceput împreună -părtaşi la opera Sa de creaţie a lumii, atunci 
când a dăruit femeii capacitatea de a fi „„mamă”, iar bărbatului prerogativa de a 
putea deveni „părinte duhovnicesc”, daruri prin care şi unul şi altul se aseamănă 
lui Dumnezeu - prin postura de creatori şi proniatori - pentru aceasta şi 
înzestrând pe fiecare după puterile şi râvna dovedite. 


Oricum, deşi „darurile sunt felurite, (este) acelaşi Duh” (1 Cor. 12,4). „Când va 
veni Fiul Omului întru slava Sa”... (Mt. 25, 31), pe nici unul nu-l va lăsa 
necercetat şi nerăsplătit: pe cei buni „peste multe îi va pune” (stăpâni), iar „pe 
cei răi cu rău îi va pierde, iar via o va da altor lucrători, care vor da roadele la 
timpul lor” (Mt. 21, 41). Cât priveşte soarta talantului dezgropat, acesta a fost 
încredinţat celui cu zece talanţi, ca cel ce a fost mai de încredere încă de la 
început, lucru pentru care a şi fost hărăzit cu mai mult. 


Dragii mei, lui Dumnezeu Îi pasă de creaţia Sa şi nu o poate lăsa de izbelişte. L- 
a creat pe om din iubire şi nu-Şi poate uita atât de uşor propria dragoste. De 
aceea, caută atât către cei ce şi-au împlinit cu sârg misiunea, răsplătindu-i ca 
atare, cât şi spre cel ce nu şi-a asumat destinul şi nu şi-a făcut datoria, 
dezbrăcându-l de har: „Luaţi dar de la el talantul şi daţi-l celui ce are zece 
talanţi”. 





Deşi ne dăruieşte în mod inechitabil cu daruri, Domnul ne cheamă pe toţi la 
împreună-lucrare şi răsplată. 


Aceasta este, pe scurt, concluzia Evangheliei de astăzi. Şi, pentru a înţelege 
foarte clar mesajul ei, trebuie s-o spunem foarte răspicat că Dumnezeu nu 
este nedrept, chiar dacă împarte în mod inegal daruri oamenilor, deoarece o 
face potrivit puterilor lor. Nu este nici „lacom ”, “neînţelegător” ori „aspru ” - 
cum L-a numit „Sluga vicleană şi leneşă” - de vreme ce Se mulţumeşte cu 
lucrul înmulţit după dreptate. Şi, cu atât mai puţin este rău sau nedrept, atâta 
timp cât lasă, totuşi, şi celui de pe urmă vreme de lucrare şi de pocăință ca şi 
celui dintâi. Da! Dumnezeu procedează cu noi şi înţelept, şi drept, şi dovedeşte 
aceeaşi bunăvoință şi răbdare şi cu cel leneş, ca şi cu cel lucrător şi harnic. 


Să învăţăm din Evanghelie, aşadar, că avem cu toţii un „Stăpân” Care, chiar 
dacă nu Şi-a împărțit în mod egal fiilor Săi avuţia, i-a chemat, totuşi, deopotrivă 
la lucrare, pe fiecare după puterile lui şi, mai ales, a cerut socoteala fiecăruia 
după dreptate atunci când S-a întors. Să luăm aminte că ne-am născut fiecare cu 
un rost pe pământ, cu un destin şi cu o misiune sfântă, şi că nu avem dreptul să 
ne ignorăm nici calitatea de „fii” (după har) ai lui Dumnezeu, nici pe aceea de 
„colaboratori” la lucrarea Sa sfântă, dar nici pe aceea de „responsabili” pentru 
tot ceea ce am lucrat în viaţă. 


Aşa stând lucrurile, să-L rugăm pe Dumnezeu să ne facă şi pe noi fii şi lucrători 
harnici în „via” Sa. Să ne dea şi nouă putere să ne ducem „lupta cea bună” (II 
Tim. 4, 7) până la capăt şi să ne învrednicească şi pe noi a sta „fără de osândă” 
înaintea judecății Sale celei nemitarnice, ca să nu fim ruşinaţi ca sluga care şi-a 
îngropat cu neînțelepciune talantul. Să ne luăm în serios şi să ne purtăm cu 
bărbăţie „sarcinile noastre”, să ne facem datoria de creştini de pe poziţia socială 
pe care ne aflăm şi din postura în care suntem fiecare, şi bun va fi Domnul să 
caute cu dragoste şi bunăvoință spre lucrarea şi talanţii înmulțiţi cu râvnă de noi, 
Amin. 


(PS Sebastian, episcopul Slatinei şi Romanaţilor, Predici la Duminicile de 
peste an, Slatina) 





Ips Timotei - Talanţii, datoria împlinită, bucuria Stăpânului 


Timotei Prahoveanul, 
episcop-vicar al Arhiepiscopiei Bucureştilor 
- 04 feb, 2021 


Evanghelia Duminicii a 16-a după Rusalii ne vorbeşte despre stăpânul care, 
plecând departe, a chemat slujitorii, încredințân-du-le bogăţia lui. Unuia i-a dat 
cinci talanți, altuia doi, iar un altul a primit un singur talant. Când s-a întors, le-a 
cerut socoteală, făcând un bilanţ al lucrărilor săvârșite în lipsa lui. 


Talanţii sunt feluritele daruri duhovniceşti şi omeneşti, împletite de-a lungul 
vieţii. Fiecare dintre oameni este înzestrat cu mai mult sau mai puţin. Unii sunt 
harnici şi osârduitori, atenţi şi înţelepţi, iar alții, doar slugi leneşe şi uneori 
viclene, care nu au recunoştinţa față de stăpân, nu știu să înmulțească ce au 
primit, întorcând lui Dumnezeu partea ce I se cuvine, iar celor din preajmă, 
iubirea şi atenţia lor. 


Darurile oamenilor sunt diferite. În societatea noastră, mulţi doresc să fie 
demnitari cu ranguri înalte, profesori universitari, savanţi, iar cei care trudesc 
din greu, cultivă pământul ori se ocupă de îndeletnicirile tradiționale sunt tot 
mai puțini. 


Tuturor Dumnezeu ne cere să înmulțim talanţii! Roadele îmbelşugate sunt 
dăruite de pomii roditori, iar Sfântul loan Botezătorul, vorbind despre cei nero- 
ditori, oameni, arbori şi comunități, spunea: lată, securea stă la rădăcina pomu- 
lui. Orice pom care nu face roade se taie, se aruncă în foc şi arde! Faceţi roade 
vrednice de pocăință! (Luca 3, 9) 





Sfântul loan Gură de Aur în Comentarii la Evanghelia după Matei relatează 
lucruri deosebit de profunde legate de această pildă. 


EI face asemănarea cu Evanghelia de la Luca, care istoriseşte Pilda talanților, 
unde cuvântul talant este înlocuit cu mina, o monedă de 100 de drahme: Uită-te 
că Domnul, în toate pildele Lui, nu le cere robilor îndată socoteala. În Pilda viei 
a dat lucrătorilor via şi a plecat departe, la fel în pilda acestei duminici, a încre- 
dinţat argintul Său şi a plecat. 


De asemenea, ne zice dumnezeiescul Hrisostom: Ca să afli îngăduinţa Lui, ple- 
carea departe înseamnă îndelunga răbdare a Domnului. Mai adaugă Sfântul 
arhiepiscop al Constantinopolului: Domnul, spunând acestea, a făcut aluzie și la 
Învierea Sa. 


Cuvintele tălmăcite de iscusitul exeget ne spun: Să dai argintul la zarafi însea- 
mnă că de fapt trebuia să vorbeşti, să îndemni, să sfătuieşti. Nu te-ar fi ascultat 
nimeni, asta nu te privea! Poate fi, oare, o mai mare bunătate? Cuvântul Sfân- 
tului loan Gură de Aur este profund şi actual. Realitate veridică reflectată în 
cuvinte alese. 


Medităm adeseori la impactul misiunii omiletice de la amvon. Oare cuvintele 
noastre, ale smeriţilor slujitori ai Bisericii, le mai ascultă cineva? Le mai pune 
cineva în practică? Marele Hrisostom afirmă: Nu te privea dacă nu te-ar fi 
ascultat nimeni, tu trebuia să vorbești, sau, cu alte cuvinte: Slujba ta fă-o deplin! 
Să propovăduiești Cuvântul! Dacă te va asculta cineva, mare se va chema. Şi 
mai mare se va chema cel care va şi face, după cum spun cuvintele Domnului. 


Domnul numeşte dobânda săvârşirea faptelor, ne spune Sfântul loan Gură de 
Aur. Nu numai cel ce săvârşeşte faptele rele este pedepsit, ci şi cel care nu face 
fapte bune. 


Sfântul loan Gură de Aur mărturisește: Cât mai este vreme, să ne străduim pen- 
tru mântuirea noastră. Să luăm untdelemn în candele, să înmulţim talantul. Dacă 
trăim pe pământ în trândăvie, nimeni nu ne va milui acolo, chiar dacă am vărsa 
mii şi mii de lacrimi. 


A dat omul înapoi talantul încredinţat, dar a fost osândit. S-au rugat şi fecioarele 
nebune, s-au apropiat de uşa de nuntă, dar totul în zadar și fără folos. 


Sfântul loan Gură de Aur ne arată că prin talanţi înţelegem puterea fiecăruia, fie 
în a-l sprijini pe aproape, fie în a-l ajuta cu bani, fie a-l învăţa, fie în a face orice 
alt lucru asemănător. Nimeni nu poate zice: un talant am şi nimic nu pot face cu 
el. Poţi fi încununat și lăudat chiar cu un singur talant. Nu eşti mai sărac decât 





văduva din Evanghelie, sau mai neînvăţat decât Petru şi loan, care erau oameni 
de rând şi neştiutori de carte, dar pentru că au fost râvnitori şi au pus totul în 
slujba folosului obştesc au dobândit cerul. Nimeni, deci, nu e atât de bun prieten 
al lui Dumnezeu ca acela care trăieşte spre folosul celor din jurul Lui. 


Aşadar, talant înmulțit este şi sfătuirea altora. Atunci când îl întrebuințăm, sun- 
tem următori ai lui Dumnezeu, ne spune Sfântul loan Gură de Aur. 


Petru, când L-a mărturisit pe Hristos, a fost fericit de Domnul, pentru că a grăit 
cuvintele Tatălui (Matei 16, 16 -17). Când însă L-a sfătuit să fugă de cruce, a 
fost certat cu asprime, deoarece a exprimat cele ce gândea diavolul (cf. Matei 
22, 23). Dacă osânda lui Petru a fost aşa de mare pentru cuvintele rostite în gra- 
bă sau din neștiință, ce iertare mai putem afla noi, care săvârşim mulțime de 
păcate? 


Sfântul Teofilact, arhiepiscopul Bulgariei, afirmă că omul care pleacă departe 
este Cel care pentru noi S-a făcut Om, a trăit în lume, a pătimit, a înviat și apoi 
S-a înălţat la ceruri. A plecat departe, pentru că îndelung rabdă şi nu cere de- 
grabă lucrarea, ci aşteaptă roadele ei. Slugile Lui sunt cei cărora li s-a încre- 
dinţat slujirea Cuvântului, amintindu-i pe arhierei, preoți şi diaconi. Toţi au luat 
daruri duhovniceşti. Unii au luat daruri mari, alții mai mici, fiecare după putere, 
adică după măsura credinţei şi a curăției lor. 


Ne relatează Sfântul Teofilact că întru mărimea vasului pe care îl vor da lui 
Dumnezeu, întru acela ne pune darul Lui. Dacă oferim un vas mic, puţin dar va 
pune, iar de vom da vas mare, mult se va oferi. 


Talanţii mulți înseamnă osârdia multă. Cel care nu numai pe sine se foloseşte, 
sau cuvânt de are, sau bogăţie, sau stăpânire lângă împărat sau meșteşug, sau 
orice altfel de putere, unul ca acesta îndoiește (adică înmulţeşte) ceea ce 1 s-a 
dat. 


Sfântul Teofilact aminteşte despre cei care au cuvânt sau stăpânire lângă împă- 
rați. Ce mare lucru să fu un sfetnic bun! Să fu demnitar al vremii tale, indiferent 
care este perioada slujirii sau a viețuirii tale, slujindu-l pe celălalt. Ni se spune 
că unul ca acesta înmulțește ce i s-a dat, iar cel care a îngropat talantul și se 
îngrijeşte numai de el, fiind trândav, se osândeşte. După multă vreme vine Cel 
care a dat argintul, căci argint lămurit în foc sunt cuvintele lui Dumnezeu (Psal- 
mul 11,6). 


Sluga bună înseamnă, după cum tâlcuieşte Sfântul Teofilact, cel cu adevărat 
iubitor de oameni, care-şi revarsă bunătatea asupra semenilor. Bucuria Domnu- 





lui este veselia cea neîncetată pe care o are Dumnezeu, veselindu-se de lucrurile 
sale (Psalmul 91, 4; 103, 35). 


Dionisie din Furna, vorbind pentru Pilda talanţilor, zice: Raiul zugrăvit şi din 
afară Hristos, şezând ca un Împărat şi împrejurul Lui îngerii, iar în partea din 
dreapta Lui un sfânt arhiereu şi un sfânt preot, ţinând în mâini Evanghelia şi 
privind la EI, Îi arată în spatele lor mulţime de sfinţi bărbaţi şi femei, iar Hristos 
îi binecuvântează. În partea de-a stânga Lui, un dascăl, cu o mână Îi dă lui Hri- 
stos Evanghelia, iar cu alta arătându-i-o, îi grăieşte: lată ce este al Tău! (Erminia 
picturii bizantine). 


Inmulţirea darurilor se adresează ucenicilor fideli care îşi împlinesc datoria. 


Trăim într-o lume în care darurile, talanţii și minele nu mai sunt apreciate! Dacă 
vedem vreun dar în semenii noștri, îndată îl osândim, îi găsim pricină. Datoria 
împlinită este răsplătită de Stăpânul, nu de oameni care au oricum păreri schim- 
bătoare, diferite. 


Sfântul loan Gură de Aur îi îndeamnă pe slujitorii Bisericii să-şi facă datoria de 
păstori ai sufletului, să sfătuiască mereu, cu osârdie! Nu te-ar fi ascultat nimeni? 
Asta nu te priveşte! Datoria împlinită este răsplătită de Stăpânul a toate! 


Omul din parabolă plecat departe este Dumnezeu, răbdarea Lui nemărginită, 
îngăduinţa către oameni, atitudinea lor față de EI, iar mai presus de toate iubirea 
Lui. El pleacă departe şi lasă slujitorilor deplina libertate. Slujitori suntem toți 
cei cu daruri puţine sau multe care preţuim darul fundamental al vieţii. Se cu- 
vine să-l mulțumim necontenit Stăpânului a toate, Creatorului, pentru ce ne-a 
dăruit. 


În Epistola I Corinteni, capitolul 12, apostolul Pavel ne învaţă: Râvniţi însă la 
darurile cele mai bune. Şi vă arăt încă o cale care le întrece pe toate. Cel mai 
mare dar este al iubirii. Cât de mult s-ar schimba lumea dacă iubirea noastră s-ar 
întâlni frecvent. Ce taină negrăită se cuprinde în iubirea lui Dumnezeu revărsată 
asupra oamenilor! Una dintre rugăciunile Bisericii ne spune că Dumnezeu pe cei 
drepți îi iubește şi pe cei păcătoşi îi miluiește. Aşadar, tuturor ni s-a dăruit după 
milostivirea Stăpânului. 


În Evanghelia după Sfântul Luca, capitolul 28, versetul 48, citim: Oricui i s-a 
dat mult, mult i se va cere şi cui i s-a încredinţat mult, mai mult i se va cere. 


Apostolul Pavel zice: Prin harul lui Dumnezeu sunt ceea ce sunt (I Corinteni 10, 
15), harul Lui care este în mine n-a fost în zadar şi m-am ostenit mai mult decât 
toți, dar nu eu, ci harul lui Dumnezeu care este în mine. 





Nu lăsați duhul să vă ducă dorul, ne sfătuia un cunoscut ierarh. Nu lăsaţi lucre- 
rea duhului neauzită, faceţi fapte vrednice de pocăință! 


Evanghelia Duminicii a 16-a ne arată că ceea ce facem cu responsabilitate, aten- 
ție şi dăruire este lucrare pentru veşnicie. Spuneau uneori semenii noștri: Plata 
în ceruri!, cea mai importantă, în perspectiva veşniciei, chiar dacă noi, uneori, o 
preferăm pe cea de pe pământ. 


Activitatea pe care o înfăptuim, lucrarea fiecăruia, este, de fapt, răscumpărarea 
timpului. „Răscumpăraţi vremea, căci zilele sunt rele” (Efeseni 5, 16). Suntem 
împreună lucrători ai lui Dumnezeu (| Corinteni 3, 9), adică Dumnezeu împru- 
mută mâinile noastre pentru a-Și împlini lucrarea în această viață. 


Darurile primite de la Dumnezeu sunt numeroase, chiar dacă adeseori le ne- 
găm, uitând că Dumnezeu ne-a dăruit fiecăruia sălaş, cum oferă şi păsărilor ce- 
rului cuiburi. Sănătatea, inteligența, puterea unor oameni de a sluji altora, bună- 
tatea lor, dăruirea pe altarul comunității, unii chiar printr-o viață de sfințenie și 
iubire închinată lui Hristos. Sunt daruri de la Dumnezeu! 


Sfântul apostol Pavel se întreabă: Ce lucru ai și nu l-ai primit? lar dacă l-ai 
pri-mit, de ce te lauzi ca şi când nu l-ai primit? (1 Corinteni 4, 7) Suntem 
tentaţi să credem că totul se datorează nouă, şcolilor, unor curente cărora ne 
înrobim, dar uităm că totul am primit de la Dumnezeu, de la care şi prin care 
sunt toate... 


Evanghelia Duminicii a 16-a după Rusalii ne îndeamnă la împlinirea cu atenție 
a datoriilor și la dorinţa de a înmulţi darurile (talanţii) pe care le-am primit de la 
Dumnezeu! 


Să nu auzim în ziua răsplătirii Lui celei drepte cuvintele: Slugă vicleană și lene- 
şă, ci slugă bună şi credincioasă, peste puţin ai fost credincioasă, peste multe te 
voi pune, intră întru bucuria Domnului Tău! 





Moment aniversar şi comemorativ la Patriarhie: Oameni care au înmulţit 
talantul elogiaţi de PS Timotei 


Sorin loniţe 
07.02.2021 


La slujba de duminică, PS Timotei Prahoveanul a vorbit în Catedrala Patriarhală 
despre Pilda Talanţilor. Spre finalul cuvântului său, ierarhul a oferit mai multe 
exemple de oameni care au înţeles mesajul acestei parabole şi au încercat să-l 
pună în aplicare, adică au înmulțit talanții. 


In această categorie 1-a încadrat pe colegii noștri de la Ziarul Lumina, cotidian 
care a împlinit duminică 16 ani. 


Talantul scris 


„Într-o zi specială, doresc să adresez câteva cuvinte «talantului scris», aşa după 
cum am citit într-un material publicat în «Lumina de Duminică». Ziarul Patriar- 
hiei Române ne vorbeşte despre talantul scris care s-a adunat în acești 16 ani de 
când «Ziarul Lumina» apare în fiecare zi în Biserica Ortodoxă Română”. 


„Talantul scris este unul dintre darurile lui Dumnezeu, iar în paginile «Ziarului 
Lumina» se regăsesc atât de mulți oameni care au încercat înmulţirea unui talant 
sau a unui talent, fie el şi în stare incipientă. Talantul scris în aceşti 16 ani este 
închinat lui Dumnezeu, iar cei care citesc se pot folosi de un asemenea dar”, a 
spus Preasfinţia sa. 


Un om care a înmulțit în chip special talanții 





Totodată, episcopul vicar al Arhiepiscopiei Bucureştilor a amintit şi de come- 
morarea patriarhului "Teoctist, oferindu-l exemplu de om muncitor al lui Dumne- 
zeu care a înmulțit talanții. 


„În această zi, în urmă cu 106 ani, s-a născut un om care a înmulţit în chip spe- 
cial darurile primite de la Dumnezeu, un om născut într-o familie cu mulți copii, 
din oameni săraci într-un sat în care, după propria lui mărturisire, atunci când 
ploua nici carele nu puteau intra”. 


„Omul acesta, la vârsta de 13 ani a intrat în viața de mănăstire. A muncit mult 
si 5 > 
înmulțind talanții dăruiți de Dumnezeu: cumințenia, aşezarea, buna lui rân- 
duială, iubirea. Şi a devenit sluţitor al Bisericii: diacon, ieromonah, apoi episco 
> 3 
- aici, la Bucureşti, apoi la Arad, la Craiova, la laşi şi, din nou la Bucureşti, ca 
patriarh”. 


„În această zi a nașterii lui ne gândim la felul cum oamenii înţelepţi înmulţesc 
darurile primite de la Dumnezeu. De aceea, ne rugăm Preamilostivului Dumne- 
zeu să ne ajute ca în ziua răsplătirii lui celei drepte să nu ne arătăm ca slujitorul 
care a îngropat talantul. Să-i putem oferi cu mărinimie recunoştinţa noastră pen- 
tru investiţia pe care Dumnezeu o face cu fiecare dintre noi”. 


„Să ne străduim ca talanţii primiţi să rămână lucrători în viaţa noastră și a altora, 
bucurându-ne de darurile pe care Dumnezeu ni le oferă”, a fost îndemnul final 
al episcopului vicar Timotei Prahoveanul. 





Preafericitul părinte Daniel, patriarhul Bisericii Ortodoxe Române - Pilda 
talanţilor 


Evanghelia Duminicii a 16-a după Rusalii este una care îndeamnă pe oameni să 
facă milostenie, mai ales pe cei bogaţi, şi îi cheamă pe toţi la înmulţirea 
talanţilor sau a calităţilor proprii, pentru a simţi bucuria pe care le-o dăruieşte 
Hristos Domnul celor harnici şi darnici. 


Pilda talanţilor are foarte multe înţelesuri duhovniceşti şi se referă nu numai la 
viaţa duhovnicească, ci şi la viaţa umană în general, la bucuria de a fi roditor, de 
a dezvolta sau de a cultiva talentul ori diferitele calităţi şi a le pune în slujba 
semenilor. 


În mod deosebit remarcăm că Dumnezeu diferenţiază darurile, nu dăruieşte 
tuturor oamenilor acelaşi număr de talanţi: unora le dăruieşte mai puţini, iar 
altora le dăruieşte mai mulţi, ceea ce înseamnă că Dumnezeu cunoaşte puterea 
fiecăruia dintre oameni de a înmulţi talanţii şi, în acelaşi timp, doreşte ca 
oamenii să conlucreze şi să ajute din proprie inițiativă pe cei care au nevoie de 
ajutorul lor. 


Cu alte cuvinte, în viaţa oamenilor darurile sunt împărţite şi diversificate. De 
pildă, nu toţi oamenii au aceeaşi înclinaţie pentru aceeaşi meserie. Dacă toți ar 
avea înclinația de a fi brutari şi nu ar mai exista oameni cu înclinația de a fi 
pantofari, atunci înseamnă că nu s-ar mai putea ajuta oamenii unii pe alții în 
mod complementar. Sau dacă toţi ar fi profesori, ori dacă toţi ar fi muncitori în 
agricultură, nu ar mai fi specialişti în alte domenii. Deci, complementaritatea 





darurilor este o bază solidă pentru organizarea cooperării şi a solidarităţii între 
oameni, dar şi pentru a fi apreciată bogăţia talentelor deosebite, dăruite oame- 
nilor de Dumnezeu - Dăruitorul. 


Darurile împărţite în mod diferit ca număr, fel şi intensitate sunt purtătoare de 
bucurie, dar şi purtătoare de responsabilitate: de bucurie, dacă au fost înmulţite 
darurile primite de om prin naşterea sa după trup sau prin naşterea sa după 
Duhul, adică la Botez. Darurile sau harismele sunt purtătoare de respon- 
sabilitate, deoarece aceste daruri sunt primite, nu hotărâte de voinţa proprie a 
persoanei umane care le are. Ele sunt oferite de Dumnezeu pentru a fi 
cultivate şi înmulțite în favoarea celor mulţi, a comunităţii umane. Cei ce nu 
înmulțesc darurile primite de la Dumnezeu vor pierde lumina comuniunii cu EI: 
"Iar pe sluga netrebnică aruncaţi-o în întunericul cel mai din afară“ (Matei 25, 
30). 


Remarcăm în mod deosebit în Evanghelia de astăzi că cei care au înmulțit 
talanţii i-au înmulţit proporțional cu ceea ce au primit: cel care a primit cinci 
talanţi i-a înmulţit şi a dobândit zece talanţi, adică a dublat numărul lor; cel care 
a primit doi talanţi a dublat numărul lor şi a ajuns la patru talanţi, iar cel care a 
primit unul, fiind "slugă vicleană şi leneşă“ (Matei 25, 26), a îngropat talantul; 
nu l-a cheltuit, dar nici nu l-a înmulţit. Mai vedem că Stăpânul său Domnul 
talanților dăruieşte aceeaşi răsplată celui care a obţinut zece talanți din cinci 


talanți şi celui care a obținut patru talanți din doi talanți: "Slugă bună şi 
credincioasă, peste puţine (daruri) ai fost credincioasă, peste multe te voi 
pune!““(Matei 25, 21), adică, deoarece ai înmulţit darurile primite pe pământ, îţi 
voi da mai multe daruri în ceruri. De aceea, îi spune: "Intră în bucuria domnului 
tău!“ (Matei 25, 23). Aceasta înseamnă: intră în bucuria Domnului Cel ce 
dăruieşte calități oamenilor pentru ca ele să fie cultivate şi înmulţite, spre binele 
comunității. 


Vedem, aşadar, deodată, principiul proporționalității în cultivarea darurilor 


la bucuria deplinătății rodirii atât cel care a primit mai puţin, cât şi cel care a 
primit mai mult, întrucât cel care a primit mai mult are datoria să ofere mai 
mult. Deci, responsabilitatea omului creşte în raport cu darurile primite. De 
aceea, nu trebuie ca oamenii să îi invidieze pe semenii lor care au daruri multe, 
pentru că aceştia au o răspundere mai mare decât cei care au daruri mai puţine. 
În această privinţă, Hristos Domnul spune: "Oricui i s-a dat mult, mult i se va 
Cere, şi cui 1 s-a încredinţat mult, mai mult i se va cere“ (Luca 12, 48). 


Deci, prima învăţătură din Evanghelia de astăzi este aceea a dreptăţii lui 
Dumnezeu şi a înţelepciunii Lui, întrucât El nu cere omului ceea ce nu poate 
face, adică nu cere nimănui peste măsură, ci EI cere ca omul să facă roditor 





după posibilităţile sale talanţii sau calităţile pe care le-a primit. Prin urmare, 
bucuria Stăpânului este aceeaşi şi pentru cel care din doi talanţi a făcut 
patru, şi pentru cel care din cinci a făcut zece. El se bucură de hărnicia 
fiecăruia, dacă hărnicia lui este totală, adică fără umbră de lene şi de 
viclenie. 


Pe cel de-al treilea om, adică pe cel care nu a înmulțit talantul, Stăpânul nu l-a 
felicitat, nu 1-a zis: "Intră în bucuria Stăpânului tău!“ (Matei 25, 23), ci 1-a spus: 
"Slugă vicleană şi leneşă, ştiai că secer unde n-am semănat şi adun de unde n- 
am împrăştiat? Se cuvenea deci ca tu să pui banii Mei la zarafi (schimbătorii de 
bani) şi eu, venind, aş fi luat ce este al meu cu dobândă.“ (Matei 25, 26-27). Prin 
aceasta Mântuitorul Hristos vrea să ne arate că Dumnezeu nu este mulțumit 
dacă omul ţine doar pentru sine calităţile pe care le are, ci trebuie să le pună în 
slujba semenilor săi. Aici, schimbătorii de bani sau zarafii nu trebuie înţeleşi în 
mod financiar sau bancar, ci în sens duhovnicesc, ca fiind toţi oamenii cărora li 
se face binele, adică sunt ajutaţi de semenii lor talentaţi sau pricepuţi, harnici şi 
darnici. 


Când un profesor talentat cultivă talentul său cu multă osteneală ori cu multă 
dăruire de sine şi îi formează pe copii sau pe tineri într-o anumită disciplină de 
studiu sau profesie, iar ei devin, la rândul lor, oameni pricepuţi, profesionişti, 
specialişti, experţi, atunci el se bucură de roadele muncii sale, de înmulţirea 
talanţilor. "Profesorul bun, care înmulţeşte talantul, nu moare când este pus în 
mormânt, ci când moare ultimul său ucenic“ - spunea marele profesor Teodor 
M. Popescu. Dar şi ucenicul lui, dacă formează alți ucenici buni, aceştia 
continuă bunătatea şi priceperea profesorilor buni din generaţie în generaţie. 


Când un medic bun tratează mulţi pacienţi şi îi vindecă, el le prelungeşte viaţa şi 
aduce bucurie familiei, care simte că binecuvântarea lui Dumnezeu a venit prin 
medicul priceput şi bun. Astfel, bucuria cea mai mare este aceea de-a fi adus 
bucurie celor întristaţi şi neajutoraţi. 


Deci, darurile pe care oamenii le-au primit de la Dumnezeu se înmulţesc prin 
dăruirea de sine faţă de semenii lor. 


De aceea, Sfântul loan Gură de Aur, tâlcuind aceasta pildă a talanţilor, a spus: 
"Ai văzut că cel care a primit doi a făcut patru talanţi, cel care a primit cinci a 
înmulțit şi a obţinut zece, adică îndoit. lar acest îndoit înseamnă eu şi semenul 
meu: eu înmulțesc talanții numai când ofer darul priceperii mele pentru semenii 
mei, pentru oamenii din jurul meu“. Aceasta înseamnă "1-a înmulţit îndoit, i-a 
dublat“, adică nu i-a păstrat numai pentru sine, ci i-a pus în slujba aproapelui 
său. 





De pildă, talentul şi vocaţia de a fi mamă sau de a fi tată se arată prin dăruirea 
jertfelnică de sine a părinților în creşterea copiilor; nu doar în creşterea 
biologică, ci şi în creşterea lor spirituală şi culturală, în educaţia dată lor. Prin 
analogie, în viața duhovnicească din mănăstiri, un părinte duhovnicesc care 
formează ucenici sau fii duhovniceşti ai credinţei în Hristos înmulţeşte darul 
povăţuirii şi al rugăciunii pentru ei,darul cuvântului ziditor şi pilda faptei bune 
pentru cei din jurul său. 


De asemenea, un preot de parohie care înmulţeşte darul cuvântului ziditor de 
suflete şi al păstoririi duhovniceşti pe calea mântuirii credincioşilor intră în 
bucuria comuniunii cu Dumnezeu împreună cu păstoriții săi. 


În concluzie, reținem că cea mai mare bucurie binecuvântată de Dumnezeu este 
înmulțirea darurilor primite de la EI. lar această înmulțire a darurilor presupune 
smerenie şi hărnicie, nu mândrie şi lenevire, dar mai ales iubire de Dumnezeu şi 
de aproapele. Dacă talanţii cuiva sunt înmulţiţi în folosul comunității umane, cel 
talentat aduce bucurie lui Dumnezeu şi semenilor lui. Aşadar, bucuria din 
Evanghelia de astăzi este bucuria hărniciei şi a dărniciei, bucuria rodirii prin 
dăruirea de sine, bucuria celui care a făcut mult bine altora, asemănându-se 
astfel cu Dumnezeu Cel Multmilostiv. Numai această bucurie a rodirii este 
bucuria deplină în viaţa unei persoane şi a unei comunităţi umane. 


Să ne rugăm Domnului lisus Hristos să ne dăruiască tuturor bucuria de a fi 
chemaţi şi onoraţi de EI cu aceste cuvinte: "Bine, slugă bună şi credincioasă, 
peste puţine (daruri) ai fost credincioasă, peste multe te voi pune; intră în 
bucuria domnului tău!“ (Matei 25, 21), spre slava lui Dumnezeu şi spre a 
noastră mântuire. Amin! 





„lubirea milostivă, forma completă de înmulţire a talanţilor” 


Arhid. Ștefan Sfarghie 
- 07 feb, 2021 


În Duminica a 16-a după Rusalii, în Biserica Ortodoxă a fost citit în cadrul 
Sfintei Liturghii pasajul evanghelic de la Sfântul evanghelist Matei, capitolul 
25, versetele de la 14 la 30, în care este relatată Pilda talanţilor. Cu această 
ocazie, Preafericitul părinte patriarh Daniel a rostit un cuvânt de învățătură în 
Paraclisul istoric „Sfântul mare mucenic Gheorghe” din Reşedinţa Patriarhală, 
în care a reliefat că înmulțirea talanţilor este binele pe care îl facem oamenilor 
din jurul nostru. 


Preafericitul părinte Daniel, patriarhul României, a explicat faptul că Pilda 
talanţilor se referă atât la viaţa pământească a oamenilor, cât şi la viaţa spirituală 
sau duhovnicească. „Cel care împarte talanţii, stăpânul, care este numit un om 
oarecare, este Dumnezeu, Cel cu nume multe şi Cel fără de nume, căci El este 
mai presus de orice nume. El dăruieşte fiecărui om calităţi sau talente diferite şi 
cere de la fiecare om să le înmulțească. Talanţii, adică talentele sau calităţile 
sufleteşti ale fiecărei persoane umane, sunt daruri de la Dumnezeu. El distri- 
buie aceste daruri în mod diversificat, în mod proporțional cu puterea fiecărui 
om de a înmulți darurile primite, fie prin naştere, fie prin naşterea din nou, care 
este Botezul. Darurile primite din naşterea după trup sau cele primite de la 
Botez trebuie înmulţite, făcute roditoare. Evanghelia ne arată că rodirea sau 
înmulțirea talanților, adică a talentelor, a calităţilor, se face prin punerea ace- 
stora în folosul sau în slujba semenilor noştri”, a spus părintele patriarh Daniel. 





Întâistătătorul Bisericii noastre a subliniat că darurile sau talentele primite de la 
Dumnezeu aduc bucurie oamenilor, însă ele sunt în acelaşi timp şi o respon- 
sabilitate. „,Dăruitorul Dumnezeu cere omului la sfârşitul vieţii sale să arate 
cum a înmulţit darurile primite, dacă le-a pus sau nu în Slujba semenilor ca să 
fie înmulțite, sau dacă au fost îngropate. Cel care a îngropat talantul este numit 
în Evanghelia de astăzi «slugă vicleană şi leneşă» (Matei 25, 26). De ce este 
sluga aceasta vicleană? Pentru că încearcă să se scuze, să păcălească, să deru- 
teze pe stăpânul de la care a primit talantul. Încercarea de a-l lăuda pe stăpân 
că poate face minuni şi înmulţi talanţii fără ca slujitorul să muncească arată 
viclenia slugii, iar lenea este că a îngropat talantul ca să nu se ostenească, să 


30099, 


nu facă nici un efort intelectual sau fizic pentru a-l înmulți 


În continuare, Preafericirea sa a explicat semnificația expresiei „întunericul cel 
mai din afară” (Matei 25, 30): „, Înseamnă pierderea luminii şi a bucuriei comu- 
niunii omului cu Dumnezeu. Când este aruncată sluga leneşă şi vicleană în 
întunericul cel mai din afară, înseamnă că ea este o slugă incapabilă să intre în 
comuniunea de iubire şi de bucurie cu Dumnezeu, Dăruitorul talanților, tocmai 
pentru că este nesinceră şi leneşă. Vedem că Evanghelia cunoaşte o singură 
bucurie: bucuria roadelor sau bucuria rodirii, a înmulțirii talanților ”. 


Părintele patriarh Daniel a evidenţiat apoi că în gândirea dăruitorului operează 
principiul proporționalităţii. „Cel care a primit cinci talanți a dublat numărul 
talanţilor. La fel şi cel care a primit doi talanţi. Acest dublu este interpretat de 
Sfântul loan Gură de Aur, tâlcuind pilda talanţilor, astfel: Ai văzut că cel care a 
primit doi a făcut patru talanţi. Cel care a primit cinci a înmulțit şi a obținut 
zece, adică îndoit. lar acest îndoit înseamnă eu şi semenul meu. Eu înmulțesc 
talanţii numai când ofer darul priceperii mele pentru semenii mei, pentru oame- 
nii din jurul meu. Acest dublu sau acest îndoit se referă, spune Sfântul loan 
Gură de Aur, la relaţia noastră cu semenii. Când punem talentul nostru, price- 
perea noastră, calităţile noastre sufleteşti şi trupeşti în folosul semenilor, atunci 
înmulțim talanţii în mod proporțional cu ceea ce am primit”. 


De asemenea, patriarhul României a explicat faptul că Dumnezeu fiind drept nu 
cere ca omul să înmulțească talanții mai presus de puterea sa, ci în mod pro- 
porțional cu ceea ce a primit. Totodată, a precizat că Dumnezeu distribuie 
talanţii în mod diferit pentru ca oamenii să poată conlucra, pentru ca ei să aibă 
nevoie unii de alţii. „, Unul are înclinația sau talentul de a fi păstor de animale, 
altul de a fi agricultor, meşteşugar, brutar, pantofar etc. Aşa vedem că încli- 
naţiile sau talentele oamenilor sunt diferite, încât, dacă fiecare înmulțeşte cali- 
tățile primite, ajunge să se bucure de faptul că produce bucurie altora prin lu- 
crarea sa. Un profesor care formează elevi sau studenţi cu toată priceperea, cu 
toată competența şi cu toată dăruirea de sine se bucură când vede că elevii sau 
studenții lui învaţă bine şi ajung oameni mari şi de folos societăţii. (...) Un 





medic care a înmulțit talanţii, care a studiat mult, a lucrat cu multă respon- 
sabilitate şi dărnicie şi a devenit un doctor talentat, harnic şi bun, aduce multă 
bucurie oamenilor redându-le sănătatea celor bolnavi, aducând speranţă celor 
care se temeau că nu se mai vindecă. Punerea în folosul altora a talentelor cul- 
tivate, înmulțite aduce bucuria comuniunii cu semenii şi cu Dumnezeu. Un preot 
bun, un duhovnic bun, care formează fii şi fiice duhovniceşti, care formează 
tinerii să devină preoți ai Bisericii, înmulțeşte darurile şi produce bucurie pen- 
tru comunitate, pentru societate şi pentru popor. (...) Iubirea smerită şi milo- 
stivă arătată semenilor este forma completă de înmulţire a talanților”, a 
precizat Preafericitul părinte patriarh Daniel. 





Patriarhul: Talentul trebuie să rodească. O parabolă atât despre viaţa 
socială, cât şi despre cea spirituală 


Sorin loniţe 
07.02.2021 


Preafericitul părinte patriarh Daniel a vorbit duminică despre Pilda Talanţilor. 
El a spus că această parabolă este plină de învățături și se referă atât la viața 
obișnuită a oamenilor, cât şi la viaţa spirituală. 


„Calitățile sufleteşti ale fiecărei persoane umane sunt daruri de la Dumnezeu. 
Dumnezeu distribuie aceste daruri în mod diversificat şi proporțional cu 
puterea fiecărui om de a înmulţi darurile, talanţii sau calităţile primite fie prin 
naștere, fie prin Botez, care este naşterea de a doua. Aceste daruri trebuie 
înmulțite, făcute roditoare”, este ideea principală a parabolei. 


„Fiecare este bucuros de talentul, de calităţile şi de înzestrarea naturală sau 
spirituală pe care i-a dăruit-o Dumnezeu. In acelaşi timp însă aceste daruri 
înseamnă şi o responsabilitate”, a spus patriarhul. 


„Pentru că Dăruitorul - Dumnezeu cere omului la sfârșitul vieții sale să arate 
cum a înmulțit darurile primite, dacă le-a pus sau nu în slujba semenilor ca să 
fie înmulţite, sau dacă au fost îngropate”. 


O singură bucurie 


Cel care a îngropat talantul, în parabola amintită, este numit viclean şi leneş. De 
ce? „Pentru că încearcă să se scuze, să păcălească pe Stăpânul de la care a 





primit talantul: «Ştiam că eşti om aspru, care seceri unde n-ai semănat și aduni 
de unde n-ai împrăștiat. De aceea, temându-mă, m-am dus de am ascuns talantul 
tău în pămânby”. 


Talantul i-a fost luat, dat celui cu zece talanţi, iar sluga leneșă a fost aruncată „în 
întunericul cel mai din afară unde va fi plângerea şi scrâşnirea dinților” - Acest 
lucru semnifică pierderea comuniunii omului cu Dumnezeu a semnalat părintele 
Patriarh. „Este o slugă incapabilă să intre în comuniunea de iubire, de bucurie 
cu Dumnezeu - Dăruitorul tocmai pentru că este nesinceră, adică vicleană, dar 
şi leneşă”. 

„Vedem că Evanghelia cunoaşte o singură bucurie: Bucuria rodirii”, a 
subliniat PF Daniel. 


Principiul proporționalității 


Patriarhul Daniel a mai observat că în gândirea Dăruitorului operează gândirea 
proporționalităţii: cel care a primit 5 talanți a câştigat 10, înmulțindu-i, iar cel 
care a primit 2, a câștigat 4. Au dublat numărul talanţilor. Vorbind despre acest 
„dublu”, Preafericirea sa a amintit explicaţia Sfântului loan Gură de Aur: „Ai 
văzut că cel care a primit doi a făcut patru talanţi, cel care a primit cinci a 
înmulțit şi a obținut zece, adică îndoit. Acest îndoit înseamnă eu şi semenul 


meu. Eu înmulțesc talanții numai când ofer darul priceperii mele pentru semenii 
mei, pentru oamenii din jurul meu” (Sfântul loan Gură de Aur). 


Principiul egalităţii 


„Când ne uităm însă la modul cum se adresează Stăpânul celor care au înmulţit 
talanţii vedem că foloseşte aceeași formulă: «Bine, slugă bună şi credincioasă! 
Peste puţine daruri ai fost credincios, peste multe te voi pune; intră întru 
bucuria domnului tău». Aceste cuvinte le spune atât celui care a făcut din cinci 
zece, cât și celui care a făcut din doi patru talanți ”. 


„Aici vedem principiul egalităţii în ceea ce priveşte răsplătirea sau aprecierea. 
Dumnezeu este drept. Nu cere ca omul să înmulțească talanţii mai presus de 
puterea sa, ci în mod proporţional cu ceea ce a primit”, a spus părintele 
patriarh. 


Viaţa social 


Mai departe, patriarhul a explicat că Dumnezeu distribuie talanții în mod diferit 
pentru ca oamenii să poată conlucra, să aibă nevoie unii de alții. 





„Ei au nevoie unii de alții încât prin diferenţierea talanților se oferă bază soli- 
dă spre cooperare, conlucrare și spre o comuniune a oamenilor ”. 


„Unul are înclinația de a fi păstor de animale sau agricultor, altul de a fi meş- 
teşugar, altul brutar, altul pantofar ”, a detaliat părintele patriarh. ,, Și așa vedem 
că înclinațiile, talentele, calităţile sau predispoziţiile oamenilor sunt diferite în- 
cât dacă fiecare înmulțește calităţile primite ajunge să se bucure de faptul că 
produce bucurie altora prin lucrarea sa”. 


Totodată, Preafericirea sa a venit cu exemplul profesorilor sau duhovnicilor care 
formează oameni buni și împărțind astfel talantul lor ajută societatea. 


„Cu cât sunt mai mulți oameni talentaţi, harnici şi darnici, pricepuţi şi gene- 
roși, cu atât se produce mai multă bucurie în comunitate sau în societate”. 


„Dacă dorim să rezumăm această înțelegere duhovnicească a Evangheliei de 
azi, am putea spune că înmulțirea talanţilor înseamnă iubire milostivă şi sme- 
rită arătată sau dăruită semenilor din jurul nostru”. 


„Evanghelia de astăzi este un îndemn la milostenie, la ajutorarea semenilor 
noștri prin dăruire de sine, prin punerea priceperii sau talentului nostru în folo- 
sul lor”, a spus la final patriarhul României. 


PF Daniel a participat la Sfânta Liturghie duminică, 07.02.2021, în Paraclisul 
„Sfântul Gheorghe” al Reședinţei Patriarhale. OZiarul Lumina 


Talantul în epoca Mântuitorului lisus Hristos era o cantitate mare de argint sau 
de aur. Talantul de argint avea în jur de 43-45 kg, iar un talant de aur avea peste 
49 kg. Pilda Talanţilor este prezentată la Matei 25:14-30. 





Icoane 


(Pilda talanţilor) 
articole icoane predici video comentarii patristice 

